
VANINA VANINI 


Tai įvyko vieną 182... metų pavasario vakarą. Visa 
Roma buvo sujudusi: garsus bankininkas hercogas de B. 
kėlė puotą savo naujuose rūmuose Venecijos aikštėje. 
Puikiausi Italijos meno kūriniai ir visa Paryžiaus bei 
Londono prabanga buvo surinkta šiems rūmams pa- 
puošti. Svečių suplūdo gausybė. Santūrios šviesiaplau- 
kės gražuolės — kilmingos anglės išsikovojo garbę da- 
lyvauti šiame pokylyje; jos atvyko visu būriu. Puikiau- 
sios romietės varžėsi su jomis dėl grožio. Tėvo lydima 
į salę įėjo jauna mergina, kurios akių spindesys ir la- 
bai juodi plaukai rodė ją esant romėnę; visi žvilgsniai 
nukrypo į ją. Kiekvienas jos judesys buvo kupinas ne- 
paprasto išdidumo. 

Atvykę svetimšaliai buvo apstulbinti pokylio praš- 
matnumu. „Jokio Europos karaliaus iškilmės, — kalbė- 
jo jie, — negali prilygti šioms." 

Europos monarchai neturi romėniškos architektūros 
rūmų; jie priversti kviestis savo dvaro damas; tuo tar- 
pu hercogas de B. susiprašo tik gražias moteris. Tą va- 
karą jis buvo itin patenkintas savo viešniomis,— vyrai 
atrodė jų apstulbinti. Matant tiek daug nuostabių mo- 
terų, sunku buvo nuspręsti, kuri iš jų pati gražiausia, 
bet pagaliau baliaus karaliene buvo paskelbta kunigaikš- 
tytė Vanina Vanini, toji juodaplaukė ugniningų akių 
mergina. Tuojau pat svetimšaliai ir jauni romiečiai, pa- 
likę visas kitas svetaines, susispietė toje, kur buvo jau- 
noji kunigaikštytė. 

Jos tėvas, kunigaikštis don Azdrubalas Vaninis, pa- 
geidavo, kad ji iš pradžių pašoktų su dviem trim Vo- 
kietijos princais. Paskui ji leidosi pakviečiama keleto 

labai gražių ir didžiai kilmingų anglų, tačiau perdėtas 
jų mandagumas jai įkyrėjo. Atrodė, jai labiau patiko 
kankinti jaunąjį Livijų Savelį, matyt, aistringai ją įsi- 
mylėjusį. Jis buvo šauniausias Romos jaunuolis, be to, 
taip pat kunigaikštis; tačiau, jei kas nors būtų davęs 
jam paskaityti romaną, būtų metęs knygą, įveikęs vos 
dvidešimt puslapių ir pareiškęs, kad jam nuo to skau- 
danti galva. Vaninos akyse tai buvo trūkumas. 

Apie vidurnaktį baliuje pasklido naujiena, daug kal- 
bų. Jaunas karbonaras, kalinamas šv. Angelo tvirtovė- 
je, parėjo tą vakarą, persirengęs svetimais drabužiais, 
ir, jau pasiekęs paskutinį kalėjimo sargybos būstą, iš 
per didelio romantiško narsumo su durklu puolė karei- 
vius, bet pats buvo sužeistas; sbirai ' vijosi jį gatvėmis 
sekdami kraujo pėdsakais ir tikėjosi pagauti. 

Kai buvo pasakojama apie šį įvykį, don Livijus Sa- 
velis, ką tik šokęs su Vanina ir pavergtas jos žavesio 
bei pasisekimo, lydėdamas ją į vietą, sušuko beveik 
netekęs proto iš meilės: 

— Bet sakykite, meldžiamoji, kas gi galėtų jums 
patikti? 

— Jaunasis karbonaras, ką tik pabėgęs iš tvirto- 
vės, — atsakė Vanina.— Jis bent ne tik teikėsi atsirasti 
šiame pasaulyje, o atliko šį tą daugiau. 

Kunigaikštis don Azdrubalas priėjo prie dukters. Šis 
turtuolis jau dvidešimt metų nereikalauja ataskaitos iš 
savo valdytojo, kuris už labai didelius procentus sko- 
lina jam jo paties pinigus. Sutikę kunigaikštį gatvėje, 
jūs palaikytumėte jį senu aktoriumi; jūs nepastebėtu- 
mėte, kad ant jo pirštų penkį ar šeši didžiuliai žiedai 
su stambiais deimantais. Abu jo sūnūs tapo jėzuitais, 
o paskui išprotėjo ir mirė. Tėvas juos užmiršo, tačiau 
pyksta, kad vienintelė jo duktė Vanina nenori tekėti. 
Merginai jau devyniolika metų, o ji vis atstumia šau- 
niausius jaunikius. Dėl kokios priežasties Dėl tos pa- 
čios, kuri paskatino Sulą? atsisakyti valdžios — dėl 
neapykantos romėnams. 

' Policininkai Italijoje (it.). 

2 Sula (138—78 m.pr.m.e.) — Romos kariuomenės vadas, liaudies 


partijos priešininkas. 

Kitą rytą po baliaus Vanina pastebėjo, kad tėvas, 
toks be galo nerūpestingas žmogus, kaip gyvas nieka- 
dos neėmęs rakto į rankas, labai stropiai užrakino du- 
ris prie siaurų laiptų į kambarius ketvirtajame rūmų 
aukšte. Šių kambarių langai žiūrėjo į apelsinmedžiais ap- 
sodintą terasą. 

Vanina išvažiavo į miestą aplankyti keleto pažįsta- 
mų. Kai grįžo, didieji rūmų vartai buvo užgriozdinti 
įrenginiais iliuminacijai, ir karieta įvažiavo pro užpa- 
kalinį kiemą. Kunigaikštytė pakėlė akis ir nustebusi 
pamatė, kad vieno iš tų kambarių, kuriuos taip rūpes- 
tingai rakino tėvas, langas atviras. Ji atleido savo pa- 
lydovę, užlipo į viršutinį rūmų aukštą ir vargais nega- 
lais surado grotuotą langelį, išeinantį į apelsinmedžių 
terasą. Vaninos pastebėtas atviras langas buvo per du 
žingsnius nuo jos. Šiame kambaryje tikriausiai kažkas 
įsikūręs, bet kas? 

Kitą dieną Vaninai pavyko gauti raktą nuo durelių 
į apelsinmedžių terasą. 

Vanina prisėlino prie lango, kuris vis dar buvo at- 
viras, ir pasislėpė už žaliuzės. Kambario gilumoje sto- 
vėjo lova, joje kažkas gulėjo. Pirmšokiu Vanina no- 
rėjo pasitraukti, bet staiga pastebėjo ant kėdės numes- 
tą moterišką suknelę. Geriau įsižiūrėjusi į lovoje gulin- 
čią žmogystą, pamatė, kad toji šviesiaplaukė ir, matyt, 
labai jauna. Vanina dabar jau neabejojo, kad tai — mo- 
teris. Ant kėdės pamesta suknelė buvo kruvina; krau- 
ju aptaškyti buvo ir ant stalo stovintys moteriški ba- 
teliai. Nepažįstamoji sujudėjo; Vanina pamatė, kad ji 
sužeista. Jos krūtinę dengė didelis kruvinas lininis 
tvarstis, pritvirtintas raišteliais, matyt, ne chirurgo ran- 
kos uždėtas. 

Vanina pastebėjo, kad kiekvieną dieną apie ketvir- 
tą valandą tėvas užsidaro savo kambaryje, paskui eina 
lankyti nepažįstamosios. Ilgai ten neužtrukęs, tuoj pat 
sėda į karietą ir važiuoja pas grafienę Viteleski. Kai tik 
jis išvykdavo, Vanina užlipdavo į mažąją terasą, iš kur 
galėdavo stebėti nepažįstamąją. Ji karštai užjautė šią 
nelaimingą jauną moterį ir stengėsi įspėti jos istoriją. 


9 


Ant kėdės numesta sukruvinta suknelė buvo subadyta 
tikriausiai durklu. Vanina galėjo suskaičiuoti skyles. 

Kartą Vanina geriau įsižiūrėjo į nepažįstamąją: toji 
gulėjo, įsmeigusi melsvas akis į dangų; rodės, meldėsi. 
Staiga jos žaviosios akys pasruvo ašaromis, ir jaunoji 
kunigaikštytė vos susilaikė jos neprašnekinusi. 

Rytojaus dieną Vanina išdrįso pasislėpti mažojoje 
terasoje, prieš ateinant tėvui. Ji pamatė, kaip don Azdru- 
balas įėjo pas nepažįstamąją; jis nešėsi pintinėlę su 
maistu. Kunigaikštis atrodė susirūpinęs, kalbėjo labai ma- 
žai ir taip tyliai, kad Vanina neišgirdo jo žodžių, nors 
stiklinės durys buvo atviros. Jis tuojau pat išėjo. 

„Toji vargšė moteris, matyt, turi labai baisių prie- 
šų,— pagalvojo Vanina,— jei mano tėvas, tokio nerū- 
pestingo būdo žmogus, nedrįsta niekuo pasitikėti ir kas- 
dien pats lipa laiptais šimtą dvidešimt pakopų.“ 

Kartą vakare, kai Vanina atsargiai prisėlinusi prikišo 
galvą prie nepažįstamosios lango, jųdviejų akys susi- 
tiko, ir viskas iškilo aikštėn. Vanina puolė ant kelių ir 
sušuko: 

— Aš jus myliu, aš jūsų draugė. 

Nepažįstamoji davė ženklą jai įeiti. 

-— Prašau man atleisti! — sušuko Vanina.— Mano 
kvailas smalsumas jums turbūt atrodo labai užgaulus! 
Prisiekiu, aš viską laikysiu paslaptyje ir, jei pareika- 
lausite, daugiau niekados neateisiu. 

— Kas gi nebūtų laimingas jus matydamas? — tarė 
nepažįstamoji.— Jūs gyvenate šiuose rūmuose? 

— Žinoma, — atsakė Vanina.— Bet matau, jūs manęs 
nepažįstate: esu Vanina, don Azdrubalo duktė. 

Nepažįstamoji nustebusi pažvelgė į ją, smarkiai iš- 
raudo ir pratarė: r 

— Suteikite man vilties, jog lankysite mane kiek- 
vieną dieną, bet aš pageidaučiau, kad kunigaikštis apie 
tai nežinotų. 

Vaninos širdis smarkiai plakė; nepažįstamosios laiky- 
sena rodė ją esant gerai išauklėtą. Šioji nelaiminga jau- 
na moteris turbūt bus įžeidusi kokį nors įtakingą as- 
menį, O gal, pavydo pagauta, nužudžiusi savo mylimąjį? 

Vanina negalėjo įsivaizduoti, kad nepažįstamosios nelai- 
mių priežastis gali būti banali. 

Nepažįstamoji pasisakė, kad sužeista į petį, taip pat 
į krūtinę, ir jai labai skauda. Dažnai iš burnos jai bėga 
kraujas. 

— Ir jūsų nelanko chirurgas? — sušuko Vanina. 

— Juk jūs žinote,— tarė nepažįstamoji. — kad Ro- 
moje chirurgai privalo smulkmeniškai pranešinėti poli- 
cijai apie visus jų gydomus sužeistuosius. Kunigaikš- 
tis mMaloningai teikiasi pats perrišinėti man žaizdas štai 
šitais tvarsčiais. 

Nepažįstamoji su kilniu santūrumu vengė skųstis 
savo nelaime. Vanina beprotiškai ją pamilo. 

Tačiau vienas dalykas jaunąją kunigaikštytę labai 
nustebino: šio neabejotinai rimto pokalbio metu nepa- 
žįstamoji sunkiai tvardėsi neprasijuokusi. 

— Labai norėčiau sužinoti jūsų vardą, — tarė Vanina. 

— Mano vardas Klementina. 

— Taigi, brangioji Klementina, rytoj penktą valan- 
dą aš vėl ateisiu jūsų aplankyti. 

Kitą dieną Vanina pamatė, kad jos naujajai draugei 
labai pablogėję. 

— Būtinai atvesiu jums chirurgą,— pasakė Vanina, 
ją bučiuodama. 

— Jau geriau mirti, — sušuko nepažįstamoji.— Argi 
galėčiau statyti į pavojų savo geradarius? 

— Romos gubernatoriaus monsinjoro Savelio Ka- 
tancaros chirurgas yra vieno mūsų tarno sūnus, — to- 
liau gyvai šnekėjo Vanina.— Jis mums atsidavęs ir dėl 
savo padėties nieko nebijo. Tėvas nepakankamai įver- 
tina jo ištikimybę. Aš liepsiu jį pakviesti. 

— Man nereikia chirurgo! — suriko nepažįstamoji 
taip karštai, kad Vanina net nustebo.— Lankykite mane, 
ir jei viešpats mane pasišauks, mirsiu laiminga ant jū- 
sų rankų. 

Rytojaus dieną nepažįstamajai dar labiau pablogėjo. 

— Jei mane mylite, — tarė Vanina atsisveikindama,— 
sutiksite priimti chirurgą. 

— Jei jis ateis, Mano laimė žuvusi. 

— Aš pasiųsiu jo pakviesti — pakartojo Vanina. 

Nesakydama nė žodžio nepažįstamoji sulaikė Vaniną 
ir, paėmusi jos ranką, apibėrė bučiniais. Stojo ilga tyla, 
nepažįstamosios akyse spindėjo ašaros. Pagaliau ji pa- 
leido Vaninos ranką ir pasakė taip, tarsi būtų ėjusi 
mirti: 

— Turiu jums prisipažinti. Užvakar aš sumelavau, 
sakydamas, kad vadinuosi Klementina. Esu nelaimingas 
karbonaras... 

Vanina apstulbusi atitraukė kėdę ir tučtuojau pa- 
kilo. 0 

— Jaučiu, — kalbėjo toliau karbonaras,— kad prisi- 
pažinęs neteksiu vienintelio džiaugsmo, kuris riša ma- 
ne su gyvenimu. Bet būtų negarbinga jus apgaudinėti. 
Vadinuosi Pjetras Misirilis man devyniolika metų, ma- 
no tėvas — neturtingas chirurgas iš Sant Andželo in Va- 
do, o aš — karbonaras. Mūsų venta' buvo netikėtai už- 
klupta. Mane, surakintą grandinėmis, atgabeno iš Ro- 
manijos į Romą. Tamsioje vienutėje, kurią dieną naktį 
teapšviesdavo maža spingsulė, praleidau trylika mėne- 
sių. Vienai gailestingai būtybei atėjo į galvą mintis ma- 
ne išgelbėti Buvau aprengtas moteriškais drabužiais. 
Ištrūkęs iš kalėjimo, eidamas jau pro paskutiniuosius 
vartus, išgirdau sargybinį koneveikiant karbonarus ir 
užrėžiau jam antausį. Tikėkite manim, taip pasielgiau 
ne iš tuščio Narsumo — tiesiog užsimiršau. Po šios kvai- 
lystės persekiojamas naktį Romos gatvėmis, sužeistas 
durtuvu, jausdamas, kad jėgos baigia išsekti, puoliau 
pro atviras kažkokio namo duris. Girdžiu: kareiviai li- 
pa įkandin, šokau į sodą, pargriuvau per keletą žings- 
nių nuo ten vaikščiojančios moters. 

— Tai buvo grafienė Viteleski! Mano tėvo bičiu- 
lė! — įsiterpė Vanina. 

— Kaip? Jinai jums papasakojo? — sušuko Miisiri- 
lis.— Kad ir kas būtų ši dama, kurios vardas niekada 
neturi būti minimas, ji išgelbėjo man gyvybę. Kai ka+ 
reiviai įsiveržė pas ją norėdami mane suimti, jūsų tėvas 
jau vežėsi mane savo karietoje. Jaučiuosi labai blogai — 
ta žaizda petyje jau kelios dienos trukdo man kvėpuoti. 


1 Karbonarų kuopelės pavadinimas (it.). 


Aš greitai mirsiu ir mirsiu nuliūdęs, nes jūsų daugiau 
nebepamatysiu... 

Vanina klausėsi nekantraudama ir paskui skubiai 
išėjo. Žaviose jos akyse Misirilis nesurado jokio gai- 
lesčio, tik pastebėjo įžeisto išdidumo išraišką. 

Naktį atvyko chirurgas; jis atėjo vienas. Misirilis 
buvo labai nusiminęs; būgštavo, kad jau niekada nepa- 
matys Vaninos. Jis ėmė klausinėti chirurgą, šis nulei- 
do jam kraujo ir nieko neatsakė. Tokia pati tyla tvy- 
rojo ir kitas dienas. Pjetras nenuleisdavo akių nuo stik- 
linių terasos durų, pro kurias paprastai įeidavo Vani- 
na; jautėsi labai nelaimingas. Kartą, apie vidurnaktį, 
jam lyg ir pasimatė kažkieno šešėlis terasoje: negi tai 
buvo Vanina? 

Vanina ateidavo kiekvieną naktį ir priglusdavo 
skruostu prie jaunojo karbonaro lango. 

„Jei prakalbinsiu jį — sakydavo pati sau,— esu žu- 
vusi! Ne, aš privalau jo daugiau nematyti!“ 

Tačiau, šitaip apsisprendusi, ji nejučiom prisimin- 
davo švelnų jausmą, kurį pajuto tam jaunuoliui, kai 
taip naiviai laikė jį moterim. Ir po tokios malonios bi- 
čiulystės reikia jį užmiršti! Tomis akimirkomis, kai Va- 
nina pajėgdavo blaiviai protauti, ji baugindavosi, kad 
taip pasikeitė jos mąstysena. Nuo to laiko, kai Misirilis 
pasisakė, kas esąs, viskas, apie ką ji buvo pratusi gal- 
voti, tarsi apsigaubė rūku ir atrodė toli toli. 

Nepraslinko nė savaitė, ir Vanina, išblyškusi, vir- 
panti įėjo su chirurgu į jaunojo karbonaro kambarį. Ji 
atėjo pasakyti, jog reikia prikalbėti kunigaikštį, kad 
šis leistųsį tarno pavaduojamas. Ji neišbuvo nė dešim- 
ties sekundžių, bet po kelių dienų vėl atėjo su chirur- 
gu iš humaniškumo. Kartą vakare, nors Misirilis jautėsi 
daug geriau ir Vaninai nebebuvo ko būgštauti dėl jo 
gyvybės, ji išdrįso ateiti viena. Ją išvydęs, Misirilis ne- 
sitvėrė džiaugsmu, tačiau pasistengė nuslėpti savo mei- 
lę: visų pirma, jis norėjo išlaikyti vyrui prideramą oru- 
mą. Vaniną, kuri įėjo pas jį raudonio nupliekstu veidu 
ir bijanti išgirsti meilės žodžius, nustebino kilnus ir pa- 
garbus, tačiau anaiptol į meilę nepanašus draugišku- 

mas, su kuriuo jis ją sutiko. Kai ji susiruošė išeiti, Pjet- 
ras net nemėgino jos sulaikyti. 

Jai vėl pasirodžius po kelių dienų, jis elgėsi kaip 
anąsyk, taip pat tikino, kad bus jai amžinai atsidavęs 
ir dėkingas. Vaninai ne tik neteko tramdyti jaunojo 
karbonaro jausmų, bet ji net pagalvojo, ar nebus taip, 
jog tik ji viena mylinti. Ši iki šiol tokia išdidi mergina 
su kartėliu suprato, kokia didelė jos aistra. Ji dėjosi 
linksma, net abejinga, ateidinėdavo rečiau, bet niekaip 
negalėjo prisiversti nebelankyti jaunojo ligonio, 

Liepsnodamas meile, tačiau neužmiršdamas žemos sa- 
vo kilmės ir savo pareigos, Misirilis pasižadėjo pra- 
šnekti apie meilę tik tuo atvejų, jei Vanina visą sa- 
vaitę nepasirodys. Išdidžioji kunigaikštytė taip pat at- 
kakliai grūmėsi su savo jausmu. 

„Na ką gil — tarė ji sau pagaliau— Aš jį lankau tik 
savo pačios mMalonumui ir niekados neprisipažinsiu, ką 
jam jaučiu.“ 

Ji ilgas valandas prasėdėdavo pas Misirilį, kuris kal- 
bėdavo su ja taip, lyg jo būtų klausęsi dvidešimt žmo- 
nių. Kartą vakare, kai Vanina ištisą dieną praleido jo 
nekęsdama ir davė sau žodį būti su juo dar šaltesnė ir 
šiurkštesnė negu paprastai, ji staiga pasisakė jį my- 
linti, o netrukus ir visai jam atsidavė. 

Nors tai buvo didelė beprotybė, bet, reikia pripa- 
žinti, Vanina jautėsi be galo laiminga. Misirilis jau ne- 
begalvojo apie savo vyrišką savigarbą; jis mylėjo, kaip 
myli pirmą kartą devyniolikametis jaunuolis, ir dar Ita- 
lijoje. Aistringai mMylėdamas buvo tiek skrupulingas, jog 
net prisipažino išdidžiajai kunigaikštytei, kokios gud- 
rybės griebėsi, norėdamas sužadinti jos meilę. Jis ste- 
bėjosi begaline savo laime. Keturi mėnesiai prabėgo la- 
bai greitai. Ir štai atėjo diena, kai chirurgas grąžino 
ligoniui laisvę. 

„Kas man dabar daryti? — galvojo Misirilis.— Tū- 
noti pasislėpusiam pas vieną iš gražiausių Romos mo- 
terų? O niekšingi tironai, kurie trylika mėnesių laikė 
mane kalėjime be saulės šviesos, tarsis mane palauže! 
Italija, tu tikrai esi nelaiminga, jei tavo sūnūs taip leng- 
vai tavęs išsižada!“ | 

Vanina neabejojo, kad Pjetrui didžiausia laimė būtų 
liktį su ja visam laikui: jis atrodė toks laimingas. Ta- 
čiau vienas generolo Bonaparto pasakymas kaip kartus 
priekaištas skambėjo jaunuolio sieloje ir lėmė visą jo 
elgesį moterų atžvilgiu. Kai 1796 metais generolas Bo- 
napartas žygiavo iš Brešijos, miesto valdžios atstovai, 
lydėję jį ligi miesto vartų, pareiškė, kad Brešijos gy- 
ventojai labiausiai iš visų italų myli laisvę. 

— Taip, — atšovęs Bonapartas, — jie mėgsta apie ją 
kalbėtis su savo meilužėmis. 

Misirilis prisiversdamas pasakė Vaninai: 

— Šiąnakt, kai tik sutems, turėsiu išeiti. 

— Pasistenk grįžti į rūmus prieš auštant, aš tavęs 
lauksiu. 

— Auštant aš jau būsiu toli nuo Romos. 

— Puiku, — šaltai pratarė Vanina —o kurgi jūs 
vyksite? 

— Į Romaniją, atkeršyti už save. 

— Kadangi esu turtinga,— pasakė Vanina kuo ra- 
miausiai,— tikiuosi, sutiksite priimti iš manęs ginklų ir 
pinigų. 

Misirilis akimirką įdėmiai žvelgė Vaninai į akis, pas- 
kui apglėbė ją ir sušuko: 

— Gyvenime mano! Su tavim užmirštu viską, net 
savo pareigą. Tavo širdis tokia kilni, todėl tu turi ma- 
ne suprasti. 

Vanina išliejo daug ašarų, ir pagaliau buvo sutar- 
ta, kad Pjetras iš Romos išvyks tik poryt. 

— Pjetrai, tarė ji jam kitą dieną, — ne kartą esate 
man sakęs, kad įžymus žmogus, pavyzdžiui, koks nors 
Romos kunigaikštis, turintis daug pinigų, galėtų pada- 
ryti didelių paslaugų laisvės reikalui, jei kada nors 
Austrija įsiveltų į didelį karą toli nuo mūsų sienų. 

— Be abejo,— patvirtino Pjetras nustebęs. 

— Na tai va! Esate narsus vyras, jums tetrūksta 
aukštos padėties: siūlau jums savo ranką ir du šimtus 
tūkstančių livrų kasmetinių pajamų. Pati apsiimu gauti 
tėvo sutikimą. 

Pjetras puolė jai po kojų; Vanina švytėjo iš 
džiaugsmo. 

— Myliu jus aistringai — tarė jis— bet esu varg- 
šas tėvynės tarnas, ir juo Italija nelaimingesnė, juo la- 
biau turiu likti jai ištikimas. Norint gauti don Azdru- 
balo sutikimą, daugelį metų tektų vaidinti pasigailėtiną 
vaidmenį. Vanina, aš atsisakau tavo rankos! 

Misirilis paskubėjo susaistyti save šiais žodžiais: 
jautė, kad veikiai neteks ryžto. 

— Mano nelaimė,— sušuko jis— kad aš tave my- 
liu labiau už gyvenimą ir palikti Romą man baisiausia 
kančia! Ak, kodėl Italija nėra išvaduota iš barbarų jun- 
go! Su kokiu malonumu sėsčiau su tavim į laivą ir vyk- 
čiau gyventi į Ameriką! 

Vanina nustėro iš netikėtumo. Atsisakyti jos ran- 
kos! Jos išdidumas buvo įžeistas. Bet netrukus ji puolė 
Misiriliui į glėbį. 

— Dar niekados neatrodei man toks mielas! — sušuko 
ji. — Taip, manasai kaimo daktarėli, aš — tavo amžinai. 
Tu esi didis žmogus, kaip kad mūsų senovės romėnai. 

Visi rūpesčiai dėl ateities, visi niūrūs sveiko proto 
patarimai išnyko; tai buvo tikros meilės akimirka. Kai 
jiedu vėl pajėgė blaiviai samprotauti, Vanina pasakė: 

— Aš atvyksiu į Romaniją beveik tuo pačiu metu 
kaip ir tu. Liepsiu paskirti man gydomąsias vonias Po- 
retoj. Apsistosiu mūsų San Nikolo pilyje, netoli Forlio... 

— Ten aš praleisiu visą gyvenimą su tavim! — su- 
šuko Misirilis. 

— Nuo šiol mano dalia— viskam ryžtis,— atsidus- 
dama tarė Vanina.— Pražudysiu savo garbę dėl tavęs, 
bet tiek to... Ar galėsi mylėti savo garbę suteršusią 
merginą? 

— Argi nesi mano žmona,— tarė Misirilis— ir per 
amžius dievinama žmona? Mokėsiu tave mylėti ir ginti. 

Vanina turėjo aplankyti pažįstamus. Vos tik Misirilis 
liko vienas, jo elgesys pasirodė jam barbariškas. 

— Kas yra tėvynė? — pagalvojo jis.— Juk tai ne ko- 
kia nors būtybė, kuriai turėtume būti dėkingi už gera- 
darystę ir kuri taptų nelaiminga ir galėtų mus prakeikti, 
jei to dėkingumo neparodytume. Tėvynė ir laisvė — tai 
tarsi. mano, apsiaustas, Man naudingas daiktas, kurį, tie- 
sa, turiu -hnusigislti, jei negu jo gaves kaip palikimo iš 

tėvo; žodžiu, aš myliu tėvynę ir laisvę, nes jos abį Man 
yra naudingos. Jeigu jos man nereikalingos, jeigu jos 
man kaip apsiaustas vasaros karščių metu, kam gi jas 
pirkti, ir dar tokia milžiniška kaina? Vanina tokia graži, 
tokia nuostabi!... Jai stengsis patikti kiti vyrai, ji ma- 
ne užmirš. Kokia moteris tėra turėjusi gyvenime tik vie- 
ną meilužį? Tie Romos kunigaikščiai, kuriuos aš nieki- 
nu kaip piliečius, kur kas pranašesni už Mane! Jie turbūt 
moka būtį labai galantiški! Ak, jei aš išvyksiu, ji mane 
užmirš, ir aš jos neteksiu visiems laikams! 

Vidurnaktį Vanina užėjo pas jį. Pjetras pasipasako- 
jo jį apnikusias dvejones ir kaip meilės poveikyje jis 
svarstė didžiojo Žodžio tėvynė prasmę. 

Vanina buvo labai laiminga. 

„Jei jis būtų priverstas pasirinkti tėvynę ar mane,— 
galvojo ji, — jis atiduotų pirmenybę man.“ 

Kaimyninės bažnyčios laikrodis išmušė tris valandas; 
artėjo atsisveikinimo akimirka. Pjetras išsiveržė iš my- 
limosios glėbio. Kai jis jau lipo laipteliais žemyn, Va- 
nina, stengdamasi sulaikyti ašaras, su šypsena tarė: 

— Jei tave būtų slaugiusi vargšė sodietė, argi tu 
niekuo jai nebūtum atsidėkojęs? Nebūtum pasistengęs 
jai atsilyginti? Ateitis nežinoma, kelionėje tavęs tykos 
priešai. Padovanok man iš dėkingumo tris dienas už 
globą, tarsi būčiau neturtinga sodietė. 

Misirilis pasiliko. 

Pagaliau jis išvyko iš Romos. Su vienoje užsienio 
ambasadoje nupirktų pasu parsigavo namo. Artimie- 
siems tai buvo didelis džiaugsmas, nes jį jau visi laikė 
mirusiu. Draugai norėjo atšvęsti laimingą jo sugrįžimą 
ir nužudyti vieną ar du karabinierius (taip vadinami 
žandarai popiežiaus valstybėje). 

— Be reikalo nežudykime italo, mokančio ginklą 
Vartoti, — pasakė Misirilis.— Mūsų tėvynė — ne sala kaip 
laimingoji Anglija: kad galėtume pasipriešinti Europos 
karalių intervencijai, mums kaip tik trūksta kareivių. 

Po kurio laiko Misirilis, įdurmais persekiojamas ka- 
Tabinierių, nukovė du iš jų Vaninos dovanotais pistole- 
tais, Už jo galvą buvo paskirtą premija. 

Vanina Romanijoje nesirodė: Misirilis tarėsi esąs už- 
mirštas. Jis jautėsi įžeistas ir vis dažniau ėmė galvoti 
apie luominę nelygybę, kuri skyrė jį nuo mylimosios. 

Graudindamasis ir gailėdamasis buvusios laimės, jis 
jau buvo beketinąs grįžti į Romą pasižiūrėti, ką veikia 
Vanina. Dar kiek —ir toji beprotiška mintis jau būtų 
nugalėjusi pareigos jausmą, tik kartą vakare kalnų 
bažnytėlės varpas suskambino viešpaties angelą taip 
keistai, tarsi varpininkas būtų buvęs išsiblaškęs. Tai 
buvo ženklas rinktis į karbonarų ventos sueigą; į ventą 
Misirilis įstojo, atvykęs į Romaniją. 

Tą pačią naktį visi karbonarai susirinko miške, at- 
siskyrėlių trobelėje. Abu atsiskyrėliai užmigdyti opi- 
jum, visai neįtarė, kokiems tikslams naudojama jų tro- 
belė. Misirilis, kuris čionai atėjo labai nusiminęs, suži- 
nojo, kad ventos vadas suimtas ir kad jį, Pjetrą, vos 
dvidešimties metų jaunuolį, ketinama išrinkti naujuoju 
ventos vadu, nors joje buvo Žmonių, jau peržengusių 
penktą dešimtį ir dalyvavusių sąmoksluose nuo Miurato 
žygio laikų 1815 metais. Išgirdęs apie jam suteiktą garbę, 
Pjetras pajuto smarkiai plakant širdį. Likęs vienas, jis 
nusprendė nebegalvotį apie jaunąją romietę, taip greitai 
jį užmiršusią, ir visas mintis skirti Italijos išvadavimui 
nuo barbarų. 

Po dviejų dienų Misirilis iš pranešimo apie atvykstan- 
čius ir išvykstančius asmenis, pristatomo jam kaip ven- 
tos vadui, sužinojo, kad kunigaikštytė Vanina atvyko 
į savo San Nikolo pilį. Perskaičius tą vardą, Misirilio 
sielą veikiau apėmė nerimas negu džiaugsmas. Jis vel- 
tui tarėsi įrodysiąs ištikimybę tėvynei, nuslopindamas 
norą tą patį vakarą lėktį į San Nikolo pilį. Įsivaizduo- 
damas užmirštą Vaniną, jis neįstengė tinkamai atlikti 
savo pareigų. Pasimatė su ja rytojaus dieną; Vanina 
tebemylėjo jį taip kaip Romoje. Tėvas norėjęs ją ište- 
kinti, todėl uždelsęs jos išvykimą. Jį atsivežė du tūkstan- 
čius Cechinų'. Toji netikėta parama labai padėjo Misi- 
riliui pelnyti pasitikėjimą, einant naująsias pareigas. Kor- 
fu saloje buvo užsakyti durklai, be to, papirktas legato, 
kuriam buvo pavesta patraukti karbonarus į teismą, as- 


'! Cechinas— senovinė Venecijos auksinė moneta. 


18 


meninis sekretorius. Tuo būdu pavyko gauti kunigų, 
vyriausybės šnipų, sąrašą. 

Kaip tik tuo laiku buvo baigtas organizuoti vienas 
iš labiausiai apgalvotų sąmokslų, kuriems kada nors 
ryžtasi nelaimingojoje Italijoje. Nesileisiu čionai į ne- 
reikalingas smulkmenas. Pasakysiu tik, jog, tam suma- 
nymui sėkmingai pavykus, Misirilis būtų pelnęs nema- 
ža garbės. Jo dėka keletas tūkstančių sąmokslininkų 
pagal signalą būtų sukilę ir su- ginklu rankose laukę 
atvykstant vyriausiųjų vadų. Artėjo lemiamas momentas, 
bet, kaip tat visada atsitinka, sąmokslas sužlugo, nes 
buvo suimti vadai. 

Vos ne atvykus į Romaniją, Vanina įsitikino, kad 
tėvynės meilė gali užtemdyti jos meilužio širdyje bet 
kokią kitą meilę. Išdidžioji romietė įširdo. Ji veltui sten- 
gėsi paklausyti proto balso — ją apėmė niūrus nusivy- 
limas, ji nejučia ėmė keikti laisvę. Vieną dieną, atvy- 
kusi į Forlį pasimatyti su Misiriliu, ji nebepajėgė su- 
valdyti savo širdgėlos, kurią ligi šiol jos išdidumas pa- 
dėdavo sutramdyti. 

— Iš tiesų, — tarė ji — jūs mane mylite kaip vyras 
žmoną: Man to neužtenka. 

Ašaros pliūptelėjo jai iš akių, bet ji verkė iš gėdos, 
kad nusižemino iki priekaištų. Misirilis ją guodė, ta- 
čiau buvo susirūpinęs savo reikalais. Staiga Vaninai 
kilo mintis palikti jį ir grįžti į Romą. Ji pajuto žiaurų 
džiaugsmą, galėdama nubausti save už silpnumą: kam 
reikėjo skųstis! Po valandėlės ji galutinai apsisprendė; 
Vanina būtų laikiusi save neverta Misirilio, jei nebūtų 
palikusi jo. Ji iš anksto mėgavosi, įsivaizduodama, kaip 
skaudžiai jis nustebs, kai veltui jos ieškos čionai. Bet 
veikiai, pagalvojusi, kad nesugebėjo išsaugoti meilės 
žmogaus, dėl kurio pridarė tiek kvailysčių, labai susi- 
graudino. Ji vėl prakalbino Pjetrą ir žūtbūt stengėsi 
išgauti iš jo meilės prižadą. Jis išsiblaškęs kalbėjo jai 
labai švelnius žodžius, bet visai kitoks, daug tvirtesnis 
buvo jo balsas, kai, kalbėdamas apie savo politinius su- 
manymus, jis sielvartingai sušuko: 

— Ak, jei šis sumanymas nepavyks, jei vyriausybė 
vėl mus suseks, aš paliksiu tėvynę! 

Vanina sėdėjo sustingusi. Jau visą valandą ją kankino 
nuojauta, kad mato savo mylimąjį paskutinį kartą. Tie 
jo žodžiai įžiebė pražūtingą kibirkštį jos širdyje. Ji pa- 
galvojo: „„Karbonarai gavo iš manęs keletą tūkstančių 
cechinų. Niekas negali abejoti, jog aš pritariu jų są- 
mokslui.“ 

Atsipeikėjusi iš susimąstymo, ji pasakė Pjetrui: 

— Ar nori praleisti su manim vieną dieną San Ni- 
kolo pilyje? Jūsiškiame šio vakaro susirinkime tau ne- 
būtina dalyvauti. Rytoj rytą galėsime pasivaikščioti 
San Nikolo laukais, tai nuramins tavo nervus ir grą- 
žins šaltakraujiškumą, kurio tau reikia šiuo svarbiu mo- 
mentu. 

Pjetras sutiko. 

Vanina išėjo, norėdama pasiruošti kelionei, ir kaip 
paprastai užrakino kambarėlį, kuriame jį slapstė. 

Ji nuskubėjo pas savo buvusią kambarinę, kuri, pali- 
kusi tarnybą, ištekėjo ir atidarė nedidelę krautuvėlę 
Forlyje. 

Atėjusi pas tą moterį, maldaknygės, rastos kamba- 
ryje, paraštėse Vanina skubiai parašė keletą eilučių 
tiksliai nurodydama vietą, kur šiąnakt turi susirinkti 
karbonarų venta. Savo įskundimą jį baigė šiais žodžiais: 
„Tai ventai priklauso devyniolika narių; štai jų pavar- 
dės ir adresai.“ Surašiusi labai tikslų sąrašą (ji praleido 
jame tik Misirilio pavardę), Vanina tarė moteriškei, ku- 
ria visiškai pasitikėjo: 

— Nunešk šią maldaknygę kardinolui legatui ', tegu 
perskaito, kas čia parašyta, ir grąžina ją tau. Štai de- 
šimt cechinų; jei legatas kada nors ištars tavo vardą, 
tu neišvengsi mirties; bet tu išgelbėsi man gyvybę, jei 
įprašysi legatą perskaityti mano prirašytąjį puslapį. 

Viskas pavyko kuo puikiausiai. Iš baimės legetas 
pasielgė visai ne kaip didikas. Jis leido norinčiai su juo 
pasikalbėti žemakilmei moterėlei įeiti pas jį su kauke, 
bet surištomis rankomis. Šitaip krautuvininkė ir buvo 
įvesta pas aukštą pareigūną, kurį rado įsitvirtinusį už 
milžiniško stalo, apdengto žalia gelumbe, 


!Legatas — katalikų bažnyčioje popiežiaus įgaliotinis, 

Legatas perskaitė tą puslapį, laikydamas maldaknygę 
kuo toliausiai nuo savęs, nes bijojo lakių nuodų. Pas- 
kui grąžino knygą krautuvininkei ir nepasiuntė šnipų 
jos sekti. 

Nepraėjus nė keturiasdešimt minučių nuo išsiskyri- 
mo su mylimuoju, Vanina, įsitikinusi, kad jos buvusi 
kambarinė laimingai sugrįžo, vėl nuskubėjo pas Misi- 
rilį manydama, kad nuo šiol jis visiškai priklauso jai. 
Ji jam pranešė, kad mieste neįprastas judėjimas; kara- 
binierių patruliai vaikštinėją net tomis gatvėmis, kur 
jie niekados nesirodydavę. 

— Paklausyk manęs, — pridūrė ji,— tučtuojau va- 
žiuokime į San Nikolo pilį. 

Misirilis sutiko. Jie pėsti nuėjo pusę mylios už mies- 
to ikį Vaninos karietos, kurioje jų laukė kunigaikštytės 
palydovė, dosniai atlyginama, mokanti laikyti paslap- 
tis patikėtinė. 

Atvykusi į San Nikolo pilį Vanina, susijaudinusi 
dėl savo keisto pasielgimo, pasidarė dar švelnesnė mei- 
lužui. Bet, kalbėdama jam apie meilę, jautėsi vaidinanti 
komediją. Išvakarėse, išduodama jo draugus, ji buvo 
užmirusi sąžinės priekaištus. Glausdama mylimąjį prie 
savęs, ji galvojo: „Pakanka, kad kas nors pasakytų jam 
tik vieną žodį, ir jis bemat ir amžinai imtų manęs ne- 
kęsti.“ 

Vidury nakties staiga į kambarį įėjo vienas iš Va- 
ninos tarnų. Tas žmogus buvo karbonaras, o ji to nė 
neįtarė. Vadinasi, Misirilis turėjo paslapčių nuo jos net 
čionai. Ji sudrebėjo. 

Tarnas atėjo įspėti Misirilio, kad šiąnakt Forlyje bu- 
vę apsupti devyniolikos karbonarų namai, o jie patys 
suimti, kai skirstėsi iš ventos sueigos. Nors ir užklupti 
netikėtai, devyni pabėgę. Dešimtį vyrų karabinieriai 
nugabenę į tvirtovės kalėjimą. Įėjęs į kalėjimo kiemą, 
vienas suimtasis šokęs į gilų šulinį ir nusižudęs. 

Vanina klausydamasi labai sumišo; laimė, Pjetras to 
nepastebėjo: iš jos akių jis būtų supratęs, kad ji įvykdė 
nusikaltimą. 

— Šiuo metu,— pridūrė tarnas,— Forlio įgula tankia 
grandine supa visas gatves. Kareiviai stovi taip arti vie- 

nas kito, kad gali tarupsavy kalbėtis. Gyventojams leis- 
ta pereidinėti gatvę tik toje vietoje, kur stovi karininkas. 

Tarnui išėjus, Pjetras valandėlę susimąstė. 

— Tuo tarpu nieko negalima padaryti,— ištarė jis pa- 
galiau. 

Vanina buvo nei gyva, nei mirusi; ji krūpčiojo nuo 
kiekvieno savo mylimojo žvilgsnio. 

— Kodėl jūs tokia keista? — paklausė jis. 

Tačiau tuojau ėmė galvoti apie kitką ir daugiau į ją 
nežiūrėjo. 

Apie vidudienį ji išdrįso jam pasakyti: 

— Štai dar viena venta susekta; manau, jog kuriam 
laikui jūs apsiraminsite. 

— Net labai apsiraminsiu— atsakė Misirilis su to- 
kia šypsena, nuo kurios ji suvirpėjo. 

Vaninai būtinai reikėjo aplankyti San Nikolo kle- 
boną, galbūt jėzuitų šnipą. Septintą valandą grįžusi pie- 
tų, ji rado kambarėlį, kuriame slėpėsi Pjetras, tuščią. 
Nebežinodama, ką daranti, puolė ieškoti jo po visą na- 
mą, bet niekur nerado. Visiškai netekusi vilties, sugrįžo 
į kambarėlį ir tik tada pastebėjo laiškutį. Jame buvo 
parašyta: 

„Išeinu pasiduoti legatui; nebetikiu mūsų reikalo sėk- 
me, dangus prieš mus. Kas mus išdavė? Turbūt tas niek- 
šas, kuris šoko į šulinį. Kadangi mano gyvybė nereika- 
linga nelaimingajai Italijai, nenoriu, kad draugai, maty- 
dami mane vieną nesuimtą, galėtų manyti, jog aš juos 
pardaviau. Sudie! Jei mane mylite, pasistenkite atker- 
šyti už mane. Pražudykite, sunaikinkite niekšingą išda- 
viką, nors jis būtų mano tėvas.“ 

Baisaus skausmo priblokšta, Vanina kone be sąmo- 
nės susmuko į kėdę. Ji negalėjo ištarti nė žodžio; akys 
buvo sausos ir degė. 

Pagaliau ji puolė ant kelių. 

— Didis dieve! — sušuko ji— Priimki mano apžadą! 
Taip, aš nubausiu niekšingąjį išdaviką, bet pirma reikia 
grąžinti laisvę Pjetrui. 

Po valandos Vanina jau keliavo į Romą. Tėvas se- 
niai maldavo ją sugrįžti. Dukrai nesant, jis pažadėjo jos 
ranką kunigaikščiui Livijui Saveliui. Vos tik Vanina 

parvažiavo, tėvas baikščiai užsiminė jai apie tai. Jis di- 
džiai nustebo, kad duktė išsyk sutiko. Tą patį vakarą 
pas grafienę Viteleski don Azdrubalas beveik oficialiai 
pristatė jai don Livijų; Vanina ilgai su juo kalbėjosi. 
Jaunasis kunigaikštis buvo elegantiškiausias vyras Ro- 
moje ir laikė puikiausius arklius; nors jis pasižymėjo 
sąmoju, bet buvo laikomas tokiu lengvabūdžiu, jog ne- 
kėlė vyriausybei jokių įtarimų. Vanina tikėjosi apsukti 
jam galvą ir padaryti jį parankiu savo planų vykdy- 
toju. Kadangi don Livijus buvo monsinjoro Savelio-Ka- 
tancaros, Romos gubernatoriaus ir policijos ministro, sū- 
nėnas, Vanina vylėsi, jog šnipai nedrįs jo sekti. 

Keletą dienų Vanina rodė maloniajam don Livijui 
didelį palankumą, paskui staiga pareiškė niekados už 
jo netekėsianti; jis esąs, jos manymu, pernelyg lengva- 
būdis. 

— Jei nebūtumėt vaikas, — tarė ji, — jūsų dėdės val- 
diniai neturėtų nuo jūsų paslapčių. Pavyzdžiui, kas ke- 
tinama daryti su karbonarais, neseniai suimtais Forlyje? 

Po dviejų dienų don Livijus atėjo jai pasakyti, kad 
visi Forlyje suimtieji karbonarai pabėgę. Vanina pa- 
žvelgė į jį didelėmis juodomis akimis, karčiai, panieki- 
namai šyptelėjo ir visą vakarą nesiteikė pratarti jam 
nė žodžio. 

Po dienos don Livijus rausdamas jai prisipažino 
anuokart buvęs apgautas. 

— Bet man pavyko gauti raktą nuo dėdės kabine- 
to,— pareiškė jis.— Iš ten rastų dokumentų sužinojau, 
kad iš įtakingiausių kardinolų ir prelatų sudaryta kon- 
gregaCija (arba komisija) posėdžiauja labai slaptai ir 
tariasi, ar tuos karbonarus teisti Ravenoje ar Romoje. 
Devyni Forlyje suimti karbonarai ir jų vadas, kažkoks 
Misirilis, kuris iš kvailumo pats pasidavė, šiuo metu lai- 
komi San Leonės pilyje. 

Kunigaikščiui ištarus žodį „„kvailumas“, Vanina skau- 
džiai jį įgnybo. 

— Aš pati noriu įeiti į jūsų dėdės kabinetą ir savo 
akimis pamatyti tuos oficialius dokumentus; jūs turbūt 
blogai perskaitėte. 


23 


Išgirdęs tuos žodžius, don Livijus sudrebėjo; Vani- 
na reikalavo iš jo beveik neįmanomo dalyko; bet tos 
merginos aikštingumas tik stiprino jo meilę. Po kelių 
dienų Vanina, persirengusi vyru, dailia Savelio tarnų 
livrėja, praleido pusvalandį policijos ministro kabinete, 
vartydama slapčiausius dokumentus. 

Ją apėmė neapsakomas džiaugsmas, suradus eilinį 
protokolą apie kaltinamąjį Pjetrą Misirilį Jos rankos 
drebėjo, laikant šį dokumentą. Dar kartą skaitydama tą 
vardą, ji vos neapalpo. Išeidama iš Romos gubernato- 
riaus rūmų, Vanina leidosi don Livijaus pabučiuojama. 

— Jūs garbingai išlaikote bandymus, aš noriu dar 
jus išmėginti. 

Taip pagirtas jaunasis kunigaikštis būtų galėjęs pa- 
degti Vatikaną, kad tik įsiteiktų Vaninai. 

Tą patį vakarą buvo balius pas Prancūzijos ambasa- 
dorių; Vanina daug šoko ir beveik visą laiką su don Li- 
vijum. Jis buvo apsvaigęs iš laimės — reikėjo neleisti 
jam atsikvošėti. 

— Mano tėvas kartais būna labai keistas, — tarė jam 
kartą Vanina.— Šįryt jis išvarė du tarnus, ir tie atėjo 
pas mane ašarodami. Vienas prašėsi įtaisomas pas jūsų 
dėdę, Romos gubernatorių; antrasis, tarnavęs artileri- 
joje prancūzų valdymo metu, norėtų gauti vietą šv. An- 
gelo pilyje. 

— Imu juos abu pas save, — gyvai atsakė jaunasis 
kunigaikštis. 

— Argi aš jus to prašau? — išdidžiai atkirto Vani- 
na— Aš jums požodžiui pakartojau tų nelaimingųjų 
prašymą; jie turi gauti tai, ko prašo, ir nieko daugiau. 

Sunkesnio prašymo negalima buvo sugalvoti. Mon- 
sinjoras Katancara anaiptol nepasižymėjo patiklumu 
ir į savo namus įsileisdavo tik jam gerai žinomus 
žmones. 

Gyvendama, iš šalies žiūrint, įvairiausių malonumų 
kupiną gyvenimą, Vanina buvo labai nelaiminga, ją 
graužė sąžinė. Lėta įvykių eiga ją žudė. Tėvo reikalų 
patikėtinis parūpino jai pinigų. Ką daryti? Palikti tėvo 
namus ir vykti į Romaniją pamėginti išvaduoti savo mei- 
lužį? Nors toji Mintis buvo neprotinga, Vanina jau bu- 

vo besiryžtanti ją įgyvendinti, tik atsitiktinumas jos pasi- 
gailėjo. 

Don Livijus jai pranešė: 

— Dešimt Misirilio ventos karbonarų bus perkelti 
į Romą, tik egzekucija, paskelbus nuosprendį, turės būti 
įvykdyta Romanijoj. Štai ką mano dėdė šįvakar išgavo 
iš popiežiaus. Visoje Romoje tik jūs ir aš žinome šią 
paslaptį. Jūs patenkinta? 

— Jūs tampate tikru vyru — atsakė Vanina.— Pa- 
dovanokite man savo portretą. 

Išvakarėse tos dienos, kada Miisirilis turėjo atvykti 
į Romą, Vanina sugalvojo dingstį nuvažiuoti į Čitą Kas- 
telaną. Šio miesto kalėjime buvo apnakvindinti karbo- 
narai, perkeliami iš Romanijos į Romą. Misirilį ji pa- 
matė rytą, išvežamą iš kalėjimo: sėdėjo vežimėlyje vie- 
nas, surakintas grandinėmis; jis pasirodė jai labai 
išblyškęs, bet visai nenusiminęs. Kažkokia senutė metė 
jam puokštę žibuoklių. Misirilis nusišypsojo dėkodamas. 

Išvydus mylimąjį, visi Vaninos prisiminimai tarsi 
atgijo, ir ji pajuto naują jėgų antplūdį. Gerokai anks- 
čiau prieš tą susitikimą ji išgavo garbingą paaukštini- 
mą abatui Kariui, šv. Angelo pilies, kur turėjo būti už- 
darytas jos mylimasis, kapelionui; ji pasirinko tą gera- 
širdį kunigą savo nuodėmklausiu. O Romoje būti kuni- 
gaikštytės, gubernatoriaus dukterėčios, nuodėmklausiu — 
ne taip jau paprastas dalykas. 

Forlio karbonarų byla truko neilgai. Norėdama at- 
sikeršyti už tai, kad negalėjo sutrukdyti jų atgabenimo 
į Romą, kraštutiniųjų reakcionierių partija pasistengė 
prastumti į komisiją, kuri turėjo teisti karbonarus, di- 
džiausius garbėtroškas prelatus. Komisijai pirmininkavo 
policijos ministras. 

Įstatymas prieš karbonarus buvo aiškus: Forlio są- 
mokslininkai negalėjo turėti jokios vilties; tačiau jie 
visomis galimomis gudrybėmis gynė savo gyvybę. Tei- 
sėjai ne tik nuteisė juos mirti, bet kai kurie net reika- 
lavo žiaurių kankinimų, nukirsti plaštaką ir t. t. 


Policijos ministras, kurio karjera jau buvo garan- 
tuota (nes ši vieta paliekama tik gavus kardinolo skry- 
bėlę), nematė jokio reikalo kirsdinti plaštakų: pranešda- 

mas apie nuosprendį popiežiui, jis pasiūlė mirties bausmę 
visiems nuteistiesiems pakeisti keleriais metais kalėji- 
mo. Tik vieną Pjetrą Misirilį aplenkė malonė. Minist- 
ras laikė šį jaunuolį pavojingu fanatiku, be to, Misirilis 
anksčiau buvo nuteistas mirti už jau minėtų dviejų ka- 
rabinierių nužudymą. 

Vanina sužinojo apie nuosprendį ir apie bausmės su- 
švelninimą, kai tik ministras grįžo iš popiežiaus. 

Kitą dieną, parėjęs į rūmus apie vidurnaktį, monsin- 
joras Katancara niekur nerado savo kamerdinerio. Nu- 
stebęs ministras paskambino keletą kartų. Pagaliau pa- 
sirodė senas pusprotis tarnas; netekęs kantrybės, nutarė 
nusirengti pats. Buvo labai karšta. Užrakinęs duris, jis 
nusiėmė fraką ir susukęs sviedė jį ant kėdės. Smarkiai 
mestas drabužis perlėkė per kėdę ir užkliudė muslininę 
lango „užuolaidą, už kurios išryškėjo žmogaus figūra. 
Ministras skubiai puolė prie lovos ir stvėrė pistoletą. 
Kai jis vėl grįžo prie lango, į jį žengė labai jaunas vy- 
riškis, apsirengęs jo tarnų livrėja, su pistoletu rankoje. 
Jį išvydęs, ministras nusitaikė ir jau norėjo šauti, bet 
jaunuolis tarė juokdamasis: 

— Monsinjore, ar gi nepažįstate Vaninos Vanini? 

— Ką reiškia tas kvailas pokštas? — paklausė įpykęs 
ministras. 

— Pasikalbėkime ramiai, — tarė mergina.— Visų pir- 
ma, jūsų pistoletas neužtaisytas. 

Ministras nustebęs įsitikino, kad tai tiesa. Tada iš 
liemenės kišenės jis išsitraukė durklą.! 

Vanina tarė žavingai įskamiu tonu: 

— Sėskime, monsinjore. 

Ir pati kuo ramiausiai atsisėdo ant sofos. 

— Ar jūs bent esate viena? — paklausė ministras. 

— Visiškai viena, prisiekiu! — sušuko Vanina. 


! Romos prelatas, be abejo, nesugebėtų narsiai vadovauti armijos 
korpusui, kaip tai ne kartą darė divizijos generolas, kuris buvo policijos 
ministras Paryžiuje Malė perversmo metu; bet jis niekadcs nesiduotų taip 
lengvai suimamas savo namuose. Jis būtų pabūgęs kolegų pašaipos. Ro- 
mietis, kuris žino esąs nekenčiamas, visada gerai apsiginklavęs. Autorius 
manė, kad nebūtina aiškinti daugelį kitų mažų skirtumų tarp Paryžiaus 
ir Romos gyventojų elgsenos ir kalbėsenos. Anaiptol nemenkindamas tų 
skirtumų, jis tarėsi privaląs juos drąsiai parodyti. Autoriaus vaizduojami 
romiečiai neturi garbės būti prancūzais. (Aut. pasiaba.) 

Ministrui parūpo tai patikrinti: jis apėjo visą kam- 
barį ir visur atidžiai pažiūrėjo; paskui atsisėdo ant kė- 
dės per tris žingsnius nuo Vaninos. 

— Na kam gi man,—tarė Vanina švelniai ir ra- 
miai,— kėsintis į protingo Žmogaus gyvybę? Juk tada jo 
vietą greičiausiai užimtų koks nors silpnabūdis karšta- 
košis, galintis pražudyti save ir kitus? 

— Ko gi jums reikia, panele? — paklausė ministras 
susierzinęs.— Ši scena man visiškai nepatinka ir ją rei- 
kia baigti. 

— Tai, ką noriu pridurti,— išdidžiai atsakė Vanina, 
staiga užmiršdama mandagų toną,— labiau svarbu jums 
negu man. Kai kas pageidauja, kad karbonaras Misirilis 
liktų gyvas, jei jis bus nužudytas, jūs neišgyvensite 
ilgiau už jį nė savaitės. Aš visu tuo nė kiek nesu su- 
interesuota. Pokštą, kuriuo jūs nusiskundžiate, iškrėčiau 
pirmiausia šiaip sau, pramogai, be to, norėdama padaryti 
paslaugą vienai savo bičiulei. Aš panūdau,— Vanina vėl 
prašneko gerai išauklėtos damos tonu,— pasitarnauti 
protingam žmogui, kuris netrukus taps mano dėde ir, 
reikia manyti, plačiai išgarsins savo giminę. 

Nuo ministro veido išnyko nepasitenkinimo išraiška: 
Vaninos grožis, be abejo, prisidėjo prie to greito pasi- 
keitimo. Romoje buvo gerai žinoma monsinjoro Katan- 
Caros silnybė gražioms moterims, o Vanina persiren- 
gusį Savelio namų tarno drabužiais, su dailiai aptemp- 
tomis šilkinėmis kojinėmis, raudona liemene, sidabro 
galionais apsiuvinėta žydra livrėja, su pistoletu ranko- 
je, atrodė žavinga. 

— Būsimoji mano dukterėčia — tarė ministras be- 
veik juokdamasis,— jūs iškrėtėte didelę išdaigą, ir tur- 
būt ne paskutinę. 

— Tikiuosi, kad toks išmintingas žmogus kaip jūs, — 
atsakė Vanina,— saugos Mano paslaptį, ypač nuo don 
Livijaus: o kad jus palenkčiau, brangusis dėde, aš jus 
pabučiuosiu, tik išgelbėkite gyvybę mano bičiulės glo- 
botiniui. 

Tęsiant pokalbį tuo pusiau juokaujamu tonu, kokiu 
Romos damos moka tvarkyti pačius svarbiausius rei- 
kalus, Vaninai pavyko paversti šį susitikimą, pradėtą 

su pistoletu rankoje, lyg ir kokiu jaunosios kunigaikš- 
tienės Saveli vizitu pas savo dėdę, Romos gubernatorių. 

Nors monsinjoras Katancara išdidžiai atmetė mintį, 
kad leidosi įbauginamas, jis netrukus ėmė dėstyti duk- 
terėčiai visus sunkumus, su kuriais jam tektų susidurti, 
jei mėgintų išgelbėti Misiriliui gyvybę. Šnekėdamas mi- 
nistras vaikštinėjo su Vanina po kambarį; stabtelėjęs 
paėmė nuo židinio ropinę ir įsipylė į krištolinę stiklinę 
limonado. Jau buvo bekeliąs ją prie lūpų, bet Vanina 
staigiai pastvėrė ją ir, truputį palaikiusi rankoje, tarsi 
išsiblaškiusi išmetė į sodą. Po valandėlės ministras pa- 
ėmė iš dėžutės šokoladinį saldainį, Vanina atėmė jį ir 
pasakė juokdamasi: 

— Saugokitės, čia viskas užnuodyta, nes norėta jūsų 
mirties. Tai man pavyko išprašyti pasigailėjimą savo bū- 
simajam dėdei. Kaip matote, nenorėjau ateiti į Savelių 
šeimą visiškai tuščiomis rankomis. 

Monsinjoras Katancara labai nustebo. Jis padėkojo 
dukterėčiai ir suteikė jai didelių vilčių dėl Misirilio iš- 
gelbėjimo. 

— Vadinasi, sutarta! — sušuko Vanina— (O įrody- 
mui — štai atpildas, — tarė ji, bučiuodama ministrą. 

Ministras priėmė atlygį. 

— Turiu jums pasakyti, brangioji Vanina,— pridūrė 
jis — kad aš pats nemėgstu kraujo. Be to, esu dar jau- 
nas, nors jums gal atrodau senis, ir galiu sulaukti lai- 
kų, kai šiandien pralietas kraujas iškils kaip gėdos 
dėmė. 

Laikrodis išmušė antrą valandą, kai monsinjoras Ka- 
tancara lydėjo Vaniną iki sodo vartelių. 

Kai ministras, praslinkus dviem dienom, nuvyko pas 
popiežių, ne juokais susirūpinęs žygiu, kurio ketino im- 
tis, jo šventenybė jam tarė: 

— Visų pirma, noriu jus paprašyti vienos malonės. 
Vienam iš Forlio karbonarų palikta mirties bausmė; 
toji mintis neleidžia man ramiai miegoti: reikia išgelbėti 
tą Žmogų. 

Matydamas, kad popiežius jau tvirtai apsisprendęs, 
ministras ilgai prieštaravo, bet pagaliau surašė dekretą, 

arba motu proprio', kurį popiežius pasirašė, nepaisyda- 
mas nusistovėjusių papročių. 

Vanina galvojo, kad jai gal pavyks išgauti savo my- 
limajam amnestiją, bet, ko gero, bus mėginama jį nu- 
nuodyti. 

Dar popiežiaus dekreto išvakarėse Misirilis gavo iš 
savo nuodėmklausio, abato Kario, keletą pakelių jūros 
sausainių ir buvo įspėtas neliesti kalėjime duodamo 
maisto. 


Vėliau, sužinojusi, kad Forlio karbonarai bus per- 
kelti į San Leonės pilį, Vanina sumanė pasimatyti su 
Pjetru, kai jis važiuos pro Čitą Kastelaną. Ji atvyko į šį 
miestą para anksčiau už kalinius ir rado ten abatą Ka- 
Iį, atvažiavusį prieš keletą dienų. Jam pavyko gauti 
kalėjimo sargo leidimą, kad Miisirilis galėtų išklausyti 
vidurnaktį mišių kalėjimo koplyčioje. Ir dar: jei Misirilis 
sutiksiąs, kad jam ant rankų ir kojų būtų uždėtos gran- 
dinės, sargas pasitrauksiąs prie koplyčios durų, kad ga- 
lėtų matyti kalinį, už kurį yra atsakingas, bet pokalbio 
nesiklausysiąs. 

Pagaliau išaušo diena, kai turėjo išsispręsti Vaninos 
likimas. Iš pat ryto ji užsidarė kalėjimo koplyčioje. Kas 
galėtų išreikšti mintis, kurios ją kamavo tą ilgą dieną? 
Ar Pjetras myli ją taip stipriai, kad galėtų atleisti? Ji 
išdavė jo ventą, bet išgelbėjo jam gyvybę. Kai proto 
balsas paimdavo viršų, Vanina tikėdavosi, kad Pjetras 
sutiks palikti Italiją, išvažiuoti drauge su ja: juk ji nu- 
sidėjo tik todėl, kad per daug jį mylėjo. Kai išmušė 
keturias, Vanina iš tolo išgirdo gatvėje kanopų bildesį: 
tai jojo karabinieriai. Kiekvienas žingsnis aidėjo jos 
širdyje. Veikiai ji išgirdo dardant vežimus, kuriais buvo 
gabenami kaliniai. Vežimai sustojo aikštelėje priešais ka- 
lėjimą. Vanina pamatė, kaip du karabinieriai pakėlė Mi- 
sirilį — jis sėdėjo vienas vežimėlyje, sukaustytas tokio- 
mis sunkiomis grandinėmis, kad negalėjo pajudėti. 

— Vis dėlto jis gyvas! — sušnabždėjo ji pro aša- 
ras.— Jie dar jo nenunuodijo! 

ISavonoruų, niekienoneverčiamas — nuo Įnocento III 
laikų popiežiaus paliepimų pavadinimas, reiškiąs, kad jie padaryti po- 
piežiui įsakius (Iot.). 

Tas vakaras jai buvo tikra kankynė. Aukštai ties 
altoriumi kabanti lempelė, kuriai kalėjimo sargas pašykš- 
tėjo aliejaus, viena kraupiai spingsėjo tamsioje koply- 
čioje. Vaninos akys klaidžiojo antkapiais, išmūrytais ke- 
liems viduramžių didikams, kurie buvo mirę gretimame 
kalėjime. Jų statulos žvelgė į ją rūsčiais veidais. 

Jau seniai nutilo visi garsai; Vanina laukė, pasken- 
dusi niūriose mintyse. Veik po vidurnakčio ji išgir- 
do lengvą šlamesį, tarsi šikšnosparnis būtų praskridęs. 
Norėjo žingtelėti žingsnį ir beveik apalpusi susmuko 
ant altoriaus grotelių. Tą pačią akimirką du vaiduok- 
liai išdygo prieš pat ją, nors ji negirdėjo jų įeinant. Tai 
buvo kalėjimo sargas ir Misirilis, visas supančiotas gran- 
dinėmis. Sargas atidarė žibintą ir pastatė jį ant grotelių, 
šalia Vaninos, taip, kad pats galėtų gerai matyti kalinį. 
Paskui pasitraukė visai prie durų. Vos tik jis pasišalino, 
Vanina puolė Misiriliui ant kaklo. Glausdama jį prie 
savęs, ji jautė tik šaltas ir aštrias grandines. „Kas jį 
surakino tomis grandinėmis?“ — pagalvojo Vanina. 

Ji nepatyrė jokio džiaugsmo, apkabinusi savo myli- 
mąjį. Prie šio skausmo prisidėjo kitas, dar aitresnis, va- 
landėlę jai pasirodė, kad Miisirilis žino apie jos nusi- 
kaltimą — taip šaltai jis ją sutiko. 

— Miela drauge — tarė jis pagaliau, — gailiuosi su- 
žadinęs jūsų meilę ir veltui ieškau savyje privalumų, 
kurie būtų galėję ją jums įkvėpti. Grįžkime, patikėkite 
manimi, prie krikščioniškesnių jausmų, užmirškite ka- 
daise mus apgavusias iliuzijas; aš negaliu būti jūsų. 
Nuolatinės nesėkmės, lydėjusios mano žygius, kilo galbūt 
iš to, kad aš visą laiką gyvenau mirtinoje nuodėmėje. 
Juk reikia tik paklausyti sveiko proto balso: kodėl gi 
nebuvau suimtas su savo draugais tą nelemtąją naktį 
Forlyje? Kodėl pavojaus akimirką nebuvau savo poste? 
Kodėl tai davė pagrindo kilti skaudžiausiems įtarimams? 
Todėl, kad Italijos laisvė nebuvo vienintelė mano aistra. 

Vanina negalėjo atitokti iš nustebimo — kaip Misi- 
rilis pasikeitė! Nors nebuvo labai sulysęs, tačiau atrodė 
kaip trisdešimtmetis. Vanina išsiaiškino tą pasikeitimą 
blogomis kalėjimo sąlygomis ir pravirko. 

— Ak,— sušuko ji,— kalėjimo sargai tiek kartų ža- 
dėjo, kad. su tavim gerai elgsis! 

O jaunojo karbonaro širdyje, artėjant mirčiai, vėl 
atgijo visi religiniai jausmai, kurie derinosi su karštu 
troškimu išvaduoti Italiją. Pamažu Vanina ėmė suprasti, 
kad stebinantis mylimojo pasikeitimas, kuris jai taip kri- 
to į akis, buvo grynai moralinio pobūdžio, o anaiptol 
ne blogų kalėjimo sąlygų išdava. Jos sielvartas, kuris 
jai atrodė beribis, dar labiau sustiprėjo. 

Misirilis tylėjo; nedaug trūko, ir Vanina, rodės, už- 
dus nuo raudų. Pjetras, pats truputį susijaudinęs, pa- 
sakė: 

— Jei ką nors mylėjau šiame pasaulyje, tai tik jus, 
Vanina; bet ačiū dievui, dabar beturiu vieną tikslą gy- 
venime: mirsiu kalėjime arba žūsiu, kovodamas dėl Ita- 
lijos laisvės. 

Vėl stojo tyla. Vanina veltui mėgino kalbėti: ji ne- 
pajėgė ištarti nė žoždio. Misirilis pridūrė: 

— Pareiga yra žiauri, miela drauge, bet jei nebūtų 
sunku ją atlikti, kuo gi pasireikštų didvyriškumas? Duo- 
kite man žodį, kad nebesistengsite susitikti su manimi. 

Jis krustelėjo riešą, kiek leido ankštai suveržta gran- 
dinė, ir ištiesė pirštus Vaninai. 

— Leiskite žmogui, kuris buvo jums brangus, duoti 
protingą patarimą: tekėkite už pagarbos verto vyro, ku- 
rį tėvas jums nuskyrė. Nedarykite jam jokių nemalo- 
nių prisipažinimų, bet, kita vertus, nesistenkite susitikti 
su Manimi; būkime nuo šiol svetimi vienas antram. Esa- 
te paaukojusi nemažai pinigų tėvynės labui; jei kada 
nors ji bus išvaduota iš tironų jungo, visi tie pinigai 
bus jums grąžinti iš valstybės lėšų. 

Vanina buvo priblokšta. Pjetro akys sužibo tik tą 
akimirką, kai jis ištarė žodį tėvynė. 

Pagaliau išdidumas atėjo jaunajai kunigaikštytei į pa- 
galbą. 

Ji buvo apsirūpinusi deimantais ir dildėmis. Nieko ne- 
atsakydama, ji padavė juos Misiriliui. 

— Priimu iš pareigos, — tarė jis, — nes privalau pabėg- 
ti; bet aš jūsų niekados nebematysiu, prisiekiu, nors ir 
matau, kaip jūs manimi rūpinatės. Sudie, Vanina! Pri- 

žadėkite, jog niekados man nerašysite, niekados nesi- 
stengsite susitikti su manim; palikite mane vien tėvynei, 
jums aš esu miręs. Sudie. 

— Ne! — sušuko Vanina įniršusi — Aš noriu, kad tu 
žinotum, ką esu padariusi iš meilės tau. 

Ir ji papasakojo jam apie visus savo žygius nuo tos 
akimirkos, kai Misirilis paliko San Nikolo pilį ir nuėjo 
pasiduoti legatui. Baigusi savo pasakojimą, Vanina su- 
šnibždėjo: 

— Visa tai niekai! Aš padariau dar daugiau iš mei- 
lės tau. 

Ir ji papasakojo apie savo išdavystę. 

— Ak pabaisa! — sušuko Pjetras įsiutęs, puldamas 
ją ir mėgindamas užmušti savo grandinėmis. 

Būtų tai ir įvykdęs, jei, išgirdęs riksmą, nebūtų at- 
skubėjęs sargas. Jis sučiupo Misirilį. 

— Še, pabaisa! Nenoriu už nieką tau būti skolingas! — 
sušuko Misirilis Vaninai, sviesdamas jai, kiek leido gran- 
dinės, dildes ir deimantus, ir greitai išėjo. 

Vanina liko visiškai sugniuždyta. Ji grįžo į Romą, ir 
netrukus laikraštyje pasirodė skelbimas, kad ji ištekėjo 
už kunigaikščio don Livijaus Savelio. 


VIKTORIJA 
AKORAMBONI 


Mano taip pat ir skaitytojo nelaimei, tai nėra roma- 
nas, o tikslus vertimas vieno labai rimto pasakojimo, 
surašyto Padujoje 1585 metų gruodžio mėnesį. 


Prieš keletą metų būdamas Mantujoj, ieškojau ten 
eskizų ir nedidelių paveikslų, pagal mano kuklią piniginę, 
bet tik tokių tapytojų, kurie gyveno prieš 1600 metus; 
apie šį laikotarpį galutinai sunyko italų originalumas, ku- 
riam jau grėsė didelis pavojus, 1530 metais užėmus Flo- 
Ienciją. Ę 

Vietoje paveikslų vienas senas, didžiai turtingas 
ir be galo šykštus patricijus pasiūlė man pirkti iš jo ir 
dar labai brangia kaina keletą senų, nuo laiko pagel- 
tusių rankraščių; paprašiau leisti juos peržiūrėti; jis su- 
tiko, pridurdamas, kad pasitikįs mano sąžiningumu: jei 
aš rankraščių nepirksiąs, tai turėsiąs užmiršti ir perskai- 
tytąsias viliojančias istorijas. 

Su ta sąlyga aš sutikau ir peržiūrėjau, nors nuo to 
smarkiai nukentėjo mano akys, tris ar keturis šimtus 
tomų, kuriuose prieš du ar tris šimtmečius sukaupta 
tragiškų įvykių aprašymai, laiškai, šaukią į dvikovą, 
kilmingų kaimynų susitaikinimo sutartys, įvairūs atsi- 
mMinimai ir t.t. ir t.t. Senasis. jų savininkas už šiuos 
rankraščius reikalavo milžiniškos sumos. Po ilgų derybų 
aš labai brangia kaina nusipirkau teisę nusirašyti kai 
kurias man patikusias kronikas, kuriose atsispindi Ita- 
lijos papročiai apie 1500 metus. Turiu jų dvidešimt du 
tomus in folio, ir vieną iš tų pasakojimų, tiksliai 
išverstą, skaitytojas čia ir perskaitys, jei tik bus apsi- 
šarvavęs kantrybe. Esu susipažinęs su XVI amžiaus Ita- 
lijos istorija ir manau, kad žemiau aprašomas įvykis yra 

visiškai tikras. Stengiausi, kad vertime tas senoviškas 
italų stilius, rūstus, paprastas, be galo neaiškus ir per- 
krautas užuominų į dalykus bei idėjas, rūpėjusias žmo- 
nėms popiežiaus Siksto V (1585) laikais, nebūtų nuspal- 
vintas šiuolaikinės grožinės literatūros atspindžiais ir 
mūsų amžiaus, laisvo nuo prietarų sąvokomis. 

Nežinomas rankraščio autorius — labai apdairi as- 
menybė: jis niekados nereiškia savo nuomonės apie 
faktą, niekados iš anksto nenuteikia skaitytojo; vienin- 
telis jo rūpestis — pasakoti tiesą. Jei kartais jis nesą- 
moningai ir būna vaizdingas, tai dėl to, kad apie 
1585 metus tuščias pasipūtimas negaubdavo visų Žžmo- 
gaus veiksmų afektacijos aureole; manyta, kad norint 
paveikti kaimyną, reikia išreikšti savo mintis kaip ga- 
lima aiškiau. Apie 1585 metus niekas, išskyrus juokda- 
rius, laikomus dvaruose, ar poetus, nesistengė gražby- 
liauti. Anuomet dar nesakyta: „Aš mirsiu prie jūsų di- 
dybės kojų“, nors ką tik buvo pasiųsta ieškoti pašto 
arklių, ketinant pabėgti; tokio pobūdžio išdavystės dar 
nežinota. Kalbėta mažai, ir kiekvienas nepaprastai ati- 
džiai klausydavo to, kas jam būdavo sakoma. 

Taigi, mMmaloningas skaitytojau, neieškok čia aštraus, 
gyvo stiliaus, žėrinčio pačiomis naujausiomis užuomi- 
nomis į madingus jausmus; juo labiau nesitikėk rasti 
viliojančių emocijų, būdingų Žorž Sand romanams; ši 
didi rašytoja iš Vitorijos Akoramboni gyvenimo ir ne- 
laimių būtų sukūrusi šedevrą. Nuoširdus pasakojimas, 
kurį tau pateikiu, tegali turėti kuklesnius — istorinio 
tikroviškumo — pranašumus. Jei atsitiktinai, važiuoda- 
mas vienas pašto karieta nakčiai besiartinant, susimąstysi 
apie didįjį žmogaus širdies pažinimo meną, tai savo 
samprotavimų išeities tašku galėsi paimti čia pateikia- 
mos istorijos aplinkybes. Joje autorius viską pasako, 
viską paaiškina, nepalikdamas nieko skaitytojo vaizduo- 
tei, jis rašė, praslinkus dvylikai dienų po herojės 
mirties.! 


! Itališkasis rankraštis saugomas „Revue des Deux Mondes“ redak- 
cijoje. 

Vitorija Akoramboni gimė labai kilmingoje šeimo- 
je, Agubio miestelyje, Urbino hercogystėje. Nuo pat 
vaikystės ji kreipė į save visų dėmesį retu ir nepaprastu 
grožiu; bet šitas grožis sudarė tik mažą dalelytę jos 
žavumo: jai netrūko nė vieno iš tų privalumų, kurie 
verčia gėrėtis aukštos kilmės mergina; tačiau tarp tiek 
daugelio nepaprastų jos savybių labiausiai pažymėti- 
nas ir, galima sakyti, bemaž stebuklingas buvo kažkoks 
žavingas patrauklumas, iš pirmo žvilgsnio palenkdavęs 
į ją kiekvieno širdį ir valią. O to paprastumo, suteikian- 
čio kažkokios galios kiekvienam jos žodžiui, nedrumstė 
joks dirbtinumo šešėlis; iš karto pajusdavai pasitikėji- 
mą šia mergina, apdovanota tokiu neišpasakytu grožiu. 
Gal ir būtų galima kaip nors atsispirti šiems burtams, 
ją matant tik iš tolo; bet išgirdus jos balsą, o ypač pa- 
čiam su ja pasikalbėjus,— buvo visiškai nebeįmanoma 
nepasiduoti tokiam nuostabiam jos žavumui. 

Daugelis jaunų kavalierių Romoje, kur savo rūmuo- 
se Rustikuči aikštėje, prie šv. Petro bažnyčios, gy- 
veno jos tėvas, varžėsi dėl jos rankos. Buvo daug pa- 
vyduliavimo ir rungtyniavimo, bet pagaliau Vitorijos 
tėvai iš visų jaunikių parinko Feličę Pereti, sūnėną kar- 
dinclo Montalto, kuris vėliau tapo popiežium Sikstu V, 
laimingai viešpataujančiu ir po šiai dienai. 

Feličė, kardinolo sesers Kamilės Pereti sūnus, anks- 
čiau vadinęsis Frančesku Minjučiu, gavo Feličės Pereti 
pavardę po to, kai buvo dėdės iškilmingai įsūnytas. 

Įeidama į Pereti namus, Vitorija, pati to nenuma- 
nydama, įnešė į juos tą pranašumą, kurį galima pava- 
dinti lemtingu ir kuris ją visur lydėjo; neapsiriksi pa- 
sakęs, kad nenorint jos dievinti, reikėjo niekados ne- 
būti jos mačius.! Meilė, kuria degė jai vyras, buvo arti 
tikros beprotybės; jos anyta Kamilė ir pats kardinolas 
Montaltas, atrodė, neturėjo žemėje kito užsiėmimo, kaip 
įspėti Vitorijos troškimus ir stengtis tučtuojau juos pa- 
tenkinti. Visa Roma stebėjosi, kaip tas kardinolas, žino- 
mas savo menkais ištekliais ne mažiau, kaip ir šlykštė- 
jimusi bet kokia prabanga, jausdavo malonumą nuolat 

užbėgti už akių visiems Vitorijos norams. Jauna, spin- 
dinti grožiu, visų garbinama Vitorija kartais turėdavo 
labai brangiai atsieinančių įgeidžių. Ji gaudavo iš savo 
naujųjų giminių vertingiausių brangenybių, perlų, žo- 
džiu — visokių rečiausių daikčiukų, kurie tik pasirody- 
davo anais laikais labai gerai aprūpintose Romos auk- 
sakalių parduotuvėse. 

Iš meilės mielajai seserėčiai kardinolas Montaltas, 
gerai žinomas savo griežtumu, elgėsi su Vitorijos bro- 
liais lyg su tikrais savo sūnėnais. Otavijus Akorambo- 
nis, vos sulaukęs trisdešimties metų, kardinolui Mon- 
taltui tarpininkaujant, buvo hercogo Urbino paskirtas 
ir popiežiaus Grigaliaus XIII patvirtintas Fosombronos 
vyskupu; Marčelas Akorambonis, nežabotos drąsos jau- 
nuolis, apkaltintas daugeliu nusikaltimų, vos išsisuko 
nuo atkaklių corte! persekiojimų, galėjusių kainuo- 
ti jam gyvybę. Įgijęs kardinolo globą, jis susigrąžino 
šiokią tokią ramybę. 

Tretįjį Vitorijos brolį, Džiulijų Akorambonį, kardi- 
nolas Alesandras [Sforca priėmė aukščiausioms parei- 
goms savo dvare, kai tik kardinolas Montaltas šito pa- 
prašė. 

Žodžiu, jei žmonės mokėtų savo laimę matuoti ne 
besaikiais, niekad nepasotinamais savo troškimais, 0 gė- 
rybėmis, kuriomis jie naudojasi iš tikrųjų, Vitorijos 
santuoka su kardinolo Montalto sūnėnu galėtų atrodyti 
Akorambonių šeimai žemiškosios laimės viršūne. Tačiau 
beprotiškas geidimas dar ir dar didesnės ir abejotinos 
naudos gali ir likimo malonėmis gausiai apdovanotiems 
žmonėms pakišti keistas ir pavojingas mintis. 

Nėra abejonės, kad jei kuris iš Vitorijos giminaičių, 
kaip daugelis Romoje įtarė, trokšdamas aukštesnės pa- 


' Kiek prisimenu, Milane, Ambrosijaus bibliotekoje, galima matyti 
grakščius, jausmo kupinus sonetus ir kitokius eilėraščius, sukurtus Vi- 
torijos Akoramboni. Laikui bėgant, buvo sukurta gana gerų sonetų apie 
jos keistą likimą. Atrodo, kad ji buvo tiek pat protinga, kiek žavi ir 
graži. 

| Tai buvo ginkluotas būrys, privaląs žiūrėti viešo saugumo, 1580 me- 
ių žandarai ir policininkai. Jiems vadovavo viršininkas, pavarde Bardželas, 
kuris buvo asmeniškai atsakingas už monsinjoro Romos gubernatoriaus 


(policijos prefekto) įsakymų vykdymą. 

dėties, ir prisidėjo prie jos vyro pašalinimo iš gyvųjų 
tarpo, tai veikiai turėjo progos įsitikinti, jog daug iš- 
mintingiau būtų buvę tenkintis isaikingomis malonin- 
gojo likimo teikiamomis gėrybėmis, kurios netrukus tu- 
rėjo pasiekti viršūnę visa to, ko gali trokšti Žmogaus 
ambicija. 

Taigi Vitorija savo namuose gyveno kaip karalienė. 
Kartą vakare, kai Feličė Peretį su žmona buvo ką tik 
atsigulę, Vitorijos kambarinė, vardu Katerina, kilusi iš 
Bolonijos, įteikė jam laišką. Šį laišką buvo atnešęs Ka- 
terinos brolis Domenikas d Akvaviva, pramintas Man- 
Cino (Kairiu). Tas žmogus buvo ištremtas iš Romos 
už daugelį nusikaltimų, bet, Katerinai prašant, Feličė 
buvo jam parūpinęs galingą savo dėdės kardinolo glo- 
bą, ir Mancino dažnai užeidinėdavo pas Feličę, ku- 
ris juo labai pasitikėjo. 

Laiškas, apie kurį kalbama, buvo rašytas Marčelo 
Akorambonio, kurį iš visų Vitorijos brolių Feličė užvis 
labiausiai mylėjo. Marčelas dažniausiai slapstydavosi už 
Romos, tačiau kartais išdrįsdavo įeiti į miestą ir tuo- 
met rasdavo prieglaudą Feličės namuose. 

Tame laiške, kuris buvo įteiktas taip nelaiku, Marče- 
las šaukėsi savo svainio Feličės Pereti pagalbos; jis 
maldavo ateiti jam į pagalbą ir pridūrė, kad labai sku- 
biu reikalu laukiąs jo prie Montekavalo rūmų. 

Feličė papasakojo žmonai apie keistą laišką, kuris 
jam buvo įteiktas, paskui apsirengė, bet nepasiėmė jo- 
kio ginklo, išskyrus špagą. Tik vieno, deglu nešino, tar- 
no lydimas, jis jau buvo beišeinąs, bet jam kelią pa- 
stojo jo motina Kamilė, visos namiškės moterys, o tarp 
jų ir pati Vitorija; jos prisispyrusios prašė neišeiti iš 
namų tokiu vėlyvu metu. Kadangi jis moterų prašy- 
mams nenusileido, jos puolė ant kelių ir su ašaromis 
akyse maldavo jas išklausyti. 

Šios moterys, o ypač Kamilė, buvo įbaugintos pasa- 
kojimų apie keistus dalykus, kurie įvykdavo kasdien ir 
likdavo nenubausti anais Grigaliaus XIII popiežiavimo 
laikais, kupinais neramumų ir negirdėtų pasikėsinimų. 
Jas stebino dar viena aplinkybė: kai Marčelas Ako- 

rambonis išdrįsdavo pasirodyti Romoje, jis, paprastai, 
niekados neiškviesdavo Feličės, todėl toks poelgis, ir dar 
naktį, joms atrodė prašokąs bet kokias padorumo ribas. 

Kupinas savo amžiui būdingo užsidegimo, Feličė ne- 
sidavė įbauginamas, o kai sužinojo, kad laišką atnešė 
Mancino, žmogus, kurį jis labai mylėjo ir kuriam 
ne kartą buvo padėjęs, niekas jo nebegalėjo sulaikyti, 
ir jis išėjo iš namų. 

Kaip jau buvo sakyta, pirma jo ėjo tik vienas tar- 
nas, deglu nešinas; bet vos tik nelaimingasis jaunuolis 
žengė keletą žingsnių Montekavalo įkalne, jis 
krito nukautas trimis šūviais iš arkebuzos. Matydami jį 
pasliką ant žemės, supuolė žudikai ir per kits kitą ėmė 
badyti durklais, kol įsitikino, kad jis tikrai nebegyvas. 
Bematant toji nelemta žinia buvo pranešta Feličės mo- 
tinai ir Žmonai, o per jas pasiekė ir jo dėdę kardinolą. 

Kardinolas, nė kiek nepasikeitęs iš veido, neparo- 
dydamas jokio susijaudinimo, įsakė skubiai jį aprengti, 
po to pavedė save ir tą vargšę sielą (taip netikėtai už- 
kluptą) Dievui. Paskui jis nuvyko pas dukterėčią ir su 
nuostabiu rimtumu, iš pažiūros visiškai ramus, sustab- 
dė moterų klyksmus ir verksmus, jau aidinčius visuose 
namuose. Jo įtaka vargšėms moterims buvo tokia stipri, 
kad nuo tos valandėlės, ir net lavoną nešant iš namų, 
nepastebėta jų laikymesi, o taip pat neišgirsta nieko, 
kas bent kiek prasilenktų su įprastinio gedulo reikala- 
vimais padoriose šeimose seniai lauktos mirties atveju. 
Na o paties kardinolo Montalto veide niekas nebūtų 
galėjęs įžiūrėti net santūrių paprasčiausio sielvarto žy- 
mių; nė kiek nepasikeitė jo dienotvarkė ar išorinio gy- 
venimo eiga. Roma, kuri su jai įprastu smalsumu sekė 
kiekvieną šio taip giliai įžeisto žmogaus žingsnį, veikiai 
tuo įsitikino. 

Atsitiko taip, kad rytojaus dieną po Feličės nužudy- 
mo Vatikane buvo sušaukta konsistorija (kardinolų). Vi- 
sas miestas buvo įsitikinęs, kad bent šią pirmąją dieną 
kardinolas Montaltas pasiprašys atleidžiamas nuo šios 
viešos pareigos. Ten iš tiesų jis turėtų pasirodyti 
tiekos ir tokių smalsių liudininkų akivaizdoje! Būtų se- 

kamas mažiausias visai suprantamo silpnumo pasireiš- 
kimas, kurį vis dėlto asmenybei, taikančiai iš tokios 
aukštos vietos į dar aukštesnę, labiau dera nuslėpti, nes 
kiekvienas pripažins, kad tam, kuris stengiasi pakilti 
aukščiau už visus kitus, netinka rodytis tokiu pat žmo- 
gumi, kaip kiti. 

Bet taip galvojusieji žmonės dvigubai apsiriko. Visų 
pirma, kardinolas Montaltas, savo papratimu, vienas iš 
pirmųjų pasirodė konsistorijos salėje, antra, net įžval- 
giausieji negalėjo pastebėti jame kokių nors žmogiško 
susijaudinimo žymių. Priešingai, savo atsakymais tiems 
kolegoms, kurie dėl tokio žiauraus įvykio stengėsi pa- 
reikšti jam užuojautą, jis sugebėjo visus nustebinti. Apie 
jo dvasios stiprumą ir tariamą bejausmiškumą, paty- 
rus tokią baisią nelaimę, bematant imta kalbėti visame 
mieste. 

Tiesa, net pačioje konsistorijoje keletas žmonių, la- 
biau nusimanančių apie dvaro manieras, priskyrė šį ta- 
riamą abejingumą ne jausmo stokai, o veikiau mokėji- 
mui jį nuslėpti; šiai pažiūrai netrukus pritarė daugu- 
ma dvariškių. Iš tikrųjų buvo išmintingiau nesirodyti 
labai giliai įžeistu, nes įžeidėjas, be abejo, įtakingas as- 
muo, vėliau, ko gera, galėtų užkirsti kelią į aukščiau- 
siąjį postą. 

Kokia bebūtų to visiško išorinio abejingumo priežas- 
tis, viena yra tikra, kad jis apstulbino visą Romą ir 
Grigaliaus XIII dvarą. Bet grįžkime prie konsistorijos. 
Kai, kardinolams susirinkus, į salę įėjo pats popiežius, 
jis tuojau nukreipė žvilgsnį į kardinolą Montaltą, ir visi 
pamatė jo šventenybės akyse ašaras; Oo kardinolo vei- 
das buvo, kaip paprastai, ramus. 

Nustebimas dar labiau padidėjo, kai toje pačioje 
konsistorijoje, vos tik kardinolas Montaltas, priėjus jo 
eilei, atsiklaupė prieš jo šventenybės sostą duoti ata- 
skaitos apie jam pavestus reikalus, popiežius, neleidęs jam 
pradėti, nesusivaldė ir balsu pravirko. Kai jo švente- 
nybė pajėgė kalbėti, jis stengėsi paguosti kardinolą, pa- 
žadėdamas, kad toks siaubingas nusikaltimas būsiąs grei- 
tai ir griežtai nubaustas. Bet kardinolas, labai nuolan- 
kiai padėkojęs jo šventenybei, maldavo nepradėti ty- 

rinėti šio įvykio, patikindamas, kad jis iš visos širdies 
atleidžiąs kaltininkui, kas jis bebūtų. Ir tuoj po to pra- 
šymo, išreikšto labai šykščiais žodžiais, kardinolas per- 
ėjo prie jam pavestų reikalų, tartum nieko ypatingo 
nebūtų įvykę. 

Visų konsistoriję dalyvavusių kardinolų žvilgsniai 
buvo nukreipti į popiežių ir į kardinolą Montaltą; nors 
labai sunku apgauti įgudusią dvariškių akį, tačiau nė 
vienas nedrįso pasakyti, kad kardinolo Montalto veide 
būtų atsispindėjęs nors mažiausias susijaudinimas, iš taip 
arti matant, kaip verkia jo šventenybė popiežius, kuris, 
tiesą pasakius, visiškai nebepajėgė susivaldyti. Šis ste- 
binantis kardinolo Montalto abejingumas nepasikeitė 
per visą jo pasikalbėjimą su šventuoju tėvu. Net pats 
popiežius buvo to paveiktas ir, konsistorijai pasibai- 
gus, nesusilaikė nepasakęs savo mylimam sūnėnui kar- 
diolui San Sistui: 

„Veramente, costui ė un gran frate!“ 
(„Iš tikrųjų, šis žmogus — didis vienuolis!“) ! | 

Kardinolo Montalto laikymasis nė kiek nepasikeitė 
ir kitomis dienomis. Kaip įprasta tokiu atveju, jis priimi- 
nėjo kardinolus, prelatus ir Romos kunigaikščius, atėju- 
sius pareikšti užuojautą, bet nė prie vieno iš jų, ne- 
paisant juos siejančių ryšių, neleido sau ištarti kokio 
nors skausmo ar skundo žodžio. Su kiekvienu, trumpai 
pasidalijęs mintimis apie žemiškųjų dalykų nepastovu- 
mą, paremtais ir sustiprintais posakiais b€i citatomis 
iš šv. Rašto ar bažnyčios tėvų darbų, jis sumaniai keis- 
davo temą ir pereidavo prie miesto naujienų arba pri- 
vačių su juo kalbančio asmens reikalų, tarsi būtų norė- 
jęs paguoti savo guodėjus. 

Roma degė smalsumuų, laukdama, kaip praeis vizi- 
tas, kurį kardinolui privalėjo padaryti kunigaikštis Pao- 
las Džiordanas Orsinis, hercogas de Bračiano, pagal gan- 
dus, Feličės Pereti? mirties kaltininkas. Miestiečiai ma- 

! Užuomina į veidmainiškumą, kurį pikti liežuviai priskiria vienuo- 
liams. Sikstas V buvo elgetaujantis vienuolis ir persekiojamas savo ordi- 
ne. Žr. jo gyvenimą, aprašytą Gregorijaus Leti, įdomaus istoriko, kuris 
meluoja ne daugiau, kaip bet kuris kitas. 


2 Feličė Pereti buvo nužudytas 1580 metais; jo dėdė buvo išrinktas 
popiežium 1585 metais. 

nė, kad kardinolas Montaltas nepajėgs būti taip arti 
kunigaikščio ir kalbėtis su juo akis į akį, kuo nors ne- 
parodydamas savo jausmų. 

Kai kunigaikštė atvyko pas kardinolą, gatvėje ir 
prie vartų buvo susitelkusi didžiulė minia, gausus būu- 
rys dvariškių užplūdo visus kambarius, — toks didelis 
buvo visų smalsumas stebėti abu pašnekovus. Tačiau nei 
vieno, nei antro veide negalima buvo pastebėti ko nors 
ypatingo. Kardinolas laikėsi visų dvaro etiketo taisyklių; 
veidą puošė linksma šypsena, ir jo kalbėjimo su kuni- 
gaikščiu maniera pasižymėjo rafinuotu mandagumu. 

Po valandėlės, sėsdamas į karietą, kunigaikštis Pao- 
las, likęs vienas su savo artimiausiais dvariškiais, nega- 
lėjo susilaikyti ir tarė juokdamasis: 

„In fatto, ė vero che costui ė un gran 
frate!“ (Tikra tiesa, kad šis žmogus didis vienuolis!), 
tarsi būtų norėjęs patvirtinti, kokie teisingi žodžiai iš- 
sprūdę popiežiui prieš keletą dienų. 

Išmintingieji manė, kad kardinolo Montalto laikyma- 
sis tomis aplinkybėmis praskynęs jam kelią į popie- 
žiaus sostą; nes daugelis susidarė apie jį tokią nuomo- 
nę, kad arba iš prigimties, arba iš krikščioniško doro- 
vingumo jis nemokąs ar nenorįs niekam kenkti, nors 
ir turėtų visai rimtą pagrindą rūstauti. 

Feličė Pereti nepaliko savo žmonai jokio testamento, 
todėl ji turėjo grįžti pas tėvus. Kardinolas Montaltas 
liepė, prieš išvykstant, perduoti jai drabužius, brangeny- 
bes ir, apskritai, visas dovanas, kurias gavo, būdama 
jo sūnėno Žmona. 

Trečią dieną po Feličės Pereti mirties, Vitorija drau- 
ge su motina persikėlė į kunigaikščio Orsinio rūmus. 
Vieni kalbėjo, kad taip pasielgti jas privertęs susirūpi- 
nimas asmeniniu saugumu: esą Corte! grasinusi joms, 
kaip kaltinamoms pritarimu įvykdyti žmogžudys- 
tei, arba bent tuo, kad žinojusios apie ruošiamą pasikė- 
sinimą prieš jį įvykdant. Kiti manė (ir vėlesni įvykiai, 
atrodo, patvirtino tuos spėliojimus), kad šitam žings- 
niui jas paskatinęs noras pasiekti santuokos, nes kuni- 


! Corte nedrįsdavo įeiti į kunigaikščio rūmus. 


43 


gaikštis pažadėjęs Vitorijai ją vesti, kai tik ji būsianti 
laisva. 

Tačiau nei tuomet, nei vėliau niekas taip ir nesuži- 
nojo Feličės mirties kaltininko, norsa visi įtarinėjo vie- 
nas kitą. Vis dėlto daugelis juo laikė kunigaikštį Orsi- 
nį; visi žinojo jo meilę Vitorijai; jis tai buvo nedvipras- 
miškai pareiškęs; O po to įvykusios sutuoktuvės buvo 
svarus įrodymas, nes savo padėtimi toji moteris stovėjo 
nepalyginamai žemiau už kunigaikštį, ir tik aistringos 
meilės jėga galėjo iškelti ją iki santuokinės lygybės *. 
Visuomenės įsitikinimo nepakeitė nė Romos guberna- 
toriui adresuotas laiškas, paskelbtas keletą dienų po to 
įvykio. Šis laiškas buvo rašytas Čezario Palantierio, la- 
bai karšto būdo jaunuolio, ištremto iš Romos. 


Tame laiške Palantieris pranešė, kad jo šviesybei 
miesto valdovui neverta esą vargintis ieškant kitur Fe- 
ličės Pereti mirties kaltininko, nes jis pats, Palantieris, 
dėl įvairių nesusipratimų, kilusių tarp jų prieš kurį lai- 
ką, pasiuntęs žudikus. 

Daugelis manė, kad toji žmogžudystė buvo įvykdyta 
ne be Akorambonių šeimos sutikimo; buvo kaltinami 
Vitorijos broliai, kurie esą susiviliojo troškimu susigi- 
miniuoti su tokiu galingu ir turtingu kunigaikščiu. Ypač 
buvo kaltinamas Marčelas; pagrindą davė laiškas, išvi- 
liojęs nelaimingąjį Feličę iš namų. Blogai kalbėta ir apie 
pačią Vitoriją, sutikusią apsigyventi Orsinio rūmuose 
būsimosios žmonos teisėmis tuojau pat po vyro mirties. 
Sunku patikėti, kalbėjo visi, kad galima vienu akimirks- 
niu išmokti naudotis trumpais ginklais, bent kurį laiką 
neišmėginus ilgųjų. 

Šios žmogžudystės ištyrimą atliko monsinjoras Por- 
tičis, Romos gubernatorius, Grigaliaus XIII įsakymu. Iš 
kvotos matyti tik tai, kad minėtasis Domenikas, pramin- 
tas Mancino, corte areštuotas, prisipažino ir be 


! Pirmoji kunigaikščio Orsinio žmona, su kuria jis turėjo sūnų, var- 
du Virdžinijų, buvo Frančesko I, Toskanos didžiojo hercogo, ir kardinolo 
Fernando Medičio sesuo. Pritariant jos broliams, jis ją nužudė už neiš- 
tikimybe. Tokie buvo garbės įstatymai, ispanų atnešti į Italiją. Žmonos 
neištikimybė lygiai įžeisdavo jos brolius, kaip ir vyrą. 

! Užucmina į paprotį kautis špaga ir durklu. 

kankinimų (tormentato), antrojo tardymo metu, 
1585 metų vasario 24 dieną pareiškė: 

„Kad Vitorijos motina buvo visa ko priežastis ir kad 
jai padėjo cameriera iš Bolonijos, kuri tuoj po nu- 
žudymo pasislėpė Bračiano tvirtovėje (priklausančioje 
kunigaikščiui Orsiniui, kur Corte nebūtų drįsusi įeiti), 
ir kad nusikaltimo vykdytojai buvo Makjonė da Gubi- 
jus ir Paolas Barka de Bračiano, lancie spezzate 
(kareiviai) vieno sinjoro, kurio vardas nepaminėtas dėl 
svarbių priežasčių.“ 

Prie šių svarbių priežasčių, manau, prisi- 
dėjo ir primygtini kardinolo Montalto prašymai, kad 
kvota būtų nutraukta; ir iš tikrųjų apie bylą jau nebe- 
kalbėta. Mancino buvo paleistas iš kalėjimo su 
precetto (įsakymu) tuojau grįžti į savo gimtinę iIr 
neišvažiuoti iš tenai be specialaus leidimo, priešingu 
atveju jam gresianti mirties bausmė. Laisvė šiam žmogui 
buvo grąžinta 1583 metais, per šv. Liudviką, o kadangi 
toji diena taip pat buvo kardinolo Montalto gimimo die- 
na, tai ši aplinkybė vis labiau sustiprina mano įsitikinimą, 
kad reikalas buvo šitaip baigtas, pastarajam prašant. 
Esant šitokiai silpnai valdžiai, kaip Grigaliaus XIII po- 
piežiavimo metu, tokia byla galėjo turėti labai nemalo- 
nių pasekmių, niekam nesuteikdama naudos. 

Tuo būdu corte veiksmai buvo sustabdyti, tačiau 
popiežius Grigalius XIII nenorėjo sutikti, kad kunigaikš- 
tis Paolas Orsinis, hercogas ne Bračiano, vestų našlę 
Akoramboni. Jo šventenybė, uždaręs pastarąją į tam 
tikrą kalėjimą, davė kunigaikščiui ir našlei precet- 
to nesituokti be specialaus jo paties arba jo įpėdinių 
leidimo. 

Grigalius XIII mirė (1585 m. pradžioje), ir teisės dak- 
tarai, kunigaikščio Paolo Orsinio užklausti, pareiškė, 
kad, jų nuomone, precetto nebetekęs galios, mirus 
jį išleidusiam popiežiui. Kunigaikštis nusprendė susi- 
tuokti su Vitorija, nelaukdamas naujojo popiežiaus rin- 
kimų. Tačiau santuoka negalėjo įvykti tučtuojau, kaip 
to pageidavo kunigaikštis, iš dalies dėl to, kad jis norėjo 
gauti Vitorijos brolių sutikimą, o Otavijus Akorambo- 
nis, Fosombronos vyskupas, nieku gyvu nenorėjo duoti 

savo sutikimo; iš dalies dėl to, kad taip greitai nesiti- 
kėta Grigalaus XIII įpėdinio rinkimų. Taigi santuoka 
įvyko tik tą pačią dieną, kai popiežiumi tapo kardinolas 
Montaltas, taip suinteresuotas šia byla, tai yra 1585 me- 
tų balandžio 24 dieną; gal čia buvo atsitiktinumas, o gal 
kunigaikštis džiaugėsi, galėdamas parodyti, kad jis taip 
pat nebijąs Corte, naujajam popiežiui viešpataujant, 
kaip nebijojęs jos ir Grigaliaus XIII laikais. 

Ši santuoka giliai įžeidė Sikstą V (tokį vardą pasi- 
rinko kardinolas Montaltas); jis jau atsisakė vienuoliui 
priderančios mąstysenos ir savo siela pakilo į aukštu- 
mą, į kurią Dievas jį ką tik pastatė. 

Tačiau popiežius neparodė jokių pykčio žymių; tik 
kai kunigaikštis Orsinis drauge su Romos didikų minia 
išrinkimo dieną atvyko jam pabučiuoti kojos, turėda- 
mas slaptą ketinimą pamėginti išskaityti šventojo tėvo 
veide, ko galima laukti ar bijoti iš šito taip mažai iki 
šiol tepažinto Žmogaus, — jis suvokė, kad jau nebe lai- 
kas juokauti. Kai naujasis popiežius kažkaip keistai pa- 
žvelgė į kunigaikštį ir nė žodžio neatsakė į jo pasvei- 
kinimą, šis nutarė tuojau pat išsiaiškinti, kokie yra jo 
šventenybės ketinimai jo atžvilgiu. 

Fernandui, kardinolui Medičiui (pirmosios žmonos 
broliui), ir ispanų ambasadoriui tarpininkaujant, kuni- 
gaikštis paprašė ir gavo audienciją pas popiežių jo kam- 
bariuose: ten jis kreipėsi į jo šventenybę su gerai ap- 
galvota kalba. Neužsimindamas apie praeitį, jis išreiš- 
kė džiaugsmą dėl jo naujų aukštų pareigų ir pasiūlė 
jam, kaip tikrai ištikimas vasalas ir tarnas, visą savo 
turtą ir visas savo jėgas. 

Popiežius ! išklausė jį nepaprastai dėmesingai ir pa- 
galiau pareiškė, jog niekas labiau už jį netrokštąs, kad 
Paolo Džiordano Orsinio gyvenimas ir veiksmai ateityje 
būtų verti Orsinių giminės kraujo ir tikro krikščionių 
riterio vardo; kad dėl buvusių santykių su šventuoju 
sostu ir su juo, popiežiumi, geriausiai jam galinti pa- 
sakyti jo paties sąžinė; tačiau kunigaikštis galįs būti 

! Sikstas V, išrinktas popiežium 1585 metais, šešiasdešimt aštuone- 
rių metų amžiaus, viešpatavo penkerius metus ir keturis mėnesius; jis 


kažkuo nepaprastai panašus į Napoleoną. 

tikras dėl vieno dalyko, būtent, kad jei mielai atlei- 
džiama už visa, ką Orsinis galėjęs padaryti Feličei Pe- 
reti ir Feličei kardinolui Montaltui, tai niekados tegul 
nesitiki atleidimo už dalykus, kuriuos jis ateityje ga- 
lėtų padaryti prieš popiežių Sikstą; todėl popiežius siū- 
ląs jam tučtuojau išvaryti iš savo namų ir iš savo valdų 
visus plėšikus (tremtinius) ir piktadarius, kuriems ligi 
šiol teikdavęs prieglobstį. 

Kokiu tonu bemalonėtų kalbėti Sikstas V nepa- 
prastai mokėdavo paveikti savo pašnekovą; bet kai 
jis būdavo įpykęs ir grasindavo, atrodė, kad jo akys 
svaido žaibus. Viena yra tikra, kad kunigaikštis Paolas 
Orsinis, papratęs visą laiką bauginti popiežius, po šito- 
kio jo šventenybės atsakymo — nieko panašaus jam ne- 
teko girdėti ištisus trylika metų, — buvo priverstas taip 
rimtai pagalvoti apie savo reikalus, jog tučtuojau iš 
švento tėvo rūmų jis nuskubėjo pas kardinolą Medičį 
papasakoti, kas atsitiko. Paskui, kardinolo patariamas, 
jis nutarė nedelsdamas išprašyti visus tuos nusikaltė- 
lius, kuriems teikė prieglobstį savo rūmuose ir savo 
valdose, ir ketino kokia nors tinkama dingstimi kuo 
greičiausiai išvykti iš krašto, priklausančio tokio ryž- 
tingo popiežiaus valdžiai. 

'“ Reikia pasakyti, kad kunigaikštis Paolas Orsinis ne- 
paprastai nutuko; jo kojos buvo storesnės už norma- 
laus žmogaus liemenį, o viena iš tų milžiniškų kojų sir- 
go vadinamąja la lupa (vilklige), kurį taip vadina- 
ma dėl to, kad sergančiai kūno daliai maitinti ant jos 
reikia dėti didelį kiekį šviežios mėsos; priešingu atveju, 
gailus skystis, nerasdamas negyvos mėsos ryti, pultų 
gyvus audinius aplink žaizdą. 

Kunigaikštis tos ligos dingstimi išvyko į garsiąsias 
Albano maudykles, netoli Padujos, į kraštą, priklausantį 
Venecijos respublikai. Jis išvažiavo birželio vidury 
drauge su naująja savo žmona. Albanas buvo jam la- 
bai saugus prieglobstis, nes jau daugelį metų Orsinių 
giminę siejo su Venecijos respublika abipusiškos pa- 
slaugos. 

Pasiekęs šį saugų kraštą, - kunigaikštis tegalvojo 
vien apie malonumus gyventi įvairiose vietose ir tuo 

tikslu išsinuomojo tris puikius rūmus: vienus Veneci- 
joje — Dandolo rūmus Zeko gatvėje; antruosius Padu- 
joje — Foskarinių rūmus puikioje aikštėje, vadinamoje 
Arena; trečiuosius jis išsirinko Salo vietovėje, žavin- 
goje Gardo ežero pakrantėje: šie rūmai kitados priklau- 
sė Sforcų Palavičinių šeimai. 

Venecijos sinjorai (respublikos vyriausybė) maloniai 
sutiko žinią apie tokio didiko atvykimą ir tuojau pat 
pasiūlė jam labai garbingą Condotta (tai yra stam- 
bią, kasmet išmokamą sumą, kuri turėtų būti panaudo- 
ta surinkti ir išlaikyti dviejų trijų tūkstančių vyrų kor- 
pusui, vadovaujamam paties kunigaikščio). Orsinis la- 
bai sumaniai atsisakė nuo šio pasiūlymo; jis liepė pra- 
nešti senatoriams, kad, jausdamas įgimtą ir jo šeimoje 
paveldimą polinkį, visa širdimi trokštų tarnauti švie- 
siausiajai respublikai, tačiau šiuo metu yra prisiekęs 
ištikimybę katalikų karaliui ir todėl laikąs netinkamu 
prisiimti dar kokį kitą įsipareigojimą. Toks ryžtingas 
atsakymas šiek tiek atšaldė senatorius. Iš pradžių jie 
buvo ketinę kunigaikščio atvykimo proga surengti jam 
miesto visuomenės vardu labai iškilmingą sutikimą, bet 
po jo atsisakymo nutarė priimti jį kaip privatų asmenį. 

Apie visa tai informuotas, kunigaikštis Orsinis nu- 
sprendė visai neužsukti į Veneciją. Jis buvo jau netoli 
Padujos, bet aplenkė tą žavingą kraštą ir su visa savo 
palyda nuvyko į jam paruoštus rūmus Salo vietovėje. 
Gardo ežero pakrantėje. Ten jis praleido visą vasarą, 
maloniai ir įvairiai pramogaudamas. 

Kai atėjo metas keistį buvimo vietą, kunigaikštis 
atliko keletą nedidelių kelionių, kurios parodė, kad jis 
jau nebegali pakelti nuovargio taip, kaip kitados; jis 
ėmė būkštauti dėl savo sveikatos; pagaliau nutarė pra- 
leisti keletą dienų Venecijoj, bet nuo to atkalbėjo jo 
žmona Vitorija, prišnekinusi jį ir toliau pasilikti Salo 
rūmuose. 

Kai kas manė, kad Vitorija Akoramboni pastebėjo 
vyro gyvybei gresiantį pavojų ir prišnekino jį ten pa- 
silikti vien dėl to, kad vėliau galėtų išvežti jį iš Ita- 
lijos, pavydžiui, į kokį nors laisvą miestą Šveicarijoje; 

tuo būdu, kunigaikščio mirties atveju, ji apsaugotų sa- 
ve ir savo asmeninį turtą. 

Nežinia, kiek šis spėjimas buvo pagrįstas, tik vis- 
kas atsitiko kitaip, nes lapkričio 10 dieną naujas ligos 
priepuolis ištiko kunigaikštį Salo rūmuose, ir jis tuč- 
tuojau suprato, kas turi įvykti. 

Jam pagailo savo nelaimingos žmonos; jis. matė ją, 
pačiame jaunystės gražume netekusią gero vardo ir tur- 
tų, nekenčiamą visų Italijos valdovų, nelabai temylimą 
Orsinių šeimos ir nebeturinčią jokios vilties vėl ište- 
kėti jam mirus. Būdamas kilnus ir sąžiningas sinjoras, 
jis savo valia surašė testamentą, kuriuo norėjo užtikrinti 
tos nelaimingosios likimą. Jis paliko jai pinigais ir bran- 
genybėmis stambią šimto tūkstančių piastrų! sumą, ne- 
skaitant visų arklių, karietų ir kito kilnojamojo turto, 
kuriuo jis naudojosi šioje kelionėje. Visą likusį turtą 
jis užrašė Virdžinijui Orsiniui, savo vieninteliam sūnui 
iš pirmosios žmonos, kuri buvo Frančesko I, Toskanos 
didžiojo hercogo, sesuo (toji pati, nužudyta už neištiki- 
mybę, jos broliams pritariant). 

Tačiau kokie netikri yra žmonių numatymai! Paolo 
Orsinio nurodymai, kuriais jis tarėsi užtikrinsiąs šiai 
nelaimingai jaunai moteriškei ramų gyvenimą, pavirto 
jos nelaimėmis ir pražūtimi. 

Pasirašęs testamentą, kunigaikštis lapkričio 12 die- 
ną pasijuto kiek geriau. Lapkričio 13 dienos rytą jam 
buvo nuleista kraujo, ir gydytojai, dėdami visą viltį tik 
į griežčiausią dietą, prisakė neduoti ligoniui jokio 
maisto. 

Tačiau vos tik jie išėjo iš kambario, kunigaikštis pa- 
reikalavo paduoti pietus; . niekas nedrįso jam priešta- 
rauti, ir jis valgė ir gėrė, kaip paprastai. Tuoj po val- 
gio jis neteko sąmonės ir dvi valandos prieš saulėlydį 
pasimirė. 

Po tos staigios mirties Vitorija Akoramboni, savo 
brolio Marčelo lydima, su visu velionio kunigaikščio 
dvaru išvyko į Padują ir įsikūrė Foskarinių rūmuose, 
netolį Arenos, — tuose pačiuose, kuriuos buvo išsinuo- 
mojęs kunigaikštis Orsinis. 


! Apie 2000 000 frankų 1837 metais. 

Netrukus ją aplankė jos brolis Flaminijus, naudoję- 
sis dideliu kardinolo Farnezės palankumu. Tada Vito- 
rija ėmėsi žygių, kad jai būtų išmokėta vyro testamen- 
tu paliktoji suma, siekianti šešiasdešimt tūkstančių 
piastrų grynais, kurie jai turėjo būti išmokėti per dve- 
jus Metus. Į šią sumą neįėjo kraitis bei visos jos turi- 
mos brangenybės ir kilnojamasis turtas. Kunigaikštis 
Orsinis testamente nurodė, kad Romoje arba bet kuria- 
me kitame mieste, kurį pasirinks hercogienė, jai būtų 
nupirkta dešimties tūkstančių piastrų vertės rūmai ir 
šešių tūkstančių piastrų vertės vynuogynas (vasarna- 
mis); be to, jis pažymėjo, kad būtų pasirūpinta jos pa- 
dėties moteriai tinkamu maistu ir aptarnaujančiu per- 
sonalu. Aptarnaujantį personalą turėjo sudaryti ketu- 
riasdešimt tarnų, taip pat atitinkamas arklių skaičius. 

Sinjora Vitorija daug tikėjosi iš palankių jai Feraros, 
Florencijos ir Urbino kunigaikščių, taip pat iš kardino- 
lų Farnezės ir Medičio, kuriuos velionis kunigaikštis bu- 
vo paskyręs testamento vykdytojais. Reikia pastebėti, 
kad testamentas buvo surašytas Padujoje ir atiduotas 
išnagrinėti jų prakilnybėms ponams Paricoliui ir Meno- 
kui, geriausiems tenykščio universiteto profesoriams, 
o šiandien tokiems garsiems teisės Žinovams. 

Kunigaikštis Lodovikas Orsinis atvyko į Padują at- 
likti savo priedermės velionio hercogo ir jo našlės at- 
žvilgiu, o po to turėjo grįžti į Korfu salą, kur šviesiau- 
sioji respublika jį buvo paskyrusi gubernatoriumi. 

Ginčas tarp sinjoros Vitorijos ir kunigaikščio Lodo- 
viko pirmiausia iškilo dėl velionio hercogo arklių, ku- 
rių kunigaikštis nenorėjo pripažinti kilnojamuoju turtu 
įprastine to žodžio prasme; tačiau herčogienė įrodė, kad 
juos reikia laikyti kilnojamuoju turtu tikrąja to žodžio 
prasme, ir buvo nutarta, kad ji naudosis jais iki vėles- 
nio sprendimo; savo laiduotoju ji paskyrė sinjorą Soar- 
dį iš Bergamo, Venecijos respublikos kondotjerą, labai 
turtingą didiką, vieną iš geriausių tėvynės piliečių. 

Antras nesutarimas kilo dėl sidabrinių indų, kuriuos 
velionis hercogas buvo atidavęs kaip užstatą kunigaikš- 
čiui Lodovikui už paskolintą iš jo pinigų sumą. Viskas 
buvo išspręsta teismo keliu, nes šviesiausiasis Feraros 

hercogas stengėsi, kad paskutinioji velionio kunigaikš- 
čio Orsinio valia būtų tiksliai vykdoma. 

Ši antroji byla buvo išspręsta gruodžio 23 dieną, sek- 
madienį. 

Tą pačią naktį keturiasdešimt vyrų įsibrovė į Vito- 
rijos Akoramboni namus. Jie vilkėjo keisto kirpimo 1i- 
niniais apsiaustais, kurie visiškai dengė veidus, todėl 
žmonių negalima buvo pažinti, nebent iš balso; kreip- 
damiesi vienas į kitą, jie naudojosi prasimanytomis pra- 
vardėmis. 

Jie pirmiausia suskato ieškoti hercogienės, o kai ji 
buvo surasta, vienas iš jų tarė: „Dabar teks mirti.“ 

Nesuteikęs jai nė vienos akimirkos, nors hercogienė 
prašė leisti pasimelsti, žudikas persmeigė ją siauru durk- 
lu po kairiąja krūtimį ir, sukinėdamas jį į visas puses, 
keletą kartų reikalavo nelaimingąją pasakyti, ar smai- 
galys pasiekęs širdį. Pagaliau ji išleido paskutinį atodūsį. 
Tuo metu kiti ieškojo hercogienės brolių, kurių vienam, 
Marčelui, pavyko išsigelbėti, nes jo nerasta namuose; 
kitą brolį įsibrovėliai suvarstė šimtu smūgių. Žudikai pa- 
liko lavonus ant žemės, visą namą, aidintį Verksmais ir 
šauksmais, ir, pasigrobę dėžutę su brangenybėmis bei 
pinigais, paspruko. 

Toji Žinia greitai pasiekė Padujos teismo organus; 
jie įsakė atpažinti lavonus ir paprašė nurodymų iš Ve- 
necijos. 

Visą pirmadienį Žmonės plūste plūdo į rūmus ir At- 
siskyrėlių bažnyčią, norėdami pamatyti lavonus. 
Smalsuoliai ypač susigraudeno, pamatę tokią gražią her- 
cogienę: jie apverkė nelaimę et dentibus freme- 
bant (ir griežė dantį) ant žudikų; bet jų vardų dar 
nežinota. 

Corte, remdamasi labai rimtais įrodymais, įtarė, 
kad nusikaltimas įvykdytas minėtajam kunigaikščiui Lo- 
dovikui įsakius arba bent jam pritariant, ir išsikvietė jį; 
bet, kai jis norėjo įeiti į jo prakilnybės kapitono in 
corte (į teismo rūmus) su keturiasdešimties ginkluotų 
vyrų palyda, jam buvo užkirstas kelias ir įsakyta įeiti 
tik su trim ar keturiais vyrais. Bet, tiems trims beeinant, 

likusieji puolė įkandin, atstūmė sargybinius, ir susigrū- 
do visi į vidų. 

Kunigaikštis Lodovikas, atsidūręs prieš jo prakilnybę 
kapitoną, pasiskundė dėl tokio įžeidimo, pareikšdamas, 
kad nė vienas valdantysis kunigaikštis su juo šitaip ne- 
sielgęs. Jo prakilnybei kapitonui paklausus, ar jis ką 
nors žinojęs apie sinjoros Vitorijos mirtį ir praėjusios 
nakties įvykius, jis patvirtino, kad žinojęs ir įsakęs 
apie tai pranešti teismui. Norėta užrašyti jo parodymus; 
kunigaikštis atsakė, kad jo luomo žmonėms šis forma- 
lumas nesąs reikalingas ir kad iš viso jie neturėtų būti 
tardomi. 

Kunigaikštis Lodovikas paprašė leidimo pasiųsti žy- 
gūną į Florenciją su laišku kunigaikščiui Virdžinijui Or- 
siniui, kuriam norįs pranešti apie bylą ir apie įvykdy- 
tą nusikaltimą. Jis parodė ne tą tikrąjį laišką, o kitą 
ir gavo sutikimą. 

Bet pasiųstasis žmogus už miesto buvo sulaikytas 
ir nuodugniai iškratytas; be laiško, kurį rodė kunigaikš- 
tis Lodovikas, buvo rastas dar kitas, paslėptas žygūno 
batuose. Tas antrasis laiškas buvo tokio turinio: 


SINJORUI VIRDŽINIJUI ORSINIUI 
„Šviesiausiasis sinjore, 


Įvykdėme, kas buvo mudviejų sutarta, ir taip apdu- 
mėme akis jo prakilnybei Tondiniui (matyt, kunigaikštį 
apklausinėjusio Corte viršininko pavardė), kad esu 
čia laikomas padoriausiu žmogumi. Viską atlikau aš 
pats, todėl būtinai tučtuojau atsiųskite jums žinomus 
žmones.“ 

Šis laiškas padarė teisėjams didelį įspūdį; jie kuo sku- 
biausiai nusiuntė jį į Veneciją; jų įsakymu miesto var- 
tai buvo uždaryti, ir kareiviai dieną naktį saugojo mies- 
to sienas. Buvo paskelbtas potvarkis, grasinęs griežčiau- 
siomis bausmėmis kiekvienam, kas nepraneštų apie žu- 
dikus. Žudikai, išdavę kurį nors iš savųjų, patys nebū- 
sią traukiami atsakomybėn ir net gausią tam tikrą pini- 
ginį atlyginimą. Bet Kūčių dieną, apie septintą valandą 
(gruodžio 24 dieną, apie vidurnaktį), iš Venecijos atvy- 

ko Aloyzas Bragadinas! su plačiais senato įgaliojimais 
ir įsakymu — bet kuria kaina suimti gyvus ar mirusius 
kunigaikštį Lodoviką ir visus jo žmones. 

Minėtasis įgaliotinis sinjoras Bragadinas, sinjorai 
sargybos viršininkas ir podesta susirinko tvirtovėje. 

Nepaklausymo atveju grasinant kartuvėmis (della 
forca), visai pėsčiajai ir raitajai milicijai buvo įsa- 
kyta, gerai. apsiginklavus, apsupti minėtojo kunigaikščio 
Lodoviko namus, esančius greta tvirtovės bei susisie- 
kiančius su šv. Augustino bažnyčia Arenoje. 

Kitą dieną (per Kalėdas) mieste buvo paskelbtas įsa- 
kas, raginąs šv. Marko sūnus su ginklais skubėti į sin- 
joro Lodoviko namus; neturintieji ginklų buvo kviečiami 
į tvirtovę, kur gausią jų tiek, kiek panorėsią. Tuo įsaku 
pažadėta dviejų tūkstančių dukatų premija tam, kas pri- 
statys į Corte, gyvą ar mirusį, minėtąjį sinjorą Lodo- 
viką, ir penki šimtai dukatų už kiekvieną iš jo bendri- 
ninkų. Be to, draudžiama asmenims, neturintiems gink- 
lų, prisiartinti prie kunigaikščio namų, kad nesukliudytų 
besikaunantiems tuo atvejų, jei kunigaikštis sugalvotų 
padaryti kokį nors išpuolį. 

Tuo pačiu metu ant senų tvirtovės sienų, priešais 
kunigaikščio namus, buvo pastatyti pabūklai šaudymui 
per užtvarą, mMortyros ir sunkiosios patrankos; tokie pat 
pabūklai buvo išstatyti ir ant naujų tvirtovės sienų, 
nuo kurių buvo matyti užpakalinė mMinėtojo namo dalis. 
Iš šios pusės kavalerija buvo išdėstyta taip, kad ji ga- 
lėtų laisvai judėti, jei jos prireiktų. Ant Brentos upės 
kranto žmonės krovė iš suolų, spintų, vežimų ir kitų ra- 
kandų lyg ir kokį pylimą. Manyta tokiu būdu sutruk- 
dyti apgultųjų judėjimui, jei šie sugalvotų žygiuoti prieš 
minią glaustomis gretomis. Šis pylimas taip pat turėjo 
apsaugoti artileristus ir pėstininkus nuo arkebuzų šūvių 
iš apgultųjų pusės. 

Pagaliau upėje, prieš pat kunigaikščio rūmus ir iš 
abiejų šonų, išdėstyta valtys su žmonėmis, ginkluotais 
muškietomis ir kitokiais ginklais, galinčiais įvaryti ne- 
rimą priešui, jei jis mėgintų pulti; tuo pačiu metu viso- 
se gatvėse buvo pastatytos barikados. 


1 Brigadinas. 

Vykstant šiems pasiruošimams, atėjo laiškas, kuria- 
me kunigaikštis itin mandagia forma nusiskundė, kad 
esąs laikomas nusikaltėliu ir su juo elgiamasį kaip su 
priešu, net kaip su maištininku, neištyrus reikalo. Šį 
laišką surašė kažkoks Liverotas. 

Gruodžio 27 dieną trys bajorai iš žymiausių miesto 
didikų buvo teismo pareigūnų pasiųsti pas sinjorą Lo- 
doviką, kuris savo namuose turėjo keturiasdešimt vy- 
rų: visi seni, ginklą įpratę vartoti kareiviai. Pasiunti- 
niai rado juos besitvirtinančius: iš lentų ir šlapių čiuži- 
nių buvo statomi pylimai, ruošiamos šaudymui arke- 
buzos. 

Šie trys bajorai pareiškė kunigaikščiui, kad teisė- 
jų Nutarta jį suimti; jie įkalbinėjo pasiduoti, pridurda- 
mi, kad šiuo žygiu, kol dar neprieita iki susidūrimo, jis 
galįs tikėtis iš jų šiokio tokio pasigailėjimo. Į tai sin- 
joras Lodovikas atsakė, kad, visų pirma, turėtų būti nu- 
imta sargyba, apsupusi jo namus; tada jis atvyktų, dvie- 
jų ar trijų saviškių lydimas, pas teisėjus svarstyti rei- 
kalo, bet viena sąlyga, jos visada galės laisvai grįžti 
į rūmus. 

Pasiuntiniai priėmė šiuos pasiūlymus, surašytus jo 
ranka, ir sugrįžo pas teisėjus, kurie, pasitarę su jo pra- 
kilnybe Pijum Enea ir kitais kilmingaisiais, tas sąlygas 
atmetė. Pasiuntiniai grįžo pas kunigaikštį ir jam pra- 
nešė, kad tuo atveju, jei jis besąlygiškai nepasiduosiąs, 
jo namai būsią artilerijos ugnimi visiškai nušluoti nuo 
žemės paviršiaus; į tai Lodovikas atsakė, kad verčiau 
mirsiąs, negu sutiksiąs su šitokiu žeminančiu pasiūlymu. 

Miesto valdžios atstovai davė ženklą kautynėms; nors 
viena salve buvo galima beveik visiškai sugriauti na- 
mus, iš pradžių nenorėta pasielgti taip negailestingai, 
tikintis, kad apgultiejį galbūt sutiks pasiduoti. 

Šis sumanymas pavyko, ir šv. Markaus naudai su- 
taupyta daug pinigų, kuriuos būtų reikėję išleisti su- 
griautoms puolamųjų rūmų dalims atstatyti; tačiau šiam 
planui pritarė ne visi. Jei sinjoro Lodoviko žmonės bū- 
tų nesvyruodami apsisprendę ir visi kartu puolę iš na- 
mų, mūšio baigtis būtų buvusi labai abejotina. Jie bu- 
vo seni kareiviai, jiems netrūko nei šaudmenų, nei gink- 

lų, nei narsumo, o svarbiausia — jie buvo labiausiai su- 
interesuoti nugalėti; blogiausiu atveju, ar ne geriau 
jiems mirti nuo arkebuzos šūvio negu nuo budelio ran- 
kosė Beje, kas gi buvo tie, kurie juos puolė? Menki 
apgulėjai, mažai prityrę karo dalykuose. Sinjorams (Ve- 
necijos vyriausybei) būtų tekę smarkiai apgailestauti dėl 
savo švelnumo ir įgimto geraširdiškumo. 

Tad pradėta apšaudyti rūmų fasado kolonada; pas- 
kui, šaudant tolydžio vis aukščiau, buvo sugriauta fa- 
sado siena už jos. Tuo metu apgultieji smarkiai pliekė 
iš arkebuzų, tačiau nesėkmingai; jie tik sužeidė į petį 
kažkokį Žmogelį. 

Sinjoras Lodovikas, smarkiai karščiuodamasis, šau- 
kė: „„Muškit juos! Muškit! Karas! Karas!“ Jis uoliai lie- 
dino kulkas iš alavinių lėkščių ir langų pinučių švino. 
Grasino darysiąs išpuolį, bet apgulėjai ėmėsi naujų prie- 
monių: išstatė stambesnio kalibro patranką. 

Jau pirmu šūviu ji sugriovė didelę dalį pastato, ir 
kažkoks Pandolfas Leupratis iš Kamerino krito, griuvė- 
sių užverstas. Tai buvo narsus vyras ir vienas Žžymiau- 
sių plėšikų, ištremtas iš popiežiaus valdų; už jo galvą 
šviesiausias sinjoras Vitelis buvo paskyręs keturis šim- 
tus piastrų. Mat minėtasis Pandolfas ir jo bendrai už- 
puolė karietoje Vinčencą Vitelį ir iš kunigaikščio Lo- 
doviko Orsinio gautais ginklais — arkebuza ir durklu — 
jį nužudė. Kritimo apkurtintas, Pandolfas nepajėgė nė 
pasijudinti: vienas iš miesto sinjorų tarnų, Kaidis Lista, 
prislinko prie jo, ginkluotas pistoletu, ir labai šauniai 
nukirto jam galvą, kurią kuo skubiausiai nunešė į tvir- 
tovę ir atidavė valdžios organams. 

Netrukus po to kitas patrankos šūvis sugriovė vieną 
namo sieną, ir drauge su ja krito grafas Montemelinas 
iš Perudžios; jis mirė griuvėsiuose, sviedinio sudras- 
kytas. 

Po to iš namų išėjo kažkoks pulkininkas Lorencas, 
bajoras iš Kamerino, labai turtingas žmogus, ne kartą 
įrodęs savo drąsą ir kunigaikščio labai vertinamas. Jis 
nusprendė nemirti neatkeršijęs; jau buvo bešaunąs iš 
arkebuzos, bet toji užsikirto (gal tokia buvo Viešpaties 
valia), ir tą pačią akimirką jį pervėrė kulka. Šovė kaž- 

koks varguolis, namų mokytojas iš San Mikelės. Bet kai 
šis žmogelis, tikėdamasis gauti žadėtąjį atlyginimą, ar- 
tinosi prie užmuštojo, norėdamas nukirsti jam galvą, jį 
pralenkė kiti, vikresni, 0 svarbiausia — stipresni už jį, 
kurie „pasiėmė pulkininko kapšį, diržą, šautuvą, pini- 
gus ir žiedus, o jam pačiam nukirto galvą. 

Žuvus patikimiausiems žmonėms, kunigaikštis Lodovi- 
kas visiškai pasimetė ir liovėsi veikęs. 

Sinjoras Filenfis, jo casa (namų) valdytojas ir sek- 
retorius, apsirengęs civiliniais drabužiais, pamojo iš bal- 
kono balta skarele, kad nori pasiduoti. Jis išėjo į gat- 
vę ir, kaip, rodos, kare įprasta, už parankės buvo 
nuvestas į tvirtovę o vedė jį Anselmas Suardas, 
sinjorijos (magistrato) vietininkas. 

Čia pat ištardytas, sinjoras Filenfis pareiškė, kad nė 
kiek nesąs kaltas dėl to, kas įvyko, nes tik Kūčių va- 
karą atvykęs iš Venecijos, kur užtrukęs keletą dienų 
kunigaikščio reikalais. 

Paklausus, kiek žmonių turįs savo žinioje kunigaikš- 
tis, jis atsakė: ,„Dvidešimt ar trisdešimt.“ 

Pareikalavus pasakyti jų vardus, jis nurodė, kad aš- 
tuoni ar dešimt iš jų — žmonės aukštos kilmės, valgy- 
davę, kaip jis, prie kunigaikščio stalo, ir jų vardus jis 
žinąs, bet kitų, valkatų, neseniai teatvykusių pas Ku- 
nigaikštį, visiškai nepažįstąs. 

Jis suminėjo trylika asmenų, tarp jų ir Liveroto 
brolį. 

Netrukus ant miesto sienų išstatyta artilerija pradėjo 
veikti. Kareiviai išsidėstė aplinkiniuose namuose prie 
kunigaikščio rūmų, siekdami sukliudyti jo žmonėms pa- 
sprukti. Kunigaikštis, patyręs tokius pat pavojus, kaip 
ir tie du, apie kurių mirtį mes papasakojome, įsakė savo 
gynėjams laikytis tol, kol gaus jo ranka rašytą laišką 
su tam tikru ženklų; po to jis pasidavė jau anksčiau 
minėtam Anselmui Suardui. Kadangi dėl didelės žmo- 
nių minios ir gatvėse pastatytų barikadų jo nebuvo ga- 
lima vežti karieta, kaip buvo įsakyta, tad nutarta, kad 
jis eis pėsčias. 

Jis žingsniavo Marčelo Akorambonio vyrų vidury. 
Iš abiejų pusių ėjo sinjorai Ccondottieri, vietininkas 

Suardas, kiti viršininkai ir miesto didikai, visi labai ge- 
rai ginkluoti. Paskui sekė gausus būrys miesto žanda- 
rų ir kareivių. Kunigaikštis Lodovikas ėjo apsirengęs 
tamsiais drabužiais su stiletu prie šono ir labai elegan- 
tiškai per petį permestu apsiaustu; su paniekos kupina 
šypsena jis tarė: „Jei būčiau kovęsis!“, norėdamas be- 
maž pasakyti, kad būtų nugalėjęs. Stojęs prieš miesto 
valdžios atstovus, nusilenkė jiems ir, rodydamas į sinjorą 
Anselmą, tarė: 

— Ponai, esu šio didiko belaisvis, ir man labai nema- 
lonu dėl to, kas įvyko, tačiau nesu tuo kaltas. 

Kapitonui įsakius atimtį iš jo stiletą, kabojusį prie 
šono, kunigaikštis Lodovikas atsirėmė į balkono turėk- 
lus ir, susiradęs ten žirklutes, ėmė karpytis nagus. 


Jo paklausta, kas per asmenys buvę jo namuose; 
tarp kitų jis suminėjo pulkininką Liverotą ir grafą Mon- 
temeliną, apie kuriuos jau buvo kalbėta anksčiau, pri- 
durdamas, kad jis duotų dešimt tūkstančių piastrų, jei 
galėtų išgelbėti pirmąjį, 0 už antrąjį nepagailėtų net 
savo gyvybės. Paprašė, kad jį patalpintų jo luomo žmo- 
gui tinkamoje vietoje. Dėl to susitarus, jis savo ranka 
parašė saviesiems laišką, įsakydamas pasiduoti, ir pridėjo 
žiedą kaip sutartą ženklą. Sinjorui Anselmui jis pareiš- 
kė dovanojąs savo špagą ir šautuvą, prašydamas, kad, 
radęs tuos ginklus rūmuose, naudotųsi jais iš meilės, nes 
tai bajoro, o ne kokio nors paprasto kareivio ginklai. 

Kareiviai įėjo į namus ir kruopščiai juos apieškojo; 
tučtuojau patikrinus kunigaikščio žmones, kurių pasi- 
rodė besą trisdešimt keturi asmenys, jie buvo nuvesti 
po du į rūmų kalėjimą. Lavonai palikti šunims ir kuo 
skubiausiai pranešta apie viską į Veneciją. 

Apsižiūrėjus pastebėta, kad daugelio kunigaikščio 
Lodoviko kareivių, nusikaltimo bendrininkų, trūksta; bu- 
vo uždrausta teikti jiems prieglobstį, grasinant šio įsa- 
kymo pažeidėjams sugriauti jų namus ir konfiskuoti 
turtus; tie, kurie juos išduosią, gausią penkiasdešimt 
piastrų. Tokiomis priemonėmis pavyko keletą surasti. 


Iš Venecijos buvo pasiųsta fregata į Kandiją su įsa- 
kymu sinjorui Latinui Orsiniuį tučtuojau grįžti dėl la- 

bai svarbaus reikalo; manoma, kad jis neteks savo tar- 
nybos. 


Vakar rytą, šv. Stepono dieną, visi tikėjosi pama- 
tysią mMinėtojo kunigaikščio Lodoviko mirtį arba išgirsią, 
kad jis pasmaugtas kalėjime; ir kaip stebėtasi, jog nie- 
ko panašaus neatsitiko, nors tokio paukščio ilgai nelai- 
koma narve. Bet kitą naktį įvyko teismas, ir šv. Jono 
dieną, prieš auštant, sužinota, kad minėtasis sinjoras 
buvo pasmaugtas ir kad jis mirė labai gerai pasiruošęs 
mirčiai. Jo kūnas, tos bažnyčios kunigų ir tėvų jėzuitų 
palydėtas, tuojau buvo perkeltas į katedrą. Visą dieną jis 
išgulėjo pašarvotas ant stalo bažnyčios vidury, kaip 
reginys liaudžiai ir pavyzdys neprityrusiems. 

Kitą dieną pagal testamentą velionio kūnas buvo per- 
vežtas į Veneciją ir ten palaidotas. 

Šeštadienį buvo pakarti du jo žmonės; svarbiausias 
buvo Furijus Savornianas, antrasis — kažkoks niekingas 
asmuo. 

Pirmadienį, priešpaskutiniąją minėtųjų metų dieną, 
pakarta trylika žmonių, tarp jų keletas labai kilmingų; 
dar du — kapitonas Splendianas ir grafas Paganelas — 
buvo vedami per aikštę, iš lėto kankinant juos įkaitin- 
tomis replėmis; atvykus į bausmės vietą, jie buvo žiau- 
riai nugalabyti: jiems perskelta kaušai ir beveik dar gy- 
vi sukapoti į gabalus. Abu kilę iš kilmingų šeimų ir, 
kol nenuėję klystkeliais, buvę labai turtingi. Kalbama, 
kad kaip tik grafas Paganelas nužudęs sinjorą Vitoriją 
Akorambonį žiauriai, apie kurį jau buvo pasakota. Tam 
prieštarautų kunigaikščio Lodoviko anksčiau minėtasis 
laiškas, kuriame jis pažymi, jog tai padaręs savo paties 
ranka; galbūt jis taip rašė iš tuščiagarbiškumo, panašaus 
į tą, kurį parodė Romoje, įsakydamas nužudyti Vitelį, 
arba trokšdamas įsigyti dar didesnį kunigaikščio Virdži- 
nijaus Orsinio palankumą. 

Grafui Paganelui, prieš suduodant mirštamą smūgį, 
kelis kartus durta peiliu po kairiąja krūtimi, norint pa- 
siekti širdį, kaip jis padarė vargšei sinjorai. Dėl to iš jo 
krūtinės pliūptelėjusi tarsi kraujo upė. Visų didžiam 
nustebimui, jis vis dėlto išgyveno daugiau kaip pusva- 

landį. Tai buvo keturiasdešimt penkerių metų vyras, 
matyt, labai stiprus. 

Be to, dar pastatomos kartuvės likusiems devynioli- 
kai, kurie bus pasiųsti į aną pasaulį pirmą dieną po 
švenčių. Bet kadangi budelis nepaprastai pavargo, o liau- 
dis, prisižiūrėjusi tiek mirčių, yra visiškai prislėgta, eg- 
zekucija atidedama dviem dienom. Vargu, ar kam nors 
bus dovanota bausmė. Galbūt išimtis bus padaryta tik 
vienam iš kunigaikščio Lodoviko artimųjų, sinjorui Fi- 
lenfiui, jo Casa (namų) valdytojui, kuris ne be pa- 
grindo iš visų jėgų stengiasi įrodyti, kad jis nieko dėtas 
šioje byloje. 

Niekas, net iš seniausių Padujos gyventojų neprisi- 
mena, kad kada nors būtų buvęs padarytas teisingesnis 
nuosprendis, kuriuo atimama gyvybė tiekai Žmonių vie- 
nu kartu. Ir šitie sinjorai (Venecijos) įsigijo gerą var- 
dą ir šlovę tarp labiausiai civilizuotų tautų. 


(Prirašyta kita ranka) 


Frančeskas Filenfis, sekretorius ir maestro di 
casa, nuteistas 'penkiolika metų kalėti. Taurininkas 
(copiere) Onorijus Adamis da Fermo ir dar du — 
vienerius metus kalėti; septyni nuteisti į galeras su kojų 
grandinėmis ir pagaliau septyni paleisti. 


ČCENČCČIŲ ŠEIMA 

Moljero don Žuanas, be abejo, yra mergininkas, bet 
visų pirma jis gerai išauklėtas žmogus. Prieš pasiduo- 
damas nenugalimai aistrai, traukiančiai jį prie gražių 
moterų, jis stengiasi panėšėti į tam tikrą idealų pavyzdį, 
nori būti tokiu vyru, kuriuo be galo Žžavėtųsi jauno, 
galantiško ir sąmojingo karaliaus dvaras. 

Mocarto don Žuanas jau artimesnis prigimčiai ir ne 
toks prancūziškas: jam nebe tiek rūpi kitų nuomo- 
nė; visų pirma jis nesistengia pasirodyti, kaip 
sako d Obinje romano baronas de Fenestas. Mes teturime 
du itališkojo don Žuano portretus, — to don Žuano, koks 
jis turėjo pasirodyti šioje gražioje šalyje XVI amžiuje, 
atgimstančios civilizacijos priešaušryje. 

Pirmojo iš tų dviejų portretų aš jokiu būdu negaliu 
parodyti: mūsų amžius pernelyg pedantiškas; vis 
prisimena taiklūs žodžiai, kuriuos ne kartą esu girdėjęs 
iš lordo Bairono lūpų: This age of can't. Šis veid- 
mainiškumas, toks nuobodus ir nepajėgiąs nieko apgauti, 
turi didžiulį privalumą — jis suteikia galimybę ir kvai- 
liams ką nors pasakyti: jie piktinasi, kad kažkas išdrįso 
vienokią ar kitokią mintį pareikšti, kad kažkas išdrįso 
iš to ar to pasijuokti ir t.t. Tokio veidmainiškumo žala 
yra ta, kad jis be galo susiaurina istorijos sritį. 

Jei skaitytojas man maloniai leis, aš kukliai pateiksiu 
istorinę žinutę apie antrąjį iš tų don Žuanų, apie kurį 
galima kalbėti 1837 metais; jis vadinosi Frančeskas 
Čenčis. 

Don Žuanui atsirasti būtina veidmainystė. Antikinia- 
me pasaulyje don Žuanas nebūtų galėjęs egzistuoti; re- 


63 


ligija buvo šventė, ji ragino Žmones mėgautis gyveni- 
mu; kaipgi ji būtų smerkusi būtybes, kurios tam tikrą 
malonumą pavertė vieninteliu savo užsiėmimu? Tik vy- 
riausybė kalbėjo apie susilaikymą, ji draudė tai, 
kas gali pakenkti tėvynei, kitaip sakant, visuomenės 
labui, o ne tai, kas žalinga atskiram individui. 

Kiekvienas vyras, linkstąs į moteris ir turįs daug pi- 
nigų, Atėnuose galėjo būti don Žuanu. Niekas jam dėl 
to nepriekaištavo, niekas neskelbė, kad šis gyveni- 
mas — ašarų pakalnė ir kad kentėti — nuopelnas. 

Nemanau, kad Atėnų don Žuanas būtų taip greitai 
stojęs į nusikaltimų kelią, kaip šiuolaikinių monarchijų 
don Žuanas. Šiam pastarajam didelį malonumą teikia 
nesiskaitymas su viešąja nuomone, o pradžioje, jaunys- 
tėje, jis tarėsi tesityčiojąs iš veidmainiškumo. 

Pažeidinėti įstatymus Liudviko XV laikų 
monarchijoje, pavyzdžiui, iššauti į stogdengį ir žiūrėti, 
kaip jis kūlvirsčia rieda nuo šelmens,— argi tai ne įro- 
dymas, kad esi artimas valdovui, kad priklausai rinkti- 
nei aukštuomenei ir be atodairos šaipaisi iš teisėjo? 
Šaipytis iš teisėjo —argi tai nėra pirmasis pra- 
dedančiojo don Žuanėlio žingsnis, pirmasis jo mėginimas? 

Pas mus moterys jau nebe -madoj, todėl don Žuanai 
retai bepasitaiko; bet kai jų buvo, jie visada pradė- 
davo nuo to, kad ieškodavo tikrai natūralių malonumų, 
didžiuodamiesi, jog nepaiso tų pažiūrų, kurios jiems 
atrodė nepagrįstos protu jų amžininkų religijoje. Tik 
vėliau, pradėjęs tvirkti, don Žuanas jaučia begalinį pa- 
sismaginimą niekinti net tas pažiūras, kurios jam pa- 
čiam atrodo teisingos ir protingos. 

Tas perėjimas turėjo būti labai sunkus senovės grai- 
kams, ir tik Romos imperatorių laikais, po Tiberijaus 
ir Kaprėjos, atsiranda ištvirkėlių, kurie mėgsta paleis- 
tuvybę dėl paleistuvybės, t.y. jiems malonu niekinti 
protingas savo amžininkų pažiūras. 

Vadinasi, don Žuano šėtoniško vaidmens galimumą 
aš priskiriu krikščionybei. Juk toji religija paskelbė pa- 
sauliui, kad vargšas vergas ar gladiatorius turi tokią pat 

sielą, kaip ir pats Cezaris; vadinasi, krikščionybei turi- 
me būti dėkingi už švelnių jausmų atsiradimą; tačiau aš 
neabejoju, kad anksčiau ar vėliau tie jausmai būtų pa- 
budę tautų širdyje. „Eineida“ jau yra daug švelnes- 
nė už „Iliadą“. 

Jėzaus mokymas sutapo su jo amžininkų arabų filo- 
sotų mokymu; vienintelė naujovė, atsiradusi kaip šv. Po- 
vilo skelbtų principų rezultatas, tai kunigų luomas, visiš- 
kai atskirtas nuo kitų piliečių ir net turįs priešingus 
interesus.! 

Šis luomas tesirūpino ugdyti ir stiprinti religinį 
jausmą; jis išgalvojo įvairius stebuklus ir apeigas 
visų klasių širdims graudenti, pradedant neišprususiu 
piemeniu ir baigiant senu, persisotinusiu dvariškiu; jis 
mokėjo susieti savo religiją su žaviais pirmosios vai- 
kystės įspūdžiais; jis nepraleisdavo nė vieno negando, 
nė vienos nelaimės, nepasinaudodamas jomis Dievo bai- 
mei ir religiniam jausmui stiprinti arba bent 
gražiai bažnyčiai pastatyti, kaip pavyzdžiui, Salute 
(Išganymo bažnyčia) Venecijoje. 

Šio luomo dėka galėjo atsitikti toks nuostabus da- 
lykas: popiežius šv. Leonas be reikiamos fizinės jė- 
gos sustabdė žiaurųjį Atilą ir jo barbarų gaujas, įbaugi- 
nusias Kiniją, Persiją ir Galus. 

Taigi religija, kaip ir dainų švelninamas absoliutiz- 
mas, — kitaip sakant, Prancūzijos monarchija — sukūrė 
nepaprastų dalykų, kurių pasaulis gal niekados nebūtų 
išvydęs, jei nebūtų turėjęs tų dviejų institucijų. 

Prie šių dalykų, gerų ar blogų, bet visais atžvilgiais 
savotiškų ir įdomių, kurie būtų labai nustebinę Aristo- 
telį, Polibijų, Augustą ir kitus senovės išminčius, aš ne- 
svyruodamas priskiriu visiškai naujovišką don Žuano 
charakterį. Mano nuomone, tai vaisius asketiškų 
institucijų, kurių pristeigė popiežiai, atėję po Liu- 
terio, nes Leonas X ir jo dvaras (1506) laikėsi maždaug 
Atėnų religijos principų. 


! Žr. Monteskje, Romėnų politika religijos klausimu. 

Moljero ,„Don Žuanas“ buvo pastatytas Liudviko XIV 
viešpatavimo pradžioje, 1665 metų vasario 15 dieną; tuo- 
met šis karalius dar nebuvo šventeiva, ir vis dėlto baž- 
nytinė cenzūra liepė pašalinti elgetos miške sce- 
ną. Toji cenzūra, stengdamasi sustiprinti savo pozicijas, 
norėjo įtikinti jauną nemokšą karalių, (kitą tokį sunku 
būtų besurasti), kad žodis „jansenistas“ yra ,,respubli- 
kono“ ! sinonimas. 

Pirmąją pjesę šia tema parašė ispanas Tirso de Mo- 
lina Ž; viena italų trupė, berods, 1664 metais, vaidino jos 
sekimą Paryžiuje ir turėjo triukšmingą pasisekimą. Tai 
turbūt dažniausiai vaidinama iš visų komedijų pasaulyje. 
Taip atsitiko dėl to, kad joje yra ir velnias, ir meilė, 
ir pragaro baimė, ir ugninga aistra moteriai, žodžiu, vi- 
sa, kas baisiausia ir saldžiausia Žmonėms, jau gyvenan- 
tiems nebe laukinių būklėje. 

Nėra ko stebėtis, kad don Žuano paveikslą į litera- 
tūrą įvedė ispanų poetas. Šios tautos gyvenime meilė 
užima labai reikšmingą vietą; ten Meilė — rimta aistra, 
kuri tvirtai pajungia sau visas kitas aistras, net — kas 
tuo patikėtų“ — garbės troškimą! Taip pat yra 
Vokietijoje ir Italijoje. Iš esmės kalbant, tik Prancūzija 
yra visiškai laisva nuo šios aistros, kuri tuos svetimša- 
lius verčia daryti tiek kvailysčių: pavyzdžiui, vesti ne- 
turtingą merginą todėl, kad ji graži ir kad esi ją įsimy- 
lėjęs. Prancūzijoje merginos, kurioms trūksta grožio, ne- 
stokoja gerbėjų; mes esame protingi žmonės. Kitur jos 
yra priverstos tapti vienuolėmis: štai kodėl Ispanijoje 
vienuolynai būtini. Šioje šalyje merginos negauna krai- 
čio, ir tas paprotys laidavo meilės pergalę. Argi Pran- 
cūzijoje meilė nepasislėpė penktajame aukšte, tai yra 
tarp Merginų, kurios teka be šeimos notaro tarpinin- 
kavimo? 


'Sen-Simcnas, Abato Blašo memuarai. 

Ž Šia pavarde buvo pasivadinęs vienuolis Gabrielius Teljesas, pro- 
tingas vyras. Jis priklausė Gailestingumo ordinui ir paliko daugybę pje- 
cių, kurių tarpe yra genialių veikalų, kaip, pavyzdžiui, ,,„Drovusis dvare“. 
Teljesas sukūrė tris šimtus komedijų, iš kurių mus pasiekė šešiasdešimt 
ar aštuoniasdešimt. Jis mirė apie 1610 metus. 

Neverta kalbėti apie lordo Bairono don Žuaną; jis 
tėra naujas Foblazas, gražus, bet nežymus jaunuolis, ku- 
riam likimas paberia visokiausių neįtikimų gėrybių. 

Ne kur kitur, o Italijoje ir tik XVI amžiuje turėjo 
pirmą kartą pasirodyti tas savotiškas charakteris. Ne kur 
kitur, o Italijoje XVII amžiuje viena princesė, kaitrios 
dienos vakarą su pasiskonėjimu valgydama ledus, kal- 
bėjo: „Kaip gaila, kad tai nėra nuo 
dėmė!" 

Tas jausmas, mano nuomone, sudaro don Žuano pa- 
grindą: kaip matome, krikščionybė jam yra būtina. 

Apie tai vienas neapolietis autorius sušunka: „„Argi 
tai niekis — mesti iššūkį dangui, tikint, kad tą pačią aki- 
mirką dangus gali tave paversti pelenais? Tuo, girdi, ir 
paaiškinamas nepaprastas geismas turėti meilužę vie- 
nuolę, be to, itin dievobaimingą vienuolę, gerai žinan- 
čią, kad ji blogai elgiasi, ir maldaujančią Dievo atlei- 
dimo su tokia pat aistra, su kokia ji nusideda.“ ! 

Įsivaizduokime nepaprastai ištvirkusį krikščionį, gi- 
musį Romoje tuo metu, kai rūstusis Pijus V ką tik at- 
gaivino arba išgalvojo daugybę smulkių apeigų, visiškai 
svetimų paprastai moralei, kuri vadina dorybe tik tai, 
kas naudinga žmonėms. Tuo metu kaip tik su- 
stiprėjo, įvarydama visiems baimės, negailestingoji ink- 
vizicija?, tokia negailestinga, kad jį neilgai teišsilaikė 
Italijoje ir turėjo ieškoti prieglobsčio Ispanijoje. Keletą 
metų buvo skiriamos labai sunkios bausmės už nevyk- 
dymą arba viešą niekinimą tų smulkių apeigų, iškeltų 
ikį švenčiausių religinių priedermių lygio; ištvirkęs ro- 
mėnas būtų tik pečiais gūžtelėjęs, matydamas, kaip visi 
piliečiai dreba prieš siaubingus inkvizicijos įstatymus. 
„Na ką gi! —tartų jis sau — esu turtingiausias Žžmo- 
gus Romoje, toje pasaulio sostinėje; tad būsiu ir pats 


! D. Domenikas Paljeta. 

2 Šventasis Pijus V Gislieris, piemontietis, kuric liesą ir grie'tą vei- 
dą galima matyti Siksto V mauzoliejuje Santa-Maria-Madžore bažnyčioje, 
buvo didžiuoju inkvizitoriumi, kai jam 1566 metais atiteko šv. Petro 
scstas. Jis valdė bažnyčią šešerius metus ir dvidešimt keturias dienas. 
Žr. jo laiškus, paskelbtus pono Potero, vienintelio pas mus žmogaus, 
susipažinusio su šia istorijos sritimi. Pono Potero veikalas — platus faktų 
šaltinis; tai keturiolikos kruopštaus tyrinėjimo metų Florencijos, Vene- 
cijos ir Romos bibliotekose išdava. 

drąsiausias; aš viešai tyčiosiuos iš visko, ką šie Žžmo- 
nės gerbia ir kas taip Mažai tepanašu į pagarbos ver- 
tus dalykus." 

Nes don Žuanas, kaip toks, privalo būti drąsus žmo- 
gus ir turėti gyvą bei įžvalgų protą, leidžiantį suprasti 
žmonių veiksmų motyvus. 

Frančeskas - Čenčis tikriausiai bus taip galvojęs: ,„Ko- 
kiais reikšmingais veiksmais aš, gimęs Romoje 1527 me- 
tais, kaip tik tuo metu, kai konetablio Burbono liutero- 
niškieji kareivos šešis mėnesius baisiausiai niekino šven- 
tus dalykus, — kokiais veiksmais galėčiau parodyti savo 
drąsą ir patirti kuo didžiausią malonumą, mesdamas iš- 
šūkį viešajai nuomonei? Kuo galėčiau nustebinti savo 
kvailus amžininkusė Kaip galėčiau patirti tą neapsako- 
mą malonumą — jausti, kad išsiskiri iš visų tų pras- 
tuolių?" 

Romiečiui, o tuo labiau viduramžių romiečiui, į gal- 
vą nebūtų atėję pasitenkinti vien žodžiais. Nėra kitos 
šalies, kurioje drąsūs žodžiai būtų labiau niekinami, kaip 
Italijoje. 

Žmogus, galėjęs sau pasakyti tuos žodžius, vadinosi 
Frančeskas Čenčis: jis buvo nužudytas savo dukters ir 
žmonos akivaizdoje 1598 metų rugsėjo 15 dieną. Nie- 
ko malonaus nepaliko mums šis don Žuanas, jo charak- 
terio nesušvelnino ir nesusilpnino noras visų pir- 
ma būti gerai išauklėtu žmogumi, kaip atsitiko Molje- 
ro don Žuanui. Jei jis galvojo apie kitus žmones, tai tik 
tam, kad parodytų savo pranašumą prieš juos, pasinau- 
dotų jais savo kėslams arba jų nekęstų. Don Žuanas 
nepažįsta malonumo, kurį teikia užuojauta, saldžios sva- 
jonės ar švelnios širdies iliuzijos. Jam visų pirma rei- 
kia malonumų — pergalių, kurios būtų matomos kitiems 
ir kurių negalima būtų nuneigti; jam reikia 
sąrašo, kurį įžūlusis Leporelas pakiša prieš liūdnosios 
Elviros akis. 

Romos don Žuanas saugojosi neapdairumo, galinčio 
duoti raktą jo charakteriui suprasti, ir nepatikėdavo sa- 
vo paslapčių tarnui, kaip Moljero don Žuenas; jis gy- 
venime neturėjo patikėtinio ir kalbėdavo tik tai, kas 
buvo naudinga jo kėslams. Niekas nematė, jog jis 

kada nors būtų pergyvenęs tikro švelnumo ir žavingo 
linksmumo akimirkas, kurios priverčia mus daug ką atleis- 
ti Mocarto don Žuanui; žodžiu tariant, portretas, kurį 
jums parodysiu, yra siaubingas. 

Jei turėčiau teisę rinktis, nesiimčiau vaizduoti šio 
charakterio, o pasitenkinčiau vien jo išstudijavimu, nes 
jis greičiau kelią siaubą negu smalsumą. Tačiau turiu 
prisipažinti, kad manęs to prašė kelionės draugai, ku- 
riems negalėjau nieko atsakyti. 1823 metais turėjau lai- 
mę keliauti po Italiją su itin maloniais žmonėmis, kurių 
niekados neužmiršiu; mane kaip ir juos sužavėjo nuosta- 
bus Beatričės Čenči portretas, kurį galima matyti Ro- 
moje, galerijoje Barberini. 


Šių rūmų galerija dabartiniu metu sumažėjusi iki sep- 
tynių ar aštuonių paveikslų, tačiau keturi iš jų yra še- 
devrai: tai visų pirma paties Rafaelio tapytas garsiosios 
Fornarinos, Rafaelio mylimosios, portretas. Šis portre- 
tas — dėl jo autentiškumo negali kilti jokių abejonių, nes 
yra amžininkų darytų kopijų,— visiškai skiriasi nuo to, 
kuris Florencijos galerijoje išstatytas kaip Rafaelio my- 
limosios portretas ir pagal kurį Morgenas išraižė gra- 
viūrą. Florentiškis portretas net ne Rafaelio. Iš pagar- 
bos tam didžiam vardui BEBE YEJSS gal atleis man tą 
mažą nukrypimą. 

Antras vertingas galerijos Barberini portretas pri- 
klauso Gvido teptukui. Tai Beatričės Čenči portretas, iš 
kurio padaryta tiek daug prastų graviūrų. Šis didis dai- 
lininkas pridengė Beatričės kaklą medžiagos gabalu, 
ant galvos jai uždėjo turbaną; jis, matyt, bijojo paro- 
dyti tiesą visu baisumų, jei būtų tiksliai nutapęs 
drabužį, kurį jinai pasisiūdino eidama mirti, ir netvarkin- 
gai išsidraikiusius nevilties apimtos vargšės šešiolika- 
metės merginos plaukus. Galvutė švelni ir graži, labai 
malonus žvilgsnis ir didelės didelės akys: jose — nuste- 
busi išraiška žmogaus, ką tik užklupto gailiai beverkiant. 
Plaukai šviesūs ir labai gražūs. Veide visai nėra tos ro- 
meniškos puikybės, nei savo pačios jėgų suvokimo, ku: 
ris dažnai pastebimas pasitikėjimo kupiname žvilgsny- 
je kokios nors Tibro dukters, di una figlia del 
Tevere, kaip jos pačios išdidžiai save vadina. Deja, 

šio portreto pustoniai per tą ilgą dviejų šimtų trisde- 
šimties aštuonerių metų laikotarpį, skiriantį mus nuo 
katastrofos, apie kurią čia bus pasakojama, įgavo plytų 
rausuvmo atspalvį. 

Trečias galerijos Barberini portretas — Lukrecijos 
Petroni, Beatričės pamotės, nužudytos drauge su ja. Tai 
romėnų mMatronos tipas, kupinas įgimto grožio ir išdi- 
dumo!. Bruožai stambūs, veido spalva akinančiai balta, 
antakiai juodi ir ryškiai nubrėžti, žvilgsnis valdingas 
ir drauge geismingas. Visiška priešingybė tokiam švel- 
niam, tokiam paprastam, beveik vokiškam, podukros 
veidui. 

Ketvirtas portretas, spindįs tikroviškumu ir spalvų 
ryškumu, yra vienas iš Ticiano šedevrų; tai vergė — 
graikė, kuri buvo garsaus dožo Barbarigo meilužė. 

Beveik visi į Romą atvykstą svetimšaliai, pradėda- 
mi savo turne, prašosi nuvedami į galeriją Barberini; 
juos, ypač moteris, traukia Beatričės Čenči ir jos pamo- 
tės portretai. Pasidaviau tam visuotiniam smalsumui ir 
aš; paskui, kaip ir visi, ieškojau būdų susipažinti su 
šios garsios bylos dokumentais. Jei jums tai pavyktų, 
manau, kad jūs, skaitydami tuos dokumentus (kur vis- 
kas parašyta lotyniškai, išskyrus kaltinamųjų atsaky- 
mus), būsite nustebinti, beveik nerasdami faktų paaiš- 
kinimo. Taip atsitiko dėl to, kad Romoje 1599 metais 
tie faktai visiems buvo žinomi. Aš nusipirkau leidimą 
nusirašyti vieną amžininko pasakojimą; tariausi galįs 
duoti jo vertimą, nepažeisdamas jokių padorumo tai- 
syklių; bent 1823 metais šį vertimą galima buvo garsiai 
skaityti damų ratelyje. Savaime suprantama, kad vertė- 
jas nebėra tikslus ten, kur nebegali tokiu būti: pasibai- 
sėjimas lengvai įveiktų susidomėjimą. 

Liūdnas tikrojo don Žuano (nesistengiančio sekti jo- 
kiu idealiu pavyzdžiu ir apie viešąją nuomonę tegalvo- 
jančio tik tiek, kiek gali ją pažeisti) vaidmuo čia pa- 
rodytas visu savo baisumu. Šiurpūs jo nusikaltimai pri- 
vertė dvi nelaimingas moteris raginti žudikus jį nugala- 
byti jų pačių akivaizdoje; iš tų dviejų moterų viena 


! Tas išdidumas kyla ne iš visuomenėje užimamos padėties, 
kaip Van-Deiko portretuose. 

buvo jo žmona, kita — duktė, ir skaitytojas nedrįs spręsti, 
ar jos buvo kaltos. Amžininkai manė, kad jų nereikėję 
bausti mirtimi. 


Esu įsitikinęs, kad savo žmonos nužudyto Galeoto 
Manfredi tragedija (siužetas panaudotas didžiojo 
poeto Monti) ir tiek daug kitų XV amžiaus šeimos tra- 
gedijų, Mažiau žinomų ir vos tepaminėtų atskirose Ita- 
lijos miestų kronikose, baigėsi scena, panašia į Petre- 
los pilyje įvykusią sceną. Štai amžininko pasakojimo 
vertimas; jis parašytas Romos tarme 1599 metų 
rugsėjo 14 dieną. 


TIKRA ISTORIJA 


apie mirtį Džiakomo ir Beatričės Čenči bei jų pamotės Lukrecijos Petroni 
Čenči, nužudytų už tėvažudystę praėjusį šeštadienį, 1599 metų rugsėjo 
11 dieną, viešpataujant mūsų šventajam tėvui popiežiui 
Klemensui VIII Aldobrandiniui. 


Šlykštus gyvenimas, kokį visada gyveno Frančeskas 
Čenčis, gimęs Romoje, vienas iš turtingiausių mūsų pi- 
liečių, galiausiai baigėsi jo pražūtimi. Jis užtraukė pir- 
malaikę mirtį savo sūnums, stipriems ir drąsiems jau- 
nuoliams, ir dukteriai Beatričei, kuri, nors vedama į baus- 
mės vietą teturėjo vos šešiolika metų (tai įvyko prieš 
keturias dienas), buvo laikoma viena gražiausių moterų 
popiežiaus valstybėje ir visoje Italijoje. Sklinda gandas, 
kad sinjoras Gvidas Renis, vienas iš puikiosios Bolon- 
jos mokyklos auklėtinių, norėjęs nutapyti nelaimingosios 
Beatričės portretą praėjusį penktadienį, tai yra egzeku- 
cijos įvykdymo išvakarėse. Jei šis didis dailininkas tą 
darbą atliko taip, kaip kurdamas kitus paveikslus, ku- 
riuos jis tapė mūsų sostinėje, būsimosios kartos galės 
susidaryti šiokį tokį vaizdą apie tos žavingosios mergi- 
nos grožį. O kad būsimosios kartos taip pat galėtų pri- 
siminti ją ištikusias neišpasakytai skaudžias nelaimes ir 
tą nuostabią jėgą, su kuria toji iš tikrųjų romėniška 
siela mokėjo jas įveikti, aš nutariau surašyti visa, kas 
man buvo žinoma apie poelgį, atvedusį jaunuolę į mirtį, 
ir tai, ką pats Mačiau jos garsiosios tragedijos dieną. 

Asmenys, suteikę man žinių, dėl savo padėties Ži- 
nojo slapčiausias aplinkybes, kurios nėra žinomos Ro- 
moje net šiandien, nors jau šešios savaitės apie nieką 
kita nekalbama, kaip tik apie Čenčių šeimos bylą. Ra- 
šysiu gana laisvai, įsitikinęs, kad galėsiu padėti savo 
komentarus į saugų archyvą, iš kurio jie tikrai 
nebus išimti anksčiau kaip po mano mirties. Aš sielo- 
juos tik dėl to, kad turiu kalbėti — bet to reikalauja 
tiesa — apie kaltę vargšės Beatričės Čenči, kurią dievino 
ir gerbė visi ją pažinusieji tiek pat, kiek jos bjauraus 
tėvo visi nekentė ir juo šlykštėjosi. ; 

Šis žmogus, dangaus neabejotinai apdovanotas ne- 
paprastu įžvalgumu ir keistumais, buvo sūnus monsin- 
joro Čenčio, pasiekusio Pijaus V (Gislierio) laikais i ž- 
dininko (finansų ministro) postą. Šventasis popie- 
žius, kaip žinoma, visą laiką kupinas teisios neapykan- 
tos erezijai ir besirūpinąs- pasigėrėjimo vertos inkvizi- 
cijos atgaivinimu, niekino pasaulietinio savo valstybės 
valdymo reikalus, dėl to monsinjoras Čenčis, iki 1572 m. 
ištarnavęs kelerius metus iždininku, sugebėjo palikti 
tam baisiam žmogui, kuris buvo jo sūnus ir Beatričės 
tėvas, kasmetinę šimto šešiasdešimties tūkstančių piastrų 
rentą (1837 metais — maždaug du milijonai penki šim- 
tai tūkstančių frankų). 

Be šio didelio turto, Frančeskas Čenčis dar garsėjo 
narsa ir tokia gyvenimo išmintimi, kuria jo jaunystės 
metais nė vienas romietis negalėjęs jam prilygti. Ši re- 
putacija padėjo jam įsigyti didelį pasitikėjimą popie- 
žiaus dvare ir liaudyje, juo labiau, kad nusikalstami 
veiksmai, kuriais pradėta jį kaltinti, buvo iš tų, kuriuos 
žmonės lengvai atleidžia. Daugelis romiečių, karčiai ap- 
gailestaudami, dar prisimindavo minties ir veiksmų lais- 
vę, kuria naudotasi valdant Leonui X, atsiskyrusiam su 
šiuo pasauliu 1513 metais, ir Povilui III, mirusiam 
1549 metais. Dar šiam pastarajam popiežiaujant, pradė- 
ta kalbėti apie jaunąjį Frančeską Čenčį dėl kažkokių 
nepaprastų jo meilės nuotykių, kurie dar nepaprastes- 
nėmis priemonėmis jam vis sėkmingai baigdavęsi. 

Povilo III laikais, kai dar buvo galima atviriau pasi- 
sakyti, daugelis šnekėjo, kad Frančeskas Čenčis labiau- 

siai ieškąs nepaprastų nuotykių, galinčių jam suteikti 
peripeziedi nuova idea, naujų ir jaudinančių 
įspūdžių. Šitaip galvojantieji remiasi jo sąskaitų knygo- 
se rastais, pavyzdžiui, tokiais įrašais: 

„Nuotykiams ir peripezie Toskaneloje — trys 
tūkstančiai penki šimtai piastrų (1837 metais — apie še- 
šiasdešimt tūkstančių frankų), e non fu caro (ir 
tai nebuvo per brangu)“. 

Kituose Italijos miestuose galbūt nėra žinoma, kad 
mūsų likimas ir mūsų gyvenimo būdas Romoje keičiasi 
sutinkamai su viešpataujančio popiežiaus charakteriu. 

Taip ištisus trylika metų, . gerojo popiežiaus Griga- 
laus XIII (Buonkompanjo) laikais, Romoje buvo viskas 
leidžiama; kiekvienas užsigeidęs. galėjo nudurti savo 
priešą ir, jei tik elgdavosi atsargiai, nebūdavo perse- 
kiojamas. Po šio per didelio atlaidumo laikotarpio už- 
ėjo penkerių metų perdėto griežtumo laikotarpis, popie- 
žiaujant didžiajam Sikstui V, apie kurį, kaip ir apie im- 
peratorių Augustą, galima pasakyti, kad arba jam ne- 
reikėjo niekada pasirodyti, arba reikėjo amžinai pasilikti. 
Tada buvo pradėtos vykdyti mirties bausmės už nužu- 
dymus ir nunuodijimus, padarytus prieš dešimtį metų ir 
visų užmirštus, kuriuos nelaimingieji nusikaltėliai savo 

tapusiam Sikstu V. 

Popiežiaus Grigaliaus XIII laikais apie Frančeską 
Čenčį itin ėmė sklisti daugybė paskalų; jis buvo vedęs 
labai turtingą ir tokiam garsiam sinjorui visais atžvil- 
giais tinkamą žmoną; ji Mirė, pagimdžiusi jam septynetą 
vaikų. Netrukus po pirmosios žmonos mirties jis iškėlė 
vestuves su Lukrecija Petroni, reto grožio moterimi, apie 
kurios spindintį odos baltumą sklido garsas aplinkui; ji 
buvo kiek apkūni, bet tai visų romėnių kliauda. Su Luk- 
recija vaikų jis neturėjo. 

Mažiausia Frančesko Čenčio yda buvo jo įgimtas 
palinkimas į nedorus meilės ryšius; didžiausia — ta, kad 
jis netikėjo Dievą. Niekas nematė, kad jis bent kartą 
būtų įėjęs į bažnyčią. 

Tris kartus pakliuvęs į kalėjimą už savo nedorus mei- 
lės nuotykius, jis vis išsisukdavo, duodamas du šimtus 

tūkstančių piastrų popiežių malonėje esantiems asme- 
nims — jis pergyveno iš eilės dvylika popiežių. (Du 
šimtai tūkstančių piastrų prilygsta maždaug penkiems 
milijonams 1837 metais). 

Aš pamačiau Frančeską Čenčį, kai jis jau buvo pra- 
dėjęs žilti. Tada viešpatavo popiežius Buonkompanjis, ir 
drąsuoliams viskas buvo leidžiama. Tai buvo maždaug 
penkių pėdų ir keturių colių ūgio vyriškis, labai dai- 
laus stoto, nors kiek liesokas; jis buvo laikomas nepa- 
prastu stipruoliu, nors galbūt pats skleidė tuos gandus 
apie save; turėjo dideles ir išraiškingas akis, tik jų vir- 
šutiniai vokai buvo kiek per daug nukarę; nosis stambi, 
atsikišusi, lūpos plonos, šypsena kuo žavingiausia. Toji 
šypsena darydavosi baisi, kai Čenčis įsmeigdavo žvilgs- 
nį į priešą; kiek susijaudinęs ar susierzinęs, jis tuoj im- 
davo smarkiai visas drebėti, ir tai jam pačiam būdavio 
nesmagu. Aš jį mačiau jaunystėje, popiežiaus Buonkom- 
panjo laikais, jojantį iš Romos į Neapolį, turbūt į kokį 
nors Meilės pasimatymą; jis vyko pro San Džermano ir 
Fadžolos miškus, visiškai nebodamas plėšikų, ir, sako- 
ma, atlikdavęs tą kelią Mažiau kaip per dvidešimt va- 
landų. Keliaudavęs visada vienas, nieko neįspėdamas; 
arkliui nuilsus, pirkdavęsis arba pasigrobdavęs kitą. 
Jeigu tik kas nors bent kiek priešindavosi, jis nesvy- 
ruodamas smogdavęs durklu. Bet, tiesą sakant, mano 
jaunystės laikais, tai yra, kai jis turėjo keturiasdešimt 
aštuonerius ar penkiasdešimt metų, neatsirasdavo tokio 
drąsuolio, kuris būtų išdrįsęs jam pasipriešinti. 

Didžiausias malonumas jam būdavo tyčiotis iš sav“ 
priešų. 

Jis buvo gerai žinomas visuose popiežiaus valstybė: 
keliuose; mokėdavo dosniai, bet taip pat sugebėdavo, 
dviem trim mėnesiams praslinkus nuo jam padaryto įžei- 
dimo, pasiųsti samdytą žudiką nudėti jį įžeidusį asmenį. 

Per visą savo ilgą gyvenimą jis atliko vienintelį do- 
rą darbą: prie Tibro, savo erdvių rūmų kieme pastatydino 
šv. Tomo garbei bažnyčią; bet ir tai imtis šio gražaus 
žygio jį paskatino keistas noras turėti prieš akis kapus 
visų savo vaikų“, kuriems jau nuo ankstyviausios jų 


! Romoje laidojama po bažnyčiomis. 

jaunystės, kai jie dar niekuo negalėjo jo įžeisti, jautė 
begalinę ir prigimčiai priešingą neapykantą. 

„Čionai aš noriu juos visus suguldy- 
ti“ — dažnai su karčia šypsena kartodavo jis darbinin- 
kams, stačiusiems tą bažnyčią. 

Tris vyresniuosius sūnus, Džiakomą, Kristoforą ir 
Roką, jis pasiuntė mokytis į Salamankos universitetą, 
Ispanijoje. Jiems atsidūrus tame tolimame krašte, tė- 
vas patirdavo piktą malonumą, visiškai nesiųsdamas 
jiems pinigų, ir nelaimingi jaunuoliai, parašę tėvui dau- 
gybę laiškų, į kuriuos nesulaukė jokio atsakymo, buvo 
priversti vargingai grįžti į tėvynę, skolindamiesi nedi- 
deles pinigų sumas arba elgetaudami pakelėse. 

Romoje jie rado tėvą dar griežtesnį, dar šykštesnį 
ir labiau nepalenkiamą negu bet kada; turėdamas di- 
džiulius turtus, jis nenorėjo nei aprengti savo sūnų, nei 
duoti pinigų paprasčiausiam maistui nusipirkti. Nelai- 
mingieji buvo priversti kreiptis pagalbos į popiežių, ku- 
ris prispyrė Frančeską Čenčį paskirti jiems nedidelę 
pensiją. Gavę tą kuklią pašalpą, sūnūs nuo jo atsiskyrė. 

Po kurio laiko dėl savo nedorų meilės nuotykių Fran- 
českas pateko į kalėjimą trečią ir paskutinį kartą; tada 
trys jo sūnūs išsiprašė audiencijos pas šventąjį tėvą, šiuo 
metu viešpataujantį popiežių, ir sutartinai maldavo nu- 
marinti Frančeską Čenčį, jų tėvą, nes jis darąs gėdą 
visai šeimai. Klemensas VIII ir pats labai to troško, ta- 
čiau atsisakė savo pirmesniojo ketinimo, nenorėdamas 
patenkinti šių išsigimėlių vaikų prašymo, ir juos sugė- 
dinęs išvarė. 

Tėvas, kaip anksčiau minėjome, davęs stambią pini- 
gų sumą jį užtarti galėjusiam asmeniui, iš kalėjimo iš- 
ėjo. Suprantama, kad keistas trijų vyresniųjų sūnų žy- 
gis dar labiau sustiprino jo neapykantą vaikams. Jis 
keikė juos be paliovos, tiek didelius, tiek mažuosius, 
ir kasdien lazda apkuldavo savo dvi nelaimingas duk- 
teris, gyvenusias su juo rūmuose. 

Vyresniajai, nors ji buvo labai sergima, vis dėlto 
vargais negalais pavyko perduoti popiežiui prašymą; ji 
maldavo jo šventenybę išleisti ją už vyro arba patal- 
pinti į vienuolyną. Klemensas VIII jos pasigailėjo ir iš- 

tekino už Karlo Gabrielio iš labai kilmingos Gubijų šei- 
mos; jo šventenybė įpareigojo tėvą paskirti didelį kraitį. 

Šis netikėtas smūgis nepaprastai įsiutino Frančeską 
Čenčį. Būkštaudamas, kad paūgėjusiai Beatričei neat- 
eitų į galvą pasekti sesers pavyzdžiu, jis uždarė ją vie- 
name savo didžiulių rūmų kambaryje. Ten niekam nebu- 
vo leidžiama matytis su Beatriče, kuri jau spindėjo nuo- 
stabiu grožiu, nors teturėjo vos keturiolika metų. Ji ypač 
pasižymėjo linksmumu, širdies tyrumu ir jumoro jausmu, 
kokio niekados nė pas ką nebuvau matęs. Frančeskas 
pats atnešdavo jai valgį. Reikia manyti, jog kaip tik 
tada šis pabaisa ją įsimylėjo ar dėjosi įsimylėjęs, kad 
galėtų kankinti savo nelaimingą dukrą. Jis dažnai .pri- 
mindavo jai klastingą pokštą, kurį jam iškrėtusi jos 
vyresnioji sesuo, ir, niršdamas nuo savo paties žodžių, 
galiausiai imdavo mušti Beatričę. 

Tuo tarpu jo sūnų Roką Čenčį nužudė kažkoks deš- 
rininkas, o kitais metais Kristoforas Čenčis žuvo nuo 
Paolo Korso da Masos rankos. Šia proga tėvas paro- 
dė savo baisų bedieviškumą, nes abiejų sūnų laidotuvė- 
se nepanoro išleisti nė vien bajoko žvakėms. Sužinojęs 
apie savo sūnaus Kristoforo likimą, jis sušuko, kad tik 
tada pasijusiąs patenkintas, kai visi jo vaikai būsią pa- 
laidoti, o kai numirsiąs paskutinysis, jis iš džiaugsmo pa- 
degsiąs savo rūmus. Romą nustebino tokie žodžiai, ta- 
čiau manyta, kad dar ne to galima laukti iš tokio žmo- 
gaus, kuris didžiavosi tyčiodamasis iš visų, net iš paties 
popiežiaus. 

(Čia darosi visiškai nebeįmanoma sekti Romos kro- 
nikininku, labai miglotai pasakojančiu apie keistus da- 
lykus, kuriais Frančeskas Čenčis stengėsi nustebinti sa- 
vo amžininkus. Jo žmona ir nelaimingoji duktė, kaip 
matyti, virto tų šlykščių užgaidų aukomis.) 

Viso to jam nepakako; grasinimais ir jėga jis mėgi- 
no išprievartauti savo dukterį Beatričę, kuri jau buvo 
suaugusi ir daili mergina. Jis nesigėdijo visiškai nuo- 
gas gultis į jos lovą. Taip pat nuogų nuogiausias vaikš- 
čiodavo su ja po rūmų sales; paskui vesdavosi ją į žmo- 
nos lovą, kad lempų šviesoje vargšė Lukrecija galėtų 
matyti, ką jis išdarinėja su Beatriče. 

Jis versdavo šią vargšę merginą klausytis baisios 
erezijos, kurią aš vos bedrįstu kartoti, būtent: jei tė+ 
vas patiriąs savo paties dukterį, tai jiems gimę vaikai 
būtinai tampą šventaisiais; visi didžiausi bažnyčios gar- 
binami šventieji esą gimę tokiu būdu, tai yra, kad jų 
senelis iš motinos pusės buvęs kartu ir jų tėvas. 

Kai Beatričė priešindavosi jo šlykštiems geiduliams, 
jis ją Mušdavo taip skaudžiai, kad vargšė mergina, ne- 
begalėdama pakelti tokio baisaus gyvenimo, nutarė pa- 
sekti vyresniosios sesers pavyzdžiu. Ji pasiuntė mūsų 
šventajam tėvui popiežiui prašymą, smulkiai išdėstyda- 
ma savo vargus, tačiau reikia manyti, kad Frančeskas 
Čenčis ėmėsi atsargumo priemonių, nes neatrodo, kad 
tas prašymas būtų kada nors patekęs į jo šventenybės 
rankas; bent jo nepavyko rasti Memoriali sekre- 
toriate, kai, Beatričę suėmus, jos gynėjui labai prirei- 
kė šio dokumento; jis būtų tam tikra prasme galėjęs 
įrodyti, kokie negirdėti nusikaltimai vyko Petrelos pi- 
lyje. Argi visiems nebūtų buvę aišku, kad Beatričė Čen- 
či tik pasinaudojo būtinosios ginties teise? Tame rašte 
buvo kalbama ir Lukrecijos, Beatričės pamotės, vardu. 

Frančeskas Čenčis sužinojo apie šį mėginimą. Gali- 
ma įsivaizduoti, su kokiu įniršiu jis dar labiau ėmė per- 
sekioti tas dvį nelaimingas moteris. 

Gyvenimas joms pasidarė. visiškai nebepakenčia- 
mas; aiškiai matydamos, kad nesulauks teisingumo iš val- 
dovo, kurio dvariškius Frančeskas buvo papirkęs bran- 
giomis dovanomis, jos tada ryžosi griebtis karštutinės 
priemonės, kuri jas pražudė, tačiau bent padarė galą jjų 
kančioms šioje žemėje. 

Reikia pasakyti, kad garsusis monsinjoras Gvera 
dažnai svečiuodavosi Čenčių rūmuose; jis buvo aukšto 
ūgio ir, apskritai, labai gražus vyras, likimo apdovano- 
tas ypatinga dovana — ko jis besiimtų, jam viskas kuo 
puikausiai pavykdavo. Spėjama, kad jis mylėjęs Beat- 
ričę ir ketinęs nusiimti manteletta ir ją vesti '!. 
Nors jis nepaprastai rūpestingai stengėsi paslėpti savo 
jausmus, Frančeskas Čenčis jo nekentė ir prikaišiojo 
jam artimą bičiulystę su visais jo vaikais. Kai tik mon- 


1 Dauguma monsinjorų nėra gavę šventimų ir todėl gali vesti. 

sinjoras Gvera sužinodavo, kad sinjoro Čenčio nėra rū- 
muose, jis ateidavo į damų kambarius ir ištisomis valan- 
domis šnekučiuodavosi su jomis, klausydavosi jų nusi- 
skundimų dėl neįtikimo elgesio, kurį abi turėdavusios 
kęsti. Atrodo, kad Beatričė pirmoji išdrįso prasitarti 
monsinjorui Gverai apie juodviem kilusį sumanymą. II- 
gainiui monsinjoras pažadėjo joms padėti; keletą kartų 
Beatričės primygtinai prašomas, jis pagaliau sutiko pra- 
nešti apie šį nepaprastą sumanymą Džiakomui Čenčiui, be 
kurio sutikimo nieko negalima buvo daryti, nes jis bu- 
vo vyriausias brolis ir šeimos galva po Frančesko. 


Džiakomą buvo nesunku įtraukti į sąmokslą; tėvas 
su juo labai blogai elgėsi, neduodavo jokios pašalpos, 
o tai ypač skaudžiai jautė Džiakomas, turįs Žmoną ir 
šešetą vaikų. Susitikti ir aptarti kokiu būdu nužudyti 
Frančeską Čenčį, buvo nutarta monsinjoro Gveros na- 
muose. Svarstyta laikantis visų reikiamų formalumų, dėl 
kiekvienos smulkmenos atsiklausiant Lukrecijos ir Beat- 
ričės nuomonės. Viską pagaliau nusprendus, sumanymo 
vykdytojais buvo parinkti du Frančesko Čenčio vasalai, 
mirtinai jo nekentę. Vienas vadinosi Marcijum; tai buvo 
narsus žmogus, labai prisirišęs prie nelaimingųjų Fran- 
česko vaikų; norėdamas padaryti jiems ką nors malo- 
naus, jis sutiko dalyvauti tėvažudystėje. Antrąjį, Olim- 
pijų, kunigaikštis Kolona buvo paskyręs Petrelos tvir- 
tovės, Neapolio karalystėje, komendantu, tačiau Fran- 
českas Čenčis, pasinaudodamas savo visagališka įtaka 
kunigaikščiui, jį iš ten pašalino. 

Su tais dviem vyrais dėl visko buvo susitarta. Fran- 
českui Čenčiui pareiškus, jog jis ateinančią vasarą ke- 
tinąs praleisti Petrelos tvirtovėje, nes Romoje oras ne- 
sveikas, sugalvota sutelkti ten kokį tuziną Neapolio plė- 
šikų. Olimpijus apsiėmė juos pristatyti. Buvo nuspręsta, 
kad jie pasislėpsią Miškuose aplink Petrelą, o gavę įspė- 
jimą, kada Frančeskas Čenčis leisis į kelionę, jie kelyje 
Jį pagrobsią, pranešdami šeimai, jog paleisią jį tik už 
didelį išpirkį. Tuomet vaikai turėsią vykti į Romą su- 
rinkti plėšikų reikalaujamos sumos; jie apsimesią nega- 
lį taip greitai jos sudaryti, o plėšikai, vykdydami savo 
grasinimą, negavę pinigų, nužudysią Frančeską Čenčį. 

Tokiu būdu niekam neateisianti į galvą mintis įtarti tik- 
rIuosius šios mirties kaltininkus. 

Tačiau, vasarai atėjus, kai Frančeskas Čenčis išvyko 
iš Romos į Petrelą, šnipas, turėjęs apie tai pranešti, per 
vėlai įspėjo plėšikus, betykančius miškuose, ir tie nesu- 
skubo išeiti į vieškelį. Čenčis nekliudomai atvyko į Pet- 
relą; plėšikai, kuriems atsibodo laukti abejotino grobio, 
nuėjo savo pačių nuožiūra plėšti kitur. 

Tuo tarpu Čenčis, protingas ir įtarus senis, niekados 
nedrįsdavo išeiti iš tvirtovės. O kadangi nepakenčiami 
senatvės negalavimai dar labiau stiprino jo blogą nuo- 
taiką, jis ėmė vis Žiauriau kankinti abi nelaimingąsias 
moteris. Jis tvirtino, kad jos esą džiaugiasi jo negalia. 

Beatričė, nebegalėdama pakelti baisių kančių, ku- 
rias jai tekdavo patirti, liepė pašaukti prie tvirtovės sie- 
nų Marcijų ir Olimpijų. Naktį, kai tėvas miegojo, ji 
pasikalbėjo su jais pro žemutinį langelį ir numetė laiš- 
kus, adresuotus monsinjorui Gverai. 

Per šiuos laiškus buvo sutarta, kad monsinjoras Gve- 
ra pažadės Marcijui ir Olimpijui tūkstantį piastrų, jei 
jie patys apsiims nugalabyti Frančeską Čenčį. Trečdalį 
šios sumos jiems iš anksto turėjo sumokėti monsinjo- 
ras Gvera Romoje, likusius du trečdalius — Lukrecija ir 
Beatričė, kai viskas bus atlikta ir jos taps Frančesko Čen- 
čio nedegamosios spintos savininkės. 

Be to, buvo sutarta įvykdyti šį sumanymą švenčiau- 
sios panelės gimimo dieną, ir šiuo tikslu abu vyrai bu- 
vo apsukriai įleisti į tvirtovę. Tačiau pagarba Madonos 
šventei sulaikė Lukreciją, ir ji prikalbėjo Beatričę ati- 
dėti vienai dienai, siekiant išvengti dvigubos nuodėmės. 

1558 metų rugsėjo 9 dienos vakarą pamotė ir duktė 
nepastebėtos įpylė Frančeskui Čenčiui, tam taip sun- 
kiai apgaunamam žmogui, į gėrimą opiumo, ir jis užŽ- 
migo kietu miegu. 

Apie vidurnaktį Beatričė pati įleido į tvirtovę Mar- 
cijų ir Olimpijų; paskui drauge su Lukrecija nuvedė 
juos į kietai miegančio senio kambarį. Ten moterys juos 
paliko atlikti tai, kas buvo sutarta, 0 pačios nuėjo pa- 
laukti į gretimą kambarį. Staiga jos pamato abu vyrus 
sugrįžtančius pas jas; jie buvo išblyškę ir tarsi nesavi. 

— Kas atsitiko? — sušuko moterys. 

— Kokia niekšybė ir gėda žudyti vargšą miegantį 
senį! — atsakė tiedu.— Gailestis nėleido mums to pada- 
ryti. 

Išgirdusi šitaip atsikalbinėjant, Beatričė pasipiktino ir 
ėmė juos plūsti, sakydama: 

— Kaip tat! Jums, vyrams, gerai pasiruošusiems tam 
darbui, pritrūko drąsos užmušti miegantį žmogų!'! Juo 
labiau jūs nedrįstumėte pažvelgti jam į veidą, jei jis 
būtų pabudęs! Ir už tai jūs drįstate imti pinigus! Na 
ką gi! Jei jūsų bailūmas to reikalauja, aš pati nužudy- 
siu savo tėvą, bet žinokite, kad ir jūsų dienos suskai-“ 
tytos! 

Paveikti šių trumpų, bet grėsmingų žodžių ir bijo- 
dami, kad jiems nesumažintų sutartojo atlyginimo, žu- 
dikai ryžtingai grįžo į kambarį, o paskui juos nusekė ir 
abi Moterys. Vienas iš jų turėjo didelę vinį, kurią pri- 
dėjo statmeniškai prie miegančio senio akies; antrasis, 
laikęs plaktuką, suvarė jam tą vinį į galvą. Tokiu pat bū- 
du kita didelė vinis buvo suvaryta į gerklę, ir vargšę 
sielą, prislėgtą tiekos mirtinų nuodėmių, pasičiupo vel- 
niai; kūnas dar priešinosi, tačiau veltui. 

Visa tai atlikus, jaunoji mergina davė Olimpijui sto- 
rą kapšį pinigų, o Marcijui — savo tėvo gelumbinį ap- 
siaustą, apsiūtą aukso galonu, ir po to juos atleido. 

Likusios vienos, moterys pirmiausia ištraukė tą di- 
delę vinį, įvarytą į lavono galvą, ir kitą — iš gerklės; 
paskui, suvyniojusios kūną į paklodę, jos nuvilko jį per 
daugybę kambarių iki galerijos į apleisto sodelio pusę. 
Iš ten jos numetė lavoną ant didelio šeivamedžio, augu- 
sio toje nuošalioje vietoje. Kadangi galerijos gale buvo 
išvietės, moterys tikėjosi, kad kitą dieną atradus senio 
lavoną krūmo šakose, visi pamanys, jog jis paslydęs ir 
nukritęs, eidamas į išvietę. 

Viskas vyko taip, kaip jos buvo numačiusios. Rytą, 
aptikus lavoną, tvirtovėje kilo didelis subruzdimas. Abi 
moterys ėmė garsiai šaukti, apraudodamos tokią nelai- 
mingą tėvo ir vyro mirtį. Nors jaunajai Beatričei užteko 
drąsos atkeršyti už nuplėštą nekaltybę, tačiau ji neturė- 


! Visos šios smulkmenos įrodytos bylos metu. 

jo gyvenime reikalingo atsargumo: jau anksti rytą ji 
atidavė kruviną paklodę rūmų skalbėjai, sakydama, kad 
šioji nesistebėtų dėl tiek daug kraujo, nes visą naktį! 
ji turėjusi smarkų kraujoplūdį; tad tuo tarpu viskas 
klostėsi gerai. 

Frančeskas Čenčis buvo garbingai palaidotas, ir abi 
moterys grįžo į Romą pasidžiaugti ramybe, kurios taip 
seniai veltui troško. Jos tarėsi būsiančios amžinai lai- 
mingos, nes nežinojo, kas dedasi Neapolyje. 

Dievo teisingumas nenorėjęs, kad tokia žiauri tėva- 
žudystė liktų nenubausta; kai tik Neapolyje sužinota, 
kas įvyko Petrelos tvirtovėje, vyriausiajam teisėjui kilo 
abejonių, ir jis pasiuntė karališkąjį komisarą, pavesda- 
mas jam apžiūrėti lavoną ir suimti įtariamus asmenis. 

Karališkasis komisaras įsakė suimti visus tvirtovės 
gyventojus. Visi jie, sukaustyti grandinėmis, buvo at- 
gabenti į Neapolį; jų parodymai nekėlė jokių įtarimų, 
tik toji skalbėja ėmė ir prasitarė, gavusi iš Beatričės 
vieną ar kelias sukruvintas paklodes. Paklausta, ar Beat- 
ričė stengusis paaiškinti, iš kur tos didelės kraujo dė- 
mės, ji atsakė, kad Beatričė kalbėjusi apie natūralų ne- 
galavimą. Paklausus, ar tokios didelės dėmės galinčios 
nuo to atsirasti, skalbėja atsakė, kad ne, nes tos dėmės 
buvusios pernelyg ryškiai raudonos. į 

Toji žinia tučtuojau buvo pasiųsta į Romą, tačiau 
praėjo keletas mėnesių, kol kažkam atėjo į galvą min- 
tis suimti Frančesko Čenčio vaikus. 

Lukrecija, Beatričė ir Džiakomas būtų galėję tūks- 
tantį kartų pabėgti, arba išvykdami į Florenciją kokių 
nors šventųjų vietų aplankymo dingstimi, arba sėsda- 
mi į laivą Čivita-Vekjoj; bet Dievas jiems neįkvėpė šios 
išganingos minties. 

Monsinjoras Gvera, sužinojęs, kas dedasi Nišsgolyjė 
tučtuojau pasiuntė žmones nugalabyti Marcijų ir Olim- 
pijų. Bet pavyko susidoroti tik su Olimpijum Ternio 
miestelyje. O Marcijų suėmė Neapolio teisingumo or- 
ganai; jis buvo nugabentas į Neapolį, kur kaipmat viską 
prisipažino. 

Tas baisus parodymas buvo tučtuojau pasiųstas Ro- 
mos teisingumo organams, kurie nutarė pagaliau duoti 

įsakymą suimti ir nugabenti į Korte Savelos ka- 
lėjimą Džiakomą ir Bernardą Čenčius, vienintelius gy+ 
vus Frančesko sūnus, o taip pat jo našlę Lukreciją., 
Beatričė buvo palikta tėvo rūmuose, kur ją saugojo di- 
delis sbirų būrys. Marcijus buvo atgabentas iš Neapolio 
ir taip pat uždarytas Savelos kalėjime. Suvedus jį aki- 
staton su abiem moterim, tos viską atkakliai neigė, ypač 
Beatričė jokiu būdu nenorėjo atpažinti galionais apsiūto 
apsiausto, kurį buvo davusi Marcijui. Šis plėšikas, stai- 
ga susižavėjęs nuostabiu merginos grožiu ir nepaprasta 
iškalba, kada ji atsakinėjo teisėjui, paneigė visa, ką 
buvo prisipažinęs Neapolyje. Jį imta kankinti, tačiau jis 
nieko neprisipažino ir geriau sutiko mirti kankinamas: 
teisinga duoklė Beatričės grožiui! 

Mirus šiam žmogui, kadangi įkaltis nebuvo įrodytas, 
teisėjai nutarė, kad nėra pakankamo pagrindo kankinti 
Čenčio sūnus ir abi moteris. Visi keturi buvo nugabenti 
į šv. Angelo pilį, kur jie kuo ramiausiai praleido kele- 
tą mėnesių. 

Atrodė, pavojus praėjo, ir Romoje niekas nebeabe- 
jojo, kad toji mergina, tokia graži ir drąsi, sužadinusi 
tokią didelę užuojautą, netrukus bus paleista, bet, ne- 
laimei, teisingumo organai suėmė plėšiką, kuris Ternio 
miestelyje buvo nužudęs Olimpijų; atgabentas į Romą, 
šis žmogus viską prisipažino. 

Monsinjoras (Gvera, nepaprastai sukompromituotas 
plėšiko prisipažinimo, buvo pašauktas tuojau stoti teis- 
man. Jam grėsė kalėjimas, o gal ir mirtis. Tačiau tam, 
nuostabiam žmogui, kurį likimas buvo apdovanojęs mo- 
kėjimu išsikapstyti iš bet kokių nemalonumų, pavyko 
išsigelbėti beveik stebuklingu būdu. Jis, laikomas gra- 
žiausiu vyru popiežiaus dvare ir per daug gerai žino- 
mas Romoje, negalėjo tikėtis pabėgti; be to, prie visų 
miesto vartų buvo išstatyta stipri sargyba, 0 jo namai 
nuo šaukimo į teismą momento tikriausiai buvo sekami. 
Reikia pasakyti, kad monsinjoras buvo labai aukštas, 
skaistaus, balto veido vyras, gražia šviesia barzda ir 
žavingais tokios pat spalvos plaukais. 

Stačiai neįtikima, kaip greitai jis susitarė su kažko- 
kiu anglininku, persirengė jo drabužiais, nusiskusdino 

galvą ir barzdą, išsitepliojo veidą, įsigijo porą asilų ir 
ėmė šlubikščiuoti Romos gatvėmis, pardavinėdamas ang- 
lį. Jis puikiai vaidino stačioką ir kvaištelėjusį Žžmogelį, 
vaikščiojo visur, garsiai siūlydamas savo anglį, prisikim- 
šęs pilną burną duonos ir svogūnų, o tuo tarpu šimtai 
sbirų jo ieškojo ne tik Romoje, bet ir visuose keliuose. 
Pagaliau, kai jo veidą jau gerai įsidėmėjo dauguma sbi- 
rų, jis ryžosi pasitraukti iš Romos, vis taip pat varyda- 
mas priešais save du anglimi apkrautus asilus. Jis su- 
tiko keletą sbirų būrių, kuriems nė į galvą neatėjo jį 
suimti. Nuo to laiko iš jo tebuvo gautas vienas laiškas; 
motina pasiuntė jam pinigų į Marselį, spėjama, kad jis 
kariaująs Prancūzijoje kaip kareivis. 

Žudiko iš Ternio prisipažinimas ir monsinjoro Gve- 
ros pabėgimas, sukėlęs Romoje nepaprastą sensaciją, 
taip sustiprino įtarimus ir net kaltinamuosius įrodymus 
prieš Čenčio šeimos narius, kad iš šv. Angelo pilies jie 
vėl buvo pergabenti į Savelos kalėjimą. 

Abu broliai kankinami anaiptol nepasekė plėšiko. 
Marcijaus didžiadvasiškumu ir bailiai viską prisipažino. 
Sinjora Lukrecija Petroni, pripratusi prie patogumų iri 
didžiausios prabangos, be to, labai jau ir nutukusi, ne- 
pajėgė pakelti kankinimo corde ir papasakojo vis- 
ką, ką žinojo. 

Visai kitaip laikėsi Beatričė Čenči, žvali ir drąsi mer- 
gina. Nei geruoju, nei grasinimais teisėjas Moskatis nie- 
ko nepasiekė. Kankinimus corde ji pakėlė nuostabiai 
narsiai ir visiškai ramiai. Teisėjui nė karto nepavyko 
išgauti bent kiek ją kompromituojančio atsakymo; dar 
daugiau, tą garsųjį Ulisą Moskatį, teisėją, kuriam bu- 
vo pavesta ją tardyti, savo žvaliu sumaniu protu ji visiš- 
kai suglumino. Jis buvo taip nustebintas tos jaunos 
merginos laikymosi, kad laikė savo pareiga apie viską 
pranešti jo šventenybei popiežiui Klemensui VIII, nūnai 
laimingai viešpataujančiam. 

Šventasis tėvas panoro susipažinti su bylos doku- 
mentais. Jis būkštavo, ar tiktai teisėjas Ulisas Moskatis, 
taip pagarsėjęs savo giliomis žiniomis ir nepaprastu pro- 
to įžvalgumu, nesusižavėjo Beatričės grožiu ir tardymo 
metu su ją švelniai elgiasi. Todėl jo šventenybė perdavė 

vesti šią bylą kitam, griežtesniam teisėjui. Iš tiesų tas 
barbaras turėjo drąsos be gailesčio kankinti tą gra- 
žųjį kūną ad torturam cCcapillorum (tai yra 
Beatričė Čenči buvo kankinama, pakabinta už plaukų *). 

Kai Beatričė taip kabojo, naujasis teisėjas įsakė at- 
vesti jos pamotę ir brolius. Džiakomas ir sinjora Luk- 
recija, vos ją pamatę, sušuko: 

— Nuodėmė padaryta, dabar belieka atgailoti! Ir nėra 
ko leisti draskyti kūną dėl tuščio užsispyrimo. 

— Vadinasi, jūs norite užtraukti gėdą mūsų namams 
ir mirti negarbingai? — sušuko jaunoji mergina.— Jūs 
darote didelę klaidą, tačiau, jei tokia jūsų valia, tebūnie 
taip. 

Ir, pasukusi galvą į sbirus, tarė: 

— Atriškite mane: tegu man perskaito motinos pa- 
rodymus; aš patvirtinsiu, ką reikia patvirtinti, ir paneig- 
siu, kas turi būti paneigta. 

Taip ir buvo padaryta; ji patvirtino visa, kas: atiti- 
ko tiesą'. Tuojau pat visiems buvo nuimtos grandinės. 
Beatričė, penkis mėnesius nemačiusi brolių, pareiškė no- 
zą drauge su jais papietauti, ir jie visi keturi labai links- 
mai praleido dieną. 

Bet kitą dieną juos vėl išskyrė; abu broliai buvo nu- 
gabenti į Tordinonos kalėjimą, o moterys paliko Save- 
los kalėjime. Mūsų šventasis tėvas popiežius, perskaitęs 
autentišką aktą su jų visų parodymais, įsakė tučtuojau 
pririšti kaltinamuosius prie nežabotų arklių uodegos ir 
tokiu būdu nužudyti. 

Visa Roma sudrebėjo, išgirdusi šį žiaurų sprendimą. 
Daugybė kardinolų ir kunigaikščių atėjo pas popiežių ir 
puolė prieš jį ant kelių, maldaudami leisti tiems nelai- 
mingiesiems gintis. 

— O jie ar leido savo senam tėvui gintis? — atsakė 
popiežius pasipiktinęs. 


! Zr. garsiojo ano meto teisės mokslų žinovo. Farinačio traktatą 
„De Suppliciis"“. Ten galima rasti siaubingas smulkmenas, kurias 
skaityti mums, jautriems XIX amžiaus žmonėms, būtų per sunku. bet 
kurias tvirtai pakėlė jauna šešiolikametė romietė, palikta savo mylimojo. 

! Farinačis pateikia keletą ištraukų iš Beatričės parodymų; jie jau- 
dina savo paprastumu. 

Pagaliau, kaip ypatingą malonę, jis sutiko atidėti 
bausmės įvykdymą dvidešimt penkiom dienom. Tuojau 
geriausieji Romos advokatai pradėjo rašyti ginamą- 
sias kalbas tai bylai, kuri sukrėtė visą miestą ir sukė- 
lė užuojautą pasmerktiesiems. Dvidešimt penktąją dieną 
visi gynėjai drauge stojo prieš jo šventenybę. Pirmasis 
kalbėjo Nikolas de Angalis, bet vos jis spėjo perskai- 
tyti keletą savo ginamosios kalbos žodžių, Klemen- 
sas VIII jį pertraukė: 

— Vadinas,— sušuko jis,— Romoje yra žmonių, ku- 
rie žudo savo tėvą, ir advokatų, pasiryžusių ginti tuos 
žmones! 

Visi tylėjo, kaip be žado, tik Farinačis išdrįso pra- 
bilti. 

— Švenčiausiasis tėve,— tarė jis, — mes čionai atėjome 
ne ginti nusikaltimą, o įrodyti, jei pajėgsime, kad vie- 
nas arba keletas iš tų nelaimingųjų yra nekalti. 

Popiežius davė ženklą jam kalbėti, ir jis kalbėjo iš- 
tisas tris valandas. Po to šventasis tėvas paėmė iš visų 
gynėjų jų paruoštąsias kalbas ir atleido juos. Jiems iš- 
einant, Altieris buvo paskutinis; bijodamas kokių nema- 
lonumų, jis atsiklaupė prieš popiežių ant kelių ir tarė: 

— Esu varguolių advokatas ir negalėjau atsisakyti 
dalyvauti šioje byloje: 

Į tai popiežius atsakė: 

— Mes stebimės ne tavimi, o kitais. 

Popiežius nenorėjo gulti į lovą ir visą naktį praleido, 
skaitydamas gynėjų kalbas; šiame darbe jam padėjo 
kardinolas San Marčelas. Jo šventenybė atrodė toks su- 
jaudintas, kad daugeliui blykstelėjo viltis, jog nelaimin- 
giesiems bus dovanota gyvybė. Norėdami išgelbėti sū- 
nus, advokatai visą kaltę vertė Beatričei. Kadangi bylos 
metu buvo įrodyta, jog tėvas daug kartų pavartojo jė- 
gą nusikalstamu tikslu, advokatai tikėjosi, kad žmog- 
žudystė dukteriai bus dovanota, nes Beatričė buvo būti- 
nosios ginties būklėje; tokiu atveju, jei svarbiausiajai 
kaltifinkei būtų dovanota gyvybė, kaipgi broliai, jos 
sukurstyti, galėtų būti nubausti mirtimi? 

Po tos nakties, skirtos teisėjo pareigoms, Klemen-. 
sas VIII įsakė nugabenti kaltinamuosius atgal į kalėji- 
mą ir uždaryti į atskiras vienutes. Ši aplinky- 
bė suteikė didelių vilčių Romos gyventojams, kuriems 
visoje šioje byloje terūpėjo Beatričė. Buvo paliudyta, 
kad ji mylėjo monsinjorą Gverą, tačiau niekada nenu- 
sižengė griežčiausios dorovės taisyklėms: vadinasi, iš 
teisybės jai negalima priskirti baisingo nusikaltimo ir 
bausti už tai, kad ji pasinaudojo savigynos teise! O kas, 
jei ji būtų sutikusi? Nejaugi žmogiškasis teisingumas 
turėjo dar labiau padidinti tokios meilios, pasigailėjimo 
vertos ir jau tokios nelaimingos būtybės nedalią?ė Po to- 
kio liūdno gyvenimo, kada ją, dar neturinčią nė šešio- 
likos metų, užgriuvo visokiausios nelaimės, argi ji pa- 
galiau neturėjo teisės patirti keletą ne tokių baisių die- 
nų? Romoje kiekvienas, atrodė, jautėsi įpareigotas: ją 
ginti. Argi jos nebūtų išteisinę, jei ji būtų nudūrusi 
Frančeską Čenčį, kai tas pirmą kartą pasikėsino į |jos 
garbę? 

Popiežius Klemensas VIII buvo švelnus ir gailestin- 
gos širdies. Mums jau lyg ir nušvito viltis, jog, šiek tiek 
susigėdinęs dėl to, kad įsikarščiavęs pertraukė advoka- 
tų ginamąsias kalbas, jis atleisiąs tai, kuri jėgą atrėmė 
jėga, tiesa, ne pirmojo nusikaltimo momentu, bet tada, 
kai niekšo kėsintasi antrukart. Visa Roma buvo suneri- 
musi, tik staiga popiežius gavo žinią apie smurtinę mar- 
kizės Konstancos Santa Kročės mirtį. Jos sūnus, Paolas 
Kročė, durklu negyvai subadė šešiasdešimties metų mo- 
tiną už tai, kad toji nenorėjo jo paskelbti visų savo, 
turtų įpėdiniu. Pranešime buvo priduriama, kad Santa 
Kročė pabėgęs ir nebesą jokios vilties jį pagauti. Popie- 
žius prisiminė neseniai įvykdytą Masinio brolžudystę. 
Susikrimtęs dėl tų dažnų žmogžudysčių prieš artimus 
gimines, jo šventenybė nesijautė turįs teisę parodyti 
gailestingumą. Šį lemtingą pranešimą apie markizę San- 
ta Kročę popiežius gavo Monte Kavalo rūmuose, kur 
jis praleido rugsėjo 6 dieną, norėdamas būti arčiau San- 
ta-Maria-deli Andželi bažnyčios, nes kitą rytą ten tu- 
rėjo įšventinti į vyskupus kažkokį vokiečių kardinolą. 

Penktadienį, 22 valandą (ketvirtą valandą po pietų), 
jis liepė pakviesti Romos gubernatorių Ferantę Taver- 
ną ! ir pasakė jam šiuos žodžius: 

— Mes pavedame jums Čenčių šeimos 
bylą, kad jūsų pastangomis nedelsiant 
būtų įvykdytas teisingumas. 

Gubernatorius sugrįžo į savo rūmus, labai susijau- 
dinęs dėl ką tik gauto įsakymo. Jis tuojau pat paruošė 
mirties nuosprendį ir sušaukė kongregaciją bausmės 
įvykdymo būdui apsvarstyti. 

Šeštadienio rytą, 1599 metų rugsėjo 11 dieną, kilmin- 
giausieji Romos sinjorai, confortatori brolijos na- 
riai, nuvyko į abu kalėjimus, į Korte Savelą, kur 
buvo Beatričė ir jos pamotė, ir į Tordinoną, kur 
kalėjo Džiakomas ir Bernardas Čenčiai. Visą naktį iš 
penktadienio į šeštadienį Romos sinjorai, žinoję, kas nu- 
tarta, tik ir lakstė iš Monte Kavalo rūmų į įtakingiau- 
siųjų kardinolų rūmus, stengdamiesi pasiekti bent to, 
kad moterims mirties bausmė būtų įvykdyta ne ant gė- 
dingo ešafoto, o kalėjimo viduje, ir kad būtų pasigai- 
lėta jaunojo Bernardo Čenčio, kuris, teturėdamas pen- 
kiolika metų, negalėjęs dalyvauti jokiame sąmoksle. Ypa- 
tingu uolumu tą lemtingą naktį pasižymėjo kilnusis kar- 
dinolas Sforca. Nors jis ir galingas buvo kunigaikštis, 
jam taip pat nieko nepavyko pasiekti. Paolo Santa Kro- 
čės nusikaltimas buvęs tikrai niekšiškas, įvykdytas dėl 
pinigų, o Beatričė padariusi nusikaltimą, begindama sa- 
vo garbę. 

Tuo tarpu, kai galingiausi kardinolai dėjo tiek tuš- 
čių pastangų, Farinačis, mūsų didysis teisininkas, išdrį- 
so prasiskverbti pas popiežių: stojęs prieš jo šventeny- 
bę, šis nuostabus žmogus sugebėjo sujaudinti popiežiaus 
sąžinę ir dideliu savo atkaklumu pagaliau išplėšė baus- 
mės dovanojimą Bernardui Čenčiui. 

Kai popiežius ištarė tuos maloningus žodžius, galėjo 
būti ketvirta valanda 1yto (šeštadienis, rugsėjo 11 die- 
na). Kiaurą naktį aikštėje prie šv. Angelo tilto vyko 
pasiruošimas šiai žiauriai tragedijai. Tačiau visus reika- 

! Kuris po to tapo kardinolu už tokią savotišką paslaugą (Rankraščio 
pastaba). 

lingus mirties nuosprendžio nuorašus tepavyko baigti 
apie penktą valandą ryto, todėl tik šeštą valandą tą bai- 
sią žinią galima buvo pranešti ramiai miegojusiems varg- 
šams nelaimingiesiems. 

Pirmąsias akimirkas jaunoji mergina net neturėjo jė- 
gų apsirengti. Ji ilgai širdį veriančiu balsu šaukė ir, ne- 
pajėgdama susivaldyti, buvo įpuolusi į baisiausią ne- 
viltį. 

— O Dieve,— šaukė ji,— argi gali būti, kad aš taip 
netikėtai turiu mirti? 

Lukrecija Petroni, priešingai, nepratarė nė vieno ne- 
reikalingo žodžio. Iš pradžių ji atsiklaupusi pasimeldė, 
paskui ramiai paragino dukterį nueiti su ja į koplyčią, 
kur jos abi turėjo pasiruošti šiam svarbiam perėjimui 
iš gyvenimo į mirtį. 

Tie žodžiai sugrąžino Beatričei ramybę; jei ji iš pra- 
džių pasidavė beprotybei ir pykčiui, tai dabar buvo 
išmintinga ir blaiviai galvojanti; pamotė padėjo tai kil- 
niai sielai atitokti. Nuo tos akimirkos ji buvo savitvar- 
dos pavyzdys, kuriuo žavėjosi visa Roma. 

Ji pareikalavo notaro testamentui sudaryti, ir šis jos 
prašymas buvo patenkintas. Ji pareiškė savo valią, kad 
jos kūnas būtų palaidotas San Pietro in Montorio 
bažnyčioje, ir paliko tris šimtus tūkstančių frankų Sti- 
mate vienuolynui (šv. Pranciškaus Stigmatų vienuolėms); 
toji suma turėjo būti panaudota penkiasdešimties netur- 
tingųjų Merginų kraičiui. To pavyzdžio paveikta sinjora 
Lukrecija taip pat sudarė testamentą, pagal kurį jos kū- 
nas turįs būti perneštas į San Džiordžio bažnyčią; ji pa- 
liko tai bažnyčiai penkis šimtus tūkstančių frankų išda- 
linti vargšams ir padarė kitų dievobaimingų aukų. 

Aštuntą valandą jos atliko išpažintį, išklausė mišių 
ir priėmė šv. Komuniją. Bet, prieš eidama mišių, sin- 
jora Beatričė pagalvojo, kad netinka pasirodyti ant eša- 
foto, visos liaudies akivaizdoje, su tais puošniais jos dė- 
vimais drabužiais. Ji užsakė dvi sukneles — vieną sau, 
kitą motinai. Tos suknelės buvo pasiūtos kaip vienuo- 
lių, be jokių papuošimų ant krūtinės ir ant pečių, tik 
klostytos, su plačiomis rankovėmis. Pamotės suknelė bu- 

vo juodos drobės, o jaunosios merginos — melsvos taf- 
tos, per liemenį sujuosta stora virve. 

Atnešus tas sukneles, iki šiol klūpojusi sinjora Beat- 
ričė atsistojo ir tarė sinjorai Lukrecijai: 

— Mama, mūsų kančių valanda artėja, būtų gera 
pasiruošti, pakeisti drabužius ir paskutinį kartą padėti 
viena kitai apsirengti. 

Aikštėje prie šv. Angelo tilto buvo pastatytas dide: 
lis ešafotas su Mannaia (tam tikra giljotina). Try- 
liktą valandą (aštuntą valandą ryto) Gailestingumo bro- 
lijos nariai atnešė savo didelį kryžių prie kalėjimo var- 
tų. Pirmas iš kalėjimo išėjo Džiakomas Čenčis; jis pa- 
maldžiai atsiklaupė ant slenksčio, sukalbėjo maldą ir 
pabučiavo šventąsias nukryžiuotojo žaizdas. Paskui jį 
ėjo jaunesnysis brolis Bernardas Čenčis, irgi surištomis 
rankomis ir su lentele ant akių. Žmonių buvo susirinkę 
devynios galybės, ir tuo metu kaip tik kilo sąmyšis dėl 
vazos, kuri nukrito iš lango beveik tiesiai ant galvos vie- 
nam iš atgailaujančiųjų brolių, laikiusiam uždegtą deg- 
lą šalia bažnytinės vėliavos. 

Visų žvilgsniai buvo nukreipti į du brolius, tik staiga 
į priekį išėjo Romos fiskalas ir tarė: 

— Sinjore Bernardai, mūsų valdovas dovanoja jums 
gyvybę; palydėkite savo giminaičius ir melskite už juos 
Viešpatį Dievą. 

Tuoj pat du jo Cconfortatori nuėmė lentelę, 
kabojusią jam prieš akis. Budelis įsodino į vežimėlį Džia- 
komą Čenčį ir nuvilko drabužius, kad galėtų jį kan- 
kinti įkaitintomis replėmis. Priėjęs prie 
Bernardo, jis patikrino parašą po malonės aktu, atrišo 
jaunuolį ir nuėmė nuo rankų grandines. Kadangi buvo 
ruoštasi jį kankinti, jis buvo be drabužių, todėl budelis, 
įsodinęs į vežimėlį, susupo jį puošniu gelumbės apsiaus- 
tu, apsiuvinėtu aukso galionu. (Sakoma, tai buvęs tas 
pats apsiaustas, kurį Beatričė po nužudymo padovano- 
jusi Marcijui Petrelos tvirtovėje.) Didžiulė minia, susi- 
rinkusi gatvėje, žiūrinti pro langus ir nuo stogų, staiga 
sujudo; pasigirdo duslus ir tarsi iš gelmių kyląs šnabž- 
desys: visi kartojo vienį kitiems, kad tam vaikui dova- 
nota bausmė, 

Suskambo psalmės, ir procesija lėtai pajudėjo per 
Navonos aikštę į Savelos kalėjimą. Prie kalėjimo vartų 
vėliava sustojo, abi moterys išėjo, pagarbino nukry- 
žiuotąjį, paskui žengė pėsčiom viena paskui kitą. Jos 
buvo apsirengusios taip, kaip minėta anksčiau; galvas 
dengė dideli taftos šydai, siekią beveik ligi juosmens. 

Sinjora Lukrecija, kaip našlė, pagal paprotį dėvėjo 
juodą šydą ir juodo aksomo šlepetes be užkulnių. 

Merginos šydas buvo melsvos taftos, kaip suknelė; 
be to, ant pečių dar buvo užsimetusi didelę sidabru 
ataustą skraistę, segėjo violetinės gelumbės sijoną; bal- 
to aksomo šlepetės buvo dailiai suvarstytos avietinės 
spalvos raišteliais. Tokiu apdaru ji atrodė nepaprastai 
žavi, ir kiekvieno akyse pasirodydavo ašaros, matant ją 
lėtai žengiančią paskutinėse procesijos eilėse. 

Abiejų moterų rankos aukščiau alkūnės buvo pririš- 
tos prie liemens, tik paliktos laisvos plaštakos, todėl 
kiekviena galėjo nešti kryžių, kuriuos laikė prie pat 
akių. Suknelių rankovės buvo tokios plačios, kad matėsi 
per riešus sutraukti marškiniai, kaip įprasta tame krašte. 

Sinjora Lukrecija, kuri nebuvo tokio tvirto charak- 
terio, beveik visą laiką verkė; jaunoji Beatričė, prie- 
šingai, laikėsi labai vyriškai; nukreipdama žvilgsnį į kiek- 
vieną bažnyčią, pro kurią praeidavo procesija, ji 
valandėlę priklaupdavo ir tvirtu balsu ištardavo: Ado- 
ramus te, Christe! 

Tuo tarpų vargšą Džiakomą Čenčį budelis vežimė- 
lyje kankino įkaitintomis replėmis; nelaimingasis iš- 
tvermingai pakėlė kankinimus. 

Procesija vos galėjo prasiskverbti per aikštę prie 
šv. Angelo tilto,— tiek daug ten buvo susigrūdę karietų 
ir žmonių. Moterys tuojau pat buvo palydėtos į paruoš- 
tą koplyčią, kur netrukus buvo atvestas ir Džiakomas 
Čenčis. 

Jaunąjį Bernardą, apgaubtą galionuotuoju apsiaustu, 
budelis tiesiai nuvedė ant ešaioto; tada visi pagalvojo, 
kad jį ruošiamasi nužudyti ir kad bausmė jam nedova- 
nota. Vargšas berniukas taip išsigando, kad, vos žengęs 
žingsnį ant ešaioto, krito apalpęs. Jį atgaivino, apšlakštę 
šaltu vandeniu, ir pasodino priešais mannaia. 

Budelis nuėjo atsivesti sinjoros Lukrecijos Petroni,; 
jos rankos buvo surištos už nugaros, o ant pečių ji jau 
nebeturėjo skraistės. Juodos taftos šydu apgaubta gal- 
va ji pasirodė aikštėje, lydima bažnytinės vėliavos. Čia 
ji susitaikė su Dievu ir pabučiavo jo šventąsias žaizdas. 
Šlepetes jai buvo įsakyta palikti ant grindinio. Kadangi 
buvo smarkiai nutukusi, ji sunkiai kopė aukštyn. Kai, 
atsidūrus ant ešafoto, jai nuo galvos buvo nuimtas juo- 
dasis muturas, ji labai pergyveno, kad visi ją mato ne- 
pridengtais pečiais ir krūtine. Ji pažiūrėjo į save, pas- 
kui į mannaia ir, pasiduodama likimui, iš lėto kils- 
telėjo pečius. Ašaros užplūdo jos akis, ir ji tarė: 

— Ak Dieve mano!.. Ir jūs, broliai, 
melskitės už mano sielą. 

Nežinodama, kas toliau daryti, ji paklausė vyriausiąjį 
budelį Alesandrą, kaip turinti elgtis. Jis liepė sėstis, ap- 
žergus lentą. Bet tas judesys jai atrodė nepadorus, ir ji 
ilgai delsė, kol ryžosi tai padaryti. (Po to pasakojamos 
smulkmenos tėra pakenčiamos italams, kurie nori vis- 
ką žinoti kuo tiksliausiai. Prancūzų skaitytojui užteks 
pasakyti, kad per savo drovumą toji vargšė moteriškė 
susižeidė krūtį. Budelis parodė Lukrecijos galvą miniai, 
o paskui susupo ją į juodos taftos skepetą.) 

Kol buvo tvarkoma mannaia jaunajai merginai, 
sugriuvo smalsuolių perpildyta viena pakyla, ir daug 
žmonių užsimušė. Taigi jie stojo prieš Viešpaties teis- 
mą anksčiau negu Beatričė. 

Pamačiusi, kad palydovai grįžta į koplyčią jos pa- 
imti, Beatričė gyvai paklausė: 

— Ar mano mama jau numirė? 

Jai buvo atsakyta, kad taip; tada ji puolė ant kelių 
prieš nukryžiuotąjį ir ėmė karštai melstis už nužudyto- 
sios vėlę. Paskui jį ilgai ir garsiai kalbėjo į nukry4 
žiuotąjį: | 

— Viešpatie, tu numirei dėl mano išganymo, ir aš 
seksiu paskui tave gera valia, tikėdama, kad tu būsi gai- 
lestingas ir atleisi mano baisią nuodėmę ir t.t. 


Po to ji dar sukalbėjo keletą psalmių ir maldų Die- 
vo garbei. Kai pagaliau prie jos priėjo budelis su vir- 
ve, ji tarė: 

— Surišk kūną, kuris turi būtį nubaustas, iš išrišk 
sielą, kurios laukia nemirtingumas ir amžina šlovė. 

Tada ji atsistojo, sukalbėjo maldą, paliko šlepetes 
laiptų apačioje ir, užlipusi ant ešafoto, vikriai apžergė 
lentą ir pakišo galvą po kirviu. Ji atliko viską pati, no- 
rėdama išvengti budelio prisilietimo. Nuimant jai taftos 
šydą, publikai nepavyko pamatyti jos nepridengtų pe- 
čių ir krūtinės, nes ji viską darė labai greitai. Smūgio 
dar ilgai teko laukti, nes įvyko kažkoks sutrikimas. Per 
tą laiką ji garsiai šaukėsi Jėzaus Kristaus ir švenčiau- 
siosios panelės!. Baisiąją akimirką kūnas mėšlungiškai 
truktelėjo. Vargšas Bernardas Čenčis, visą laiką sėdė- 
jęs ant ešafoto, vėl apalpo, ir praėjo geras pusvalan- 
dis, kol jo confortatori įstengė jį atgaivinti. Ta- 
da ant ešafoto žengė Džiamokas Čenčis. Bet čia vėl ten- 
ka praleisti per daug žiaurias smulkmenas. Džiakomas 
Čenčis buvo užmuštas vėzdo smūgiais (mazzolato). 

Bernardas tuojau pat buvo nugabentas atgal į kalė- 
jimą; jis smarkiai karščiavo, jam nuleista kraujo. 

O nelaimingųjų moterų palaikai buvo įdėti į kars- 
tus, kurie pastatyti už keleto žingsnių nuo ešafoto, prie 
šv. Povilo statulos, pirmosios iš dešinės ant šv. Angelo 
tilto. Ten jos išbuvo iki ketvirčio penktos valandos po 
pietų. Prie kiekvieno karsto degė keturios baltos vaško 
žvakės. 4 

Paskui drauge su Džiakomo Čenčio palaikais jos bu- 
vo perneštos į Florencijos konsulo rūmus. Devintą va- 
landą penkiolika minučių vakaro! Beatričės kūnas, ap- 
rengtas jos pačios drabužiais ir gausai apkaišytas 


! Vienas ano meto autorius pasakoja, kad Klemensas VIII buvo labai 
susirūpinęs Beatričės sielos išganymu; žincdamas, jog ji neteisingai nu- 
teista, jis būkštavo, kad neįvyktų koks netikėtumas. Tą akimirką, kai 
ji padėjo galvą po mannaia, iš šv. Angelo tvirtovės, iš kur ešafotas 
buvo labai gerai matomas, pasigirdo patrankos šūvis. Popiežius. kuris 
meldėsi Monte Kavalo rūmuose, laukdamas šito ženklo, tučtuojau su- 
teikė jaunajai merginai popiežišką visuotinį nuodėmių atleidimą in 
articulo mortis. Todėl tą baisiąją akimirką ir įvyko sutrikimas, 
apie kurį kalba kronikininkas. 

! Tai laikas, skirtas Romoje kunigaikščių laidotuvėms. Miestiečiai 
laidojami saulei leidžiantis. Smulkiųjų kilmingųjų kūnai nešami į baž- 
nyčią pirmą valandą nakties, o kardinolų ir kunigaikščių — pusę trijų 
naktį; rugsėjo 11 dieną tai atitiko devynioms valandoms keturiasdešimt 
penkioms minutėms. 


92 


gėlėmis, buvo nuneštas į San Pietro in Montorio. 
Ji buvo nuostabiai graži; atrodė, tarsi mieganti. Ją pa- 
laidojo priešais didįjį altorių ir Rafaelio iš Urbino At- 
simainymą. Ją lydėjo penkiasdešimt storų degan- 
čių žvakių ir visi Romos pranciškonai. 

Lukrecija Petroni dešimtą valandą vakaro buvo nu- 
nešta į San Džiordžio bažnyčią. Visoje šioje tragedijoje 
dalyvavo nesuskaičiuojama minia žmonių. 
Kiek akis galėjo aprėpti, gatvės buvo pilnos karietų ir 
žmonių, pakylos, langai ir stogai lipte aplipę smalsuolių. 
Saulė tą dieną taip negailestingai spigino, jog daug žmo- 
nių nualpo. Nesuskaitoma daugybė susirgo karštine. De- 
vynioliktą valandą (be penkiolikos minučių antrą), kai 
viskas baigėsi ir minia pradėjo skirstytis, daug žmonių 
buvo sutraiškyta, kitus sutrypė arkliai. Žuvusiųjų skai- 
čius buvo labai didelis. 

Sinjora Lukrecija Čenči buvo veikiau žema negu 
aukšta ir, nors peržengusi penktą dešimtį, dar atrodė ga- 
na graži. Tikrai puikūs bruožai, maža nosytė, juodos 
akys, baltutėlis skaistus veidas; jos praretėję plaukai 
buvo karštoninio atspalvio. * 

Beatričė Čenči, kuri amžinai kels užuojautą, turėjo 
lygiai šešiolika metų; ji buvo nedidukė, putlaus veide- 
lio su duobutėmis skruostuose, todėl net mirusi, apkai- 
šyta gėlmis, ji atrodė mieganti ir besišypsanti, lyg gy- 
va. Jos burna buvo maža, plaukai šviesūs, natūraliai 
garbanoti. Kai. žengė ant ešafoto, tos šviesios garbanos 
krito jai ant akių: tokia ji atrodė ypač žavi ir kėlė gai- 
lestį. 

Džiakomas Čenčis buvo žemo ūgio, storas, baltu vei- 
du ir juoda barzda; mirdamas jis turėjo apie dvidešimt 
šešerius metus. 

Bernardas Čenčis buvo visiškai panašus į seserį; kaip 
ir ji, nešiojo ilgus plaukus, todėl, jam užlipus ant ešafo- 
to, daug kas palaikė jį Beatriče. 

Saulė tą dieną taip smarkiai kepino, jog daugelis 
tos tragedijos žiūrovų naktį mirė, tarp jų Ubaldinas 
Ubaldinis, reto grožio jaunuolis, iki tol pasižymėjęs 
puikia sveikata. Jis buvo Romoje gerai žinomo sinjo- 


93 


ro Rencio brolis. Taigi Čenčių vėlės nukeliavo į 203 
pasaulį, daugelio bendrakeleivių palydėtos. 

Vakar, antradienį, 1599 metų rugsėjo 14 dieną, San 
Marčelo atgailaujantieji vienuoliai šv. kryžiaus šven- 
tės proga pasinaudojo savo privilegija ir paleido iš ka- 
lėjimo sinjorą Bernardą Čenčį, kuris įsipareigojo per 
metus sumokėti keturis šimtus tūkstančių frankų šv. Tre- 
jybės bažnyčiai prie Siksto tilto. 

(Prirašyta kita ranka) 

Iš jo yra kilę šiandien gyvenantieji Frančeskas ir 
Bernardas Čenčiai. 

Garsusis Farinačis, kuris savo atkaklumu išgelbėjo 
gyvybę jaunajam Čenčiui, paskelbė savo ginamąsias kal- 
bas. Jis tepateikia vieną ištrauką iš kalbos. Nr. 66, pa- 
sakytos Klemenso VIII akivaizdoje Čenčių šeimai ap- 
ginti. Toji lotyniškai parašytoji kalba užimtų šešis dide- 
lius puslapius, ir aš, deja, negaliu jos čia įdėti; ji gerai 
atspindi 1599 metų galvoseną ir, mano nuomone, yra 
labai protinga. Praslinkus gerokai laiko po 1599 metų, 
Farinačis, atiduodamas savo kalbas spausdinti, prie tos, 
kurią jis pasakė Čenčių šeimai apginti, pridėjo tokį 
prierašą: Omnes fuerunt ultimo supplicio 
effectii excepto Bernardo gui ad trire- 
mes cum bonorum Confiscatione cCcon- 
demnatus fuit, ac etiam ad interessen- 
dum aliorum morti prout interifuit. 

Šio lotyniško prierašo pabaiga labai jaudinanti, bet 
manau, kad skaitytojas jau pavargo nuo tokios ilgos 
istorijos. 


HERCOGIENĖ 
DE PALIANO 


Palermas, 1838 m. liepos 22 d. 


Aš anaiptol nesu gamtos tyrinėtojas, o graikų kalbą 
moku tik vidutiniškai; kai išsiruošiau keliauti po Sici- 
liją, nebuvau užsibrėžęs kaip pagrindinio savo tikslo 
stebėti nepaprastus Etnos reiškinius nei aiškintis — sau 
pačiam ar kitiems — ką apie Siciliją yra pasakę senovės 
graikai. Aš visų pirma ieškojau akiai malonumo, kurio 
tame savotiškame krašte iš tikrųjų tiek daug galima 
rasti. Sakoma, jis esąs panašus į Afriką; bet asmeniš- 
kai aš pats tvirtai įsitikinęs, kad Italiją jis primena ne- 
bent savo karštomis aistromis. Apie siciliečius tikrai ga- 
lima pasakyti, kad žodis neįmanoma jiems nusto- 
ja egzistavęs nuo tos akimirkos, kai jie užsidega meile 
arba neapykanta, o neapykanta šioje puikioje šalyje 

Aš pastebėjau, kad Anglijoje, ypač Prancūzijoje, 
dažnai kalbama apie itališkąją aistrą, apie tą 
nesuvaldomą aistrą, kurią buvo galima sutikti Italijoje 
XVI ir XVII amžiuje. Mūsų dienomis ši žavį aistra iš- 
nyko, visiškai išnyko tose klasėse, kurios ėmė mėg- 
džioti prancūzų papročius ir elgseną, madingą Paryžiu- 
je ar Londone. 

Žinau, kai kas gali pasakyti, kad nuo Karolio V lai- 
kų (1530) Neapolis, Florencija ir net Roma truputį sekė 
ispanų papročiais; bet argi šitie taurūs visuomeniniai 
įgūdžiai nesirėmė begaline pagarba, kurią kiekvienas, 
norįs vadintis žmogumi, privalo jausti savo sielos po- 
lėkiams? Tie papročiai ne tik kad neslopino, bet dargi 
kurstė energiją, tuo tarpu apie 1760 metus pagrindinė 
hercogą Rišeljė pamėgdžiojančių dabitų gyvenimo tai- 

syklė buvo rodyti visam kam abejingiemsį 
O argi nūnai Neapolyje mieliau už prancūzų dabitas, 
pamėgdžiojami anglų dendi nesistengia rodytis žmo- 
nėmis, kuriems viskas nusibodo, kurie į viską žiūri iš 
aukšto? 

Taigi jau visas šimtmetis, kai itališkoji aist- 
Ia išnyko aukštojoje tos šalies visuomenėje. 

Norėdamas susidaryti šiokį tokį supratimą apie tą 
itališkąją aistrą, apie kurią taip įsitikinę kalba 
mūsų romanų rašytojai, aš buvau priverstas kreiptis 
į istoriją; bet ir didžioji istorija, parašyta talentingų 
žmonių ir dažnai per daug iškilminga, beveik neužsimena 
apie tokias smulkmenas. Jeigu ji ir teikiasi pažymėti, 
tai tik karalių ar kunigaikščių padarytas beprotybes. 
Griebiausi atskirų miestų istorijos, bet mane išgąsdino 
medžiagos gausumas. Koks nors miesteliūkštis jums iš- 
didžiai pateikia savo istoriją trijuose ar keturiuose spaus- 
dintuose tomuose in-kvarto ir septynis ar aštuonis 
tomus rankraščių; pastarieji beveik neišskaitomi, pri- 
marginti sutrumpinimų, parašyti keistomis raidėmis, įdo- 
miausiose vietose pilna posakių, vartojamų toje apy- 
linkėje, bet nesuprantamų už dvidešimties mylių. Mat 
visoje toje gražioje Italijoje, kur meilė pagimdė tiek 
daug tragiškų įvykių, tik trys miestai — Florencija, Sie- 
na ir Roma — kalba maždaug taip, kaip rašo; visur ki- 
tur Iašomoji kalba šimtą mylių atsilieka nuo šneka- 
mosios. 

Vadinamoji itališkoji aistra, tai yra aistra, 
kuri veržiasi patenkinti save, o ne įteigti kaimy- 
nui puikią nuomonę apie mūsų asmenį, 
prasideda visuomenės atgimimo epochoje, XII amžiuje, 
ir išnyksta, bent aukštojoje visuomenėje, apie 1734 me- 
tus. Tuo laikotarpiu į Neapolio sostą įžengia Burbonai 
don Karloso asmeniu. Jis buvo sūnus vienos iš Farneze, 
antrukart ištekėjusios už Pilypo V, (Liudviko XIV ap- 
gailėtino anūko), bebaimio zvimbiant kulkoms, amžinai 
nuobodžiaujančio ir aistringai įsimylėjusio muziką. Yra 
žinoma, kad garsusis kastratas Farinelis per dvidešimt 
ketverius metus jam kasdien dainuodavo tris jo mėgia- 
mas arijas, visada tas pačias. 

Filosofiškai nusiteikęs protas gali susidomėti tokia 
aistra, kokia sutinkama Romoje arba Neapolyje, bet pri- 
sipažinsiu, jog aš nežinau nieko kvailesnio už tuos ro- 
manus, kurių veikėjams duodami itališki vardai. Argi 
nėra pripažinta, kad aistros kinta, vos tik mes pasistū- 
mėsime šimtą mMylių į šiaurę? Argi meilė Marselyje yra 
tokia pat, kaip ir Paryžiuje? Galima pasakyti nebent tik 
tai, kad šalyse, turinčiose nuo seno vienodą valdymo 
tormą, pasireiškia tam tikras išorinis visuomeninių pa- 
pročių panašumas. 

Kaip aistros ir muzika, taip ir gamtovaizdis keičiasi, 
vos tik pasistūmėsime tris keturis laipsnius į šiaurę. 
Neapolietiškas gamtovaizdis atrodytų labai keistai Ve- 
necijoje, jei net pačioje Italijoje nebūtų įprasta gėrė- 
tis žavingąja Neapolio gamta. Paryžiuje elgiamės dar 
geriau — mes manome, kad Neapolio miškai ir dirbamos 
lygumos niekuo nesiskiria nuo Venecijos miškų ir lygu- 
mų, ir norėtume, kad, pavyzdžiui, Kanaletas tapytų vi- 
siškai tomis pačiomis spalvomis, kaip Salvatoras Roza. 

Kas begali būti juokingesnio — ar ne tiesa? — už ang- 
lę, apdovanotą visomis tos salos gyventojams būdingo- 
mis tobulybėmis, tačiau visiškai nesugebančią, net jos 
tėvainainių nuomone, pavaizduoti neapykantą ir 
meilę? Turiu galvoje ponią Aną Redklif, suteiku- 
sią itališkus vardus ir stiprias aistras savo garsiojo ro- 
mano „Juodųjų atgailautojų klausykla“ 
veikėjams? 

Aš nesistengsiu švelninti to pernelyg tikroviško pa- 
sakojimo, kuris vietomis nemaloniai nuteikia savo pa- 
prastumu beį šiurkštumu, ir pateikiu atlaidžiam skaity- 
tojui tokį, koks jis yra; pavyzdžiui, aš tiksliai verčiau 
hercogienės de Paliano atsakymą į jos giminaičio, Mar- 
čelo Kapečės, meilės prisipažinimą. Ta šeimos monogra- 
ftija nežinia kodėl yra atsidūrusi Palermo istorijos, apie 
kurią negaliu suteikti jokių smulkmenų, rankraščio ant- 
rojo tomo pabaigoje. 

Pasakojimas, kurį aš, nors ir didžiai apgailestauda- 
mas, smarkiai sutrumpinu (praleidžiu daugybę būdingų 

aplinkybių), apima ne tiek vienos aistros įdomią isto- 
riją, kiek paskutinius įvykius, ištikusius nelaimingąją 
Karafų šeimą. Autoriaus tuštybė man kužda, kad įal 
būtų buvę galima kai kurias situacijas padaryti įdomes- 
nes, jas plačiau išvystyti, kitaip sakant, mėginti atspėti 
ir smulkmeniškai papasakoti skaitytojui, ką jautė vei- 
kėjai. Bet argi aš, jaunas prancūzas, gimęs į šiaurę nuo 
Paryžiaus, galiu būti tikras, kad teisingai įspėsiu, kas 
dėjosi 1559 metais gyvenusių italų sielose? Daugių dau- 
giausia aš galiu tikėtis įspėti tai, kas atrodytų malonu 
ir įdomu 1838 metų prancūzų skaitytojui. 

Aistringas jausmas, vyravęs Italijoje apie 1559 me- 
tus, reikalavo veiksmų, o ne žodžių. Todėl tolimesniame 
pasakojime skaitytojas labai maža teras dialogų. Tai 
šiam vertimui nepalanki aplinkybė, juo labiau, kad mes 
esame pripratę prie ilgų mūsų romano herojų kalbų; 
jiems dialogas — tai mūšis. Istorija, kurios atžvilgiu pra- 
šau skaitytoją parodyti kuo didžiausią atlaidumą, at- 
skleidžia vieną savotišką ypatybę, kurią į Italijos papro- 
čius įdiegė ispanai. Aš nenukrypau nuo vertėjo vaid- 
mens. Tikslus XVI amžiaus jausenos ir net paties isto- 
riko pasakojimo manieros atkūrimas, o šis istorikas, 
matyt, buvo bajoras, priklausęs nelaimingos hercogie- 
nės de Paliano dvarui, yra, mano nuomone, pagrindinė 
tos tragiškos istorijos teigiamybė, jei toje apskritai yra 
kas nors teigiama. 

Hercogo de Paliano dvare viešpatavo griežčiausias 
ispanų etiketas. Įsidėmėkite, kad kiekvienas kardino- 
las, kiekvienas Romos kunigaikštis turėjo panašų dva- 
rą, ir jūs galėsite susidaryti vaizdą, kaip atrodė Romos 
miesto civilizacija 1559 metais. Nepamirškite, jog tai bu- 
vo metas, kai karalius Pilypas II, prireikus kažkokiai 
jo intrigai įgyvendinti dviejų kardinolų pritarimo, davė 
kiekvienam iš jų po du šimtus tūkstančių livrų rentos 
bažnytinėmis beneficijomis. Roma, nors ji ir neturėjo 
galingos kariuomenės, tada buvo pasaulio sostinė. Pa- 
ryžius 1559 metais buvo gana mielų barbarų miestas. 

TIKSLUS SENO PASAKOJIMO, 
PARAŠYTO APIE 1566 METUS, VERTIMAS 


Džiovanis Pietras Karafa, vienos iš kilmingiausių 
Neapolio karalystės šeimų atžala, buvo atžarus, šiurkš- 
tus ir nežabotas smarkuolis, kaip koks piemuo. Jis ap- 
sivilko ilgais rūbais (sutana) ir dar jaunas iš- 
vyko į Romą, kur jį paėmė į savo globą jo pusbrolis 
Olivjeras Karafa, kardinolas ir Neapolio arkivyskupas. 
Aleksandras VI, didis vyras, kuris viską žinojo ir vis- 
ką galėjo, paskyrė jį savo Cameriere (maždaug tai, 
ką mes šiandien pavadintume adjutantu). Julijus II su- 
teikė jam Kieti arkivyskupo sostą; popiežius Povilas jį 
pakėlė kardinolu ir pagaliau 1555 metų gegužės 23 die- 
ną, po baisių intrigų ir vaidų konklavoje tarp užsidariu- 
sių kardinolų, jis buvo išrinktas popiežium, žinomų 
Povilo IV vardu; tuo metu jis turėjo septyniasdešimt 
aštuonerius metus. Netrukus tie patys žmonės, kurie jį 
pašaukė į šv. Petro sostą, virpėdavo, pagalvoję apie 
jų pačių išrinkto ganytojo žiaurumą ir nežmonišką, ne- 
palenkiamą jo pamaldumą. 

Žinia apie tą netikėtą išrinkimą sukėlė perversmą 
Neapolyje ir Palerme. Netrukus į Romą atvyko gau- 
sus garsiosios Karafų šeimos narių būrys. Visi jie gavo 
tarnybas, bet, savaime suprantama, popiežius ypatingai 
išskyrė tris savo sūnėnus, savo brolio, grafo de Monto- 
rio, sūnus. 

Vyriausiajam don Chuanui, jau vedusiam, buvo su- 
teiktas hercogo de Paliano titulas. Į šią hercogiją, at- 
imtą iš Marko Antonijaus Kolonos, kuriam ji anksčiau 
priklausė, įėjo didelis skaičius kaimų ir miestelių. Don 
Karlas, antrasis jo šventenybės sūnėnas, Maltos ordino 
riteris, dalyvavęs karo žygiuose, buvo paskirtas kardi- 
nolu, Bolonijos legatu ir ministru pirmininku. Tai buvo 
labai ryžtingas žmogus; ištikimas šeimos tradicijoms, jis 
išdrįso neapkęsti galingiausio pasaulyje karaliaus (Pily- 
po II, Ispanijos ir Indijos karaliaus) ir davė jam pa- 
justi savo neapykantą. Tretįjį sūnėną, don Antonijų Ka- 
rafą, kadangi šis buvo vedęs, naujasis popiežius padarė 
markizu de Montebeliu. Pagaliau brolio dukterį iš antro- 

sios santuokos jis sumanė išleisti už Fransua, Prancūzi- 
jos dofino, karaliaus Henriko II sūnaus; kraičio Povi- 
las IV ketino jai duoti Neapolio karalystę, kurią tikėjo- 
si atimsiąs iš Pilypo II, Ispanijos karaliaus. Karafų šeima 
nekentė to galingo karaliaus, kuris, kaip jūs toliau pa- 
matysite, pasinaudojęs tos šeimos klaidomis, galiausiai 
ją sunaikino. 

Įžengęs į šv. Petro sostą, galingiausią pasaulyje ir 
anais laikais užtemdantį net garsųjį Ispanijos monarchą, 
Povilas IV, kaip ir daugelis jo įpėdinių, rodė visų dory- 
bių pavyzdį. Tai buvo didis popiežius ir didis šventa- 
sis; jis uoliai stengėsi pašalinti bažnyčios negeroves ir 
tuo būdu atitolinti visuotinio susirinkimo sušaukimą, ku- 
rio buvo reikalaujama iš visų pusių Romos dvare, ta- 
čiau, vykdant protingą politiką, to negalima buvo leisti. 

Pagal mūsų laikais pernelyg užmirštus ano meto pa- 
pročius, neleidusius valdovui pasitikėti žmonėmis, kurie 
galėjo turėti kitų interesų, negu jo interesai, popiežiaus 
valstybę despotiškai valdė trys sūnėnai. Kardinolas bu- 
vo Ministras pirmininkas ir šeimininkavo savo dėdės 
vardu, kaip tinkamas; hercogas de Paliano buvo paskir- 
tas šventosios bažnyčios kariuomenės vadu, o markizas 
Montebelis, rūmų sargybos viršininkas, įsileisdavo į rū- 
mus tik jam patinkamus asmenis. Netrukus šie jauni 
vyrai pradėjo baisiausiai piktnaudžiauti savo valdžia; 
pirmiausia jie ėmė savintis jų valdymu nepatenkintų; 
šeimų turtą. Žmonės nežinojo, į ką kreiptis, kur ieškoti 
teisybės. Jie ne tik būkštavo dėl savo turto, bet — bai- 
su pasakyti skaisčiosios Lukrecijos tėvynėje! — jų žmo- 
nų ir dukterų garbei taip pat grėsė pavojus. Hercogas 
de Paliano ir jo broliai pasigrobdavo gražiausias mote- 
ris; pakako, jei kuri nors turėjo nelaimę kristi jiems 
į akį. Visų nustebimui, jie nerodė jokios pagarbos kil- 
mingiesiems, dar daugiau, jų nesulaikydavo nė šventi 
vienuolynų mūrai. Nevilties apimti žmonės nežinojo, 
kam pasiskųsti,— tokį didelį siaubą keldavo trys bro- 
liai kiekvienam, mėginančiam priartėti prie popiežiaus; 
jie elgėsi įžūliai net su ambasadoriais. 

Hercogas dar prieš dėdės iškilimą buvo vedęs Vio- 
lantą de Kardone, ispanų kilmės merginą, kurios šeima 
Neapolyje priklausė rinktinei aukštuomenei. 

Ji priklausė Seggio di nido. 

Violanta garsėjo ne tik retai sutinkamu grožiu bei 
lipšnumu, kuris ypač pasireikšdavo, kai ji norėdavo kam 
patikti, bet užvis labiau savo beprotiškų išdidumu. Ta- 
čiau reikia būti teisingam: sunku įsivaizduoti didesnę 
valios jėgą už tą, kurią ji parodė, prieš mirtį nieko ne- 
išpažindama savo nuodėmklausiui vienuoliui kapucinui. 
Ji mokėjo atmintinai ir be galo žavingai deklamuodavo 
nuostabųjį mesero Ariosto Orlandą, daugybę die- 
viškojo Petrarkos sonetų, Pecorone noveles ir t.t. 
Tačiau ji būdavo dar labiau viliojanti, kai teikdavosi 
linksminti draugiją originaliomis mintimis, kurios šauda- 
vo jai į galvą. 

Ji turėjo sūnų, kuriam buvo duotas hercogo de Kavi 
vardas. Jos brolis, don Ferantė, grafas d Alife, atvyko 
į Romą, susiviliojęs aukšta svainių padėtimi. 

Hercogas de Paliano laikė puikų dvarą; kilmingiau- 
sių Neapolio šeimų jaunuoliai varžėsi dėl garbės į jį 
patekti. Tarp tų, kuriuos hercogas labiausiai brangino, 
Roma ypač negalėjo atsižavėti Marčelu Kapeče (iš 
Seggio di nido), jaunu didikų, pagarsėjusiu Nea- 
polyje savo protu ne mažiau, kaip ir dievišku grožiu, 
kuriuo dangus buvo jį apdovanojęs. 

Hercogienės favoritė buvo Diana Brankačio, trisde- 
šimties metų moteris, artima markizo de Montebelio 
žmonos, jos mošos, giminaitė. Romoje buvo kalbama, 
kad su šia favorite hercogienė užmirštanti savo išdidu- 
mą; jai patikėdavusi visas savo paslaptis. Bet tos pa- 
slaptys lietė tik politiką; hercogienė, sukeldama kitiems 
aistras, pati niekada neįsimylėdavo. 

Kardinolo Karafos prikalbėtas, popiežius pradėjo ka- 
rIą prieš Ispanijos karalių, ir Prancūzijos karalius atsiun- 
tė popiežiui į pagalbą hercogo de Gizo vadovaujamą 
armiją. 

Tačiau apsiribokime įvykiais hercogo de Paliano dvare. 

Kapečė jau seniai vaikščiojo, lyg pakvaišęs; jo keisti 
poelgiai visiems krito į akis. Mat vargšas jaunuolis aist- 

ringai įsimylėjo savo ponią, hercogienę, tačiau ne- 
drįso jai prisipažinti. Vis dėlto jis neprarado vilties pa- 
siekti tikslą, matydamas, kad hercogienė labai įpykusi 
ant savo vyro, kuris nekreipė į ją dėmesio. Hercogas 
de Paliano buvo visagalis Romoje, ir hercogienė, be 
abejo, žinojo, jog gražiausios romietės beveik kasdien 
lankosi jos vyro rūmuose, o tai buvo įžeidimas, su ku- 
riuo ji negalėjo susitaikyti. 

Tarp šventojo tėvo Povilo IV kapelionų buvo vienas 
garbingas vienuolis, su kuriuo popiežius kalbėdavo bre- 
vijorių. Tas žmogus, statydamas į pavojų savo gyvybę, 
galbūt Ispanijos ambasadoriaus prikalbėtas, išdrįso vie- 
ną gražią dieną atskleisti popiežiuį visas jo sūnėnų pik- 
tadarybes. Šventasis tėvas susirgo iš sielvarto; jis tuo 
mielai būtų netikėjęs, tačiau iš visų pusių plaukė sva- 
rūs įrodymai. Kaip tik pirmąją 1559 metų dieną atsitiko 
įvykis, kuris sustiprino visus popiežiaus įtarimus ir gal- 
būt privertė jo šventenybę apsispręsti. Mūsų Viešpaties 
apipjaustymo dieną — aplinkybė, kuri žymiai apsunkino 
kaltę tokio pamaldaus valdovo akyse — Andrea Lan- 
frankis, hercogo de Paliano sekretorius, surengė kardi- 
nolo Karafos garbei šaunią vakarienę; kad ne tik pil- 
vas būtų sotus, bet ir gašlumas patenkintas, jis atga- 
beno į tą vakarienę Martučą, vieną iš gražiausių, 
garsiausių ir turtingiausių kilniojo Romos miesto kur- 
tizanių. Likimas lėmė, kad hercogo favoritas Kapečė, 
tas pats, kuris slapta buvo įsimylėjęs hercogienę ir buvo 
laikomas gražiausiu pasaulio sostinės vyru, jau kuris 
laikas bendravo su Martuča. Tą vakarą jis ieškojo jos 
visur, kur tik galėjo tikėtis ją sutikti. Niekur jos ne- 
radęs ir sužinojęs apie vakarienę Lanfrankio namuose, 
jis sumetė, kas tenai dedasi, ir apie vidurnaktį, daugelio 
ginkluotų vyrų lydimas, atvyko pas Lanfrankį. 

Jam atidaryta durys, pasiūlyta sėstis ir dalyvauti 
puotoje; tačiau po kelių gana šaltų žodžių jis davė ženk- 
lą Martučai, kad toji atsikeltų ir išeitų drauge su juo. 
Ji, smarkiai sumišusi ir numanydama, kas gali įvykti, 
svyravo. Kapečė pakilo iš savo vietos ir, priėjęs prie 
merginos, paėmė ją už rankos, mėgindamas išsivesti. 
Kardinolas, kurio garbei ji atvyko, tam išėjimui griežtai 


104 


pasipriešino; Kapečė neatstojo, stengdamasis ištempti ją 
iš salės. 

Kardinolas-ministras pirmininkas, kuris tą vakarą 
vilkėjo jo aukštų pareigų neišduodančiais drabužiais, 
išsitraukė špagą ir su visoje Romoje žinoma jėga ir drą- 
sa pasipriešino merginos išvedimui. Marčelas, apsvai- 
gęs nuo įtūžimo, pašaukė savo žmones, tačiau didžioji 
jų dalis buvo neapoliečiai: pamatę visų pirma hercogo 
sekretorių, o paskui ir patį kardinolą, kurio, apsirengu- 
sio neįprastais drabužiais, iš pradžių nepažino, jie ne- 
benorėjo kautis, susikišo špagas į makštis ir šoko tair 
kinti besiginčijančius. 

To sąmyšio metu Martuča, aplink kurią visi buvo 
susibūrę ir kurią Marčelas laikė viena ranka, vikriai 
paspruko. Vos tik Marčelas pastebėjo, kad jos nebėra, 
jis nusivijo paskui ją, o visi jo žmonės leidosi įkandin. 

Naktis buvo tamsi, ir tai davė pagrindą atsirasti keis- 
čiausioms paskaloms. Sausio 2 dienos rytą sostinėje tik 
ir ėjo iš lūpų į lūpas pasakojimai apie pavojingą dvi- 
kovą, kuri esą įvykusi tarp popiežiaus sūnėno — kardi- 
nolo ir Marčelo Kapečės. Hercogas de Paliano, vyriau- 
siasis bažnyčios kariuomenės vadas, palaikė įvykį rim- 
tesniu, negu jis iš tikrųjų buvo; kadangi jo santykiai 
su broliu ministru buvo ne kokie, jis tą pačią naktį įsa- 
kė suimti Lanfrankį, o kitą dieną, anksti rytą, buvo užda- 
rytas į kalėjimą ir Marčelas. Netrukus paaiškėjo, kad 
niekieno gyvybė nenukentėjo ir kad dėl tų suėmimų 
tik dar labiau padidėjo pasipiktinimas kardinolu. Pasku- 
bėta paleisti suimtuosius, ir trys broliai, veikdami iš- 
vien, panaudodami didžiulę savo galią, stengėsi užgniauž- 
ti bylą. Pradžioje atrodė, kad jiems tai pavyks, bet į tre- 
čią dieną gandas apie tą įvykį pasiekė popiežiaus ausis. 
Jis išsikvietė abu sūnėnus ir kalbėjo su jais taip, kaip 
galėjo kalbėti toks pamaldus ir taip giliai įžeistas val- 
dovas. 

Sausio penktąją, kai sancti officii kongrega- 
cijoje susirinko daug kardinolų, popiežius pirmas pra- 
bilo apie tą baisų skandalą; jis kreipėsi į dalyvaujan- 
čius kardinolus, klausdamas, kaip jie išdrįsę jam apie 
tai nepranešti. 

— Jūs tylite! O juk nešlovė užtraukta aukštojo ran- 
go dvasininkijai, kuriai jūs priklausote! Kardinolas Ka- 
zafa išdrįso pasirodyti gatvėje pasaulietiniais drabužiais 
su špaga rankoje, ir kuriam galui? Kad vaikytųsi ištvir- 
kėlę kurtizanę! 

Galima įsivaizduoti, kokia mirtina tyla sukaustė vi- 
sus tuos dvariškius, popiežiui šitaip užsipuldinėjant mi- 
nistrą pirmininką. Aštuoniasdešimtmetis senis įtūžo ant 
mylimo sūnėno, kuris ligi šiol jį valdė kaip tinkamas. 
Pasipiktinęs popiežius net pasiūlė atimti iš sūnėno kar- 
dinolo skrybėlę. 

Popiežiaus pyktį dar pakurstė didžiojo "Toskanos 
hercogo ambasadorius, atėjęs pasiskųsti kažkokia nauja 
kardinolo-ministro pirmininko įžūlybe. Dar neseniai toks 
galingas kardinolas atvyko pas jo šventenybę įprasti- 
niam darbui. Popiežius jį ištisas keturias valandas visų 
akivaizdoje išlaikė prieškambaryje, paskui atleido, nesu- 
teikęs audiencijos. Galima įsivaizduoti, ką turėjo iškęsti 
neapsakomai išdidus ministras. Kardinolas buvo įširdęs, 
tačiau neketino nusileisti; jis galvojo, kad iškaršęs senis, 
visą gyvenimą paskyręs Mylimai šeimai ir nepratęs tvar- 
kyti žemiškųjų reikalų, galų gale bus priverstas ieškoti 
jo pagalbos. Bet popiežiaus dorybė nugalėjo; jis sušau- 
kė kardinolus ir, netardamas nė žodžio, ilgai žiūrėjo 
į juos, pagaliau apsipylė ašaromis ir ryžosi atlikti kaž- 
ką panašaus į garbingą atgailą: 

— Senatvės silpnumas,— tarė jis — ir rūpinimasis 
tikėjimo dalykais — kaip žinote, aš stengiuosi naikinti 
bet kokius piktnaudžiavimus bažnyčioje,— paskatino ma- 
ne patikėti žemiškąją valdžią trims sūnėnams; jie jąja 
piktnaudžiavo, ir aš juos išvarau visiems laikams. 

Po to buvo perskaitytas popiežiaus ganytojiškas laiš- 
kas, kuriuo sūnėnai pašalinami iš visų aukštų pareigų 
ir ištremiami į skurdžius kaimelius. Kardinolas-minist- 
ras pirmininkas —į Čivita-Laviniją, hercogas de Palia- 
no —į Sorianą, o markizas — į Montebelį; pagal tą ga- 
nytojišką laišką hercogui atimama jo nuolatinė alga, 
siekianti septyniasdešimt du tūkstančius  piastrų 
(1838 metais — daugiau kaip milijonas frankų). 

Apie šių griežtų įsakymų nevykdymą negalėjo būti 
nė kalbos: visi Romos gyventojai nekentė Karafų šeimos 
ir buvo jų priešai bei prižiūrėtojai. 

Hercogas de Paliano, savo svainio grafo d'Alife ir 
Leonardo del Kardine lydimas, apsigyveno nedideliame 
Soriano kaimelyje, o hercogienė su anyta įsikūrė Ga- 
leze, skurdžiame sodžiuje, už dviejų mylių nuo Soriano. 

Šios vietovės žavingos, bet tai buvo ištrėmimas: jie 
buvo išvyti iš Romos, kur dar neseniai taip akiplėšiš- 
kai viešpatavo. 

Marčelas Kapečė drauge su kitais dvariškiais nuvy- 
ko paskui savo ponią į skurdų kaimelį — jos ištrem- 
ties vietą. Pripratusi, kad visa Roma reikštų jai pagar- 
bą, toji moteris, dar prieš keletą dienų tokia garbinga 
ir besimėgaujanti savo padėtimi, kiek tik nešė jos pui- 
kybė, dabar aplink save tematė vien paprastus kaimie- 
čius, ir net jų stebėjimasis primindavo hercogienei jos 
smukimą. Ji neturėjo jokios paguodos; dėdė buvo toks 
senas, kad veikiausiai nesuskubtų prieš mirtį atšaukti 
savo sūnėnus. O blogiausia buvo tai, kad trys broliai 
nekentė vienas kito. Kalbėta net, kad hercogas ir mar- 
kizas, kurie neturėję tokių nesuvaldomų aistrų, kaip 
kardinolas, išsigandę jo siautėjimų ir apskundę jį savo 
dėdei popiežiui. 

Patekus į tokią didelę nemalonę, kurios visą siaubą 
dabar teko patirti, atsitiko vienas dalykas, hercogienės 
ir paties Kapečės nelaimei, parodęs, jog ne iš tikros mei- 
lės jis anuomet Romoje sekiojo paskui Martučą. 

Kartą, kai hercogienė jį pasišaukė, norėdama duoti 
kažkokį paliepimą, jis atsidūrė su ja akis į akį — tai 
gal nė poros kartų per metus neatsitikdavo. Pamačius, 
kad kambaryje, kuriame hercogienė jį priėmė, nieko nė- 
ra, Kapečės širdis apmirė, ir jis nutilo. Patikrinęs, ar gre- 
timame kambaryje niekas negali jų išgirsti, jis išdrį4 
so šitaip prabilti: 

— Sinjora, nepasipiktinkite ir neužsirūstinkite dėl 
keistų žodžių, kuriuos drįsiu ištarti. Aš jau seniai my- 
liu jus labiau negu gyvenimą. Jei aš beprotis drįsau įsi- 
mylėjėlio akimis žvilgčioti į jūsų dieviškąjį grožį, tai 
kaltinkite ne mane, o tą antgamtinę jėgą, kuri mane 

stumia ir skatina. Aš kankinuosi, degu; aš neprašau nu- 
malšinti liepsną, kuri mane ryja, o tik maldauju, kad 
jūsų taurį širdis pasigailėtų nuolankaus ir didžiai nusi- 
žeminusio tarno. 

Hercogienė atrodė nustebusi, o svarbiausia supykusi. 

— Marčelai,—tarė ji —ką gi tu įžiūrėjai manyje, 
kad išdrįsti prašyti mano meilės? Argi mano gyveni- 
mas, argi Mano pokalbiai taip nukrypsta nuo padorumo 
taisyklių, kad tu sau leidai tokią įžūlybę? Kaip tu drį- 
sai manyti, jog aš galėčiau atsiduoti tau ar kuriam nors 
kitam, turėdama savo vyrą ir valdovą? Atleidžiu tavo 
žodžius, nes manau, kad tu išėjai iš proto, bet saugokis 
dar kartą padaryti ką nors panašaus, arba — prisiekiu 
tau — liepsiu tave nubausti už pirmąjį ir už antrąjį akiį 
plėšiškumą iš karto. 

Hercogienė pasitraukė, nepaprastai supykusi, ir iš 
tikrųjų Kapečė pasielgė neprotingai: reikėjo kalbėti 
užuominomis, o ne tiesmukai viską išdrožti. Jis sumišo 
ir smarkiai išsigando, kad hercogienė nepapasakotų vis- 
ko vyrui. 

Tačiau toliau įvykiai klostėsi kitaip, negu jis būkš- 
tavo. Kaimo vienatvėje išdidžioji hercogienė de Paliano 
negalėjo susitaikyti neišpasakojusi savo favoritei Dia- 
nai Brankačio, to, ką jai kažkas išdrįsęs pasakyti. Diana 
buvo trisdešimties metų moteris, kankinama ugningų 
aistrų. Ji turėjo rausvus plaukus (kronikininkas keletą 
kartų grįžta prie tos aplinkybės, kuri, jo nuomone, 
matyt, paaiškina visas Dianos Brankačio beprotybes). 
Ji siautulingai mylėjo Domicianą Fornarį, markizo Mon- 
tebelio dvariškį. Ji norėjo su juo susituokti, bet argi 
markizas ir jo Žmona, su kuriais Diana turėjo garbę gi- 
miniuotis, būtų kada nors sutikę išleisti ją už Žmogaus, 
tarnaujančio pas juos? Bent iš pažiūros, toji kliūtis at- 
rodė neįveikiama. 

Tik vienas kelias galėjo užtikrinti pasisekimą: reikė- 
jo įsigyti hercogo de Paliano, markizo vyresniojo bro- 
lio, paramą, ir Diana šiuo atžvilgiu turėjo šiokių tokių 
vilčių. Hercogas elgėsi su ja labiau kaip su giminaite 
negu kaip su tarnaite. Jis buvo atviraširdis, geras žmo- 
gus ir kur kas mažiau negu broliai paisė griežto eti- 

keto. Nors hercogas su tikrai jaunatvišku lengvabū- 
diškumu naudojosi savo aukštos padėties privilegijomis 
ir toli gražu nebuvo ištikimas žmonai, jis švelniai ją 
mylėjo ir, atrodo, nebūtų galėjęs atsisakyti suteikti ko- 
kią nors malonę, jei ji to primygtinai būtų prašiusi. 

Prisipažinimas, kurį Kepečė išdrįso pareikšti herco- 
gienei, pasirodė niūriajai Dianai netikėta laimė. Ligi 
šiol ponios dorovingumas varydavo ją į neviltį; jei 
hercogienė galėtų patirti aistrą, jei ji nusidėtų, tai kiek- 
viename žingsnyje jai būtų reikalinga Diana, ir šioji 
galėtų visko tikėtis iš Moters, kurios paslaptys būtų jai 
žinomos. 

Užuot priminusi hercogienei visų pirma pareigą sau 
pačiai, o paskui baisius pavojus kurie jai grėstų tarp 
tokių įžvalgių dvariškių, Diana, savo aistros deginama, 
ėmė kalbėti poniai apie Marčelą Kapečę taip, kaip pati 
sau kalbėdavo apie Domicianą Fornarį. Ištisomis valan- 
domis besišnekučiuojant toje vienatvėje, Diana kasdien 
kaip nors primindavo hercogienei vargšą Marčelą, koks 
jis esąs gražus, žavingas, tik jau didžiai nusiminęs. Ly- 
giai kaip hercogienė, jis priklausė vienai iš pirmaujan- 
čių Neapolio šeimų, pasižymėjo tauriomis manieromis, 
kaip ir dera jo kraujo žmogui, o tam, kad visais atžvil- 
giais taptų lygus moteriai, kurią išdrįso pamilti, jam 
trūko tiktai užgaidaus likimo malonių, bet ir jų kiek- 
vieną dieną jis galėjo tikėtis. 

Diana su džiaugsmu pastebėjo, jog tos kalbos pa- 
darė teigiamą įspūdį, ponia ėmė dar labiau jąja pasi- 
tikėti. 

Diana netruko pranešti apie tai Marčelui Kapečei. Tą 
karštą vasarą hercogienė dažnai eidavo pasivaikščioti 
į mišką Galezo apylinkėse. Pavakariop ji mėgdavo gro- 
žėtis šiuose miškuose iškylančiomis žavingomis kalvo- 
mis, nuo kurių viršūnės galima matyti vos už dviejų. 
mylių ošiančią jūrą, ir laukdavo, kada padvelks nuo 
jūros vėjelis. 

Nepažeisdamas griežtų etiketo taisyklių, Marčelas 
galėjo atsirasti tame miške. Sakoma, jis ten pasislėpda- 
vęs ir pasirodydavęs hercogienei tik tada, kai ši, Dia- 

nos Brankačio kalbų paveikta, būdavo gerai nusiteikusi. 
Tada Diana duodavo Marčelui ženklą. 

Diana, matydama, jog dar kiek —ir ponia paklus 
pražūtingai aistrai, kurią ji mokėjo įžiebti jos širdyje, 
pati pasidavė audringai meilei, kurią jai įkvėpė Domi- 
cianas Fornaris. Dabar ji buvo tikra galėsianti už jo 
tekėti. Tačiau Domicianas buvo protingas, šalto ir at- 
sargaus būdo jaunuolis; aistringos meilužės dūkas, užuot 
pririšęs, veikiai ėmė jam įkyrėti. Žinodamas, kad Dia- 
na Brankačio artima Karafų šeimos giminaitė, Domicia- 
nas neabejojo, jog bus nudurtas, jei bent kokia žinelė 
apie jų meilę pasieks baisųjį kardinolą Karafą, kuris, 
nors ir jaunesnis už hercogą de Paliano, faktiškai buvo 
tikrasis šeimos galva. 


Hercogienė jau kuris laikas buvo neabejinga Kape- 
čės aistrai. Ir štai vieną gražią dieną kaimely, kur buvo 
ištremtas markizas Montebelis su visu savo dvaru, Do- 
micianas Fornaris nebepasirodė. Jis dingo; vėliau su- 
žinota, kad jis sėdęs į laivą mažame Netuno uoste; jis, 
be abejo, pakeitė pavardę, nes nuo to laiko apie jį nie- 
ko nebegirdėta. 

Kas sugebės aprašyti Dianos neviltį? Iš pradžių her- 
cogienė de Paliano geraširdiškai klausėsi jos nusiskun- 
dimų, bet vieną kartą davė jai pajusti, kad ši pokal- 
bio tema lyg ir jau išsemta. Diana suprato, kad meilu- 
žis ją paniekino; jos širdyje siautėjo žiauriausi jausmai; 
iš to bodėjimosi, kuris valandėlei buvo apėmęs herco- 
gienę, girdint nuolatinius jos skundus, Diana pasidarė 
keisčiausią išvadą. Mergina įsikalė į galvą, kad ne kas 
kitas, o hercogienė paraginusi Domicianą Fornarį ją 
mesti visiems laikams ir, dar daugiau, parūpinusi jam 
pinigų kelionei. Ta beprotiška mintis tesirėmė keliais 
įspėjimais, kuriuos hercogienė kažkada jai buvo pada- 
riusi. Po įtarimų sekė kerštas. Diana paprašė hercogą 
audiencijos ir papasakojo jam viską apie jo žmonos ir 
Marčelo santykius. Hercogas nenorėjo tuo tikėti. 

— Pagalvokite, — tarė jis — kad per penkiolika metų 
aš negalėjau padaryti hercogienei nė mažiausio priekaiš- 
to; ji atsispyrė visoms dvaro pagundoms ir puikios pa- 
dėties, kurią turėjome Romoje, teikiamoms vilionėms; 

žavingiausi kunigaikščiai ir net pats hercogas de Gizas, 
prancūzų kariuomenės vadas, nieko nelaimėjo — o tu 
nori mane įtikinti, kad ji susideda su paprastu ginkla- 
nešiu! 

Nelaimei, tremtinys hercogas, gyvendamas tame So- 
riano kaimelyje už dviejų mylių nuo sodžiaus, kuriame 
buvo įsikūrusi jo žmona, smarkiai nuobodžiavo. Todėl 
Dianai pavyko gauti pas jį daug audiencijų, apie ku- 
rias hercogienė nieko nežinojo. Diana buvo nuostabi 
moteris; aistra padarė ją iškalbingą. Ji pripasakodavo 
hercogui daugybę smulkmenų; kerštas virto vieninte- 
liu jos malonumu. Ji jam kartojo, kad beveik kas va- 
karą, apie vienuoliktą valandą, Kapečė įsėlinąs į herco- 
gienės miegamąjį ir išeinąs iš ten ne anksčiau kaip ant- 
Ią arba trečią valandą ryto. 

Iš pradžių hercogas toms kalboms buvo visiškai abe- 
jingas ir nenorėjo vargintis: vykti vidurnaktį dvi my- 
lias į Galezą, kad galėtų netikėtai įeiti į žmonos mie- 
gamąjį. 

Bet kartą vakare, hercogui viešint Galeze,— nors 
saulė jau nusileido, bet dar buvo šviesu, — į jo saloną 
išsidraikiusiais plaukais įpuolė Diana. Visiems pasišali- 
nus, ji pranešė, kad Marčelas Kapečė ką tik įėjęs į her- 
cogienės miegamąjį. Hercogas, matyt, tą akimirką blo- 
gai nusiteikęs, pasičiupo durklą ir nubėgo į žmAbnos 
miegamąjį; įėjęs pro slaptąsias duris, jis ten rado Mar 
čelą Kapečą. Iš tikrųjų, jį pamatę, meilužiai nustėro; 
tačiau šiaip padėtyje, kurioje jis juos užtiko, nebuvo 
nieko peiktino. Hercogienė gulėjo lovoje ir užrašinėjo 
kažkokias smulkias išlaidas; miegamajame buvo kam- 
barinė; Marčelas stovėjo už trijų žingsnių nuo lovos. 

Hercogas įsiutęs stvėrė Marčelą už gerklės, nusivil- 
ko jį į gretimą kambarį ir įsakė jam mesti žemėn durklą 
ir stiletą, kuriais šis buvo apsiginklavęs. Po to hercon 
gas pašaukė sargybinius, kurie tučtuojau nuvedė Mar- 
čelą į Soriano kalėjimą. 

Hercogienė buvo palikta savo rūmuose, bet stipriai 
saugoma. 

Hercogas nebuvo žiaurus; jis, atrodo, ketino nuslėpti 
tą gėdingą dalyką, kad nereikėtų griebtis kraštutinių 

priemonių, kurių reikalautų jo įžeista garbė. Jis norėjo 
visus įtikinti, jog Marčelas suimtas visai už ką kita; 
remdamasis ta dingstimi, kad Marčelas prieš du tris mė- 
nesius labai brangiai pirkosi keletą didžiulių rupūžių, 
hercogas apskelbė, esą šis jaunuolis mėginęs jį nunuo- 
dyti. Tačiau tikrasis nusikaltimas buvo per daug gerai 
žinomas, ir kardinolas, hercogo brolis, pasiuntė pasi- 
teirauti, kada jis ketinąs kaltininkų krauju nuplauti įžei- 
dimą, kurį šie išdrįsę padaryti jų šeimai. 

Hercogas pasišaukė į pagalbą žmonos brolį grafą 
d'Alife, ir šeimos draugą Antonijų Torandą. Visi trys; 
sudarę kaip ir kokį tribunolą, nuteisė Marčelą Kapečę, 
apkaltiną svetimoteriavimu su hercogiene. 

Tačiau žemiškieji dalykai — nepastovūs. Popiežius 
Pijus IV, Povilo IV įpėdinis, priklausė Ispanijos politinei 
partijai. Jis negalėjo nevykdyti karaliaus Pilypo II va- 
lios, o šis pareikalavo iš jo kardinolo ir hercogo de 
Paliano mirties. Abu broliai stojo prieš vietos tribuno- 
lą, ir iš jų bylos protokolo mes sužinome visas Marčelo 
Kapečės mirties aplinkybes. 

Vienas iš daugelio liudytojų parodė štai ką: 

— Mes buvome Soriane; hercogas, mano ponas, il- 
gai kalbėjosi su grafu d'Alife... Vakare, labai vėlai, 
nusileidome į rūsį apatiniame namų aukšte, kur herco- 
gas buvo įsakęs paruošti virves kaltinamajam kankinti. 
Be hercogo, ten buvo grafas d Alife, sinjoras Antonijus 
Torandas ir aš. 

Pirmas iškviestas liudytojas buvo kapitonas Kamilis 
Grifonė, artimas Kapečės draugas ir patikėtinis. Herco- 
gas jį paklausė: 

— Sakyk tiesą, drauguži. Ar tu žinai, ką darė Mars 
čelas hercogienės miegamajame? 

— Nieko nežinau; jau daugiau kaip trys savaitės 
aš su Marčelu esu susipykęs. 

Kadangi jis atkakliai vengė ką nors daugiau sakyti, 
hercogas pašaukė keletą savo sargybinių. Soriano po- 
desta surišo Grifonę virve. Sargybiniai patraukė virvę 
ir iškėlė kaltinamąjį per keturis pirštus nuo žemės. Pa- 
kybojęs taip gerą ketvirtį valandos, kapitonas tarė: 

— Nuleiskite mane, pasakysiu, ką žinau. 

Pastatę jį ant žemės, sargybiniai išėjo, ir mes liko- 
me su juo vieni. 

— Aš iš tikrųjų keletą kartų esu lydėjęs Marčelą 
iki hercogienės miegamojo,— tarė kapitonas,— bet dau- 
giau nieko nežinau, nes laukdavau jo gretimame kieme 
iki kokios pirmos valandos nakties. 

Tuojau vėl buvo pašaukti sargybiniai ir, hercogui 
įsakius, jie vėl iškėlė kapitoną taip, kad jo kojos nelietė 
žemės. Netrukus kapitonas suriko: | 

— Nuleiskite mane, pasakysiu tiesą. Iš tikrųjų, — 
tęsė jis, — jau keletas mėnesių, kaip aš pastebėjau, kad 
Marčelas mylisi su hercogiene, ir norėjau pranešti apie 
tai jūsų prakilnybei arba don Leonardui. Hercogienė 
kas rytą siųsdavo teirautis apie Marčelą; duodavo jam 
dovanėlių, tarp kitko, itin rūpestingai paruoštos ir labai 
brangios uogienės; aš esu Matęs pas Marčelą nuostabaus 
darbo auksines. grandinėles, kurias, matyt, buvo gavęs 
iš hercogienės. 

Po šio parodymo kapitonas vėl buvo nugabentas į ka- 
lėjimą. Atvestas hercogienės durininkas pareiškė nieko 
nežinąs. Jį surišo virve ir iškėlė į orą. Po pusvalandžio 
jis tarė: 

— Nuleiskite mane, pasakysiu, ką žinau. 

Atsidūręs ant žemės, jis pareiškė nieko nežinąs; jį 
vėl iškėlė į orą. Po pusvalandžio nuleido; jis paaiškino, 
kad tik neseniai buvęs paskirtas patarnauti hercogienei. 
Kadangi šis Žmogus, galimas daiktas, iš tikrųjų nieko 
nežinojo, jį vėl grąžino į kalėjimą. 

Visa tai atėmė daug laiko, kadangi sargybiniams 
kiekvieną kartą buvo įsakoma išeiti. Norėta juos įti- 
kinti, jog tardoma ryšium su mėginimų nunuodyti ru- 
pūžių nuodais. 

Buvo jau vėlyva naktis, kai hercogas įsakė atvesti 
Marčelą Kapečę. Sargybiniams išėjus ir sandariai užra- 
kinus duris, hercogas jį paklausė: 

— Ką jūs veikėte hercogienės miegamajame, likda- 
mas ten ligi pirmos, antros, o kartais net ir ligi ketvir- 
tos valandos ryto? 

Marčelas viską neigė; pašaukti sargybiniai jį paka- 
bino; virvė ištempė jam rankas; negalėdamas pakelti 

skausmo, jis paprašė nuleisti žemėn; pasodintas ant kė- 
dės pradėjo kalbėti, bet susipainiojo ir pats nežinojo,“ 
ką kalba. Pašaukti sargybiniai vėl jį pakalbino. Jis ilgai 
taip kabojo. Pagaliau vėl pasiprašė nuleidžiamas. 

— Aš iš tikrųjų įeidavau į hercogienės miegamąjį 
tokiu neleistinu laiku,— tarė jis — bet aš meilinausi sin- 
jorai Dianai Brankačio, jūsų prakilnybės dvaro damai, 
kuriai buvau davęs žodį vesti ir kuri leisdavo man vis- 
ką, išskyrus tai, kas priešinga garbei. 

Marčelas vėl buvo nugabentas į kalėjimą, kur, su- 
vedus jį akistaton su kapitonu ir Diana, ši viską pa- 
neigė. 

Po to Marčelas vėl buvo atvestas į rūsį; kad mes pri- 
ėjome prie durų, jis tarė: 

— Pone hercoge, jūsų prakilnybė prisimenate, kad 
žadėjote dovanoti man gyvybę, jei pasakysiu visą tie- 
są. Nebereikia virvės, aš jums viską pats pasakysiu. 

Tada jis priėjo prie hercogo ir virpančiu, vos girdi- 
mu balsu prisipažino, kad iš tiesų hercogienė apdova- 
nojusi jį savo palankamu. Sulig tais žodžiais hercogas 
puolė Marčelą ir įkando jam į skruostą; paskui išsi- 
traukė durklą, ir aš pamačiau, kad jis ruošiasi smogti 
kaltininkui. Tada aš pasakiau, kad būtų gera, jeį Mar- 
čelas savo ranka surašytų prisipažinimą; tas dokumen- 
tas būtų pateisinimas jo prakilnybei. Įėjome į rūsį, kur 
radome rašymo reikmenis; bet virvė buvo taip sužei- 
dusi Marčelo petį ir ranką, kad jis tepajėgė parašyti 
tuos kelis žodžius; „Taip, aš apgavau savo po- 
ną; taip aš nuplėšiau jam garbę!“ 

Hercogas skaitė, ką Marčelas rašė. Jam baigus, her- 
cogas puolė jį ir smogė tris kartus durklu, nuo ko Mar- 
čelas mirė. Diana Brankačio stovėjo čia pat, per tris. 
žingsnius, nei gyva, nei mirusi ir turbūt tūkstantį kartų 
apgailesdavo tai, ką padarė. 

— Moterie, neverta savo aukštos kilmės! — sušuko 
hercogas.— Tu esi vienintelė mano nešlovės priežastis. 
Tu stengeisi mane sukurstyti, norėdama patenkinti savo 
nedorus malonumus! Dabar gausi atpildą už visas sa- 
vo išdavystes. 

Tai sakydamas, jis stvėrė ją už plaukų ir perpjovė 
jai peiliu gerklę. Kraujas pliūptelėjo čiurkšle, ir nelai- 
mingoji krito negyva. 

Hercogas įsakė įmesti abu lavonus į išmatų duobę 
prie kalėjimo. 

Jaunasis kardinolas Alfonsas Karafa, markizo Mon- 
teblio sūnus, vienintelis iš visos šeimos, kurį Povilas IV 
paliko prie savęs, laikė savo pareiga papasakoti jam, 
apie šį įvykį. Popiežius tiek tepasakė: 

— O ką gi jie padarė su hercogiene? 

Romoje visi manė, kad šie žodžiai turėjo nulemti ne- 
laimingajai moteriškei mirtį. Tačiau hercogas negalėjo 
ryžtis tokiai didelei aukai galbūt dėl to, kad hercogienė 
buvo nėščia, o gal dėl švelnaus jausmo, kurį kitados 
jautė savo žmonai. 

Praslinkus trims mėnesiams nuo to svarbaus dory- 
bės akto, kurį atliko šventasis popiežius Povilas IV, išsi- 
žadėdamas visos savo šeimos, jis susirgo, ir, dar tris 
mėnesius pasirgęs, 1559 metų rugpjūčio 18 dieną mirė. 

Kardinolas rašė hercogui de Paliano vieną laišką po 
kito, be paliovos jam kartodamas, kad jų garbė reika- 
laujanti hercogienės mirties. Mirus dėdei, nežinodamas, 
kaip į šią bylą pažiūrės naujai išrinktasis popiežius, jis 
norėjo, kad visa būtų baigta kuo trumpiausiu laiku. 

Hercogas, paprastas, geras žmogus ir garbės klausi- 
mais kur kas mažiau skrupulingas negu kardinolas, ne- 
galėjo ryžtis baisiam kraštutinumui, kurio iš jo reika- 
lauta. Jis galvojo, kad pats ne kartą buvęs neištikimas 
hercogienei ir nė kiek nesistengęs to nuo jos slėpti. 
Tie nesąžiningi jo poelgiai galėję tokią išdidžią moterį 
pastūmėti į kerštą. 

Kardinolas, prieš eidamas į konklavą, išklausęs mi- 
šių ir priėmęs šv. Komuniją, dar kartą parašė broliui, 
kad jam nusibodę tie nuolatiniai atidėliojimai ir, jei her- 
cCogas pagaliau nesiryšiąs tam, ko reikalaujanti šeimos 
garbė, jis prisiekiąs, jog nebesikišiąs į jo reikalus ir ne- 
besistengsi4s jam padėti nei konklavoje, nei įsigyti nau- 
jojo popiežiaus malonę. Tačiau priežastis, pagaliau pa- 
skatinusi hercogą apsispręsti, neturėjo nieko bendro su 
įžeista garbe. Hercogienė, nors ir griežtai saugojama, 

girdi, radusi būdą pranešti Markui Antonijui Kolonai, 
mirtinam hercogo priešui (iš jo hercogas buvo atėmęs 
Paliano hercogystę), kad tuo atveju, jei Markas Anto- 
nijus rasiąs būdą išgelbėti jai gyvybę ir ją išvaduoti, 
ji iš savo pusės padėsianti jam užimti Paliano tvirtovę, 
kurios komendantas esąs jai atsidavęs žmogus. 

1559 metų rugpjūčio 28 dieną hercogas pasiuntė 
į Galezą dvi kuopas kareivių. Rugpjūčio 30 dieną her- 
cogo giminaitis don Leonardas del Kardine ir hercogie- 
nės brolis don Ferantė, grafas d'Alife, atvyko į Galezą 
ir įėjo į hercogienės kambarius jos nužudyti. Jie pra- 
nešė, kad ji turinti mirti; hercogienė išklausė tą žinią 
visiškai ramiai, tik pareiškė norą atlikti išpažintį ir iš- 
klausyti šv. mišių. Paskui, kai abu sinjorai priėjo prie 
jos, ji pastebėjo, kad jie tarpusavy nesutaria. Ji pa- 
klausė, ar esąs jos vyro hercogo įsakymas ją nužudyti. 

— Taip, sinjora,— atsakė don Leonardas. 

Hercogienė panoro pamatyti tą įsakymą. Don Feran- 
tė jį parodė. 

(Hercogo de Paliano bylos protokoluose aš radau šį 
baisų įvykį mačiusių vienuolių parodymus. Jie daug 
tikslesni už kitų liudytojų parodymus; matyti, taip atsi- 
tiko dėl to, kad vienuoliai teismo akivaizdoje kalbėjo 
be baimės, tuo tarpu kiti liudytojai buvo daugiau ar 
Mažiau savo pono bendrininkai.) 

Kapucinas brolis Antonijus iš Pavijos šit ką pasakė: 

— Po mišių, kurių metu hercogienė pamaldžiai pri- 
ėmė šventąją Komuniją, mes mėginome ją paguosti, bet 
kaip tik tada į kambarį įėjo grafas d Alife, ponios her- 
cogienės brolis, su virve ir nykščio storumo, apie pusės 
uolekčio ilgumo riešutmedžio lazdele. Jis užrišo herco- 
gieneį akis skarele, kurią toji visiškai ramiai užsitraukė 
dar labiau ant akių, kad jo nematytų. Grafas užnėrė 
jai virvę ant kaklo, bet ši buvo per trumpa, todėl jįs 
nuėmė ją ir pasitraukė truputį į šalį; išgirdusi jo žings- 
nius, hercogienė nusiėmė skarelę nuo akių ir paklausė: 

— Na kas gi čia dabar! Ko delsiate? » 

Grafas atsakė: 

— Virvė per trumpa, eisiu paieškoti kitos, kad jums 
netektų kankintis. 

Tai pasakęs, jis išėjo; netrukus grįžo, kita virve ne- 
šinas, vėl skarele užrišo hercogieneį akis, užnėrė ant 
kaklo virvę ir, prakišęs į mazgą lazdelę, pasukinėjo ją. 
Taip jis pasmaugė hercogienę. Viso šio įvykio metų, 
hercogienė išlaikė paprasčiausio pasikalbėjimo toną. 

Antrasis kapucinas brolis Antonijus iš Salazaro sa- 
vo parodymą baigia šiais žodžiais: 

— Sąžinės graužiamas norėjau išeiti iš kambario, 
kad nematyčiau jos mirties, bet hercogienė man tarė: 
„Dėl Dievo meilės, neišeik iš čia.“ 

(Toliau vienuolis pasakoja apie jos mirties aplinky- 
bes visiškai taip, kaip jas ką tik pateikėme.) Jis vri- 
duria: 

— Ji mirė kaip gera krikščionė, dažnai kartodama: 
„Aš tikių, aš tikiu.“ 

Abu vienuoliai, matyti, gavę iš savo viršininkų rei- 
kalingą leidimą, savo parodymuose kartoja, kad herco- 
gienė visą laiką, ir kalbėdamasi su jais, ir per visas iš- 
pažintis, o ypač per išpažintį prieš mišias, kurių metu 
ji priėmė šventąją Komuniją, tvirtinusi esanti visiškai 
nekalta. Jei ji buvus kalta, tai tas atkaklus išdidumas 
turėjęs įstumti ją į pragarą. į 

Suvedus kapuciną brolį Antonijų iš Pavijos akistaton 
su don Leonardu del Kardine, vienuolis pasakė: 

— Mano draugas priminė grafui, kad derėtų pa- 
laukti, kol hercogienė pagimdys. „Ji jau šeštame nėš- 
tumo mėnesy,— pridūrė jis, — nereikia žudyti jos įsčio- 
se nešiojamo vargšo nelaimingo kūdikėlio sielos, jo ne- 
pakrikštijus." 

Į tai grafas d Alife atsakė: 

— Jūs žinote, kad turiu vykti į Romą, ir aš neno- 
riu ten pasirodyti su ta kauke ant veido (su šiuo neat- 
keršytu įžeidimu). 

Vos tik hercogienė mirė, abu kapucinai prisispyrę 
reikalavo nedelsiant padaryti skrodimą, kad galima bū- 
tų pakrikštyti kūdikį, tačiau nei grafas, nei don Leonar- 
das neatsižvelgė į jų prašymus. 

Kitą dieną hercogienė buvo iškilmingai palaidota 
vietos bažnyčioje (aš skaičiau protokolą). Žinia apie tą 
įvykį veikiai pasklido, tačiau nepadarė didelio įspūdžio, 

nes to jau seniai buvo laukiama; Galeze ir Romoje jau 
ne kartą ėjo gandai apie hercogienės mirtį, be to, nu- 
žudymas už miesto ribų, popiežiaus sostui esant lais- 
vam, nebuvo kažkas ypatinga. 

Konklava, susirinkusi po Povilo IV mirties, buvo la- 
bai audringa ir truko ne mažiau kaip keturis mėnesius. 

1559 metų gruodžio 26 dieną vargšas kardinolas 
Karlas Karafa buvo priverstas per rinkimus paremti Is- 
panijos iškeltą kardinolą, kuris, be abejo, negalėtų atsi- 
sakyti vykdyti jokių žiaurybių, kokių tik Pilypas II pa- 
reikalautų kardinolui Karafai. Naujai išrinktasis popie- 
žius pasivadino Pijum. IV. 

Jei kardinolas, kai dėdė mirė, nebūtų buvęs ištrem- 
tas, jis būtų buvęs rinkimų šeimininkas arba bent būtų 
įstengęs sukliudyti priešo išrinkimui. 

Netrukus kardinolas ir hercogas buvo suimti; Pily- 
pas II, matyt, įsakė juos sunaikinti. Jiems buvo pateikta 
keturiolika pagrindinių kaltinimo punktų. Buvo apklaus- 
ti visi asmenys, galėję suteikti žinių apie tuos ketu- 
riolika punktų. 

Toji labai gerai paruošta byla susideda iš dviejų to- 
mų in-:folio. Juos aš perskaičiau su dideliu dėmesiu, 
nes kiekviename puslapyje aptinki papročių smulkme- 
nas, kurių istorikai nepripažino vertomis istorijos di- 
dingumo. Aš ten radau labai vaizdingų detalių apie is- 
panų partijos vadovaujamą mėginimą nužudyti kardino- 
lą Karafą, anuomet visagalį ministrą. 

Beje, kardinolas ir jo brolis buvo nuteisti už nusi- 
kaltimus, kurie nebūtų laikomi nusikaltimais, jei juos 
būtų įvykdęs kas nors kitas: pavyzdžiui, už tai, kad jie 
nužudė neištikimos žmonos meilužį ir pačią žmoną. Po 
kelerių metų kunigaikštis Orsinis vedė didžiojo Toska- 
nos heicogo seserį; jis apkaltino ją neištikimybe ir lie- 
pė nunuodyti pačioje Toskanoje, gavęs didžiojo herco- 
go, jos brolio, sutikimą, ir jis niekados nebuvo tuo kal- 
tinamas. Daugelis Medičių šeimos kunigaikštienių šitaip 
mirė. 

Pasibaigus dviejų Karafų bylai, apie ją buvo pa- 
rengta smulki ataskaita, kuri keletą kartų buvo nagri- 
nėjama kardinolų kongregacijose. Pernelyg aišku, jog, 

kartą susitarus dėl mirties bausmės už žmogžudystę, ku- 
ria keršyta už svetimoteriavimą (tokiais nusikaltimais 
teismo organai niekados nesirūpindavo), kardinolas bu- 
vo kaltas, kad ragino brolį nusikalstamam veiksmui, 
o hercogas tuo, kad liepė jį įvykdyti. 

1561 metų kovo 3 dieną popiežius Pijus IV sušaukė 
konsistoriją, kuri posėdžiavo aštuonias valandas, ir, jai be- 
sibaigiant, jis paskelbė nuosprendį broliams Karafoms 
šiais žodžiais: Prout in schedula. (Tebūnie pa- 
daryta taip, kaip reikia.) 

Kitą naktį fiskalas pasiuntė į šv. Angelo pilį bari- 
gello įvykdyti mirties nuosprendį dviem broliam — 
Karlui, kardinolui Karafai, ir Chuanui, hercogui de Pa- 
liano; tas ir buvo padaryta. Pirmiausia imtasi hercogo. 
Jis buvo pergabentas iš šv. Angelo pilies į Tordinonos 
kalėjimą, kur viskas buvo paruošta; ten hercogui, grafui 
d'Alife ir don Leonardui del Kardine buvo nukirstos 
galvos. 

Hercogas pakėlė tą baisią akimirką ne tik kaip aukš- 
tos kilmės didikas, bet ir kaip krikščionis, pasiruošęs 
viską iškęsti iš meilės Dievui. Norėdamas savo du drau- 
gus parengti mirčiai, jis kreipėsi į juos gražiais žodžiais, 
paskui parašė laišką sūnui !. 

Barigello grįžo į šv. Angelo pilį ir paskelbė 
mirties nuosprendį kardinolui Karafai, teduodamas jam 
valandą laiko pasiruošti. Kardinolas pasirodė esąs tvir- 
tesnis dvasia už brolį, nes pasakė mažiau žodžių, kų: 
riuose visada ieškoma stiprybės, nebepajėgiant susival- 
dyti. Išgirdęs baisiąją žinią, jis tik sušnabždėjo: 

— Vadinas, man mirtis! O popiežiau Pijau! O kara- 
liau Pilypai! 

Jis atliko išpažintį, sukalbėjo septynias atgailos 
psalmes, paskui atsisėdo į kėdę ir tarė budeliui: 

— Daryk, kas reikia. 

Budelis jį smaugė šilkine virve, bet ji trūko, ir teko 
pakartoti iš naujo. Kardinolas žvelgė į budelį, nesiteik- 
damas nė žodžio ištarti. 

! Mokytasis p. Sismondis supainioja visą šią istoriją. Žr. straipsnį 
„Karafa“ Mišo biografijoje; jis teigia, kad kardinolo mirties dieną buvusi 


nukirsta galva grafui de Montoric. Grafas buvo kardinolo ir hercogo de 
Paliano tėvas. Mokytasis istorikas tėvą laiko sūnumi. 

(Vėliau prirašyta) 


Keleriems metams praslinkus, šventasis popiežius Pi- 
jus V liepė peržiūrėti bylą, ir nuosprendis buvo panai- 
kintas; kardinolui ir jo broliui buvo sugrąžintos visos 
teisės, O vyriausiasis prokuroras, daugiausia prisidėjęs 
prie jų mirties, buvo pakartas. Pijus V įsakė anuliuoti 
bylą; visi bibliotekose saugojami bylos nuorašai buvo 
sudeginti, taip pat buvo uždrausta juos laikyti, grasi- 
nant atskyrimu nuo bažnyčios; tačiau popiežius nepa- 
galvojo apie tai, kad vienas bylos nuorašas yra jo pa- 
ties bibliotekoje. Kaip tik iš šio nuorašo buvo padary- 
tos visos kopijos, kurias galima matyti šiandien. 


KASTRO VIENUOLYNO 
ABATĖ 


Melodramose taip dažnai ligi šiol buvo rodomi 
XVI amžiaus italų plėšikai, ir tiek daug žmonių yra 
apie juos kalbėję, jų visai nepažindami, kad dabar mes 
apie tuos plėšikus esame susidarę labai klaidingą nuo- 
monę. Reikia pasakyti, kad iš viso tie plėšikai sudarė 
opoziciją žiaurioms vyriausybėms, pakeitusioms! 
Italijoje vidurinių amžių respublikas. Naujasis tironas 
paprastai būdavo turtingiausias sunykusios respublikos 
pilietis. Norėdamas palenkti į savo pusę liaudį, jis puoš- 
davo miestą didingomis bažnyčiomis ir gražiais paveiks- 
lais. Tokie buvo Polentiniai — Ravenoje, Manfredžiai — 
Faencoje, Riariai — Imoloje, Kane — Veronoje, Benti- 
voliai — Bolonjoje, Viskonti — Milane ir pagaliau ma- 
žiau karingi, bet užtat didesni veidmainiai — Medičiai 
Florencijoje. Tarp tų mažų valstybėlių istorikų nėra nė 
vieno, kuris būtų išdrįsęs aprašyti nesuskaičiuojamus 
nunuodijimus ir nužudymus, įvykdytus niekingų, baimės 
kankinamų tironų: mat tie orieji istorikai būdavo jų ap- 
mokami. Reikia neužmiršti, kad kiekvienas tironas as- 
meniškai pažinojo visus jo tikrai neapkentusius respub- 
likonus (pavyzdžiui, didysis Toskanos hercogas Kozimas 
pažinojo Strocį), kad daugelis tų tironų buvo nužudyta, 
ir jūs suprasite, iš kur tie gilios neapykantos ir 
nuolatinio nepasitikėjimo jausmai, kurie XVI amžiaus 
italams suteikė tiek proto bei drąsos ir tokį genialumą 
jų dailininkams. Jūs pamatysite, kad šitos gilios aistros 
neleido atsirasti gana juokingam prietarui, kuris ponios 
de Sevinje laikais buvo vadinamas garbe; jo esmę 
sudaro vyrų noras, net savo gyvybės kaina, patikti da- 

moms ir įsiteikti valdovui, kurio valdiniais yra gimę. 
XVI amžiuje Prancūzijoje vyro veikla galėjo pasireikš- 
ti, o tikroji jo vertė kelti susižavėjimą tik mūšio lauke 
arba dvikovose parodytu narsumu. Kadangi moterims 
patinka narsumas, 0 ypač drąsa, tai jos ir tapo aukš- 
čiausiais vyro privalumų vertintojais. Taip gimė galan- 
tiškumo dvasia, paruošusi dirvą palaipsniui iš- 
nykti visoms aistroms, net meilei, kaip to reikalavo žiau- 
rusis tironas, kuriam mes visi paklūstame ir kuris va- 
dinasi garbės troškimu. Karaliai rėmė — ir visai pagrįs- 
tai — tą garbės troškimą: iš to kilo ordinų kaspinėlio 
valdžia. 

Italijoje Žmogus galėjo pasižymėtį įvairiose srT:i- 
tyse—ir taikliais špagos smūgiais, ir senovinių rank- 
raščių tyrinėjimais. Imkime kad ir Petrarką, kuris buvo 
savo laikmečio dievaitis. XVI amžiaus moteris mylėjo 
graikų kalbos žinovą tiek pat ar net labiau, kaip mū- 
šiuose narsumu pasižymėjusį vyrą. Tada reiškėsi tikro- 
sios aistros, o ne galantiškumo įgūdžiai. Štai kur glūdi 
tas didžiulis skirtumas tarp Italijos ir Prancūzijos; štai 
kodėl tuo metu, kai Prancūzijoje iškilo tie narsieji, šian- 
dien niekam nežinomi, XVI amžiaus karvedžiai, nužudę 
daugybę savo priešų, Italijoje gimė Rafaeliai, Džiordžio- 
niai, Ticianai, Koredžiai. 

Prašau man atleisti už tą rūsčią tiesą. Kaip ten be- 
būtų, žiaurus ir neišvengiamas smulkiųjų Itali- 
jos tironų kerštas viduriniais amžiais palenkė liaudies 
širdis plėšikų pusėn. Plėšikų nekęsta, kai jie vogdavo 
arklius, javus, pinigus, žodžiu, visa, kas reikalinga jų 
gyvenimui, tačiau širdies gilumoje žmonės juos mylė- 
jo. Todėl ir kaimo merginos pirmenybę atiduodavo tam 
vaikinui, kuris bent kartą gyvenime būdavo privers- 
tas andar alla mMachia, tai yra dėl kokio nors 
pernelyg neatsargaus poelgio bėgti į miškus ir ieškoti 
prieglobsčio pas plėšikus. 

Dargi mūsų laikais Žmonės, aišku, vengia susitikti 
su plėšikais, tačiau kai ištinka juos bausmė — kiekvie- 
nas jų gailisi. Juk .toji liaudis tokia jautri, tokia pašai- 

pi, besityčiojanti iš visų valdžios cenzūros aprobuotų 
spaudinių, mielai skaito poemėles, kuriose karštai ap- 
dainuojamas garsiausiųjų plėšikų gyvenimas. Tose isto- 
rijose sutinkamas didvyriškumas jaudina visados gyvą 
žemųjų klasių menininko gyslelę. Be to, liaudžiai 
taip įkyrėjo oficialūs kai kurių asmenų garbstymai, 
jog visa, kas šia prasme nėra oficialu, lengvai pasiekia 
jos širdį. Reikia pasakyti, kad žemieji gyventojų sluoks- 
niai Italijoje kenčia nuo tam tikrų veiksnių, kurių ke- 
liautojas niekados nepastebės, nors išgyventų toje ša- 
lyje ir dešimt metų. Pavyzdžiui, prieš penkiolika metų, 
kol dar vyriausybės nebuvo susipratusios išnaikinti plė- 
šikų', neretai galėjai būti liudininku kai kurių jų žyg- 
darbių baudžiant mažųjų miestų valdytojus už sau- 
valę. Tie valdytojai, turį absoliučią valdžią ir gauną at- 
lyginimo ne daugiau kaip dvidešimt ekių per mėnesį, 
savaime aiškų, visiškai priklauso nuo turtingiausios to 
krašto šeimos, kuri vien todėl, kad turtinga, engia sa- 
vo priešus. Jei plėšikams ir ne visada pavykdavo nu- 
bausti tuos mažus despotus, tai jie bent juos pašiep- 
davo ir iškrėsdavo jiems piktų pokštų, 0 sąmojingai 
liaudžiai tas labai patinka. Satyrinis sonetas paguodžia 
italą visose nelaimėse, bet įžeidimo jis neužmiršta nie- 
kados. Štai dar vienas esminis skirtumas tarp italo ir 
prancūzo. 

XVI amžiuje, miestelio valdytojui pasmerkus mirti 
kokį nors įtakingos šeimos neapykantą užsitraukusį varg- 
šą gyventoją, neretai atsitikdavo, kad plėšikai užpul- 
davo kalėjimą ir mėgindavo išvaduoti auką. O galingoji 
šeima, ne per daug pasikliaudama aštuoniais ar dešim- 
čia kareivių, kuriems valdžia pavesdavo saugoti kalė- 
jimą, išstatydavo savo lėšomis pasamdytų kareivių būrį. 
Pastarieji, vadinami bravi, įsiruošdavo stovyklą ne- 
toli kalėjimo ir apsiimdavo lydėti į bausmės vietą ne- 
laimingąjį, kurio mirtis taip būdavo nuperkama. Jei toje 


! Gasparonė, paskutinis plėšikas, vedė derybas su vyriausybe 1826 
metais; jis uždarytas Čivita-Vekjos tvirtovėje su trisdešimt dviem savo 
bendrais. Jis buvo priverstas pasiduoti dėl to, kad Apeninų viršūnėse, 
kur jisai slapstėsi, nebuvo vandens. Jis nekvailas žmogus, gana malonios 
išvaizdos. 

galingoje šeimoje būdavo jaunas vyras, jis stodavo to 
greitosiomis surinkto kareivių būrio priešaky. 

Tokia civilizacijos būklė pažeidžia moralę, aš su tuo 
sutinku; mūsų laikais yra dvikova, nuobodulys ir nepa- 
perkami teisėjai; bet užtat tie XVI amžiaus papročiai 
gimdė vyrus, vertus šio vardo. 

Daugelis istorikų, kuriuos dar ir šiandien tebegarbs- 
to šabloniška akademijų literatūra, stengėsi nuslėpti su- 
sidariusią padėtį, kuri apie 1550 metus išugdė tokius 
stiprius charakterius. Tais laikais atsargus tų istorikų 
melas buvo atlyginamas visokiais garbingais titulais;: 
kokius tik galėdavo suteikti Florencijos Medičiai, Fera- 
ros dEste, Neapolio vicekaraliai ir t.t. Vienas vargšas 
istorikas, pavarde Džanonė, norėjo kilstelėti uždangos 
kraštelį; bet kadangi teišdrįso pasakyti mažą dalelę tie- 
sos, be to, dar labai neaiškiai ir miglotai, jis buvo labai 
nuobodus, tačiau tai jam nesukliudė 1758 metų kovo 
7 dieną, sulaukus aštuoniasdešimt dvejų metų, mirti ka- 
lėjime. 

Norint pažinti Italijos istoriją, jokiu būdu negalima 
skaityti visuotinai pripažintų autorių; niekur kitur taip 
nežinota melo kainos, niekur kitur jis nebuvo taip dos- 
niai apmokamas.! 

Pirmieji istorijos. šaltiniai, surašyti Italijoje po gilios 
IX amžiaus barbarystės, jau mini plėšikus ir kalba apie 
juos taip, tarsi jie būtų gyvavę nuo neatmenamų laikų. 
(Žr. Muratorio rinkinį) Kai meno laimei, o visuomenės 
gerovės, teisingumo, geros valdžios nelaimei, viduram- 
žių respublikos buvo panaikintos, energingiausieji res- 
publikonai, tie, kurie laisvę mylėjo labiau negu jų ben- 
drapiliečių dauguma, rado prieglobstį miškuose. Savaime 
aiškų, kad Baljonių, Malatesti, Bentivolių, Medičių ir 
kitų ponų engiama liaudis mylėjo ir gerbė jų priešus. 


' Paolas Džiovijus, Komo vyskupas, Aretinas ir šimtai kitų mažiau 
įdomių autorių, kuriuos nuo nešlovės teišgelbėjo baisus jų knygoms bū- 
dingas nuobodulys, Robertsonas, Roskas — kupini melo. Gvičardinis par- 
sidavė Kozimui I, kuris pasityčiojo iš jo. Mūsų laikais Koleta ir Pinjotis 
pasakė tiesą, tačiau pastarasis bijojo netekti tarnybos, todėl pageidavo 
kad jo kūriniai būtų išspausdinti tik po mirties. 

Po pirmųjų uzurpatorių iškilę mažieji tironai savo žiaury- 
bėmis (pavyzdžiui, Kozimas, pirmasis didysis Florenci- 
jos hercogas, kuris įsakydavo žudyti respublikonus, be- 
ieškančius prieglobsčio Venecijoje ar net Paryžiuje) pa- 
pildė tų plėšikų eiles. Kalbant apie laikus, artimus tiems, 
kada gyveno mūsų herojė, būtent, apie 1550 metus Alba- 
no apylinkėse labai sėkmingai veikė Alfonso Pikolomi- 
nio — hercogo de Monte Mariano ir Marko Šaros va- 
dovaujamos ginkluotos gaujos, kurios nebijojo anuo 
metu didele narsa pasižymėjusių popiežiaus kareivių. 
Šių garsių vadų, kuriais liaudis dar ir šiandien tebesi- 
žavi, veikimo sritis tęsėsi nuo Po upės ir Ravenos pelkių 
iki anuo metu Vezuvijų dengusių miškų. Jų žygiais iš- 
garsėjusi Fadžolos giria, esanti už penkių mylių nuo 
Romos, kelyje į Neapolį, buvo vyriausioji Šaros būstinė, 
o jis Grigaliaus XIII laikais po savo vėliavomis subur- 
davo kartais po keletą tūkstančių kareivių. Smulki šio 
įžymaus plėšiko istorija dabartinės kartos žmogui atro- 
dytų neįtikima ta prasme, kad niekas nenorėtų suprasti 
jo veiksmų motyvų. Jis buvo nugalėtas tik 1592 metais. 
Supratęs, kad jo padėtis beviltiška, Šara pradėjo dery- 
bas su Venecijos respublika ir, atrinkęs labiausiai jam 
atsidavusius arba, jei norite, labiausiai nusikaltusius ka- 
reivius, perėjo tarnauti respublikai. Romos vyriausybei 
reikalaujant, Venecija, kuri buvo pasirašiusi su Šara su- 
tartį, įsakė jį nužudyti, o jo narsiuosius kareivius pa4 
siuntė ginti Kandijos salą nuo turkų. Gudrūs venecijie- 
čiai puikiai žinojo, kad Kandijoje siaučia maras; per ke- 
letą dienų iš penkių šimtų kareivių, kuriuos Šara buvo 
pristatęs respublikai, beliko šešiasdešimt septyni. 

Fadžolos giria, kurios milžiniški medžiai dengia ka- 
daise veikusį ugnikalnį, buvo paskutinė Marko Šaros 
žygių arena. Kiekvienas keliautojas jums pasakys, kad 
tai puikiausia nuostabiosios Romos lygumos vieta, kuri 
savo niūria išvaizda atrodo sukurta tragedijai. Tamsi tos 
girios žaluma vainikuoja Monte Albano viršūnes. 

Tas puikusis kalnas atsirado daugelį amžių prieš Ro- 
mos įkūrimą, išsiveržus ugnikalniui. Tolimoje priešistori- 
nėje epochoje vidury plačios lygumos, kuri kitados drie- 
kėsi tarp Apeninų ir jūros, staiga iškilo kalnas. Tam- 

saus, ūksmingo Fadžolos miško apsuptas Monte Kavi yra 
aukščiausias jo taškas, matomas iš visur: iš Teračino ir 
Ostijos, iš Romos ir Tivolio; taigi Monte Albano, dabar 
apstatytas rūmais, užbaigia iš pietų pusės tą Romos pa- 
noramą, taip išgarsėjusią tarp keliautojų. Juodųjų kapu- 
cinų vienuolynas pakeitė Monte Kavi viršūnėje Jupite- 
rio Feretriečio šventyklą, į kurią lotynų tautos suplauk- 
davo aukoti bendrų aukų, siekdami sustiprinti tam tik- 
ros religinės sąjungos ryšius. Ginamas nuo kaitros pui- 
kių kaštonų paunksmės, keliautojas per keletą valandų 
pasiekia didžiulius akmenų luitus — Jupiterio šventyklos 
griuvėsius. Bet tų tamsių medžių pavėsyje, kuris toks 
malonus šiame krašte, keleivis net šiandien neramiai 
žvilgčioja į miško tankmę: jis bijo plėšikų. Pasiekųs 
Monte Kavi viršūnę, šventyklos griuvėsiuose susikuria- 
ma ugnis maistui pasigaminti. Nuo šios vietos, iškylan- 
čios virš visos Romos lygumos, vakaruose matyti jūra, 
kuri atrodo lyg už poros žingsnių, nors iš tikrųjų yra už 
trijų ar keturių mylių, joje gali įžiūrėti mažiausią lai- 
velį, su silpniausiais žiūronais gali suskaičiuoti žmones, 
vykstančius garlaiviu į Neapolį. Iš visų kitų pusių akims 
atsiveria puiki lyguma, kuri rytuose, virš Palestrinos, 
baigiasi Apeninais, o šiaurėje — šv. Petro katedra bei 
kitais didingais Romos pastatais. Monte Kavi viršūnė 
nėra labai aukšta, todėl akis pastebi mažiausias smulk- 
menas to puikaus krašto, kuris būtų žavingas ir be isto- 
rinės šlovės; tačiau kiekvienas gojelis, kiekviena apgriu- 
vusios sienos liekana, matoma lygumoje ar kalno atšlai- 
tėse, primena kurį Nors iš tų Mūšių, taip ŽžŽavinčių nuosta- 
biu jo dalyvių patriotizmu ir narsumu, apie kuriuos pa- 
sakoja Titas Livijus. 

Dar mūsų dienomis, norint pasiekti didžiulius akme- 
nis — Jupiterio Feretriečio šventyklos liekanas, kurios 
sudaro juodųjų vienuolių sodo sieną, galima eiti tri u m- 
faliniu keliu, kuriuo kitados vyko pirmieji Romos 
karaliai. Jis išgrįstas labai lygiai tašytais akmenimis; 
Fadžolos girioje užtinkami ilgi to kelio ruožai. 

Papėdėje užgesusio ugnikalnio, kuris, dabar pripil- 
dytas skaidraus vandens, tapo gražiuoju Albano ežeru, 
dydžio penkios ar šešios mylios aplinkui, giliai įspraustu 

tarp lavos uolų, kitados stovėjo Alba, Romos motina; ji 
politiniais sumetimais buvo sugriauta dar pirmųjų ka- 
ralių laikais. Tačiau jos griuvėsiai išliko ligi mūsų die- 
nų. Praslinkus keliems šimtmečiams, už ketvirčio mylios 
nuo Albos, atšlaitėje į jūros pusę, įsikūrė šiuolaikinis 
Albano miestas. Jį skiria nuo ežero virtinė uolų, kurios 
užstoja ežerą nuo miesto ir miestą nuo ežero. Žiūrint iš 
lygumos, balti miesto pastatai ryškiai išsiskiria iš tamsiai 
žalio, taip brangaus plėšikams ir taip dažnai jų išgarsin- 
to miško, kuris iš visų pusių juosia buvusį ugnikalnį.; 

Albano miestas, turįs šiandien penkis ar šešis tūkstan- 
čius gyventojų, nesiekė nė trijų tūkstančių 1540 metais, 
kai pirmosiose diduomenės gretose klestėjo galingoji Kam- 
pirealių šeima, apie kurios nelaimes čia ir bus pasako- 
jama. 

Aš verčiu šią istoriją iš dviejų didžiulių rankraščių — 
vienas Romos, o kitas — Florencijos. Didžiai rizikuoda- 
mas, aš išdrįsau mėginti atkurti jų stilių, kuris labai 
panašus į mūsų senovinių legendų stilių. Dailus ir rit- 
mingas šiuolaikinis stilius, Man atrodo, nelabai teside- 
rintų su dėstomais įvykiais, 0 ypač su autorių sampro- 
tavimais. Jie rašė maždaug 1598 metais. Prašau skaity- 
toją būti atlaidžiu tiek jiems, tiek ir man, 

„Surašęs tiek tragiškų istorijų, — sako Florencijos rank- 
raščio autorius, — aš baigsiu tąja, kuri man kelia didžiau- 
sią sielvartą. Aš papasakosiu apie garsiąją Kastro mies- 
to Vizitacione vienuolyno abatę Eleną de Kampireali, 
kurios byla ir mirtis sukėlė tiek daug kalbų Romos ir 
visos Italijos aukštojoje visuomenėje. Jau apie 1555 me- 
tus plėšikai viešpatavo Romos apylinkėse, o valdžios 
pareigūnai buvo parsidavę galingosioms šeimoms. 1572 
metais, kai vyko šioji byla, į šv. Petro sostą įžengė 
Grigalius XIII Buonkompanjis. Tas šventas popiežius pa- 
sižymėjo visomis apaštališkomis dorybėmis, tačiau jo pa- 
saulietiniam valdymui buvo galima prikišti tam tikrą 
silpnumą: jis nemokėjo nei parinkti sąžiningų teisėjų, 

nei suvaldyti plėšikų; sielojosi dėl nusikaltimų, bet ne- 
mokėjo bausti už juos. Jam atrodė, kad, pasmerkdamas 
ką nors Mirčiai, jis prisiima baisią atsakomybę. Tokių 
pažiūrų išdava buvo ta, kad visi keliai į amžinąjį Miestą 
knibždėte knibždėjo plėšikų. Norint bent kiek saugiau. 
keliauti, reikėjo būti plėšikų draugu. Fadžolos giria, iš 
abiejų pusių juosianti kelią į Neapolį per Albaną, jau 
nuo seno buvo popiežiui priešiškos vyriausybės vyriau- 
sioji būstinė, ir Roma ne kartą buvo priversta, kaip ly- 
gus su lygiu, vesti derybas su Marku Šara, vienu to miš- 
ko karalių. Tų plėšikų jėgos šaltinis buvo aplinkinių 
kaimų valstiečių palankumas jiems. 

Šiame gražiame Albano miestelyje, esančiame taip 
arti vyriausiosios plėšikų būstinės, 1542 metais išvydo 
pasaulį Elena de Kampireali. Jos tėvas buvo laikomas 
turtingiausiu apylinkės patricijumi, todėl vedė Vitori- 
ją Karafą, didelių dvarų Neapolio karalystėje savininkę. 
Galėčiau suminėti keletą dar ir šiandien tebegyvenančių 
senių, kurie labai gerai pažinojo Vitoriją Karafą ir jos 
dukterį. Vitorija buvo proto ir išminties pavyzdys, tačiau 
ir ji nepajėgė apsaugoti savo šeimos nuo žuvimo. Keis- 
tas dalykas! Dėl šiurpių nelaimių, paimtų mano liūdno 
pasakojimo siužetui, atrodo, negalima kaltinti nė vieno 
veikėjo, kuriuos pristatysiu skaitytojui: aš matau tik. 
nelaiminguosius, o iš tikrųjų kaltų rasti negaliu. Nepap- 
rastas jaunosios Elenos grožis, švelni jos siela slėpė savy 
didelius pavojus merginai ir gali būti pateisinamas Džiu- 
lijui Brančifortei, jos mylimajam; 0 visiškas monsinjoro 
Čitadinio, Kastro vyskupo, proto bukumas tam tikra pras- 
me sušvelnina ir jo kaltę. Jam padėjo greitai užkopti 
aukštyn bažnytinės hierarchijos laiptais doras elgesys, 
O ypač taurus gymis ir veidas, pasižymįs tokiais gražiais 
taisyklingais bruožais, kaip reta. Amžininkai rašė, kad 
pamačius negalima buvo jo nepamilti. 

Kadangi nenoriu niekam pataikauti, nenuslėpsiu, jog 
vienas šventumu pagarsėjęs Monte Kavi vienuolyno bro- 
lis (jis ne kartą buvo užtiktas celėje, pakilęs keletą pėdų 
virš žemės, kaip šv. Povilas, ir, aiškų, tik dieviškosios 
malonės padedamas, galėjo išsilaikyti tokioje nepapras- 

toje padėtyje !) išpranašavo sinjorui de Kampirealiui, kad 
jo giminė baigsis drauge su juo ir kad sinjoras teturėsiąs 
du vaikus, kurie abu žūsią smurtine mirtimi. Dėl šios 
pranašystės sinjoras de Kampirealis negalėjo rasti nuo- 
takos savam krašte ir išvyko ieškoti laimės į Neapolį, 
kur jam pavyko rasti didelius turtus ir žmoną, sugeban- 
čią savo dvasinėmis ypatybėmis pakeisti jo nelemtą li- 
kimą, jei toks dalykas, apskritai, būtų buvęs įmanomas. 
Siljoras de Kampirealis buvo laikomas labai doru žmo- 
gumi ir dosniai aukodavo labdaringiems tikslams; tačiau 
Jis nepasižymėjo lanksčiu protu, todėl pamažu vis rečiau 
tesilankydavo Romoje ir pagaliau beveik ištisus metus 
praleisdavo savo rūmuose Albane. Jis visiškai atsidėjo 
įdirbimuį savo žemių toje taip derlingoje lygumoje, kuri 
plyti tarp miesto ir jūros. Žmonos patariamas, jis kuo 
puikiausiai išmokslino sūnų Fabijų, savo kilme nepapras- 
tai besididžiuojantį jaunuolį, ir dukterį Eleną, kurį buvo 
grožio stebuklas,— tuo galima dar ir dabar įsitikinti iš 
jos portreto, esančio kolekcijoje Farneze. Pradėjęs rašyti 
jos istoriją, aš ten užeidinėdavau pasižiūrėti mirtingo 
apvalkalo, dangaus suteikto tai moteriai, kurios nelai- 
minga dalia savo metu sukėlė tiek triukšmo ir dar po 
šiai dienai tebedomina žmonių protus. Pailgas veidas; 
labai aukšta kakta, kaštoniniai plaukai. Veido išraiška 
veikiau linksma; didelės, gilios akys ir tamsūs antakiai, 
lyg du puikiai nubrėžti lankai. Labai plonos lūpos, pasa- 
kytum, kad burnos linijos tapytos garsiojo dailininko 
Koredžio. Tarp kitų galerijoje Farneze ją supančių port- 
retų ji atrodo kaip karalienė. Labai reta, kad linksmu- 
mas šitaip derintųsi su didingumu. 

Išbuvusi ištisus aštuonerius metus dabar sugriauto 
Kastro mieste Vizitacione vienuolyno auklėtine, į kurį 
tais laikais savo dukteris siųsdavo daugelis Romos didi- 
kų, Elena grįžo namo. Atsisveikindama ji padovanojo 


! Dar ir šiandien tokią nenatūralią padėtį Romos apylinkių gyvento- 
jai laiko neabejotinu šventumo požymiu. Apie 1826 metus vienas Albano 
vienuolis keletą kartų buvo pakilęs virš žemės, Dievo malonės padeda- 
mas. Jam buvo priskiriama daugybė stebuklų; iš visos apylinkės, už dvi- 
dešimties mylių, plaukė pas jį žmonės gauti palaiminimo; moterys, pri- 
klausančios aukštosioms visuomenės klasėms, mačiusios jį celėje, paki- 
lusį per tris pėdas nuo žemės. Kartą jis staiga dingęs. 

vienuolynui puikią taurę didžiajam bažnyčios altoriui. 
Kai ji grįžo į Albaną, tėvas už didelį atlyginimą pasi- 
kvietė iš Romos jau senyvo amžiaus sulaukusį įžymųjį 
poetą Čekiną. Jis praturtino Elenos atmintį gražiausio- 
mis dieviškojo Vergilijaus, taip pat jo garsiųjų mokinių, 
Petrarkos, Ariosto bei Dantės, eilėmis. 

Čia vertėjas yra priverstas praleisti ilgą svarstymj 
apie tai, kaip XVI amžiuje buvo vertinami tie didieji 
poetai. Atrodo, Elena mokėjo lotynų kalbą. Eilės, kurių 
ji buvo mokoma, apdainavo meilę, tokią meilę, kuri mums 
1839 metais atrodytų labai juokinga; aš noriu pasaky- 
ti — aistringą meilę, kuri, ugdoma didelių aukų, tegali 
tarpti apgaubta paslaptingumo ir visados esti lydima šiur- 
piausių nelaimių. 

Tokia buvo ir toji meilė, kurią sugebėjo įkvėpti vos 
septyniolikos metų Elenai Džiulijus Brančifortė. Jis buvo 
vienas iš jos kaimynų, labai neturtingas; gyveno skur- 
džiame namelyje ant kalno, ketvirtį mylios nuo miesto, 
tarp Albos griuvėsių, prie šimto penkiasdešimties pėdų 
aukščio bedugnės krašto, apaugusio tankia žaluma, kuri 
supa ežerą. Didingos ir tamsios Fadžolos girios paunks- 
mėje stovįs namelis vėliau, statant Palacuolos vienuoly- 
ną, buvo nugriautas. | 


Vienintelis šio neturtingo jaunuolio privalumas buvo 
jo gyvas bei žvalus būdas ir neapsimestinis nerūpestin- 
gumas, su kuriuo jis pakeldavo savo nedalią. Jo naudai 
dar galima pridurti, kad veidas buvo išraiškingas, nors 
ir negražus. Kalbėta, kad jis narsiai kovęsis kunigaikš- 
čio Kolonos vadovaujamų bravi eilėse ir dalyvavęs 
keliuose labai pavojinguose žygiuose. Nors jis neturėjo 
turtų ir nepasižymėjo grožiu, tačiau kiekviena Albano 
mergina būtų didžiavusis, laimėjusi jo širdį. Visur ma- 
loniai sutinkamas, Džiulijus Brančifortė tepažino trumpa- 
laikius meilės ryšius iki tol, kol iš Kastro vienuolyno 
grįžo Elena. 

Netrukus po to, kai didysis poetas Čekinas persikėlė 
iš Romos į Kampirealių rūmus mokyti jaunąją merginą 
grožinės literatūros, Džiulijus, kuris jį pažinojo, sukūrė 
jam lotynišką eilėraštį apie laimę, nušvitusią poeto se-, 
natvėj: Matyti į jį įsmeigtas tokias gražias akis ir jausti 

tokios tyros sielos džiaugsmą, kai jis teikiasi pritarti jos 
mintims. Jaunų merginų, su kuriomis Džiulijus bendravo 
iki Elenai sugrįžtant, pavydas ir nepasitenkinimas veikiai 
niekais pavertė visas atsargumo priemones, kurių jis 
ėmėsi gimstančiai aistrai paslėpti. Turiu pripažinti, kad 
toji dvidešimt dvejų metų amžiaus vaikino ir septynio- 
likametės merginos meilė iš pradžių reiškėsi tokiu būdu, 
kuriam sveikas protas negalėtų pritarti. Nepraėjo nė trys 
mėnesiai, o sinjoras de Kampirealis jau pastebėjo, jog 
Džiulijus Brančifortė pernelyg dažnai vaikštinėja po jo 
rūmų langais (tuos rūmus dar ir šiandien galima matyti 
vidury didžiosios gatvės, einant į ežerą).“ | 

Jau pirmu sinjoro de Kampirealio pasielgimu išryš- 
kėjo atvirumas ir šiurkštumas, tie du natūralūs padari- 
niai, kuriuos sukelia respublikų leidžiama laisvė ir įpro- 
tis atvirai reikšti aistrą, dar nenuslopintą monarchijos 
papročių. Tą pačią dieną, kai jį suerzino dažni jaunojo 
Brančifortės pasirodymai, jis užpuolė vaikiną tokiais žo- 
džiais: 

— Kaip tu drįsti be paliovos slampinėti prie mano 
namų ir svaidyti įžūlius žvilgsnius į mano dukters lan- 
gus, tu, kuris net padorių drabužių neturi? Jei nebijo- 
čiau, kad kaimynai klaidingai išsiaiškins mano pasielgi- 
mą, duočiau tau tris aukso cechinus, kad, nuvykęs į 
Romą, galėtum nusipirkti padoresnę tuniką. Tada bent 
mano ir mano dukters akių taip dažnai nepiktintų tavo 
skarmalai. 

Elenos tėvas, žinoma, perdėjo: jaunojo Brančifortės 
drabužiai nebuvo jau tokie skarmalai, tik pasiūti iš labai 
paprastos medžiagos. Tačiau reikia pripažinti, jog buvo 
matyti, kad jie, nors labai švarūs ir dažnai valomi, jau 
seniai dėvimi. Džiulijus taip susikrimto dėl sinjoro 
de Kampirealio priekaištų, jog dienos metu nebepasiro- 
dydavo prie jo namų. 

Kaip jau minėjome, dvi arkados, senovinio akveduko 
liekanos, kurios sudarė pagrindines dar Džiulijaus tėvo 
statyto ir savo sūnui palikto namelio sienas, buvo ne 
toliau kaip už penkių ar šešių šimtų žingsnių nuo Alba- 
no. Norėdamas iš šios vietos nusileisti į naująjį miestą, 
Džiulijus turėdavo praeiti pro Kampirealių rūmus. Elena 

veikiai pastebėjo, jog nebesirodo tas keistasis jaunuolis, 
nutraukęs, kaip kuždėjo jos draugės, bet kokius santy- 
kius su kitomis merginomis, kad galėtų visiškai mėgau- 
tis laime, kurią patirdavęs į ją žiūrėdamas. 

Vieną vasaros vakarą, apie vidurnaktį, sėdėdama prie 
atdaro lango, Elena kvėpavo nuo jūros dvelkiančiu vėju, 
kuris labai gerai jaučiamas Albano kalvoje, nors šį mies- 
tą nuo jūros skiria trijų mylių lyguma. Naktis buvo 
tamsi ir tokia tyli, jog galėjai girdėti lapą krintant. Ele- 
na, atsirėmMusi į palangę, galbūt galvojo apie Džiulijų, 
tik staiga kažkas šmėkštelėjo, lyg ir sparnas naktinio 
paukščio, tyliai praskridusio pro pat jos langą. Išsigan- 
dusi ji pasitraukė į kambario gilumą. Jai nė į galvą, 
neatėjo, kad tai gali būti kokio nors praeivio rankų, 
darbas: juk jos langas trečiajame rūmų aukšte buvo 
daugiau kaip per penkiasdešimt pėdų nuo žemės. Staiga 
ji pastebėjo, kad tas keistas daiktas, be garso šmėkščio- 
jęs ten ir atgal palei langą, prie kurio ji rymojo, buvo 
gėlių puokštė; jos širdis ėmė smarkiai plakti. Toji puokš- 
tė, kaip jai pasirodė, buvo pritvirtinta prie keleto tarpu- 
savy surištų nendrinių lazdų, panašių į bambuką. Tokios 
nendrės auga Romos apylinkėse ir pasiekia nuo dvide- 
šimties iki trisdešimties pėdų aukščio. Nendrės buvo gana 
plonos, o vėjas itin stiprus, todėl Džiulijui sunkiai sekėsi 
išlaikyti puokštę tiesiai prieš langą, prie kurio, kaip jis 
spėjo, turėjo būti Elena; be to, naktis buvo tokia tamsi, 
kad iš gatvės per tokį nuotolį nieko negalėjai įžiūrėti. 
Sustingusi prie lango, Elena smarkiai jaudinosi. Jei ji 
paims puokštę —ar tai nebus prisipažinimas? Beje, ji 
nepatyrė nė vieno iš tų jausmų, kuriuos toks nuotykis 
būtų galėjęs sukelti jaunai, puikiai išauklėtai aukštosios 
visuomenės merginai mūsų dienomis. Kadangi jos tėvas 
ir brolis Fabijus buvo namie, pirma mintis dingtelėjo 
jai į galvą, jog jie, išgirdę nors menkiausią triukšmįą, 
šaus į Džiulijų iš arkebuzų; jai pagailo vargšo jaunuo- 
lio, atsidūrusio tokiame pavojuje. Antra jos mintis — 
kad Džiulijus, nors dar labai mažai tepažįstamas, po jos 
artimųjų vis dėlto buvo jai mylimiausias Žmogus pasau- 
lyje. Pagaliau kiek pasvyravusi, puokštę paėmė. Tam- 
soje palietusi gėles, ji pajuto, kad prie vienos gėlės 

stiebelio pririštas laiškas; jį išbėgo į didžiuosius laiptus, 
kad prie Madonos paveikslo degančios lempelės švieso- 
je galėtų jį perskaityti. „Kokia aš neatsargi! — tarė ji 
sau, rausdama iš laimės, perskaičiusi pirmąsias laiško 
eilutes.— Jei mane kas nors pastebės, aš žuvusi, 0 ma- 
niškiai visą gyvenimą persekios tą vargšą jaunuolį!“ Ji 
grįžo į kambarį ir užžiebė lempą. Tai buvo palaimi aki- 
mirka Džiulijui, kuris, gėdydamasis savo pasielgimo ir 
tarsi norėdamas pasislėpti nakties tamsoje, prisišliejo 
prie milžiniško ąžuolo kamieno, vieno iš tų keistos for- 
mos žaliųjų ąžuolų, kurie dar po šiai dienai tebestūkso 
priešais Kampirealių rūmus. 

Savo laiške Džiulijus visiškai atvirai rašė, kaip že- 
minančiai jį išplūdęs Elenos „tėvas. „Aš esu neturtingas, 
tai tiesa, — tęsė jis,— ir jūs vargiai galėtumėte įsivaiz- 
duoti neapsakomą mano skurdą. Turiu tik namelį, kurį 
galbūt esate pastebėjusi prie Albos akveduko griuvėsių; 
šalia namo yra daržas, aš jį pats įdirbu ir jo vaisiais 
mintu. Dar turiu vynuogyną, kurį išnuomoju už trisde- 
šimt ekiu per metus. Iš tikrųjų nežinau, kodėl jus myliu; 
aš, aišku, negaliu jums pasiūlyti dalytis su manimi ma- 
no skurdu. Tačiau, jei jūs manęs nemylite, gyvenimas 
man nebeturi jokios vertės; nėra reikalo sakyti, kad 
tūkstantį kartų jį atiduočiau už jus. Bet kol nebuvote 
grįžusi iš vienuolyno, aš nesijaučiau nelaimingas: prie- 
šingai, Mano gyvenimas buvo kupinas šviesiausių sva- 
jonių. Taigi aš galiu pasakyti, kad laimės regėjimas pa- 
darė mane nelaimingą. Anuomet tikrai niekas pasaulyje 
nebūtų išdrįsęs rėžti man tokių žodžių, kuriais mane 
iškoneveikė jūsų tėvas: mano durklas būtų greit už mane 
atkeršijęs. Su savo narsa ir ginklais jaučiausi esąs lygus 
bet kam pasaulyje; nieko man netrūko. Dabar viskas 
pasikeitė; aš pažinau baimę. Per daug prirašiau; galbūt 
jūs mane niekinate! Jei, priešingai, nekreipdama dėme- 
sio į mano skurdžius drabužius, jūs jaučiate man nors 
truputį gailesčio, tai galėsite pastebėti, kad kiekvieną 
vakarą, kai kalvos viršūnėje, kapucinų vienuolyne, iš- 
muša vidurnaktį, aš stoviu, pasislėpęs po didžiuoju ąžuo- 
lu, priešais langą, į kurį žiūriu be paliovos, nes spėju, 
kad tai jūsų kambario langas. Jei manęs . neniekinate 

kaip jūsų tėvas, meskite man vieną žiedelį iš puokštės, 
tik pasistenkite, kad jis neužsikabintų už atbrailos arba 
kurio nors jūsų rūmų balkono“. 

Šį laišką Elena perskaitė keletą kartų; pamažu jos 
akys prisipildė ašarų; ji susigraudinusi žiūrėjo į puikią 
puokštę, perrištą stipriu šilkiniu siūlu. Elena pamėgino 
ištraukti vieną gėlę, bet nepajėgė; paskui ją apėmė bai- 
mė. Jaunų Romos merginų buvo toks prietaras: ištraukti 
gėlę arba kokiu nors būdu sugadinti puokštę, dovanotą 
iš meilės — reiškia pražudyti pačią meilę. Ji būkštavo, 
kad Džiulijus ims nerimauti, ir pribėgo prie lango, bet 
čia pat sumetė, jog ji per daug gerai matoma, nes lem- 
pos šviesa ryškiai apšvietė kambarį. Elena nebežinojo, 
kokį ženklą galėtų jam duoti; bet kuris jai atrodė per 
daug reikšmingas. 

Sumišusi ji skubiai pasitraukė gilyn į kambarį. Tačiau 
laikas slinko; staiga jai dingtelėjo mintis, sukėlusi ne- 
apsakomą nerimą; Džiulijus pamanys, kad ji, kaip ir jos 
tėvas, niekina jį dėl jo neturto! Pamačiusi ant stalo 
gulintį brangaus marmuro gabalėlį, surišo jį į skarelę 
ir nusviedė prie ąžuolo priešais langą. Paskui davė ženk- 
lą, kad Džiulijus eitų namo. Ji išgirdo, kad jis paklausė, 
nes nueidamas jau nebesistengė tyliai žengti. Užkopęs 
viršūnėn uolėto kalnagūbrio, kuris skiria ežerą nuo pa- 
skutiniųjų Albano namų, Džiulijus užtraukė meilės dai- 
ną, ir Elena ją išgirdo; atsisveikindama ji pamosavo, šį 
kartą jau nebe taip bailiai, paskui iš naujo pradėjo skai- 
tyti laišką. 

Rytojaus dieną ir visas kitas dienas vėl laiškai ir 
panašūs pasimatymai; tačiau italų kaime sunku ką nors 
nuslėpti, juo labiau, kad Elena garsėjo kaip turtingiau- 
sia nuotaka apylinkėje, ir sinjorui de Kampirealiui buvo 
pranešta, jog kiekvieną vakarą, po vidurnakčio, jo duk- 
ters kambaryje įsižiebianti šviesa,— ir kas keisčiausia — 
langas laikomas atviras, ir Elena rymanti prie jo, tarsi 
nė kiek nebijotų zinzare (labai įkyrūs uodai, kurie 
gadina žavingus Romos Kampanjos vakarus. Čia aš vėl 
turiu prašyti skaitytoją atlaidumo. Norint pažinti sveti- 
mos šalies papročius, reikia būti pasiruošusiam susidurti 
su gana keistomis sąvokomis, visai skirtingomis negu mū- 

sų.). Sinjoras de Kampirealis užtaisė dvi arkebuzas: savo 
ir sūnaus. Vakare, kai išmušė tris ketvirčius dvyliktos, 
jis įspėjo Fabijų, ir abu tylutėliai įsėlino į didelį akmp- 
ninį balkoną antrajame rūmų aukšte, kaip tik po Elenos 
langų. Masyvūs akmeninių turėklų stulpai dengė juos 
iki juosmens nuo galimų arkebuzos šūvių iš lauko pu- 
sės. Išmušė vidurnaktį; tėvas ir sūnus išgirdo lengvą 
šiugždesį po medžiais, priešais rūmus; bet, jų didžiami 
nustebimui, Elenos lange šviesa nepasirodė. Toji mergina, 
iki šiol atviraširdė ir gyva kaip vaikas, visiškai pasikeitė 
nuo to laiko, kai pamilo. Ji žinojo, kad mažiausias ne- 
atsargumas statytų į pavojų jos mylimojo gyvybę; jeigu 
toks žymus sinjoras, kaip jos tėvas, užmuštų tokį varg- 
šą, kaip Džiulijus Brančifortė, jam užtektų kokiems trims 
mėnesiams išvykti kur nors, pavyzdžiui, į Neapolį; per 
tiek laiko jo bičiuliai Romoje tą reikalą sutvarkytų įr 
viskas baigtųsi tuo, kad tėvas paaukotų tuomet labiau- 
siai garbinamos Madonos altoriui keleto šimtų ekiu ver- 
tės sidabrinį žibintą. Rytą per pusryčius Elena iš tėvo 
veido pastebėjo, kad jis kažko smarkiai supykęs, o iš 
žvilgsnių, kuriuos į ją svaidė, manydamas, kad niekas 
to nemato, ji suprato esanti pagrindinė to pykčio prie- 
zastis. Ji tučtuojau nubėgo ir apibarstė plonu dulkių 
sluoksniu prie tėvo lovos kabojusių penkių dailaus darbo 
arkebuzų buožes. Tokiu pat plonu dulkių sluoksniu ji 
apibarstė jo durklus ir špagas. Visą dieną Elena buvo 
pašėlusiai linksma, be paliovos lakstė po visus namo 
aukštus, kas minutę pribėgdama prie langų, pasiruošusi 
ženklu įspėti Džiulijų, jei turėtų laimę jį pamatyti. Tačiau 
jai nepavyko to padaryti. Vargšą vaikiną buvo taip giliai 
įžeidę turtingojo sinjoro de Kampirealio žodžiai, kad 
dienos metu jis niekados nebepasirodydavo Albane; tik 
iš pareigos jis ateidavo kiekvieną sekmadienį į parapi- 
jos bažnyčią mišių. Elenos motina, dievinusi savo dukrą 
ir tenkinusi visus jos norus, tą dieną buvo tris kartus 
išėjusi su ja pasivaikščioti, bet viskas veltui; Elena nesu- 
tiko Džiulijaus. Ji nusiminė. Ką turėjo pergyventi vargšė 
mergina, kai vakare, apžiūrėjusi tėvo ginklus, pamatė, 
kad dvi arkebuzos užtaisytos, o beveik visi durklai; ir 
špagos lytėti kažkieno rankos! Tą mirtiną nerimą šiek 

tiek blaškė vien pastangos neparodyti, kad ji kažką įta- 
ria. Dešimtą valandą vakaro ji nuėjo į savo kambarį, 
užrakino duris į motinos prieškambarį, paskui prigludo 
prie lango, gulėdama ant grindų taip, kad jos niekas 
negalėtų pastebėti iš lauko. Galima įsivaizduoti, su kokiu 
nerimu ji klausėsi laikrodžio dūžių; ji jau nebepriekaišta- 
vo sau, kaip anksčiau dažnai darydavo, kad taip greitai 
pamilo Džiulijų, kad tai galėjo ją pažeminti jaunuolio 
akyse. Toji diena nulėmė jaunuoliui pasisekimą, kurio 
jis nebūtų pasiekęs per ištisą pusmetį savo pastovumu 
ir prisiekinėjimais. „Kam meluoti? — kalbėjo sau Elena. 
— Argį aš jo nemyliu visa širdimi?“ 

Pusę dvyliktos ji aiškiai pamatė tėvą ir brolį, tykan- 
čius didžiajame akmeniniame balkone po jos langu. Pra- 
slinko dvi minutės po to, kai kapucinų vienuolyne išmu- 
šė dvylika, ir ji taip pat aiškiai išgirdo mylimojo žings- 
nius; jis sustojo po didžiuoju ąžuolu. Elena su džiaugs- 
mu pastebėjo, kad nei tėvas, nei brolis, matyt, nieko 
neišgirdo: tik mylinti, nerimaujanti širdis tepajėgė iš- 
girsti tokį tylų šlamesį. 

„Dabar,— kalbėjo ji sau, — jie mane užmuš, bet šio 
vakaro laiškas jokiu būdu neturi patekti į jų rankas: 
jie persekiotų vargšą Džiulijų visą gyvenimą.“ Ji persi- 
žegnojo ir, viena ranka laikydamasi geležinio balkonėlio, 
kiek tik galėdama išsikišo į gatvę. Nepraėjo nė ketvirtis 
minutės, ir puokštė, kaip paprastai pririšta prie ilgos 
nendrės, užgavo jos ranką. Elena stvėrė puokštę, bet 
nuplėšė per smarkiai, ir lazda, prie kurios galo ji buvo 
pritvirtinta, stuktelėjo į akmeninį balkoną. Tučtuojau 
nuaidėjo du šūviai, po kurių stojo visiška tyla. Fabijus, 
tamsoje nesusigaudęs, koks daiktas taip smarkiai atsi- 
trenkė į balkoną, nusprendė, kad: tai virvė, kurio Džiuli- 
jus leidžiasi iš sesers kambario, ir paleido ugnį į jos 
balkono pusę; rytojaus dieną ji rado žymę, kur kulka 
susiplojo, atsimušusi į geležį. Sinjoras de Kampirealis 
šovė iš akmeninio balkono į gatvę, nes Džiulijus, steng- 
damasis sulaikyti krintančią lazdą, sukėlė šiokį tokį 
triukšmą. Džiulijus irgi išgirdo triukšmą viršum savo gal- 
vos, suprato, kas jam gresia, ir pasislėpė po balkond 
iškyšuliu. 

Fabijus greitai vėl užtaisė arkebuzą ir, neatsiklausęs 
tėvo, išbėgo į sodą. Tylutėliai atvėręs vartelius į gretimą 
gatvę, sėlindamas ant pirštų galų, jis ėmė atidžiai apžiū- 
rinėti nedidelį būrelį žmonių, vaikščiojančių po rūmų 
balkonu. Džiulijus, kurį tą vakarą lydėjo keletas bičiu- 
lių, kaip tik stovėjo už dvidešimties žingsnių nuo jo, pri- 
siglaudęs prie medžio. Elena, persisvėrusi per balkoną, 
virpėdama dėl savo mylimojo, pradėjo labai garsiai šne- 
kinti gatvėje esantį brolį ir klausinėti, ar jis užmušęs 
vagį. 

— Nemanyk, kad tau pavyks mane apgauti savo niek- 
šingomis gudrybėmis! — sušuko šis iš gatvės, kuria bė- 
ginėjo ten ir atgal. — Verčiau pasiruošk lieti ašaras, nes 
aš nudėsiu tą akiplėšą, išdrįsusį slampinėti po tavo langu. 

Vos tik jis ištarė tuos žodžius, Elena išgirdo, kad mo- 
tina beldžiasi į jos kambario duris. 

Elena skubiai atidarė, dėdamasi nesuprantanti, kokiu 
būdu durys buvusios užrakintos. 


— Nevaidink komedijos su manim, brangusis mano 
angele, — tarė motina,— tėvas labai įniršęs ir gali tava 
užmušti. Eikš, gulk su manim į mano lovą; o jei turi. 
laišką, duok, aš jį paslėpsiu. 

Elena atsakė: 

— Štai puokštė, laiškas paslėptas gėlėse. 

Vos motina ir duktė spėjo sugulti į lovą, į kambarį 
įėjo sinjoras de Kampirealis. Jis grįžo iš savo koplyčios, 
kurią iškratė, apversdamas ten viską aukštyn kojom. Ele- 
ną nustebino tai, kad tėvas, išbalęs it vaiduoklis, veikė 
iš lėto, kaip Žmogus, tvirtai nusprendęs, kas jam reikia 
daryti. „Baigta su manim!“ — pagalvojo Elena. 

— Mes džiaugiamės, turėdami vaikų,— tarė tėvas, 
eidamas pro žmonos lovą į dukters kambarį (jis drebėjo 
iš įtūžimo, bet dėjosi esąs visiškai ramus).— Mes džiau- 
giamės, turėdamį vaikų, tuo tarpu reiktų lieti kruvinas 
ašaras, kai tie vaikai — mergaitės. Viešpatie aukščiau- 
sias! Į ką tai panašu! Savo lengvabūdiškumu jos gali 
užtraukti nešlovę žmogui, kuris per šešiasdešimt metų 
nesusilaukė nė menkiausio priekaišto. 

Sakydamas tuos žodžius, jis įėjo į dukters kambarį. 

— Aš žuvusi, — tarė Elena motinai, — visi laiškai yra 
po kryžiumi prie lango. 

Motina tučtuojau šoko iš lovos ir nubėgo paskui vy- 
rą; ji ėmė berti didžiausias nesąmones, stengdamasi jį 
įsiutinti: jai tai kuo puikiausiai pavyko. Senis įdūko ir 
daužė dukters kambaryje visa, kas pakliuvo po ranka. 
Tuo tarpų motina galėjo nepastebėta pasiimti laiškus. 
Po valandos, kai sinjoras de Kampirealis grįžo į sava 
kambarį, šalia Žmonos miegamojo, ir viskas namuose nu- 
rimo, Motina tarė dukteriai: 

— Štai tavo laiškai, nenoriu jų skaityti; tu matai, 
kiek galėjo už juos kliūti! Tavim dėta aš juos sudegin- 
čiau. Labanakt, pabučiuok mane. 

Elena grįžo į savo kambarį, apsipylusi graudžiomis 
ašaromis; jai atrodė, kad po tų motinos žodžių ji nebe 
myli Džiulijaus. Paskui ji ruošėsi sudeginti laiškus; bet, 
prieš juos sunaikindama, negalėjo susilaikyti jų dar kar- 
tą neperskaičiusi. Ji skaitė taip ilgai, jog saulė jau aukš- 
tai pakilo, kada ji pagaliau nusprendė paklausyti išga- 
ningo patarimo. 

Rytojaus dieną — buvo sekmadienis — Elena išėjo su 
motina į parapijos bažnyčią; laimei, tėvas jų nelydėjo. 
Pirmas žmogus, kurį Elena pastebėjo bažnyčioje, buvo 
Džiulijus Brančifortė. Tik žvilgterėjusi, ji įsitikino, kad 
jis nesužeistas. Ji jautėsi be galo laiminga; praėjusios 
nakties nuotykiai beveik išgaravo iš jos atminties. Ji 
paruošė keletą raštelių ant seno sumindžioto popieriaus 
skiautelių, kokių visada galima rasti bažnyčioje ant grin- 
dų; visuose rašteliuose buvo tas pats įspėjimas: 


„Viskas susekta, išskyrus jo vardą. 
Tegu jis nebepasirodo gatvėje; čionai 
bus dažnai ateidinėjama.“ 


Elena numetė popieriaus skiautelę, žvilgsniu įspėda- 
ma Džiulijų; tas skubiai pakėlė raštelį ir bematant din- 
go. Po valandos grįždama namo, rūmuose ant laiptų ji 
pamatė popieriaus skiautelę, visiškai panašią į anas, ku- 
riomis ji naudojosi rytą. Net motina nieko nepastebėjo — 
taip vikriai Elena ją pakėlė ir perskaitė: 

„Po trijų dienų jis grįš iš Romos, 
kur būtinai turi nuvykti Jis dainuos 
turgaus dienomis, kaimiečiams triukš- 
maujant, apie dešimtą valandą.“ 


Elenai pasirodė keista, kodėl jis išvyko į Romą. ,„Ne- 
jaugi jis bijo mano brolio arkebuzos?“ — liūdnai klausė 
ji savęs. Meilė viską atleidžia, išskyrus laisvanorišką iš- 
vykimą, nes jis teikia didžiausias kančias. Užuot švel- 
niai svajojus ir apmąsčius, už ką myli mylimąjį, sielą 
drasko žiaurios abejonės. „„Bet argi gali būti, kad jis ma- 
nęs nebemyli?“ — klausinėjo savęs Elena tris ilgas die- 
nas, kol Brančiiortė buvo išvykęs. Staiga liūdesį pakeitė 
beprotiškas džiaugsmas: trečią dieną ji pamatė Džiulijų 
pačiame vidudieny vaikštinėjantį gatve, priešais jos tėvo 
rūmus. 

Jis dėvėjo naujus, beveik puošnius drabužius. Jo 
eigastis dar niekados neatrodė tokia kilminga, ir dar 
niekados taip nešvytėjo jo linksmas, atviras, vyriškas 
veidas, ir dar niekados Albane tiek daug nekalbėta apie 
Džiulijaus neturtą, kaip tą dieną. Su pasitenkinimu apie 
tai kalbėjo vyrai, daugiausia jauni vaikinai, o moterys, 
ypač jaunos merginos, priešingai, negalėjo atsižavėti jo 
puikia išvaizda. 

Visą dieną Džiulijus vaikštinėjo po miestą; atrodė, 
kad jis nori atlyginti sau už tuos įkalinimo mėnesius, 
kuriems jį buvo pasmerkęs neturtas. Kaip ir dera įsimy- 
lėjėliui, Džiulijus buvo gerai apsiginklavęs. Po savo nau- 
jąja tunika, be stileto ir durklo, jis dar turėjo giacco 
(tam tikra ilga liemenė iš geležinių grandžių, labai ne- 
patogi dėvėti, bet gydanti itališkas širdis nuo liūdnos 
ligos, kuri jas kankino tame amžiuje; turiu galvoje bai- 
mę žūti už gatvės kampo nuo kokio nors priešo rankos.). 
Tą dieną Džiulijus tikėjosi pamatyti Eleną; be to, jis ne- 
labai tenorėjo pasilikti vienas savo vienišame namelyje, 
ir štai kodėl. Ranučas, senas Džiulijaus tėvo kareivis, 
atlikęs su juo dešimtis žygių įvairių condottieri da- 
liniuose, o paskutiniu metu Marko Šaros dalinyje, pase- 
kė savo: kapitoną, kai šis dėl žaizdų buvo priverstas pa- 
sitraukti į atsargą. Kapitonas Brančifortė turėjo priežas- 
čių gyventi atokiau nuo Romos: ten grėsė pavojus susi- 

tikti su jo nužudytųjų asmenų sūnumis; net ir Albano 
mieste jis nenorėjo visiškai priklausyti nuo valdžios ma- 
lonės. Užuot pirkęs arba išsinuomojęs namelį mieste, jis 
bevelijo pasistatyti jį tokioje vietoje, kad iš tolo galėtų, 
matyti kiekvieną atvykstantį. Albos griuvėsiuose jis rado 
puikią poziciją: iš ten, nekviestų svečių nepastebėtam, 
buvo galima pasislėpti miške, kur viešpatavo jo senas 
bičiulis ir globėjas kunigaikštis Fabricijus Kolona. Sū- 
naus ateitimi kapitonas Brančifortė visai nesirūpino. Iš- 
ėjęs į atsargą, teturėdamas penkiasdešimt metų, bet ga- 
vęs daugelį žaizdų, jis apskaičiavo, kad pragyvens dar 
apie dešimt metų, todėl, pasistatęs namelį, kasmet išleis- 
davo dešimtą dalį to, ką buvo susikrovęs, dalyvaudamas 
miestų ir kaimų plėšimuose. 

Vynuogyną, kuris duodavo jo sūnui trisdešimt ekiu 
pajamų, kapitonas nusipirko, atsakydamas į vieno Albano 
gyventojo piktą pašaipą. Kartą, kai kapitonas kažką karš- 
tai kalbėjo apie to miesto interesus ir garbę, šis Žmogus 
drįso pastebėti, kad, žinoma, tik tokiam turtingam savi- 
ninkui ir dera davinėti patarimus seniesiems Albano gy- 
ventojams. Kapitonas nusipirko vynuogyną ir pareiškė 
pirksiąs dar keletą; o po kurio laiko, sutikęs tą šailpūną 
nuošalioje vietoje, nušovė jį iš pistoleto. 

Taip išgyvenęs aštuonerius metus, kapitonas pasimi- 
rė; jo adjutantas Ranučas dievino Džiulijų; tačiau jam 
atsibodo dykinėti, ir jis grįžo pas kunigaikštį Koloną. 
Ranučas dažnai lankydavo savo sūnų Džiulijų— 
taip šis kareivis vadino jaunuolį — o kartą, kaip tik iš- 
vakarėse vieno pavojingo antpuolio, kurį kunigaikštis 
turėjo atremti savo Petrelos tvirtovėje, jis pasiėmė ir 
Džiulijų. Matydamas jaunuolio narsą, Ranučas jam tarė: 

— Tu turbūt esi beprotis ir, be to, dar mulkis, jei 
trūniji prie Albano, kaip paskutinis ir vargingiausias 
miestietis: tuo tarpu būdamas toks narsuolis, koks čia 
pasirodei, ir nešiodamas savo tėvo pavardę, galėtum pas 
mus tapti šauniu avventuriėre ir dar praturtėti. 

Šie žodžiai sudrumstė Džiulijaus ramybę. Iš vieno 
kunigo jis buvo šiek tiek pramokęs lotyniškai. Kadangi 
tėvas nuolatos tyčiodavosi iš visko, ką kunigas bepa- 
sakytų — jis nekliudė tik lotynų kalbos — tai Džiulijaus 

mokslas tuo ir pasibaigė. Bet užtat vaikinas, niekinamas 
dėl neturto, gyvendamas vienišas nuošaliame namelyje, 
įsigijo sveiką protą, kuris savo drąsiais samprotavimais 
būtų galėjęs nustebinti ne vieną mokslininką. Pavyz- 
džiui, prieš pamildamas Eleną, jis, pats nežinodamas 
kodėl, dievino karą, tačiau bjaurėjosi plėšimu, kuris 
tėvo ir Ranučo akyse buvo tarytum linksmas farsas, 
vaidinamas po pakilios tragedijos. Nuo to laiko, kai jis 
pamilo Eleną, sveikas protas, įgytas vienatvės apmąsty- 
muose, ėmė be paliovos kankinti Džiulijų. Kitados toks 
nerūpestingas, dabar, abejonių kankinamas, jis nedrįso 
kreiptis į ką Nors patarimo. Jo sielą užplūdo aistra ir 
kančia. Ką pasakytų sinjoras de Kampirealis, sužinojęs, 
kad jis avventuriėre? Tuokart sinjoras visiškai 
pagrįstai galėtų jam svaidyti priekaištus! Džiulijus vi- 
sada pasitikėjo kareivio amatu, kuris, jo nuomone, gali 
užtikrinti pragyvenimą ir kurio jis manė griebtis tada, 
kai jau bus išleidęs pinigus, gautus už aukso grandinė- 
les ir kitas brangenybes, rastas tėvo geležinėje dėžu- 
tėje. Nors Džiulijus buvo labai neturtingas, tačiau jokio 
sąžinės graužimo dėl to, kad ketino pagrobti turtingo 
sinjoro de Kampirealio dukterį, nejautė, nes anais laikais 
tėvai savo turtą galėdavo testamentu tvarkyti savo nuo- 
žiūra, todėl ir sinjoras de Kampirealis puikiausiai galėjo 
palikti dukteriai viso labo vos tūkstantį ekiu. Džiulijui 
nedavė ramybės kitas klausimas: 1) kokiame mieste įkur- 
dinti Eleną, kai tik susituoks su ja ir pagrobs iš tėvo? 
2) iš kur imti pinigų jai išlaikyti? 

Kai sinjoras de Kampirealis metė jam žiaurų prie- 
kaištą, kuris taip uždavė širdį, Džiulijus dvi dienas bu- 
vo baisiai įniršęs ir skaudžiai kankinosi: jis negalėjo 
ryžtis nei užmušti įžūlųjį senį, nei palikti jį gyvą. Kiau- 
ras naktis jis liejo ašaras; pagaliau nutarė pasitarti su! 
vieninteliu savo draugų — Ranuču. Bet ar tas draugas jį 
supras? Veltui jis ieškojo Ranučo visame Fadžolos miš- 
ke, jam teką išeiti į Neapolio kelią, anapus Veletrio, 
kur Ranučas vadovavo pasalai: su nemažu būriu laukė 
Ruiso d'Avalos — ispanų generolo. Šis generolas rengėsi 
vykti į Romą sausumos keliu, užmiršęs, kad kažkada 
gausioje draugijoje paniekinamai atsiliepė apie kuni- 

gaikščio Kolonos kareivius. Jo kapelionas kaip tik laiku 
priminė jam šią aplinkybę, ir Ruisas d Avalos nutarė 
apginkluoti laivą ir vykti į Romą jūra. k 

Išklausęs Džiulijaus pasakojimo, kapitonas Ranučas 
tarė: 

Išklausęs Džiulijaus pasakojimo, kapitonas Ranučas 
Kampirealis, nenoriu, kad už jo stačiokiškumą palydėtų 
galvą koks nors kitas doras Albano gyventojas. Kai tik 
reikalas, kuris mus čia sulaiko, vienaip ar kitaip bus 
baigtas, tu išvyksi į Romą ir ten pasistengsi rodytis už- 
eigos namuose ir kitose viešose vietose bet kuriuo die- 
nos metu; nereikia, kad kas nors galėtų tave įtarti: juk 
tu įsimylėjęs jo dukterį. 

Džiulijui vargais negalais pavyko nuraminti seno tė- 
vo draugo pyktį. Jis net įširdo. 

— Manai, man reikalinga tavo špaga? — tarė jis pa- 
galiau.— Atrodo, kad aš ir pats ją turiu! Duok man iš- 
mintingą patarimą, — štai ko aš tavęs prašau. 

Ranučas visas tas šnekas baigdavo šiais žodžiais: 

— Tu esi jaunas, dar niekados nebuvai sužeistas; 
įžeidimas buvo viešas: žinok, kad vyrą, nemokėjusį ap- 
ginti savo garbės, niekina net moterys. 

Džiulijus pasakė norįs dar pasitarti su savo širdi- 
mi. Nors Ranučas primygtinai įkalbinėjo vaikiną daly- 
vauti žygyje užpuolant ispanų generolo palydą, girdi, 
bus galima įsigyti garbę, jau neskaitant dublonų,— Džiu- 
lijus grįžo pats vienas į savo trobelę. Ten, išvakarėse 
tos dienos, kada sinjoras de Kampirealis šovė į jį iš 
arkebuzos, grįždami iš Veletrio apylinkių, jį aplankė 
Ranučas su savo kapralu. Ranučas jėga privertė Džiu- 
lijų parodyti geležinę dėžutę, kurioje jo viršininkas, ka- 
pitonas Brančifortė, kitados laikydavo aukso grandinė- 
les ir kitas brangenybes, kokiais nors sumetimais neke- 
tindamas jų išleisti tuojau pat po sėkmingo žygio. Ranu- 
čas ten rado du ekiu. 

— Patariu tau eitį į vienuolius, — tarė jis Džiulijui,— 
tu turi visas reikalingas dorybes. Neturto meilę — štai 
įrodymas; nusižeminimą — tu leidi kažkokiam Albano 
didžturčiui tave viešai koneveikti; betrūksta tik veidmai- 
niškumo ir godumo. 

Ranučas per prievartą įgrūdo į dėžutę penkiasdešimt 
dublonų. 

— Duodu tau žodį, — tarė jis Džiulijui — jei po mė- 
nesio nuo šios dienos sinjoras de Kampirealis nebus pa- 
laidotas su visomis didikui ir turtuoliui derančiomis iš- 
kilmėmis, tai mano kapralas, kur čia stovi, ateis su tris- 
dešimčia vyrų, sugriaus tavo trobą ir sudegins tavo se- 
ną mantą. Kapitono Brančifortės sūnui netinka šiame 
pasaulyje dėl meilės vaidinti nevykėlį. 

Kai sinjoras de Kampirealis ir jo sūnus šovė iš ar- 
kebuzų, Ranučas su kapralu stovėjo po akmeniniu bal- 
konu, ir Džiulijui vargais negalais tepavyko jiems su- 
kliudyti nudėti Fabijų arba bent jį pagrobti, tai tas, kaip 
jau anksčiau buvo minėta, neatsargiai išėjo iš sodo. Ra- 
nučą nuramino tokie įtikinėjimai: kam užmušti jaunuolį, 
kuris dar gali tapti žmogumi ir būti naudingas, kai čia 
pat yra senis, kaltesnis už šį jaunuolį ir niekam nebe- 
tikęs, kaip tik gulti į grabą. 

Rytojaus dieną po šio nuotykio Ranučas grįžo į miš- 
ką, o Džiulijus iškeliavo į Romą. Džiaugsmą, kurį pa- 
tyrė, pirkdamasis naujus drabužius už doblonus, gautus 
iš Ranučo, temdė aniems laikams neįprasta mintis, pra- 
našavusi jam aukštą padėtį, kurią jis vėliau pasiekė. 
Jis kalbėjo sau: „Elena turi žinoti, kas aš 
esu.“ Kiekvienas kitas tokio amžiaus vyras, gyvenęs 
jo metu, būtų galvojęs vien apie tai, kaip džiaugtis mei- 
le ir pagrobti Eleną, nė kiek nesirūpindamas, kas bus 
su ja po pusmečio, nei kokią nuomonę ji susidarysianti 
apie jį. 

Sugrįžęs į Albaną, tą pačią dieną, kai jis prieš visus 
puikavo iš Romos parsivežtais puošniais savo drabu- 
žiais, Džiulijus pavakare iš savo draugo, senojo Skoti, 
sužinojo, kad Fabijus išjojęs už miesto apžiūrėti tėvo 
žemių lygumoje, jūros pakraštyje, už trijų mylių nuo 
Albano. Vėliau jis pastebėjo, kad sinjoras de Kampi- 
realis drauge su dviem kunigais nuėjo gražiąja žaliųjų 
ąžuolų alėja, supančia kraterį, kurio dauboje tyvuliuoja 
ežeras. Po dešimties minučių į Kampirealių rūmus drą- 
siai įsibrovė sena moteriškė, siūlydama pirkti gražių 
vaisių. Pirmas jos sutiktas žmogus buvo Elenos kambari- 

nė Marieta, atsidavusi savo ponios patikėtinė, kuri parau- 
do ligi ausų, priimdama puikią puokštę. Joje buvo pa- 
slėptas labai ilgas laiškas, kuriame Džiulijus papasako- 
jo visus savo pergyvenimus nuo tos nakties, kai į jį šau- 
dę iš arkebuzų. Tačiau kažkoks keistas drovumas ne- 
leido Džiulijui prisipažinti, kad jis — drąsiais nuotykiais 
išgarsėjusio kapitono sūnus ir jau pats pasižymėjęs nar- 
sa ne viename mūšyje, nors kiekvienas kitas anų laikų 
jaunuolis būtų tuo labai didžiavęsis. Džiulijus vis tarėsi 
girdįs, ką apie tai sužinojęs pasakytų senasis Kampirea- 
lis. Reikia atsiminti kad XV amžiuje merginos, arti- 
mesnės sveikoms respublikoniškoms pažiūroms, labiau 
vertino vyrą už jo paties veiklą negu už jo tėvų turtus 
ar garsius žygdarbius. Bet taip daugiausia galvojo mer- 
ginos kilusios iš liaudies. Tos, kurios priklausė turtingų- 
jų arba kilmingųjų luomui, bijojo plėšikų ir, visai su: 
prantama, labai vertino aukštą kilmę ir didelius turtus. 
Džiulijus savo laišką baigė šiais žodžiais: „Nežinau, ar 
padorūs drabužiai, kuriuos parsivežiau iš Romos, bus 
privertę jus užmiršti žiaurų įžeidimą, kurį neseniai dėl 
mano skurdžios išorės man padarė jūsų gerbiamas as- 
muo. Aš galėjau atkeršyti, turėjau tai padaryti, mano 
garbė to reikalavo; bet nepadariau, nenorėjau, kad akys, 
kurias aš dievinu, dėl mano keršto lietų ašaras. Tegu tai 
jums įrodo, jei, mano nelaimei, jūs tuo dar abejojate, 
kad ir labai neturtingas žmogus gali turėti kilnių jaus- 
mų. Beje, turiu jums atskleisti baisią paslaptį. Man, žino- 
ma, visai nebūtų sunku tai pasakyti bet kuriai kitai 
moteriai, tačiau nežinau, kodėl aš virpu, nutaręs jums 
ją pranešti. Ji gali bematant užmušti jūsų meilę man. 
Jokie jūsų įtikinėjimai manęs negalėtų patenkinti. Aš 
pats noriu perskaityti jūsų akyse, kokį įspūdį jums pa- 
darys šis prisipažinimas. Šiomis dienomis, sutemus, aš 
turiu jus pamatyti sode, už rūmų. Tą dieną Fabijaus ir 
jūsų tėvo nebus namie: kai aš būsiu tikras, kad jų pa- 
nieka prastai apsirengusiam vaikinui negalės mums su- 
kliudyti valandėlę kitą pasikalbėti, po savo rūmų lan- 
gais jūs pamatysite žmogų, kuris vietos vaikams rodys 
prijaukintą lapę. Vėliau, varpams suskambinus Ave 
Maria, jūs tolumoje išgirsite arkebuzos šūvį; tada pri- 

eikite prie sodo sienos ir, jei būsite ne viena, dainuoki- 
te ką nors. Jei aplinkui bus tylu, jūsų vergas virpėda- 
mas pripuls prie jūsų kojų ir papasakos tokių dalykų, 
kurie galbūt sukels jums siaubą. Laukdamas tos lemia- 
mos ir man baisios dienos, aš vidurnaktį nebemėginsiu 
jums paduoti gėlių; bet apie antrą valandą nakties dai- 
nuodamas pareisiu pro rūmus, ir jūs galbūt numesite 
man iš didžiojo akmeninio balkono jūsų sode nuskintą 
gėlę. Tai bus gal paskutinis palankumo ženklas, kuriuo 
apdovanosite nelaimingąjį Džiulijų.“ 

Po trijų dienų Elenos tėvas ir brolis išjojo į savo že- 
mes pajūry. Jie ketino iš ten išvykti prieš saulėlydį ir 
grįžti namo apie antrą valandą nakties. Bet, jau susi- 
ruošus kelionėn, paaiškėjo, jog ne tik juodviejų žirgai, 
bet ir visi fermos aikliai buvo dingę. Labai nustebę dėl 
šios įžūlios vagystės, jie pradėjo ieškoti arklių, kuriuos 
tepavyko rasti kitą dieną tankiame aukštų medžių miš- 
ke, jūros pakraštyje. Abu de Kampirealiai, tėvas ir sū- 
nus, buvo priversti grįžti į Albaną jaučiais pakinkytu 
sodietišku vežimu. 

Buvo vėlyvas vakaras, greičiau — naktis, kai Džiuli- 
jus klūpojo prie Elenos kojų, ir vargšė mergina labai 
džiaugėsi ta tamsa: ji pirmą kartą susitiko su vyru, kurį 
švelniai mylėjo (jis tai žinojo), bet su kuriuo dar nie- 
kuomet nebuvo kalbėjusi. Vienas dalykas šiek tiek pa- 
drąsino Eleną: ji pastebėjo, kad Džiulijus buvo dar la- 
biau išbalęs ir dar smarkiau virpėjo negu ji. Ji mlatė 
Džiulijų prie savo kojų. „„Tikėkite, aš nepajėgiu kalbė- 
ti“, — tarė jis. Pralėkė keletas laimingų akimirkų; jie 
žvelgė vienas į antrą, negalėdami nė žodžio ištarti, ne- 
bylūs, tarytum išraiškingos marmuro statulos. Džiulijus 
klūpojo, laikydamas Elenos ranką; 0 ji, palenkusi gal- 
vą, dėmesingai žiūrėjo į jį. 

Džiulijus gerai žinojo, kad pagal jo bičiulių, jaunų 
Romos ištvirkėlių, patarimus, jis turėtų ką nors pamėgin- 
ti; bet toji mintis jam kėlė siaubą. Iš ekstazės ir galbūt 
didžiausios laimės, kokią tegali suteikti meilė, jį paža- 
dino tokia mintis: laikas greitai bėga, ir abu Kampirea- 
liai artėja prie rūmų. Džiulijus suprato, kad, turėdamas 
tokią jautrią širdį, jis negalės džiaugtis ilgalaike laime, 

kol neatskleis savo mylimajai baisios paslapties, nors jo 
bičiuliai Romoje tai palaikytų didžiausia kvailyste. 

— Aš prisipažinau jus mylįs, nors šito galbūt nede- 
rėjo daryti, — ištarė jis pagaliau. 

Smarkiai išblyškęs, vos pajėgdamas ištarti žodžius, 
tarsi jam trūktų kvapo, jis pridūrė: 

'— Aš pats galbūt sunaikinsiu jumyse jausmus, ku- 
rie yra Visa Mano gyvenimo viltis. Jūs mane laikote 
beturčiu; tai dar ne viskas: aš esu plėšikas ir 
plėšiko sūnus. 

Išgirdusi šiuos žodžius, Elena, turtuolio duktė, kuriai 
nesvetimi buvo visi jos kastos žmonių būkštavimai, 
vos neapalpo; jai atrodė, kad ji tuoj pargrius. Bet čia 
pat šmėkštelėjo mintis: ,,„Koks sielvartas apims vargšą 
Džiulijų: jis pamanys, kad aš jį niekinu.“ Džiulijus bu- 
vo prie jos kojų. Kad neparpultų, ji atsirėmė į jį ir dar 
po akimirkos — puolė į jo glėbį, tarsi netekusi sąmo- 
nės. Kaip matote, XVI amžiuje pasakojant meilės isto- 
rijas, buvo laikomasi tikslumo. O tai dėl to, kad skai- 
tytojas šias istorijas vertindavo ne protu, o pajusdavo 
savo vaizduote ir pats taip pergyvendavo herojų aistras, 
lyg tai būtų jo paties jausmai. Abiejuose rankraščiuose, 
pagal kuriuos mes atkuriame šią istoriją, 0 ypač tama, 
kuriame randame keletą posakių, būdingų florentiečių 
tarmei, kuo smulkiausiai aprašomi visi vėlesnieji pasi- 
matymai. Pavojaus akivaizdoje mergina nejautė sąži- 
nės graužimo. O pavojai dažnai būdavo be galo dideli, 
tačiau jie tik dar labiau kaitino tas dvi širdis, kurioms 
kiekvienas jų meilės pagimdytas pojūtis teikė laimę. 
Keletą kartų Fabijus ir tėvas jų vos neužklupo. Kampi- 
realiai buvo įniršę, manydami, kad iš jų tyčiojamasi: 
juos pasiekė gandai, kad Džiulijus esąs Elenos meilu- 
žis, tačiau jiems nepavykdavo tuo įsitikinti. Fabijus, 
karštas ir savo kilme besididžiuojąs jaunuolis, keletą kar- 
tų siūlė tėvui užmušti Džiulijų. 

— Kol jis gyvas, sesers gyvybei gresia didžiausias 
pavojus, — kalbėjo jis— Mes nesame tikri, kad, pirmai 
progai pasitaikius, mūsų garbė neprivers sutepti rankas 
šios -užsispyrėlės krauju? Ji tiek išdrąsėjo, kad jau ne- 
besigina savo meilės; matėte, į jūsų priekaištus ji te- 

atsako niūria tyla; na ką gi! Toji tyla yra mirties nuo- 
sprendis Džiulijui Brančifortei. 

— Pagalvok, kas buvo jo tėvas, — atsakydavo sin- 
joras de Kampirealis.— Mums, žinoma, nesunku pusme- 
čiui išvykti į Romą, o per tą laiką Brančifortė išnyks. 
Tačiau kas mums užtikrins, kad jo tėvas, nors ir pri- 
daręs nusikaltimų, tačiau narsus ir kilnus žmogus, toks 
kilnus, jog, padėjęs praturtėti daugeliui savo kareivių, 
pats pasiliko beturtis — kas mums užtikrins, kad jo tė- 
vas neturi draugų hercogo de Monte Mariano ar Kolo- 
nos būriuose, kurie dažnai įsitvirtina Fadžolos miške, už 
pusės mylios nuo mūsų? Tokiu atveju jie be pasigailė- 
jimo mus visus išžudys, tave, mane, galbūt ir tavo ne- 
laimingąją motutę. 

Tie dažni tėvo ir sūnaus pokalbiai nebuvo paslaptis 
Vitorijai Karafai, Elenos motinai, ir kėlė jai neviltį. Taip 
besiginčydami, tėvas ir sūnus pagaliau nutarė, kad jų 
garbė neleidžianti ramiai pakęsti Albane sklindančius 
gandus. Kadangi buvo neatsargų žudyti jaunąjį Bran- 
čiforte, kuris, atrodo, kiekvieną dieną vis labiau įžū- 
lėjo, nes, pasirengęs gražiais drabužiais ir pasitikėdamas 
savimi, drįsdavo viešose vietose prakalbinti Fabijų ir net 
patį sinjorą de Kampirealį, beliko priimti vieną iš dvie- 
jų nutarimų, arba net abu kartu: visai šeimai išvykti 
gyventi į Romą, o Eleną vėl grąžinti į Vizitacione vie- 
nuolyną, Kastro mieste, kur ji turėtų pasilikti, kol jai 
būtų surastas tinkamas jaunikis. 

Elena niekada nesipasakojo motinai apie savo meilę; 
motina ir duktė švelniai mylėjosi, nuolat būdavo drau- 
ge, tačiau jos nė puse lūpų neprasitarė tuo klausimu, 
kuris abiem beveik lygiai rūpėjo. Pirmą kartą ši joms 
labiausiai rūpima tema iškilo tada, kai motina davė su- 
prasti dukteriai, jog kalbama apie šeimos persikėlimą 
į Romą ir net apie jos grąžinimą keleriems metams į Kast- 
ro vienuolyną. 

Neapdairiai pasielgė Vitorija Karafa, pradėjusi tokį 
pokalbį, kurį tegalima paaiškinti nebent tuo, kad mo- 
tina beprotiškai mylėjo savo dukterį. Elena, iš meilės 
netekusi galvos, panoro įrodyti savo mylimajam, kad 
nesigėdina jo neturto ir be galo pasitiki jo garbingumu. 

„Kas galėtų patikėti — sušunka Florencijos rankraščio 
autorius, — kad po daugelio drąsių pasimatymų sode, o 
kartą ar du net jos kambary, mirtino pavojaus akivaiz- 
doje, Elena tebebuvo nekalta! Pasitikėdama savo skais- 
tybe, ji pasiūlė mylimajam apie vidurnaktį išeiti iš ruū- 
mų pro sodą ir likusią nakties dalį praleisti jo trobelėje, 
pastatytoje ant Albos griuvėsių, už ketvirčio mylios nuo 
Albano. Jie persirengė vienuoliais pranciškonais. Elena 
buvo lieknutė ir su šiais drabužiais atrodė kaip jaunas 
aštuoniolikos ar dvidešimties metų vienuolyno broliukas. 
Neįtikėtina, ir tai kaip tik rodo Dievo pirštą, kad siau- 
rame, uoloje iškirstame takelyje,— jis ir šiandien eina 
palei kapucinų vienuolyno sieną, — persirengusieji Džiu- 
lijus ir Elena susitiko sinjorą Kampirealį ir jo sūnų Fa- 
bijų, kurie lydimi keturių gerai ginkluotų tarnų ir pažo, 
nešusio priešakyje uždegtą deglą, grįžo iš Kastel-Gandol- 
fio miestelio, esančio ant ežero kranto, netoli nuo šios 
vietos. Norėdami praleisti įsimylėjusius, abu Kampirea- 
liai ir jų tarnai sustojo abipus gal kokių aštuonių pėdų 
pločio uoloje iškirsto tako. Elenai būtų buvę daug ge- 
riau, jei šiuo momentu ją būtų atpažinę! Tėvas arba 
brolis būtų ją nušovęs pistoletu, ir jos kančios būtų tru- 
kusios vieną akimirką: bet dangus kitaip lėmė (supe- 
ris a liter visum). 

Priduriama dar viena to nepaprasto susitikimo ap- 
linkybė, apie kurią sinjora de Kampireali, sulaukusi gi- 
lios senatvės, beveik šimtametė senė, dar kartais pasa- 
kodavo Romoje savo pažįstamiems, oriems asmenims, 
tokiems pat seniams, kaip ir ji, iš kurių aš pats tai gir- 
dėjau, kada, kurstomas savo nepasotinamo smalsumo, 
juos klausinėdavau apie šį ir daugelį kitų dalykų. 

Fabijus de Kampirealis, puikybės pilnas ir savo drą- 
sa besididžiuojąs jaunuolis, pastebėjęs, kad vyresnysis 
vienuolis praeidamas nepasveikino nei tėvo, nei jo, su- 
šuko: 

— Tai bent pabalda išpuikėlis vienuolis! Dievas ži- 
no, ko jis su savo bendrakeleiviu bastosi už vienuolyno 
sienų tokią vėlyvą valandą! Man taip ir knieti pakelti 
jų kapišonus ir žvilgterėti į jų fizionomijas. 

Sulig šiais žodžiais Džiulijus stvėrė durklą, kabojusį 
po vienuolišku rūbu, ir atsistojo tarp Fabijaus ir Ele- 
nos. Tuo momentu jis buvo ne toliau kaip per vieną 
pėdą nuo Fabijaus; bet dangus lėmė kitaip ir stebuklu 
nuramino tuos du įniršusius jaunuolius, kurie netrukus 
turėjo susitikti iš arti.“ 

Byloje, kuri vėliau buvo iškelta Elenai de Kampirea- 
li, šį naktinį pasivaikščiojimą norėta pateikti kaip jos 
ištvirkimo įrodymą. Iš tikrųjų tai buvo jaunos, aistringa 
meile liepsnojančios širdies beprotybė, bet toji širdis 
buvo skaisti. 


III 


Reikia pažymėti, kad Orsiniai, amžini Kolonų varžo- 
vai ir tuo metu visagaliai Romos apylinkių kaimų val- 
dovai, ne per seniausiai privertė vyriausybės tribunolą 
pasmerkti myriop pasiturintį žemdirbį Baltazarą Ban- 
dinį, gimusį Petreloj. Per ilgai užtruktume, suminėdami 
čia įvairius veiksmus, kuriais buvo kaltinamas Bandi- 
nis: daugelis jų šiandien būtų laikomi nusikaltimais, bet 
1559 metais į tokius dalykus taip griežtai nežiūrėta. Ban- 
dinis buvo kalinamas Orsinių šeimai priklausančioje 
pilyje, kuri stūksojo ant kalno, Valmontonės pusėje, 
už šešių mylių nuo Albano. Nuosprendį, kuriuo jis bu- 
vo pasmerkiamas mirti, Bandinis apskundė Romai. Iš Ro- 
mos atsiųstas barigello, pusantro šimto sbirų lydi- 
mas, praleido naktį vieškelyje; jis turėjo įsakymą per- 
kelti Bandinį į Tordinonos kalėjimą Romoje. Tačiau, kaip 
jau mes sakėme, Bandinis buvo kilęs iš Petrelos, o ši 
tvirtovė priklausė Kolonai. Bandinio žmona viešai krei- 
pėsi į Petreloje buvusį Fabricijų Koloną: 

— Nejaugi leisite mirti jūsų ištikimam tarnui? 

Kolona atsakė: 

— Apsaugok Dieve, kad aš kada nors neparodyčiau 
reikiamos pagarbos mano valdovo popiežiaus teismo 
nuosprendžiams! 


Tačiau kareiviams tuojau pat buvo duoti reikalingi 
nurodymai, o visi Fabricijaus Kolonos šalininkai gavo 

įspėjimą būti pasiruošusiems. Nurodyta susirinkti Val- 
montonės apylinkėse. Valmontonė — neaukštos uolos vir- 
šūnėje pastatytas miestelis, kurio tvirtovės sieną atsto- 
ja beveik statmeniška šešiasdešimties aštuoniasdešimties 
pėdų gylio bedugnė. Į šį popiežiui priklausantį miestelį 
Orsinių šalininkams ir vyriausybės sbirams pavyko per- 
gabenti minėtąjį Bandinį. Vieni iš uoliausių valdžios 
šalininkų buvo sinjoras de Kampirealis ir jo sūnus Fa- 
bijus, tarp kita ko, tolimi Orsinių giminaičiai. Džiulijus 
Brančifortė ir jo tėvas, priešingai, visuomet remdavd 
Kolonas. 


Tokiais atvejais, kai Kolonos partijai būdavo nepa- 
togu veikti atvirai, ji griebdavosi labai paprastos atsar- 
gumo priemonės: dauguma turtingų Romos valstiečių 
anuomet, kaip ir nūnai, priklausydavo kokiai nors at- 
gailautojų brolijai. Atgailautojai viešai pasirodydavo 
tik užsidengę galvą ir veidą drobės gabalu, kuriame bū- 
davo iškirptos dvi skylės akims. Norėdama kokį nors 
sumanymą išlaikyti paslaptyje, Kolonos partija kviesda- 
vo savo šalininkus vykti į susirinkimo vietą, apsirengus 
tokiais atgailautojų drabužiais. 

Po ilgo pasiruošimo Bandinio perkėlimas, apie kurį 
jau dvi savaites vien tik ir tekalbėta, buvo paskirtas 
sekmadienį. Tą dieną, antrą valandą ryto, Valmontonės 
gubernatoriaus įsakymu varpai visuose kaimuose ap- 
link Fadžolos mišką ėmė skambinti pavojų. Iš kiekvie- 
no kaimo ėjo nemaži valstiečių būriai. (Nuo viduram- 
žių respublikų laikų, kada buvo įprasta jėga išsikovoti 
geidžiamą dalyką, valstiečių širdyse išliko daug drąsos; 
mūsų laikais niekas nė iš vietos nebūtų pajudėjęs.) 

Tą dieną galima buvo pastebėti gana keistą dalyką: 
vos tik ginkluotų valstiečių būrys, išėjęs iš kaimo, ding- 
davo miško gilumoje, jis perpus sumažėdavo. Kolonos 
šalininkai skubėdavo į Fabricijaus nurodytą susitikimo 
vietą. Jų vadai atrodė įsitikinę, kad tą dieną kautynių 
neįvyks: iš ryto jie buvo gavę įsakymą skleisti tokį 
gandą. Fabricijus apjodinėjo mišką su patikimiausiais 
savo šalininkais, kuriems buvo paskyręs puslaukinius 
jaunus eržilus iš savo žirgyno. Vyko lyg ir kokia vals- 
tiečių būrių apžiūra, tačiau Fabricijus nieko jiems ne- 

sakė: bet kuris žodis galėjo jį išduoti. Fabricijus buvo 
aukštas, liesas vyras, nepaprastai vikrus ir stiprus; nors 
jam tesukako vos keturiasdešimt penkeri metai, jo plau- 
kai ir ūsai buvo visiškai Žili, ir tai jį labai erzino: iš tų 
požymių jį lengva buvo atpažiriti ten, kur jis mieliau 
būtų likęs inkognito. Jį pamatę, valstiečiai šaukdavo: 
Vive Colonna!! ir užsismaukdavo drobinius kapi- 
šonus. Kunigaikštis taip pat turėjo ant krūtinės nuleistą 
kapišoną, kurį galėjo užsitraukti ant akių, jei pastebė- 
tų priešą. 

Priešo ilgai laukti neteko: vos tik saulė patekėjo, iš 
Valmontonės pusės pasirodė koks tūkstantis vyrų — Or- 
sinių šalininkų būrys. Jie įžygiavo į mišką ir praėjo maž- 
daug per tris šimtus žingsnių nuo Fabricijaus Kolonos 
vyrų, kuriems pastarasis buvo įsakęs gulti ant žemės. 
Po keleto minučių, kai jau nutolo paskutinės Orsinių 
avangardo eilės, kunigaikštis įsakė savo vyrams judėti 
į priekį, nusprendęs užpulti Bandinio eskortą, praslin- 
kus ketvirčiui valandos po to, kai jis bus įžygiavęs 
į mišką. Šioje vietoje miškas nusėtas nedideliais penkio- 
likos dvidešimties pėdų aukščio uolėtais gūbriais. Tai 
ankstyvesnės ar vėlyvesnės ugnikalnio išvartos, ant ku- 
rių puikiai žaliuoja kaštonai, beveik visiškai užgožią die- 
nos šviesą. Kadangi per šituos daugiau ar mažiau laiko 
išėstus kauburėlius žemės paviršius čia labai nelygus, 
tai kelią, norint išvengti daugybės nereikalingų įkalnių 
bei pakalnių, teko prakirsti pačioje lavoje, dėl to dau- 
gelyje vietų jis yra tris keturias pėdas žemiau miško 
lygio. 

Prie Fabricijaus pasirinktos puolimo vietos buvo žo- 
le apaugusi laukymė, kurią viename gale kirto vieškelis. 
Paskuį kelias vėl suko į mišką, kuris šioje vietoje dėl 
dygliuotų krūmokšnių ir brūzgų, prižėlusių tarp medžių, 
buvo beveik nepraeinamas. Fabricijus išdėstė savo pės- 
tininkus miške per šimtą žingsnių abipus kelio. Kuni- 
gaikščiui davus ženklą, valstiečiai nuleido kapišonus ir 
su arkebuzomis rankose užėmė savo vietas už karštonų. 
Kunigaikščio kareiviai įsitaisė už medžių, augusių pa- 
lei pat kelią. Valstiečiams -buvo įsakyta šauti tik po to, 

kai bus iššovę kareiviai, o pastarieji turėjo paleisti ug- 
nį, priešui priartėjus per dvidešimt žingsnių. Fabricijus 
įsakė skubiai nuleisti skersai kelio apie dvidešimt „me- 
džių su visomis šakomis. Jie visiškai užkirto šioje vie- 
toje gana siaurą, per tris pėdas žemiau dirvos lygio nu- 
tiestą kelią. Kapitonas Ranučas su penkiais šimtais ka- 
reivių sekė paskui avangardą; jam buvo įsakyta pulti, 
kai tik išgirs pirmuosius arkebuzų šūvius iš suverstų 
medžių barikados. Įsitikinęs, kad visi jo kareiviai ir ša- 
lininkai gerai pasislėpę už medžių ir kupini pasiryžimo 
kautis, Fabricijus Kolona nušuoliavo, lydimas savų rai- 
tininkų būrio. Tarp jo palydovų galima buvo pastebėti 
ir Džiulijų Brančifortę. Kunigaikštis pasuko į dešinę nuo 
vieškelio, taku, vedančiu į tolimiausią progumos kraštą. 
Kunigaikščiui tik ką prajojus, po keleto minučių, iš 
tolo, nuo Valmontonės pusės, pasirodė didelis būrys rai- 
tininkų: tai buvo sbirai su barigello, lydintieji Ban- 
dinį ir visi Orsinių raitininkai. Jų vidury galėjai ma- 
tyti Baltazarą Bandinį, apsuptą keturių raudonai apsi- 
rengusių budelių. Jiems buvo įsakyta įvykdyti teismo 
nuosprendį ir nužudyti Bandinį, jei matytų, kad Kolonos 
šalininkai ketina jį išvaduoti. Kai tik Fabricijaus Kolo- 
nos kavalerija pasiekė tolimiausią nuo kelio laukymės, 
arba pievos kraštą, pasigirdo pirmieji arkebuzų šūviai 
iš pasalos, kuri buvo išdėstyta vieškelyje, nukirstų me- 
džių krūvos priešakyje. Kunigaikštis tuojau paleido savo 
kavaleriją šuoliais ir nukreipė puolimą į keturis rau- 
donai apsirengusius budelius, kurie buvo apsupę Bandinį. 
Mes nepasakosime apie tą nedidelį susirėmimą, jis 
netruko nė pilnos valandos. Netikėtai užklupti, Orsinių 
šalininkai išbėgiojo kas sau; bet avangarde krito nar- 
susis kapitonas Ranučas. To įvykio pasekmės buvo ]em- 
tingos Brančifortei. Vos tik pastarasis keletą kartų už- 
simojo kardu, verždamasis prie budelių raudonais dra- 
bužiais, jis akis į akį susidūrė su Fabijum Kampirealiu. 
Užsėdęs baisiai smarkų žirgą, apsirengęs paauksuotu 
giacco (šarviniais marškiniais), Fabijus sušuko: 
— Kas tie užsimaskavę niekšai? Perkirskime jų kau- 
kes kardu! Va, žiūrėkit, kaip tat daroma! 

Beveik tą pačią akimirką jis smogė Džiulijui Branči- 
ftortei kardu į kaktą. Smūgis buvo toks miklus, jog vei- 
dą dengęs drobinis maišas nukrito, ir Džiulijus pajuto, 
kaip jo akis užliejo kraujas, pliūptelėjęs iš žaizdos, 
beje, nelabai pavojingos. Džiulijus pasuko arklį į šoną, 
norėdamas gauti laiko atsikvėpti ir nusišluostyti veidą. 
Jis nieku gyvu nenorėjo kautis su Elenos broliu. Jo ark- 
lys jau buvo per keturis žingsnius nuo Fabijaus, tik 
staiga — Naujas baisiai stiprus kardo smūgis į krūtinę, 
laimė, jį sulaikė giacco, tačiau akimirkai Džiulijui 
užėmė kvapą. Beveik tuo pat metu jis išgirdo šaukiant 
prie ausies: 

— Ti conosco, porco! Aš tave pažįstu, niek- 
še! Štai kaip tu užsidirbi pinigų savo skarmalams pa- 
keisti! 

Tų žodžių skaudžiai įžeistas Džiulijus užmiršo anks- 
tesnį savo nutarimą ir puolė Fabijų: 

— Ed in mal punto tu venisti! — sušuko jis. 

Po keleto smarkių kardo smūgių jų šarvinius marš- 
kinius dengę drabužiai sudrisko į skutelius. Fabijus dė- 
vėjo puošnius paauksuotus šarvinius marškinius, Džiuli- 
jus — labai paprastus. 

— Iš kokio srutyno tu ištraukei savo giacc0o?— 
šūktelėjo jam Fabijus. 

Tuo momentu Džiulijui pasitaikė proga, kurios jis 
ieškojo jau keletą sekundžių: puošnieji Fabijaus šarvai 
neprigulė prie kaklo, ir Džiulijus taikliai dūrė į tą ne- 
pridengtą kaklo vietą špagos smaigaliu. Špaga per pu- 
se pėdos sulindo į Fabijaus gerklę, iš kurios čiurkšle 
pliūptelėjo kraujas. 

— Akiplėša! — sušuko Džiulijus ir nušuoliavo prie 
raudonai apsirengusių budelių, iš kurių du dar tebesi- 
laikė balne už šimto žingsnių nuo jo. Jam beartėjant 
prie jų, trečias nusirito nuo arklio. 

Tačiau, kai Džiulijus jau visai prijojo prie ketvirtojo 
budelio, šis, matydamas esąs apsuptas daugiau kaip de- 
šimties raitininkų, iššovė iš arti į nelaimingąjį Balta- 
zarą Bandinį, ir tas krito Žemėn. 

— Brangūs sinjorai,— sušuko Brančifortė— mums čia 
nebėra kas veikti; kapokite tuos niekšus sbirus, kurie 
skuta į visas šalis. 

Visi nusekė paskui jį. 

Kai po pusvalandžio Džiulijus grįžo prie Fabricijaus 
Kolonos, šis pirmą kartą gyvenime jį prakalbino. Kolona 
buvo baisiai įtūžęs. Džiulijus, priešingai, tikėjosi rasiąs jį 
besidžiaugiantį visišką pergale, kurią iškovojo vien sa- 
vo sumaniu vadovavimu, nes Orsiniai turėjo apie tris 
tūkstančius žmonių, o Fabricijus šiam žygiui tebuvo su- 
rinkęs ne daugiau kaip pusantro tūkstančio. 

— Mes netekome jūsų narsaus draugo Ranučo! — 
sušuko kunigaikštis, kalbėdamas su Džiulijum.— Aš ką 
tik pats lytėjau jo kūną, jis jau šaltas. Vargšas Baltazaras 
Bandinis mirtinai sužeistas. Vadinasi, iš esmės mums 
nepavyko. Tačiau narsiojo kapitono Ranučo vėlė nuke- 
liaus pas Plutoną su priderama palyda. Aš įsakiau pa- 
karti ant medžių šakų visus tuos niekšus belaisvius. 
Nepamirškite to padaryti, ponai! — sušuko jis, pakel- 
damas balsą, ir nušuoliavo į tą vietą, kur įvyko avan- 
gardo susirėmimas. 

Džiulijus kaip neoficialus kuopos vado padėjėjas va- 
dovavo Ranučo kuopai; jis sekė paskui kunigaikštį; tas, 
prijojęs prie narsiojo kario, kuris gulėjo apsuptas dau- 
giau kaip penkiasdešimties priešų lavonų, dar kartą nu- 
šoko nuo arklio ir paėmė Ranučo ranką. Džiulijus pa- 
sekė jo pavyzdžiu, jis verkė. 

— Tu dar jaunas, — tarė kunigaikštis Džiulijui, — bet 
matau, esi aptaškytas krauju; tavo tėvas buvo garbin- 
gas vyras, jis gavo daugiau kaip dvidešimt žaizdų, tar- 
naudamas Kolonoms. Perimk vadovavimą vyrams, liku- 
siems iš Ranučo kuopos, ir nugabenk jo kūną į mūsų 
bažnyčią Petreloj; atsimink, kad kelyje tave gali už- 
pulti. 

Džiulijaus niekas neužpuolė, tik jis pats špaga nu- 
dūrė vieną iš savo kareivių, išdrįsusį pasakyti, kad esąs 
per jaunas vadovauti kuopai. Šis neatsargus žingsnis 
baigėsi laimingai, nes Džiulijus dar tebebuvo apšlaksty- 
tas Fabijaus krauju. Visu keliu ant medžių jis matė ka- 
riant žmones. Tas šlykštus reginys, Ranučo mirtis, 0 ypač 

Fabijaus nužudymas beveik varė Džiulijų iš proto. Vie- 
nintelė jo viltis buvo, kad niekas nesužinos Fabijaus 
nugalėtojo vardo. 


Mes praleisime karines smulkmenas. Praslinkus trims 
dienoms po mūšio, Džiulijus galėjo grįžti keletui valan- 
dų į Albaną. Savo pažįstamiems jis pasipasakojo, kad 
Romoje jį užpuolusi smarki karštligė ir jis turėjęs visą 
savaitę išgulėti lovoje. 

Tačiau visur jis buvo sutinkamas su aiškia pagarba. 
Žymiausi miesto žmonės pirmieji sveikino jį, kai ku- 
rie neatsargūs miestiečiai net vadino sinjoru kapi- 
tonu. Keletą kartų jis praėjo pro Kampirealių rūmus, 
bet jie buvo aklinai uždaryti, o kadangi kai kuriais 
klausimais naujasis kapitonas buvo labai nedrąsus, tai 
tik vidurdienį jis ryžosi paklausti senį Skoti, kuris su 
juo visada būdavo labai malonus: 

— Kurgi Kampirealių šeima? Jų rūmai, matau, už- 
daryti. 

— Drauguži — atsakė Skoti, ūmai nuliūdęs,— nie- 
kados neminėk tos pavardės. Tavo draugai yra tvirtai 
įsitikinę, kad jis pirmas tave užpuolė, ir jie tai visur 
paliudys. Bet šiaip ar taip jis buvo pagrindinė kliūtis 
jūsų santuokai, o jam mirus, visas didžiulis turtas ati- 
tenka seseriai, kuri tave myli. Galima net pridurti (šiuo 
atveju nediskretiškumas yra dorybė), kad ji tave taip 
myli, jog net naktį ateidavo pas tave į trobelę Alboj. 
Taigi jūsų naudai galima pasakyti, kad buvote vyras ir 
žmona dar prieš nelemtą mūšį ties Čampiu (taip 
apylinkėje buvo pavadintas mūšis, kurį esame aukščiau 
aprašę). 

Senis liovėsi kalbėjęs, nes pastebėjo, kad Džiulijui 
rieda ašaros. 

— Užeikime į smuklę,— paprašė Džiulijus. 

Skoti nusekė paskui jį; jie gavo atskirą kambarį, 
užsirakino jame, ir Džiulijus paprašė senį leisti jam pa- 
pasakoti visa, kas įvyko per pastarąją savaitę. Išklau- 
ses ilgą pasakojimą, senis tarė: 

— Iš tavo ašarų matau, kad tu iš anksto nebuvai 
suntanęs nužudyti Fabijų. Tačiau jo mirtis tau labai! 

skaudus įvykis. Elena būtinai turi pasakyti savo motinai, 
kad ji jau seniai tavo žmona. 

Džiulijus nieko neatsakė, ir senis tai palaikė gir- 
tinu santūrumu. Paskendęs savo mintyse, Džiulijus gal- 
vojo, ar Elena, paveikta brolio mirties, tinkamai įvertins 
jo švelnumą. Jis labai apgailestavo, kas buvo atsitikę. 
Paskui senis, jo prašomas, nuoširdžiai papasakojo visa, 
kas įvyko Albane mūšio dieną. Fabijus buvo nukautas 
pusę septynių ryto, daugiau kaip už šešių mylių nuo 
Albano, ir — neįtikimas dalykas! — jau devintą valandą 
pasklido gandas apie jo mirtį. Vidudienį žmonės matė, 
kaip senis de Kampirealis, apsiverkęs, savo tarnų palai- 
komas, nuvyko į kapucinų vienuolyną. Netrukus trys 
vienuoliai, sėdę ant geriausių de Kampirealio žirgų, dau- 
gelio tarnų lydimi, pasuko į Čampio kaimą, ties 
kuriuo įvyko mūšis. Senasis Kampirealis norėjo žūtbūt 
joti drauge, tačiau pavyko jį perkalbėti: juk Fabricijus 
Kolona įtūžęs (gerai nežinota kodėl) ir galėtų žiauriai 
pasielgti, jei de Kampirealis patektų į jo rankas. 

Apie vidūrnaktį Fadžolos miškas nušvito lyg per 
gaisrą: visi Albano vienuoliai ir visi elgetos, nešini di- 
delėmis degančiomis žvakėmis, išėjo pasitikti jaunojo 
Fabijaus kūno. 

— Aš neslėpsiu nuo tavęs, — tęsė senis tylesniu bal- 
su, tarsi bijodamas, kad jo kas neišgirstų — jog kelias 
į Valmontonę ir į Čampį... 

— Na ir ką gi? — sušuko Džiulijus. 

— Eina pro tavo namą, ir žmonės kalba, kad, nešant 
Fabijaus lavoną pro tavo namus, iš baisios žaizdos jo 
kakle staiga ištryškęs kraujas. 

— Kaip baisu! — sušuko Džiulijus, pašokdamas iš 
vietos. 

— Nurimk, drauguži, —tarė senis— Tu turi viską 
žinoti. Dabar supranti, kad šiandien tau dar lyg ir ne- 
reikėjo čia vykti. Jei teiktumeis klausyti mano patarimo, 
aš, kapitone, pasakysiu, kad tau nevertėtų pasirodyti 
Albane anksčiau kaip po mėnesio. Nėra reikalo tavęs 
įspėti, kad dabar taip pat būtų neatsargu rodytis ir Ro- 
moje. Dar neaišku, kokią poziciją šventasis tėvas už- 
ims Kolonos atžvilgiu; galimas daiktas, jis patikės Fab- 

ricijum, kuris sakosi apie Čampio mūšį tesužino- 
jęs iš svetimų lūpų. Bet Romos gubernatorius, karštas 
Orsinių šalininkas, yra įsiutęs ir su didžiausiu malonu- 
mu įsakys pakarti ką nors iš narsiųjų Fabricijaus ka- 
reivių, o Kolona net negalės skųstis, nes jis prisiekinėja 
nedalyvavęs mūšyje. Be to, nors tu manęs neklausi, drįs- 
tu tau duoti vieną karinį patarimą: Albano gyventojai 
tave myli, kitaip tu čia nebūtum saugus. Pagalvok, tu 
jau keletą valandų vaikštinėji vienas po miestą, o koks 
nors Orsinių šalininkas gali pamanyti, kad tu jam svie- 
di iššūkį, arba jis gali susigundyti dideliu atlyginimu. 
Senasis Kampirealis tūkstantį kartų kartojo, kad ati- 
duosiąs geriausią savo žemės sklypą tam, kas tave nu- 
dės. Tau vertėtų pasiimti su savim į Albaną keletą ka- 
reivių iš tų, kuriuos laikai savo namuose. 

— Mano namuose nėra kareivių. 

— Bet tai beprotybė, kapitone! Prie šios smuklės yra 
sodas, mes išeisime per jį, o toliau prasmuksime vynuo- 
gynais. Aš tave palydėsiu; nors esu senas ir beginklis, ta- 
čiau, jei sutiktume kokius piktavalius, aš juos užkalbin- 
čiau, 0 pats bent galėtum laimėti laiko. 

Džiulijus labai nuliūdo. Ar pasakyti jums, kokia be- 
protiška mintis šovė jam į galvą? Kai tik jis sužinojo, 
kad Kampirealių rūmai aklinai uždaryti ir visi jo gy- 
ventojai išvykę į Romą, jis panoro vėl pamatyti sodą, 
kuriame taip dažnai susitikdavo su Elena. Jis net tikė- 
josi pamatyti jos kambarį, kur vieną kartą, kai motinos 
nebuvo namuose, Elena jį įsileido. Jis ieškojo paguo- 
dos prieš jos pyktį, todėl norėjo vėl pamatyti tas vie- 
tas, kur ji būdavo jam tokia švelni. 

Kildami aukštyn siaurais takeliais per vynuogynus 
prie ežero, Brančifortė ir kilniaširdis senis nieko ne- 
sutiko. 

Džiulijus dar kartą paprašė papasakoti visas Fabi- 
jaus laidotuvių smulkmenas. Garbingojo jaunuolio kū- 
nas, daugelio kunigų palydėtas, buvo pervežtas į Romą 
ir palaidotas šeimos koplyčioje, šv. Onufrijaus vienuo- 
lyne, Janikulo viršūnėje. Visi atkreipė dėmesį į labai 
keistą aplinkybę: ceremonijos išvakarėse tėvas nuga- 
beno Eleną į Vizitacione vienuolyną, Kastro miestan; 


159 


tai patvirtino gandus, esą jį slaptai susituokusi su kon- 
dotjeru, kuris per nelaimę nužudė jos brolį. 

Prie trobelės Džiulijus pamatė savo kuopos kapralą 
su keturiais kareiviais. Jis paaiškino Džiulijui, kad sena- 
sis kapitonas niekuomet neidavęs iš miško be keleto 
ginkluotų vyrų. Kunigaikštis ne kartą sakęs, kad, jei 
kuris nors iš jo karių norįs būti užmuštas per savo ne- 
atsargumą, jis turįs prieš tai atsistatydinti, tada kuni- 
gaikščiui bent nereikės keršyti už jo mirtį. 

Džiulijus Brančifortė pripažino teisingais tuos sam- 
protavimus, kurie ligi šiol jam buvo visiškai svetimi. Jis 
buvo įsitikinęs, — taip galvoja visos tautos savo kūdi- 
kystės amžiuje,— kad karo esmė tėra narsiai kautis. Jis 
tučtuojau paklausė kunigaikščio nurodymų, prieš tai 
išbučiavęs išmintingą senį, kuris taip kilniaširdiškai jį 
palydėjo iki namų. 

Bet po kelių dienų, beveik pamišęs iš liūdesio, Džiu- 
lijus vėl sugrįžo žvilgterėti į Kampirealių rūmus. Nak- 
čia jis su trim savo kareiviais, persirengusiais Neapo- 
lio pirkliais, prasigavo į Albaną. Pas savo bičiulį Skot 
Džiulijus nuėjo vienas; čia jis sužinojo, kad Elena vis 
tebelaikoma Kastro vienuolyne. Jos tėvas, įsitikinęs, kad 
ji susituokusi su tuo, kurį jis laikė savo sūnaus žudiku, 
prisiekė daugiau niekuomet su ja nesimatyti. Net prieš 
išvežant Eleną atgal į vienuolyną, jis nepasimatė su ja. 
O motinos švelnumas, priešingai, atrodė, dar labiau su- 
stiprėjo, ir ji dažnai atvažiuodavo iš Romos praleisti su 
dukterimi dieną kitą. 


IV 


„Jei aš nepasiteisinsiu prieš Eleną, — galvojo Džiuli- 
jus, grįždamas naktį į savo kuopos buveinę miške, — ji 
galų gale patikės, kad aš žudikas. Dievas žino, ko tik 
jai nepripasakota apie tą nelemtą mūšį!“ 

Nuvykęs įsakymų pas kunigaikštį į Petrelos tvirto- 
vę, Džiulijus paprašė jį leidimo užsukti į Kastrą. Fabri- 
cCijus Kolona suraukė kaktą: 

— Nesusipratimas, kilęs dėl to nedidelio mūšio, dar 
nebaigtas aiškintis su jo šventenybe. Turi žinoti, kad 
aš sakiau tiesą, tai yra, kad aš visiškai nedalyvavau 
susirėmime, apie kurį tesužinojau kitą dieną čia, Petre- 
los pilyje. Aš turiu pagrindą manyti, kad jo šventenybė 
galų gale patikės tuo nuoširdžiu pasakojimu. Bet Orsi- 
niai yra galingi —tai viena, o antra — visi kalba, kad 
tu pasižymėjai šiame nelemtame susidūrime. Orsiniai net 
tvirtina, kad daugelis belaisvių buvę pakarti ant me- 
džių šakų. Tu žinai, kiek šis tvirtinimas melagingas. Bet, 
šiaip ar taip, galima tikėtis, kad jie atsimokės tuo pačiu. 

Gilus nustebimas, atsispindėjęs atvirame jaunojo ka- 
pitono žvilgsnyje, linksmino kunigaikštį; tačiau, maty- 
damas tokį naivumą, jis nutarė kalbėti aiškiau. 

— Tu, kaip Matau, — tęsė jis, — kupinas tos begalinės 
narsos, kuri visoje Italijoje išgarsino Brančifortės vardą. 
Tikiuosi, kad mano šeimai būsi toks pat atsidavęs, kaip 
tavo tėvas, kurį didžiai branginau; jam aš norėčiau atsi- 
lyginti per tave. Štai mano karių elgimosi taisyklė: nie- 
kada nesakyti nė žodžio tiesos apie mane ar mano ka- 
reivius. Jei tuo momentu, kai būsi priverstas kalbėti, 
tau atrodys, kad melas nieko nepadės, meluok dėl visa 
ko ir, kaip mirtinos nuodėmės, saugokis pratarti nors 
žodį tiesos. Supranti, tavo žodžiai, paimti drauge su ki- 
tais duomenimis, gali atskleisti mano sumanymus. Beje, 
aš žinau, kad tu turi meilės intrigėlę Kastro Vizitacione 
vienuolyne. Gali sugaišti dvi savaites tame miesteliūkš- 
tyje, kur Orsiniai turi ne tik draugų, bet ir savo agen- 
tų. Nueik pas mano majordomą, jis išduos tau du šimtus 
cechinų. Iš draugiškumo tavo tėvui, — pridūrė kunigaikš- 
tis šypsodamasis,— nepašykštėsiu tau keleto nurodymų, 
kaip sėkmingai atlikti tą meilės ir drauge karinį žygį. 
Tu ir trys tavo kareiviai persirengsite pirkliais, jūs turite 
visur reikšti nepasitenkinimą vienu iš savo. kelionės 
draugų, kuris dėsis didžiausiu girtuokliu ir įsigys daug 
bičiulių, vaišindamas vynu visus Kastro dykinėtojus. Na, 
o jeigu tave pačiups Orsinių šalininkai,— pridūrė kuni- 
gaikštis, pakeisdamas toną,— ir nuteis mirti; jokiu būdu 
nepasisakyk savo tikro vardo, 0 .juo Jabiau, kad tar- 
nauji pas mane. Nėra reikalo tau priminti, kad. į visus 

mažus miestelius visada reikia įeiti ne iš tos pusės, iš 
kurios atvyksti, 0 iš priešingos. 

Džiulijų sugraudino tokie tėviški to visados labai 
griežto žmogaus patarimai. Iš pradžių kunigaikštis šyp- 
telėjo, pastebėjęs ašaras jaunuolio akyse, bet paskui ir 
jo paties balsas suvirpėjo. Jis nusimovė vieną iš dau- 
gelio žiedų, kuriuos mūvėjo ant pirštų. Jį priimdamas, 
Džiulijus pabučiavo ranką, pagarsėjusią daugeliu žyg- 
darbių. 

— Niekados nė tėvas man tiek daug nebūtų pasa- 
kęs! — sušuko susižavėjęs jaunuolis. 

Po dviejų dienų, prieš auštant, jis įėjo į Kastro mies- 
telį; ji lydėjo penki persirengę, kaip ir jis pats, kareiviai: 
du ėjo atskirai ir dėjosi nepažįstą nei jo, nei trijų kitų. 
Dar gerokai iš tolo Džiulijus pastebėjo Vizitacione vie- 
nuolyną, didžiulį, tamsių storų sienų apsuptą pastatą, 
labai panašų į tvirtovę. Jis nuskubėjo į bažnyčią; ji bu- 
vo puiki. Vienuolės, visos priklausančios kilmingoms ir 
daugiausia turtingoms šeimoms, tarp savęs varžėsi, kuri 
labiau išpuoš šią bažnyčią, vienintelę vienuolyno dalį, 
prieinamą pašaliečių žvilgsniams. Įsigalėjo paprotys, kad 
vienuolė, popiežiaus paskirta abate iš trijų kandidačių 
sąrašo, kurį jam pristatydavo kardinolas, Vizitacione 
ordino globėjas, paaukodavo vienuolynui žymią auką, 
skirtą jos vardui įamžinti. Abatė, kurios auka neprilyg- 
davo jos pirmtakės dovanai, būdavo niekinama, kaip ir 
jos šeima. 

Džiulijus virpėdamas įžengė į šį puikų pastatą, spin- 
dintį marmuru ir auksu. Tiesą pasakius, į marmurą ir 
auksą jis beveik neatkreipė dėmesio; jam atrodė, kad 
į jį įsmeigtos Elenos akys. Didysis altorius, sakoma, 
kainavęs daugiau kaip aštuonis šimtus tūkstančių fran- 
kų; tačiau Džiulijaus žvilgsnis, nepastebėjęs to puošnu- 
mo, krypo į paauksuotas apie keturiasdešimt pėdų aukš- 
čio grotas, kurias du marmuro piliastrai skyrė į tris da- 
lis. Tos grotos savo Masyvumu darė slegiantį įspūdį; jos 
už didžiojo altoriaus atitvėrė vienuolių chorą nuo baž- 
nyčios dalies, atdaros visiems tikintiesiems. 

Džiulijus sumetė, kad pamaldų metu už tų paauksuo- 
tų grotų meldžiasi vienuolės ir auklėtinės. Į šią vidinę 

bažnyčią galėdavo ateiti bet kuriuo dienos metu kiek- 
viena vienuolė ar auklėtinė, norinti pasimelsti; šiąja vi- 
siems žinoma aplinkybe ir buvo pagrįstos nelaimingo 
įsimylėjėlio viltys. 

Tiesa, iš vidaus pusės grotas dengė didžiulė juoda 
užuolaida: „Bet ši užuolaida,— galvojo Džiulijus,— neturi 
kliudyti auklėtinėms matyti žmones bažnyčioje, nes ir 
aš, būdamas gana toli nuo užuolaidos, gerai Matau pro 
ją langus, apšviečiančius chorą, ir galiu įžiūrėti mažiau- 
sias architektūros detales.“ Kiekviena šių puikių paauk- 
suotų grotų sijelė baigėsi tvirtu smaigu, nukreiptu į esan- 
čius bažnyčioje. 

Džiulijus pasirinko gerai matomą vietą priešais kai- 
riąją grotų pusę, labiausiai apšviestoj bažnyčios daly. 
Čia jis praleisdavo ištisas dienas, klausydamas mišių. 
Kadangi aplink jį stovėjo vien valstiečiai, jis tikėjosi 
būsiąs pastebėtas net pro juodąją užuolaidą, dengusią 
grotas iš vidaus. Pirmą kartą gyvenime šis kuklus jau- 
nuolis stengėsi padaryti įspūdį; jis buvo dailiai apsiren- 
gęs; įeidamas į bažnyčią ir išeidamas iš jos, jis dosniai 
dalydavo išmaldą. Jo vyrukai ir jis pats visokiais būdais 
stengėsi įsiteikti darbininkams ir smulkiems tiekėjams, 
turėjusiems kokį nors ryšį su vienuolynu. Tačiau tik 
trečią dieną pagaliau atsirado viltis įduoti laišką Elenai. 

Jam įsakius, buvo atidžiai sekamos dvi seserys vie- 
nuolės, supirkinėjančios vienuolynui kai kuriuos mais- 
to produktus: viena iš jų turėjo kontaktų su smulkiu 
pirkliu. Džiulijaus kareivis, buvęs vienuolis, susibičiu- 
liavo su tuo pirkliu ir pažadėjo jam po vieną cechiną 
už kiekvieną laišką, kuris bus įteiktas vienuolyno auklė- 
tinei Elenai de Kampireali. | 

— Ką! — sušuko pirklys, kai jam pirmą kartą buvo 
atskleista, ko iš jo norima.— Laišką plėšiko žmo- 
nai! 

Ši pravardė jau buvo plačiai žinoma Kastro mieste- 
lyje, nors tepraėjo tik dvi savaitės nuo Elenos atvyki- 
mo dienos: visa, kas duoda peno vaizduotei, labai grei- 
tai pasklinda smulkmenoms godžioje liaudyje! 

Pirklys pridūrė: 

— Šitoji bent ištekėjusi! O kiek vienuolyne yra pa- 
nelių, neturinčių tokio pateisinimo, kurios priiminėja iš 
už vienuolyno sienų ne tik laiškučius. 

Šiame pirmajame laiške Džiulijus kuo smulkiausiai 
papasakojo visa, kas atsitiko tą nelemtą dieną, pažy- 
mėtą Fabijaus mirtimi; jis baigė klausimu: „Ar jūs ma- 
nęs nekenčiate?“ 

Elena atsakė viena eilute: nejausdama niekam neapy- 
kantos, per likusią savo gyvenimo dalį ji pasistengsianti 
užmiršti tą, dėl kurio kaltės žuvęs jos brolis. 

Džiulijus skubiai atsakė; pradėjęs nusiskundimais 
dėl savo likimo tuomet madingų iš Platono perimtu sti- 
liumi, jis toliau rašė: 

„Vadinas, tu nori užmiršti Dievo žodį, duotą mums 
per Šventąjį Raštą? Viešpats sako: tu paliksi savo tė- 
vą ir Motiną ir seksi paskui jį. Ar tu drįstum tvirtinti, 
jog nesi mano žmona? Prisimink naktį prieš šv. Petrą. 
Kai už Monte Kavi pasirodė aušra, tu puolei prie ma- 
no kelių; aš susitvardžiau! tu būtum buvus mana, jei 
būčiau to panorėjęs; tu negalėjai atsispirti meilei, kurią 
man tada jautei. Staiga aš pagalvojau: į mano žodžius, 
kuriuos aš tau daug sykių kartojau, jog seniai esu pa- 
aukojęs tau visą savo gyvenimą ir tai, kas man bran- 
giausia pasaulyje, tu galėjai atsakyti, — nors to niekuo- 
met nepadarei, — kad visos tos aukos, nepasireiškiančios 
jokiais išoriniais veiksmais, tėra tik įsivaizduojamos. 
Mane apšvietė žiauri mano atžvilgiu, bet iš esmės tei- 
singa mintis. Aš pagalvojau, kad likimas ne veltui man 
suteikia progą paaukoti tavo labui didžiausią laimę, apie 
kokią begalėjau svajoti. Prisimink, tu jau gulėjai mano 
glėbyje, neturėdama jėgų gintis, net tavo lūpos nesi- 
priešino. Tą akimirką Monte Kavi vienuolyno varpai 
suskambo rytmečio Ave Maria, ir stebuklingu bū- 
du tas garsas pasiekė mūsų ausis. Tu man pasakei: „P a- 
aukok šią auką šventajai Madonai, ne- 
kaltybės motinai.“ Man pačiam tą akimirką kilo 
mintis ryžtis tai didžiausiai aukai, vienintelei realiai aukai, 
kurią būčiau turėjęs progos tau padaryti. Man pasirodė 
nuostabu, kad ta pati mintis kilo ir tau. Prisipažinsiu, 
tie tolimi Ave Maria garsai mane sugraudino; aš 

išpildžiau tavo prašymą. Auka buvo padaryta ne vien 
tau; Man atrodė, kad tuo pačiu aš pavedu mūsų būsi- 
mąją santuoką Madonos globai. Tuomet aš galvojau, kad 
kliūtis mums darys tavo turtinga ir kilminga šeima, o ne 
tu, neištikimoji. Jeigu ne antgamtinė jėga, kokiu būdu 
tas Angelus būtų pasiekęs mūsų ausis iš taip toli, 
per didžiulio miško medžių viršūnes, ošiančias nuo ryt- 
metinio vėjo? Tada, atsimeni, tu atsiklaupei prie manęs, 
aš atsistojau, nusiėmiau nuo krūtinės kryželį, ir tuo kry- 
želiu, kurį šiandien tebenešioju, ir savo amžinuoju iš- 
ganymu tu prisiekei, kad — kur bebūtum, kas tau be- 
atsitiktų, — vos tik išgirsi mano šaukimą, tu visiškai at- 
siduosi Man, kaip tą akimirką, kai iš tolo išgirdai Monte 
Kavi varpus skambinant Ave Maria. Paskui mes pa- 
maldžiai sukalbėjome du Ave Maria ir du Pater 
noster. Taigi vardan meilės, kurią tu man tada jautei, 
arba vardan tavo amžinojo išganymo, jei tu, kaip aš 
būkštauju, tą Meilę užmiršai, aš tau įsakau šiąnakt mane 
priimti savo kambaryje arba Vizitacione vienuolyno 
sode.“ 

Įdomu, kad italas autorius pateikia ir daugelį ivėles- 
nių ilgų Džiulijaus Brančifortės laiškų, tačiau iš Elenos 
de Kampireali atsakymų teduoda ištraukas. Šiandien, pra- 
slinkus dviem šimtam septyniasdešimt aštuoneriems me- 
mi, todėl aš čia nepateikiu tų laiškų, bijodamas, kad jie 
bus per ilgi. 

Iš jų galima spręsti kad Elena pagaliau paklausė 
įsakymo, išreikšto laiške, kurį mes, kiek sutrumpinę, iš- 
vertėme. Džiulijus surado būdą įsigauti į vienuolyną; 
iš vienos užuomincs siūlosi išvada, kad jis persirengė 
moteriškais drabužiais. Elena jį priėmė, bet tik prie gro- 
tomis užtverto lango apatiniame aukšte į sodo pusę. Savo 
neapsakomam skausmui Džiulijus pajuto, kad toji, kita- 
dos tokia švelni ir net aistringa mergina, pasidarė jam 
tarsi svetima; ji laikėsi oficialiai mandagiai. Įsileis- 
dama Džiulijų į sodą, ji tik pakluso savo duotai priesai- 
kai. Pasimatymas buvo trumpas; po kelių akimirkų Džiu- 
lijaus išdidumas, galbūt šiek tiek įdirgintas pastarųjų 
dviejų savaičių įvykių, nugalėjo gilų jo skausmą. 

„Prieš mane,— kartojo jis mMintyse,— tėra šmėkla tos 
Elenos, kuri Albane atrodė esanti mano visiems laikams“. 

Svarbiausias Džiulijaus rūpestis buvo paslėpti aša- 
ras, kurios tekėjo per jo veidą, klausantis mandagių Ele- 
nos frazių. Jai baigus kalbėti ir pasiteisinus dėl - visai 
natūralaus, jos nuomone, pasikeitimo po brolio mirties, 
Džiulijus iš lėto prabilo: 

— Jūs netesėjote savo priesaikos, jūs nepriimate ma- 
nęs sode ir neklūpote prieš mane, kaip tada, kai mudu 
išgirdome Monte Kavi vienuolyno varpus skambinant 
Ave Maria. Užmirškite savo priesaiką, jei galite; na, 
o cš nieko neužmirštu. Tesaugo jus Viešpats! 

Ištaręs tuos žodžius, Džiulijus pasitraukė nuo groto- 
mis užtverto lango, prie kurio galėjo pasilikti dar apie 
valandą. Kas prieš akimirką būtų pasakęs, kad Džiulijus 
savo noru sutrumpins taip lauktą pasimatymą! Toji au- 
ka draskė jam širdį; tačiau jis pagalvojo, kad tikrai nu- 
sipelnytų net Elenos panieką, jei atsakytų į jos šaltą 
mandagumą kitaip, nei palikdamas ją vieną su savo 
sąžine. 

Džiulijūs išėjo iš vienuolyno prieš auštant. Jis tuoj 
užšoko ant arklio, įsakęs savo kareiviams laukti jo visą 
savaitę Kastro miestely, o paskui grįžti į mišką. Jis buvo 
baisiai nusiminęs. Iš pradžių jis pasuko Romos link. 

— Vadinas, aš tolstu nuo jos! — kartojo jis sau visą 
laiką.— Kokie svetimi mes tapome vienas kitam! Ak Fa- 
bijau, kaip už tave atkeršyti! 

Pakeliui sutinkami žmonės jį dar labiau erzino; jis 
paleido arklį per laukus, pasukdamas į tuščią, nedirba- 
mą jūros pakrantę. Kai jo nebetrikdė susitikimai su šiais 
ramiais valstiečiais, kuriems jis pavydėjo, Džiulijus lais- 
viau atsikvėpė: tos dykvietės vaizdas derinosi su jo ne- 
viltimi ir tramdė pyktį; jis galėjo apmąstyti liūdną savo 
likimą. 

„Mano amžiuje,— kalbėjo jis sau, — belieka pamilti 
kitą moterį!“ 

Dingtelėjus tai nevilties pagimdytai minčiai, jis dar 
labiau nusiminė, nes aiškiai suprato, kad jam pasaulyje 
tėra vienintelė moteris. Jis įsivaizdavo, kaip turėtų ken- 

tėti, išdrįsęs ištarti meilės žodžius kuriai nors kitai mote- 
riai, ne Elenai; toji mintis jį skaudžiai kankino. 

Staiga jis prapliupo karčiu juoku. 

„Štai, — pagalvojo jis, — aš visai panašus į tuos Arios- 
to herojus, kurie vieniši keliauja per dykumą, stengda- 
miesi užmiršti, jog ką tik užtiko neištikimą savo meilužę 
kito riterio glėbyje... Vis dėlto ji ne tokia jau kalta, — 
kalbėjo jis sau, po to beprotiško juoko priepuolio gailiai 
pravirkęs.— Jos neištikimybė kitokia — ji nepamilo kito. 
Toji karšta ir skaisti siela leidosi suklaidinama piktų pa- 
sakojimų apie mane; be abejo, mane pavaizdavo taip, 
tarsi aš pasiėmęs ginklus šiam nelemtam žygiui, slaptai 
vildamasis rasiąs progą nužudyti jos brolį. Prikalbėta, 
matyt, dar daugiau: aš vadovavęsis šlykščiu išskaičiavi- 
mu, kad, broliui mirus, ji tapsianti vienintele didžiulių 
turtų paveldėtoja... O aš padariau didelę kvailystę, išti- 
sas dvi savaites palikdamas ją savo priešų įtakai! Reikia 
pripažinti, kad esu labai nelaimingas, nes Dievas man 
nedavė proto savo gyvenimui tvarkyti! Aš esu niekin- 
gas, pasigailėjimo vertas žmogelis! Mano gyvenimas nie- 
kam neatnešė naudos, o Mažiausia — man pačiam.“ 

"Tuo momentu jaunajam Brančifortei atėjo į galvą min- 
tis, gan neįprasta tais laikais: jo arklys žingsniavo pačiu 
jūros pakraščiu, ir kartais jo kojas užliedavo bangos; 
Džiulijui atėjo mintis įvaryti akrlį į jūrą ir tuo būdu 
atsisveikinti su siaubingu savo gyvenimu. Kas gi jam 
belieka toliau daryti, kai vienintelė pasaulyje būtybė, 
leidusi jam pajusti, kad laimė žemėje yra galima, jį pa- 
liko? 

Paskui staiga kita mintis jį sulaikė. 

„Ką reiškia mano dabartinis sielvartas, — pagalvojo 
jis — palyginus su tomis kančiomis, kurias netrukus pa- 
tirsiu, nutraukęs šį vargingą gyvenimą? Elena bus man 
ne tik abejinga, kaip dabar; aš ją matysiu varžovo glė- 
byje, ir tas varžovas bus koks nors turtingas ir įžymus 
jaunas Romos sinjoras; nes piktosios dvasios, kitaip ir 
būti negali, suras žiauriausių vaizdų mano sielai kankin- 
ti. Vadinas, aš net miręs negalėsiu užmiršti Elenos, prie- 
šingai, mano aistra jai sustiprės, nes tai geriausias būdas, 

kuriuo visagalis nubaus mane už baisią nuodėmę, kurią 
būsiu padaręs". 

Norėdamas galutinai atsikratyti piktos pagundos, Džiu- 
lijus ėmė pamaldžiai kalbėti Ave Maria. Juk Ave 
Maria, Madonai skirtos maldos garsai kitados jį pa- 
vergė ir pastūmėjo kilniadvasiškam poelgiui, kurį dabar 
jis laikė didžiausia savo gyvenimo klaida. Tik iš pagarbos 
Madonai jis nedrįso leistis į tolimesnius samprotavimus 
ir išreikšti svarbiausios minties, kuri nėjo jam iš galvos. 

„Jei aš padariau neatitaisomą klaidą, Madonos įkvėp- 
tas, tai argi ji, būdama be galo teisinga, neturėtų kokiu, 
nors būdu grąžinti man prarastąją laimę?“ 

Toji mintis apie Madonos teisingumą pamažu išblaškė 
jo nusiminimą. Džiulijus pakėlė galvą ir išvydo prieš 
save, už Albano ir miško, tamsia žaluma pasipuošusią 
Monte Kavi viršūnę ir ant jos šventą vienuolyną, prisi- 
minė, kaip rytmetinė Ave Maria pastūmėjo poelgiui, 
kurį jis dabar laikė gėdinga klaida. Netikėtai prieš akis 
iškilęs tos šventos vietos reginys jį nuramino. 

— Ne,— sušuko jis — negali būti, kad Madona mane 
apleido. Jei Elena būtų tapusi mano žmona, kaip leido 
jos Meilė man ir geidė mano vyriška savigarba, tai, klau- 
sydamasi pasakojimo apie brolio mirtį, ji būtų prisimi- 
nusi mus jungiančius ryšius. Ji būtų pagalvojusi, kad 
priklausė man ilgą laiką prieš tą nelemtą atsitiktinumą, 
kuris Mūšio lauke suvedė mane akis į akį su Fabijum. 
Jis buvo dvejais metais vyresnis už mane, labiau įgudęs 
vartoti ginklą, įžūlesnis ir neabejotinai stipresnis. Tūks- 
tantis svarių įrodymų būtų galėję įtikinti mano žmoną, 
kad ne aš ieškojau šios dvikovos. Ji būtų prisiminusi, 
kad aš jos broliui niekados nejaučiau jokios neapykantos, 
net po to, kai jis šovė į Mane iš arkebuzos. Prisimenu, 
kaip per mūsų pirmąjį pasimatymą, grįžęs iš Romos, aš 
jai kalbėjau: „„Ką padarysi! To reikalavo garbė; negaliu 
smerkti tavo brolio!“ 

Pavedęs save Madonos globai, Džiulijus atgavo viltį. 
Jis paragino arklį ir per keletą valandų pasiekė vietą, 
kur buvo įsikūrusi jo kuopa. Jis rado savo karius besi- 
ginkluojančius: ketinta traukti iš Neapolio į Romą per 
Monte Kasino. Jaunasis kapitonas pakeitė arklį ir išžy- 

giavo su savo kareiviais. Tą dieną kautynių neįvyko. 
Džiulijus neklausinėjo apie šio žygio tikslą, jam tai ma- 
žai terūpėjo. Kai jis vėl pasijuto savo kuopos prieša- 
kyje, jam viskas nušvito kita šviesa. 

„Esu paprasčiausias kvailys, — pagalvojo jis,— be rei- 
kalo aš išvykau iš Kastro. Elena greičiausiai ne tiek jau 
kalta, kaip aš įsivaizdavau, pykčio apakintas. Ne, negali 
būti, kad toji atvira ir skaisti siela, kurioje mačiau pra- 
siskleidžiantį pirmosios meilės jausmą, man nebepriklau- 
so! Jos aistra buvo tokia nuoširdi! Argi ne ji man, var- 
guoliui, daugiau kaip dešimt kartų siūlė pabėgti su ja ir 
susituokti pas kokį nors Monte Kavi vienuolį? Būdamas 
Kastro mieste, aš turėjau visų pirma pasistengti pasima- 
tyti antrą kartą ir ją atvesti į protą. Iš tikrųjų, aistros 
pagautas, aš elgiuosi kaip vaikas! Dieve mano, kodėl aš 
neturiu bičiulio, kurio galėčiau prašyti patarimo! Tas pats 
veiksmas, kuris ką tik man atrodė puikus, po dviejų 
minučių kelia pasišlykštėjimą!“ 

Tos dienos vakare, sukant iš vieškelio vėl į mišką, 
Džiulijus prijojo prie kunigaikščio ir paklausė, ar jis 
galįs dar keletą dienų pasilikti jam, žinomoje vietoje. 

— Eik po velnių! — sušuko Fabricijus.— Radai tinka- 
mą laiką man galvą kvaršinti tokiomis kvailystėmis. 

Po valandos Džiulijus išvyko į Kastrą. Jis ten rado 
savo vyrus, bet nežinojo, kaip rašyti Elenai po to, kai 
jis taip išdidžiai su ja išsiskyrė. Jo pirmame laiške te- 
buvo šie žodžiai: ,,Ar sutiktumėt mane priimti šią naktį?“ 

Atsakymas buvo toks pat trumpas: „Galite ateiti.“ 

Džiulijui išvykus, Elena įsivaizdavo esanti visiems lai- 
kams palikta. Tik tada ji kaip reikiant suvokė nelaimin- 
gojo jaunuolio samprotavimų reikšmę: ji buvo jo žmo- 
na anksčiau, negu jis turėjo nelaimę susiremti su jos 
broliu mūšio lauke. 

Šį kartą Džiulijus nebuvo sutiktas taip šaltai manda- 
giai, kaip per pirmąjį pasimatymą. Nors Elena ir dabar 
pasirodė už grotuoto lango, tačiau jį visa virpėjo, o ka- 
dangi Džiulijaus tonas buvo labai santūrus, o frazės ! 


! Italijoje kreipinys tu, voi arba lei rodo intymumo laipsnį. 
Kreipinys t u. užsilikęs iš lotynų kalbos, yra mažiau paplitęs negu pas 
mus. 

parinktos tokios, lyg jis kalbėtųsi su svetima moterimi, 
tai šį kartą Elenai teko pajusti, kaip žiauru klausytis 
beveik oficialaus tono, kai jis pakeičia švelniausią inty- 
mumą. Džiulijus, kuris labiausiai bijojo, kad jo neįskau- 
dintų koks nors šaltas žodis, išsiveržęs iš Elenos širdies, 
kalbėjo kaip advokatas, stengdamasis įrodyti Elenai, kad 
ji buvo jo žmona ilgą laiką prieš nelemtą Čampio 
mūšį. Elena leido jam kalbėti ir atsakinėjo trumpai, nes 
bijojo, kad nepratrūktų verkti. Pagaliau jausdama, kad 
veikiai gali išsiduoti, ji paprašė savo draugą vėl ateiti 
kitą dieną. Tą naktį, didelės šventės išvakarėse, rytme- 
tinės mišios buvo laikomos labai anksti, todėl jų ryšys 
galėtų būti atskleistas. Džiulijus, kuris samprotavo kaip 
įsimylėjėlis, iš sodo išėjo giliai susimąstęs; jis niekaip 
negalėjo aiškiai suvokti, gerai ar blogai buvo priimtas. 
O kadangi jo galvoje ėmė bręsti kariniai sumanymai, 
kilę per pokalbius su draugais, jis sau tarė: „Vieną 
kartą turbūt reiks ryžtis pagrobti Eleną.“ 

Ir jis ėmė svarstyti, kaip galima būtų jėga įsibrauti 
į sodą. Vienuolynas buvo labai turtingas, — geras laimikis 
pasiplėšti, todėl apsaugai laikyta gausus būrys tarnų, 
kurių dauguma buvo seni kareiviai; jie gyveno kaip ir 
kokiose kareivinėse su grotuotais langais į siaurą pra- 
ėjimą, vedantį nuo vienuolyno laukujų vartų, pramuštų 
daugiau kaip aštuoniasdešimties pėdų aukščio tamsioje 
sienoje, į vidinius, kuriuos saugojo sesuo vartininkė. Šio 
siauro praėjimo kairėje pusėje stūksojo kareivinės, de- 
šinėje — trisdešimties pėdų aukščio sodo siena. Vienuo- 
lyno fasadas į aikštės pusę buvo grublėtas, nuo laiko 
pajuodęs mūras, teturėjęs dvi angas — duris ir vienin- 
telį langelį, pro kurį kareiviai apžvelgdavo apylinkes. 
Galite įsivaizduoti, kaip niūriai atrodė toji didelė juoda 
siena su geležimi apkaltomis, didžiulėmis vinimis sutvir- 
tintomis durimis ir vieninteliu keturių pėdų aukščio ir 
aštuoniolikos Colių pločio langeliu. 

Mes neseksime paskui originalo autorių, išsamiai pa- 
sakojantį apie daugelį paskesnių Džiulijaus ir Elenos 
pasimatymų. Įsimylėjėliams pamažu vėl grįžo tas visiškai 
intymus tonas, kaip kitados Albano sode; tik Elena jokiu 
būdu nesutikdavo nusileisti į sodą. Vieną naktį Džiuli- 


170 


jus rado ją giliai susimąsčiusią: iš Romos jos aplankyti 
atvažiavusi Motina ir įsikūrusi keletui dienų vienuolyne. 
Motina buvo tokia švelni, visada taip jautriai, atsargiai 
elgėsi su dukterimi, atspėdama visus jos jausmus, todėl 
Elena, priversta ją apgaudinėti, smarkiai graužėsi, nes 
ar ji išdrįstų prisipažinti, jog susitikinėja su žmogum, 
atėmusiu jai sūnų! Pagaliau Elena atvirai prisipažino Džiu- 
lijui, kad ji nepajėgtų sumeluoti, jei jos geroji Motina 
imtų primygtinai klausinėti. Džiulijus suprato, kokia pa- 
vojinga jo padėtis; jo likimas priklausė nuo atsitiktinu- 
mo, kuris galėjo sinjorai de Kampireali pakuždėti vieną 
ar kitą žodį. Kitą naktį Džiulijus kalbėjo su Elena labai 
ryžtingu tonu: 

— Rytoj aš ateisiu ankstėliau, išlaušiu vieną tų gro- 
tų strypą, jūs išlipsite į sodą, aš Nnuvesiu jus į vieną 
miestelio bažnyčią, kur man atsidavęs kunigas mus su- 
tuoks. Dar prieš auštant, jūs vėl būsite vienuolyne. Kai 
tapsite mano žmona, aš nieko nebebijosiu, o jeigu jūsų 
motina pareikalaus išpirkti baisią nelaimę, kurią mes visi 
vienodai apgailestaujame, aš sutiksiu su viskuo, net jei 
reikėtų keletą mėnesių jūsų nematyti. 

Kadangi šis pasiūlymas Eleną, atrodė, labai sukrėtė, 
Džiulijus pridūrė: 

— Kunigaikštis vėl šaukia mane; mano garbė ir dau- 
gelis kitų priežasčių verčia mane išvykti. Mano pasiūly- 
mas — vienintelė išeitis, galinti užtikrinti mūsų ateitį; jei 
su juo nesutinkate, išsiskirkime čia pat, šią akimirką, ir 
visiems laikams. Aš išvyksiu susigraužęs dėl savo įne- 
protingumo. Aš patikėjau jūsų garbės žo- 
džiu. Jūs laužote švenčiausią priesaiką, ir aš tikiuosi, 
kad teisėta panieka, kurią. turi sukelti jūsų lengvabūdiš- 
kumas, ilgainiui išgydys mane nuo tos meilės, kuri jau 
seniai yra mano gyvenimo nelaimė. 

Elena gailiai pravirko. 

— Viešpatie,— sušuko ji pro ašaras, — koks tai siau- 
bas mano motinai! 

Pagaliau ji vis dėlto sutiko su jo pasiūlymu. 

— Tačiau, — pridūrė ji, — mus gali pamatyti išeinan- 
čius ar grįžtančius; pagalvokite, koks kiltų skandalas, 

pagalvokite, kokioje baisioje padėtyje atsidurtų mano 
motina; palaukime, ji netrukus išvažiuos. 

— Jūs pasiekėte to, kad aš ėmiau abejoti man pačiu 
brangiausiu ir švenčiausiu dalyku: jūsų žodžiu. Rytoj| 
vakare mes susituoksime arba matomės dabar paskutinį 
kartą "šioje ašarų pakalnėje. | 

Vargšė Elena tesugebėjo atsakyti ašaromis; ją ypač 
skaudino ryžtingas ir žiaurus Džiulijaus tonas. Argi ji 
iš tikrųjų nusipelnė jo paniekos? Argi tai tas pats myli- 
masis, anksčiau toks nuolankus, toks švelnus! Pagaliau 
ji sutiko su viskuo, ko jis iš jos reikalavo. Džiulijus nu- 
ėjo. Nuo tos minutės Elena su didžiausiu nerimu laukė 
ateinančios nakties. Jei būtų ruošusis tikrai mirčiai, jos 
skausmas nebūtų buvęs toks aštrus, ji būtų galėjusi rasti 
šiokios tokios paguodos, pagalvojusi apie stiprų Džiuli- 
jaus jausmą ir švelnią motinos meilę. Likusią nakties 
dalį ji prasikankino, keisdama prieštaringiausius nutari- 
mus. Užeidavo akimirkų, kai ji norėdavo viską pasakyti 
motinai. Kitą dieną Elena buvo tokia išblyškusi, kad mo- 
tina, užmiršusi visus savo protingus nutarimus, puolė 
dukteriai į glėbį, šaukdama: 

— Kas tau, dukrele? Viešpatie! Sakyk, ką tu, padarei 
ar ketini daryti? Jei paimtum durklą ir persmeigtum man 
širdį, aš mažiau kentėčiau negu dabar, kai tu taip žiau: 
riai tyli. 

Begalinė motinos Meilė buvo tokia akivaizdi, ir Ele- 
na puikiai suprato, kad motina ne tik neperdeda savo: 
jausmų, o priešingai, stengiasi valdytis ir jų neparodyti, 
jog pagaliau pati susigraudino ir puolė prie motinos 
kojų. Kai motina, stengdamasi įspėti nelemtą paslaptį, 
sušuko, kad Elena jos vengianti, duktė atsakė, jog rytoj 
ir visas kitas dienas ji praleisianti su motina, bet mal- 
daujanti daugiau apie nieką nebeklausinėti. 

Po šio neatsargaus žodžio netrukus sekė visiškas pri- 
sipažinimas. Žinia, kad taip arti yra jos sūnaus žudikas, 
sinjorai de Kampireali sukėlė siaubą. Bet skausmą pa- 
keitė karšto ir šviesaus džiaugsmo banga. Jūs negalite 
įsivaizduoti, kaip ji nudžiugo, sužinojusi, kad jos duktė 
niekuomet nenusidėjo mergiškai garbei! 

Toji apdairi Motina tuojau pat iš esmės pakeitė savo 
plenus; ji tarėsi turinti teisę griebtis gudrybės prieš žmo- 
gų, kuris jai buvo niekas. Elenos širdį draskė žiauriausi 
aistros siautuliai: jos prisipažinimai buvo kuo nuošir- 
džiausi;. ta iškankinta siela turėjo kam nors atverti širdį. 
Sinjora de Kampireali, kuri nuo šiol visas priemones 
laikė leistinomis, išgalvojo daugybę motyvų, kuriuos čia 
pateikti būtų per ilga. Ji lengvai įtikino savo nelaimingą 
dukterį, kad reikia atsisakyti slaptų sutuoktuvių, kurios 
Visada palieka dėmę moters gyvenime, nes ji galėsianti 
susituokti viešai ir visai garbingai, jei tik savaitei atidė- 
sianti savo kilnaus mylimojo reikalavimo įvykdymą. Ji, 
sinjora de Kampireali, vyksianti į Romą ir papasakosianti 
vyrui, kad jau ilgai prieš nelemtą mūšį ties Čampiu, 
Elena buvo slapta susituokusi su Džiulijum. Apeigos bu- 
vusios atliktos tą pačią naktį, kai Elena, persirengusi 
vienuolio drabužiais, ežero pakrantėje, uoloje iškirstame 
takelyje, palei kapucinų vienuolyno sienas, susitikusi savo 
tėvą ir brolį. 

Visą dieną motina stengėsi nepalikti dukters vienos, 
ir pagaliau vakarop Elena parašė savo mylimajam naivų 
ir, Mūsų Nuomone, labai graudų laišką, kuriame papasa- 
kojo apie jos širdyje vykusią kovą. Baigdama ji nuolan- 
kiausiai maldavo duoti jai savaitę laiko: ,,„Rašant šį laiš- 
ką,— pridūrė ji, — kurį tau įteiks mano motinos tarnas, 
man jau atrodo, kad aš padariau didžiausią klaidą, jai 
viską išsakiusi. Aš, rodos, matau tave supykusį, tavo 
akys žvelgia į mane su neapykanta; širdį man drasko 
žiauriausi sąžinės priekaištai. Tu pasakysi, kad aš silpna- 
valė, bailė, paniekos verta; prisipažįstu, brangusis mano 
angele, tai tiesa. Bet įsivaizduok tokį reginį: motina, pa- 
plūdusi ašaromis, beveik klūpo prie mano kojų. Tada aš 
negalėjau jai nepasakyti, kad dėl tam tikrų priežasčių 
negaliu sutikti su jos prašymu; 0 pasidavus silpnumui ir 
įštarus tą neatsargų žodį, nežinau, kas su Manim atsi- 
tiko, bet aš nebegalėjau susilaikyti neišpasakojusi jai 
visko, kas įvyko tarp mudviejų. Kiek įstengiu prisiminti, 
atrodo, kad mano siela, visiškai netekusi jėgų, ieškojo 
patarimo. Aš tikėjausi rasti jį Motinos žodžiuose. .,. Aš 
visai užmiršau, mano drauge, kad mano taip mylima mo- 

tina siekia visai priešingų tikslų negu tu. Aš pamiršau 
savo svarbiausiąją pareigą — būti klusnia tau; turbūt aš 
nepajėgiu patirti tikrąją meilę, kuri, sako, nugalinti vi- 
sus išmėginimus. Niekink mane, Džiulijau, bet, dėl Dievo, 
nesiliauk mylėjęs. Pagrobk mane, jei nori, bet patikėk: 
jei Mano motina nebūtų atvykusi į vienuolyną, niekas 
pasaulyje, nei baisiausi pavojai, nei gėda, nebūtų galėję 
sukliudyti man klausyti tavo įsakymų. Bet mano motina 
tokia gera! Ji tokia protinga, tokia didžiadvasiška! Prisi- 
mink, ką aš tau esu kitados pasakojusi: kai anuomet 
tėvas tikrino mano kambarį, ji išgelbėjo tavo laiškus, 
kurių aš niekur nebegalėjau paslėpti, o paskui, pavojui 
praėjus, ji Man juos sugrąžino, nė nemėgindama jų skai- 
tyti, netarusi nė vieno priekaišto žodžio! Visą gyvenimą 
ji buvo man tokia, kaip tą neužmirštamą akimirką. Tu 
supranti, kaip aš turėčiau ją mylėti, ir vis dėlto, rašant 
tau šį laišką (baisu pasakyti!), man atrodo, kad aš jos 
nekenčiu. Motina pareiškė, kad tvanku kambariuose ir 
ji norėtų praleisti naktį palapinėje, sode; aš girdžiu 
plaktuko dūžius, šiuo momentu jai ten statoma palapinė; 
šiąnakt mes negalėsime pasimatyti. Aš net bijau, kad 
pensiono auklėtinių miegamasis, taip pat dvejos sraigti- 
nių laiptų durys bus užrakintos; anksčiau to niekados 
nebuvo daroma. Dėl šių atsargumo priemonių aš ne- 
galėsiu nusileisti į sodą, net jei manyčiau, kad mano 
pasirodymas galėtų sušvelninti tavo pyktį. Ak, su kokiu 
džiaugsmu aš būčiau dabar tava, jei galėčiau! Kaip no- 
rėčiau bėgti į tą bažnyčią, kur mudu turėjome susituokti!“ 

Paskutiniai du laiško puslapiai mirgėjo beprotiškų 
posakių, pasitaikydavo aistringų samprotavimų, atrodo, 
perimtų iš Platono filosofijos. Laiške, kurį ką tik išver- 
čiau, aš daugelį tokių dailių posakių praleidau. 

Džiulijus Brančifortė labai nustebo, gavęs tą laišką 
valandą prieš vakarinę Ave Maria; jis ką tik buvo 
baigęs tartis su kunigu. Jį apėmė baisus pyktis. 

— Ne jai, tam silpnavaliui, bailiam padarui, patarinėti, 
kad aš turįs ją pagrobti! 

Ir jis tuojau išjojo į Fadžolos mišką. 

Savo ruožtu sinjoros de Kampireali nusistatymas buvo 
štai koks: jos: vyras gulėjo mirties patale, negalėjimas 

atkeršyti Brančifortei už sūnaus mirtį jį lėtai varė į ka- 
pus. Veltui jis Romos bravi siūlė stambias sumas; 
niekas nesutiko užpulti vieno iš kunigaikščio Kolonos 
kapralų, kaip jie buvo vadinami; bravi buvo tvir- 
tai įsitikinę, kad už tai bus sunaikinti ne tik jie patys, 
bet ir jų šeimos. Dar nepraėjo nė metai nuo to laiko, 
kai ištisas kaimas buvo sudegintas, keršijant už vieno 
Kolonos kareivio mirtį, o jo gyventojai, vyrai ir miote- 
Trys, Mėginusieji pabėgti į laukus, buvo surištomis ran- 
komis ir kojomis sumesti į liepsnojančius namus. 

Sinjora de Kampireali turėjo didelius dvarus Neapo- 
lio karalystėje; jos vyras buvo jai įsakęs išsikviesti žudikus 
iš tenai, bet ji paklausė tik dėl akių, nes manė, kad jos 
duktė galutinai susirišo su Džiulijum Brančiforte. Taip 
galvodama, ji buvo nutarusi, kad Džiulijus dalyvaus vie- 
name ar dviejuose ispanų kariuomenės žygiuose mMalši- 
nant Flandrijos sukilėlius. Jei jis išliksiąs gyvas, tai bū- 
siąs ženklas, kad Dievas pritaria tai neišvengiamai san- 
tuokai; tokiu atveju ji duosianti dukteriai kraičio savo 
dvarus Neapolio karalystėje; Džiulijus Brančifortė pasi- 
rinks vieno iš jos dvarų vardą ir drauge su žmona išvyks 
keleriems metams į Ispaniją. Po visų šių išmėginimų ji 
galbūt turės jėgų į jį pažvelgti. Bet visa pasikeitė, duk- 
teriai prisipažinus: santuoka jau nebebuvo būtina, prie- 
šingai, ją reikėjo sutrukdyti. Ir tuo tarpu, kai Elena rašė 
savo mylimajam mūsų jau pateiktą laišką, sinjora de 
Kampireali rašė į Peskarą ir Kjeti savo nuomininkams, 
įsakydama atsiųsti jai į Kastrą patikimus ir ryžtingųs 
žmones. Ji neslėpė nuo jų, kad reikia atkeršyti už sūnaus 
Fabijaus, jų jaunojo pono, mirtį. Pasiuntinys, turėjęs 
įteikti tuos laiškus, išvyko tą pačią dieną, prieš saudė- 
lydį. 


V 


Po dviejų dienų Džiulijus vėl atvyko į Kastrą; jis 
atsivedė aštuonis kareivius, kurie mielai sutiko jį lydėti, 
rizikuodami užsitraukti kunigaikščio pyktį. Šis kartais 
už tokius žygius bausdavo mirtimi. Kastro miestelyje 

Džiulijus turėjo penkis vyrus, prie jų dabar prisidės dar 
aštuoni, ir vis dėlto keturiolikos kareivių, kad ir kokių 
narsių, jam atrodė nepakankama sųmanytam žygiui, nes 
vienuolynas buvo lyg kokia tvirtovė. 

Reikėjo jėga arba vikrumu prasigauti pro pirmuosius 
vienuolyno vartus; paskui reikėjo eiti daugiau kaip pen- 
kiasdešimties pėdų ilgio koridoriumi. Kairėje, kaip jau 
minėta, buvo lyg ir savotiškos kareivinės su grotuotais 
langais, kur vienuolės apgyvendino trisdešimt ar ketu- 
riasdešimt tarnų, senų kareivių. Išgirdus pavojaus ženklą, 
pro tuos langus galėtų būti paleista smarki ugnis. 

Abatė, galvota moteris, bijojo Orsinių, kunigaikščio 
Kolonos, Marko Šaros ir kitų vadų, kurie užpuldinėdavo 
ir kaip šeimininkai elgdavosi apylinkėse. Kaip pasiprie- 
šinti aštuoniems šimtams drąsių vyrų, jei jie netikėtai 
užimtų mažą miestelį, sakysim, Kastrąų, manydami, kad 
vienuolynas pilnas aukso? 

Kastro Vizitacione vienuolyną paprastai saugodavo 
penkiolika ar dvidešimt bravi, įsikūrusių kareivinėse 
iš kairės nuo praėjimo, vedančio prie antrųjų vienuolyno 
vartų. Dešinėje buvo stora, nepramušama mūro siena; 
praėjimo gale — geležiniai vartai, už jų prieangis su ko- 
lonomis. Už prieangio buvo didelis vienuolyno kiemas, 
dešinėje — sodas. GCeležinius vartus saugojo sesuo var- 
tininkė. 

Džiulijus, lydimas aštuonių savo kareivių, sustojo už 
trijų mylių nuo Kastro, nuošalioje smuklėje, norėdamas 
perlaukti didžiausio karščio valandas. Tik ten jis atsklei- 
dė savo sumanymą, paskui kieme ant smėlio nupiešė 
vienuolyno, kurį ketino pulti, planą. 

— Devintą valandą vakaro,— tarė jis savo vyrams, 
— pavakarieniausime už miesto; vidurnaktį įeisime į mies- 
tą; prie vienuolyno rasime mūsų belaukiančius penkis 
draugus. Vienas iš jų, raitas, dėsis esąs pasiuntinys iš 
Romos, atvykęs iškviesti sinjoros de Kampireali prie, 
mirštančio vyro. Mes pasistengsime tyliai praeiti pro pir- 
muosius vienuolyno vartus, štai čia, kareivinių vidury, 
— pridūrė jis, rodydamas jiems planą ant smėlio.— Jei 
mes pradėtume kovą -prie pirmųjų:. vartų, vienuolyno! 
bravi labai lengvai galėtų šaudyti į mus iš arkebuzų, 

kol mes būsime štai šitoje aikštelėje priešais vienuoly- 
ną, arba kol eisime tuo siauru praėjimu nuo pirmųjų 
vartų prie antrųjų. Tie antrieji vartai — geležiniai, bet 
aš turiu raktą. 

Tiesa, prie tų vartų yra didžiulės geležinės velkės, 
pritvirtintos vienu galu prie sienos; jas uždėjus, nebegali 
atsidaryti vartų sąvaros. Bet tos geležinės velkės sese- 
riai vartininkei kiloti per sunkios, ir aš niekad nesu 
matęs jų vietoje, nors pro tuos geležinius vartus esu. 
praėjęs ne mažiau kaip dešimt kartų. Aš manau, kad ir 
šį vakarą mes laimingai pro juos prasmuksime. Jūs patys 
suprantate, kad aš vienuolyne turiu ryšių; mano tikslas — 
pagrobti pensiono auklėtinę, o ne vienuolę; ginklais 
naudosimės tik neišvengiamu atveju. Jei pradėtume kau- 
tis, dar nepasiekę tų antrųjų geležinių vartų, sesuo var- 
tininkė netruks pašaukti į pagalbą du septyniasdešimt- 
mečius senius — sodininkus, gyvenančius vienuolyne, ir 
tie sėniai užkeltų tas geležines velkes, apie kurias jums 
kalbėjau. Jei toji nelaimė mus ištiks, teks, norint pra- 
eiti pro vartus, „sugriauti sieną, o tai atims dešimt minu- 
čių. Šiaip ar taip, aš pirmas prisiartinsiu prie tų vartų; 
Vieną iš sodininkų aš papirkau, tačiau jam, žinoma, nič- 
nieko nepasakojau apie savo pagrobimo planą. Praėję 
pro tuos antruosius vartus, pasuksime į dešinę ir patek- 
sime į sodą; sode pradėsime mūšį ir naikinsime visus, 
kas mums priešinsis. Jūs, žinoma, tesinaudosite savo špa- 
gomis ir durklais. Vienas šūvis iš arkebuzos pakeltų visą 
miestą, ir, mums išeinant, miestiečiai galėtų mus užpulti. 
Su trylika tokių šaunių vyrų, kaip jūs, aš lengvai perei- 
čiau tą miestpalaikį: niekas, žinoma, nedrįstų pasirodyti 
gatvėje, tačiau daugelis miestiečių turi arkebuzas, jie 
galėtų šaudyti pro langus. Tokiu atveju tektų laikytis 
arčiau namų sienų, tai tarp kita ko. Atsidūrę vienuolyno 
sode, jūs pašnabždomis perspėsite kiekvieną sutiktąjį: 
„Pasitraukite iš čia“ ir smogsite durklu, jei kas 
nors tučtuojau nepaklausys. Aš įeisiu į vienuolyną pro 
sodo vartelius su tais iš jūsiškių, kurie bus šalia manęs; 
po trijų minučių aš grįšiu su viena ar dviem moterim, 
kurias mes išnešime ant rankų, neleisdami joms pačioms 
eiti. Tuojau pat skubiai paliksime vienuolyną ir miestą. 

Du vyrus aš pastatysiu prie vartų, ir jie retkarčiais pa- 
leis vieną kitą šūvį iš arkebuzų miestiečiams įbauginti, 
kad atokiau laikytųsi. 

Džiulijus du kartus pakartojo tuos nurodymus. 

— Ar gerai supratote? — paklausė jis savo kareivius. 
— Tame prieangyje bus tamsu; dešinėje — sodas, kairė- 
je — kiemas, žiūrėkite — neapsirikite. 

— Galite mumis pasikliauti! — sušuko kareiviai. 

Paskui jie nuėjo gerti; kapralas pasiliko ir paprašė 
leidimo pakalbėti su kapitonu. 

— Nėra nieko paprastesnio,— tarė jis,— už jūsų kil- 
nybės planą. Savo gyvenime aš jau esu laužęsis į du vie- 
nuolynus, šis bus trečias; tačiau mūsų pernelyg maža. 
Jei priešas privers Mus griautį sieną, prie kurios pritvir- 
tintos antrųjų durų kengės, reikia turėti galvoje, kad, 
kol tai truks, bravi nesėdės kareivinėse, rankas sudė- 
ję. Jie nupils septynis aštuonis mūsiškius iš arkebuzų, 
ir tada, Mums išeinant, gali pagrobti iš mūsų ir moterį. 
Taip mums kartą atsitiko vienuolyne prie Bolonjos; mū- 
siškių krito penki, mes užmušėme aštuonis, tačiau mūsų 
vadui moters pagrobti nepavyko. Noriu pasiūlyti jūsų 
kilnybei du dalyku: aš pažįstu keturis valstiečius, gyve- 
nančius netoli šios smuklės. Jie šauniai tarnavo pas Šarą 
ir už cechiną visą naktį kausis kaip liūtai. Žinoma, jie 
gali pavogti iš vienuolyno vieną kitą sidabrinį indą; 
tačiau kas jums darbo, jie nusidės — ne jūs; jūs jiems 
mokate už tai, kad padėtų pagrobti moterį, štai ir viskas. 
Mano antras pasiūlymas toks: Ugonė — sumanus ir labai 
buklus vaikinas; jis kitados buvo gydytoju, tačiau nu- 
žudęs savo svainį, pabėgo į machia (mišką). Jūs galite 
jį pasiųsti valandą prieš sutemstant prie vienuolyno var- 
tų; jis paprašys darbo ir susitvarkys taip, kad bus pri- 
imtas į sargybinius. Jis nugirdys vienuolyno tarnus; be 
to, veikiausiai sugebės sudrėkinti ir jų arkebuzų skil- 
tuvus. 

Nelaimei, Džiulijus sutiko su kapralo pasiūlymu. Išei- 
damas pastarasis pridūrė: | 

— Mes ruošiamės pulti vienuolyną. Už tai mūsų lau- 
kia didžioji ekskomunika, be to, šis vienuoly- 
nas pavestas ypatingai: Madonos globai. 

— Aš jus suprantu! — sušuko Džiulijus, tarsi paža- 
dintas šių žodžių.— Pasilikite su manim. 

Kapralas uždarė duris ir drauge su Džiulijum ėmė 
kalbėti rožančių. Jie meldėsi gerą valandą. Nakčiai su- 
temus, leidosi į kelionę. 

Išmušus vidurnaktį, Džiulijus, pats vienas įėjęs į Kast- 
rą apie vienuoliktą valandą vakaro, grįžo už miesto 
vartų pasiimti savo vyrų. Jų buvo aštuoni, prie kurių 
prisijungė trys gerai ginkluoti valstiečiai. Džiulijus su- 
rinko dar mieste likusius penkis kareivius ir tuo būdu 
atsidūrė šešiolikos ryžtingų vyrų priešakyje; du buvo 
persirengę tarnais, kurie viršum savo giacco (šarvi- 
nių marškinių) vilkėjo dideles juodas drobines palaidi- 
nes ir mūvėjo kepures be plunksnų. 

Pusę pirmos naktį Džiulijus, dėdamasis pasiuntiniu, 
atšuoliavo prie vienuolyno vartų ir, keldamas didelį triukš- 
mą, rėkalodamas pareikalavo tuojau atidaryti vartus kar- 
dinolo siųstam žygūnui. Jis nudžiugo, pastebėjęs, kad 
kareiviai, atsakinėję jam pro langelį šalia pirmųjų vartų, 
buvo pusiau girti. Pagal paprotį jis parašė savo vardą 
ant popieriaus skiautelės. Vienas kareivis nunešė tą raš- 
telį vartininkei, kurios žinioje buvo antrųjų vartų rakr 
tai; itin svarbiais atvejais ji turėjo teisę žadinti abatę. 
Atsakymo teko laukti beveik visą valandą; per tą laiką 
Džiulijui vargais negalais tepavyko nutildytį savo būrį; 
keletas miestiečių jau ėmė baikščiai net langus atidari- 
nėti, kai pagaliau buvo gautas palankus abatės atsaky- 
mas. Džiulijus pasikėlė į sargybos būstinę penkių ar še- 
šių pėdų ilgio kabančiomis kopėčiomis, kurias vienuo- 
lyno bravi, tingėdami atidaryti didžiuosius vartus, jam 
nuleido pro langelį. Džiulijus užlipo, dviejų tarnais per- 
sirengusių kareivių lydimas. Nušokęs nuo lango į sargy- 
bos būstinę, jis akimis susitiko su Ugone; jo pastango- 
mis visa sargyba buvo girta. Sargybos viršininkui Džiu- 
lijus pasakė, kad trims Kampirealio namų tarnams, kurie, 
apginkluoti kaip kareiviai, jį lydi kelionėje, pavykę gauti 
geros degtinės, ir jie prašą leisti jiems įeiti į vidų, nes 
vieniems nuobodu aikštėje; leidimas jiems buvo vienbal- 
siai duotas. O Džiulijus su dviem savo vyrais nulipo 
laiptais, kurie iš sargybos būstinės vedė į koridorių. 

— Pasistenk atidaryti didžiuosius vartus,— tarė jis 
Ugonei. 

Jis pats laimingai pasiekė geležinius vartus. Ten rado 
gerąją vartininkę, kuri jam pasakė, kad, jei jis įeisiąs 
į vienuolyną dabar, po vidurnakčio, abatė būsianti pri- 
versta apie tai pranešti vyskupui; todėl ji prašanti įduoti 
skubiuosius raštus seselei, kurią abatė pasiuntusi jų pa- 
imti. Džiulijus atsakė, kad per sąmyšį, kilusį po staigios 
sinjoro de Kampirealio agonijos, jam tepavykę gauti pa- 
prastą daktaro raštelį, todėl jis asmeniškai turįs papasa- 
koti visas smulkmenas ligonio žmonai ir dukteriai, jei 
šios ponios tebesančios vienuolyne, arba pačiai aba- 
tei. Vartininkė vėl nuėjo perduoti tuos žodžius. Prie 
vartų liko abatės atsiųstojį jauna seselė. Džiulijus, šne- 
kėdamas ir juokaudamas su ja, prakišo ranką pro storus 
geležinius vartų virbus ir tarsi juokais pamėgino juos 
atidaryti. Seselė, kuri buvo labai drovi, persigando ir 
blogai išsiaiškino jo pokštą; tada Džiulijus, matydamas, 
kad laikas bėga, neatsargiai pasielgė, pasiūlydamas jai 
saują Cechinų ir prašydamas atidaryti vartus, nes jis esą 
labai pavargęs belaukdamas. Jis aiškiai suprato, kad daro 
kvailybę, sako rankraščio autorius: reikėjo veikti ne auk- 
su, o geležimi, tačiau jam pristigo drąsos. Nebuvo nieko 
lengvesnio, kaip stverti ranka vienuolę, stovėjusią vos 
per pėdą nuo jo anapus vartų. Jam pasiūlius cechinų, 
drovioji mergina sunerimo. Vėliau ji pasakojo, kad iš 
Džiulijaus tono supratusi, jog jis ne šiaip sau pasiunti- 
nys, o kurios nors vienuolės meilužis, norįs gauti pasima- 
tymą. Ji buvo dievobaiminga mergina. Siaubo apimta, 
ji iš visų jėgų ėmė tampyti kieme kabojusio varpelio 
virvę ir sukėlė tokį triukšmą, kuris net numirėlius galėjo 
pažadinti. 

— Mūšis prasideda,— sušuko Džiulijus savo vyrams. 
— Saugokitės! 

Jis išsiėmė savo raktą ir, prakišęs ranką pro geleži- 
nius virbus, dideliam jaunosios seselės nusivylimui ati- 
darė vartus. Vienuolė, parpuolusi ant kelių, ėmė kalbėti 
Ave Maria, šaukdamasi pagalbos prieš šventvagius. 
Dar ir tą akimirką Džiulijus galėjo nutildyti merginą, 

tačiau jam vėl pritrūko drąsos: vienas jo vyrukų sugrie- 
bė ją ir užspaudė ranka burną. 

Tą pačią akimirką praėjime, už savęs, Džiulijus iš- 
girdo arkebuzos šūvį. Ugonė atidarė didžiuosius vartus; 
likusieji Džiulijaus kareiviai suėjo tylomis, tik staiga 
vienas bravi, Mažiau girtas už savo draugus, priėjo 
prie lango ir nustebęs, kad praėjime tiek daug žmonių, 
garsiai keikdamasis, įsakė jiems sustoti. Nereikėjo nieko 
atsakyti, o eiti toliau prie geležinių vartų; taip ir padarė 
pirmutiniai Džiulijaus kareiviai; bet paskutinysis, vienas 
iš ginkluotųjų valstiečių, pasamdytų po pietų, šovė iš 
pistoleto į tą vienuolyno tarną, kalbėjusį pro langą, ir 
jį užmušė. Šis pistoleto šūvis vidurnaktį ir šauksmai gir- 
tų kareivių, mMačiusių, kaip krito jų draugas, pažadino 
kitus vienuolyno sargybinius, kurie tą naktį ilsėjosi ir 
nebuvo ragavę Ugonės vyno. Aštuoni ar dešimt vienuo- 
lyno bravi pusnuogiai iššoko į koridorių ir ėmė 
smarkiai pulti Brančifortės kareivius. 

Kaip mes sakėme, triukšmas prasidėjo, kai Džiulijus 
atidarė geležinius vartus. Dviejų savo kareivių lydimas, 
jis puolė į sodą tiesiai prie durelių, už kurių buvo laip- 
tai į vienuolyno auklėtinių kambarius. Bet jį sutiko pen- 
ki ar šeši pistoleto šūviai. Abu jo kareiviai krito, o jam 
kulka peršovė dešinąją ranką. Šiuos šūvius paleido 
sinjoros de Kampireali žmonės, kurie, jos įsakyti, 4tą 
naktį nakvojo sode; tam ji buvo gavusi vyskupo leidi- 
mą. Džiulijus vienas nubėgo prie taip gerai jam pažįs- 
tamų sodo durelių, už kurių buvo laiptai į auklėtinių 
kambarius. Jis iš visų jėgų stengėsi jas išjudinti, bet jos 
buvo stipriai uždarytos. Džiulijus ėmė ieškoti savo žmo- 
nių, tačiau šie nebegalėjo jam atsakyti, nes merdėjo. 
Tamsoje jis susidūrė su trimis sinjoros de Kampireali 
tarnais, nuo kurių atsigynė durklu. 

Po to jis nubėgo į prieangį, prie geležinių vartų, pa- 
kviesti savo kareivių; vartai jau buvo užsklęsti: sunkūs 
geležiniai užšovai užšauti, spynos užrakintos — tai pa- 
darė seniai sodininkai, kuriuos pažadino seselės varpas. 

„Aš patekau į spąstus“, — pagalvojo Džiulijus ir pasa- 
kė apie tai savo žmonėms. 

Jis veltui mėgino numušti vieną spyną savo špaga: 
jei tai jam būtų pavykę, pakėlęs vieną užšovą, jis būtų 
galėjęs atidaryti pusę vartų. Tačiau jo špaga sulūžo 
į spynos ąsą; tą pačią akimirką jį sužeidė į petį vienas 
de Kampireali tarnas, atbėgęs iš sodo; Džiulijus atsigrę- 
žė ir prisišliejo prie geležinių vartų; jį puolė keletas 
žmonių. Jis gynėsi durklu. Laimei, buvo visiškai tam 
su, ir beveik visi špagos smūgiai pataikydavo į šarvi- 
nius marškinius. Vis dėlto kažkam pavyko jį smarkiai 
sužeisti į kelį; jis puolė žmogų, kuris ypač plėšojosi, 
stengdamasis pataikyti špaga, ir užmušė, smogdamas 
jam durklu į veidą, be to, pasičiupo nukautojo špagą. 
Tada jis tarėsi esąs išgelbėtas; jis atsistojo į kairę nuo 
vartų, iš kiemo pusės. Jo kareiviai pribėgę iššovė pen- 
kis ar šešis šūvius iš pistoleto per geležinių vartų vir- 
bus, tuo priversdami Kampireali tarnus sprukti. Šiame 
prieangyje buvo tamsu, tik retkarčiais blykstelėdavo 
šviesa nuo pistoleto šūvių. 

— Nešaukite į mano pusę! — šaukė Džiulijus savo 
vyrams. 

— Štai jūs tarytum spąstuose,— labai šaltakraujiškai 
tarė kapralas, kalbėdamas pro virbus.— Mūsiškių jau 
krito trys vyrai. Tuojau mes sugriausime vartų staktą 
iš priešingos pusės. Nesiartinkite. Į mus pasipils kul- 
kos. Matyti, sode esama priešų. | 

— Tai niekšai de Kampireali tarnai, — tarė Džiulijus. 

Jam bekalbant su kapralu, į juos vėl kažkas iššovė 
iš tos prieangio dalies, kuri veda į sodą. Džiulijus pasi- 
slėpė vartininkės kamarėlėje, kuri buvo iš kairės nuo 
įėjimo. Savo dideliam džiaugsmui jis ten rado lempelę, 
spingsinčią prie Madonos paveikslo. Jis labai atsargiai 
ją pakėlė, bijodamas užgesinti, ir tik tada susikrimto, 
pastebėjęs, kad visas dreba. Jis pažiūrėjo savo sužeis- 
tą, baisiai skaudantį kelį, iš kurio gausiai sruvo kraujas. 

Apsižvalgęs aplinkui, Džiulijus labai nustebo, pažinęs 
moterį, apalpusią mediniame krėsle; tai buvo jaunutė 
Marieta, Elenos kambarinė ir patikėtinė; jis ją smarkiai 
papurtė. 

— O sinjore Džiulijau,— sušuko ji verkdama,— ne- 
jaugi jūs norite užmušti Marietą, jūsų draugę? 

— Nė nemanau; perduok Elenai, kad aš atsiprašau 
sutrukdęs jos poilsį, ir pasakyk, tegul prisimena Ave 
Maria iš Monte Kavi. Štai puokštė, kurią suskyniau 
Albano sode; ji truputį apšlakstyta krauju; prieš ati- 
duodama nuplauk. 

Tuo momentu jis išgirdo arkebuzų papliupą korido- 
riuje; tai vienuolyno bravi užpuolė jo kareivius. 

— Sakyk, kur raktai nuo vartelių? — paklausė jis 
Marietą. 

— Aš jų čia nematau; bet štai raktai nuo didžiųjų 
vartų spynų. Jūs galėsite išeiti. 

Džiulijus griebė raktus ir išbėgo iš kamarėlės. 

— Nebevarkite su ta siena, — tarė jis savo karei- 
viams— Man pavyko gauti raktus nuo vartų. 

Akimirką įsiviešpatavo visiška tyla. Džiulijus vie- 
nu raktu mėgino atrakinti spyną. Matyt, buvo apsirikęs 
rinkdamas raktą, pamėgino kitą ir pagaliau atrakino, 
bet jau bekeliant geležinę velkę, kažkas iš arti šovė, 
ir pistoleto kulka pataikė į dešinę ranką. Džiulijus be- 
matant pajuto, kad ranka jo nebeklauso. 

— Pakelkite geležinę velkę,— sušuko jis savo žmo- 
nėms. 

Jis galėjo to ir nesakyti. Pistoleto šūvio šviesoje jis 
pamatė, kad užlenktas geležinės velkės galas pusiau iš- 
lindęs iš žiedo, pritvirtinto prie vartų. Tuojau pat trys 
ar keturios stiprios rankos pakėlė velkę, ištraukė jos ga- 
lą iš žiedo ir nuleido žemyn. Vienas vartų sparnas. atsi- 
vėrė, kapralas įėjo ir labai tyliai pasakė Džiulijui: 

— Mums nebėra ką čionai veikti; penki mūsiškiai 
užmušti, mūsų beliko trys ar keturi nesužeisti žmonės. 

— Aš netekau daug kraujo,— tarė Džiulijus, ir jau- 
čių, kad apalpsiu; įsakykite jiems mane išnešti. 

Nespėjo Džiulijus to pasakyti, vienuolyno sargybi- 
niai paleido į juos dar keletą šūvių iš arkebuzų, ir nar- 
susis kapralas krito negyvas. Laimei, Ugonė girdėjo 
Džiulijaus įsakymą, pašaukė du kareivius, kurie pakėlė 
kapitoną. Jis neprarado sąmonės ir liepė jiems nešti jį 
į sodą, prie vartelių. Kareiviai nusikeikė, išgirdę tokį 
įsakymą, bet vis dėlto paklausė. 

— Šimtas cechinų tam, kas atidarys tas duris! — su- 
šuko Džiulijus. 

Tačiau durys nepasidavė, nors trys įniršę vyrai sten- 
gėsi iš visų jėgų. Senas sodininkas, įsitaisęs prie tre- 
čiojo aukšto lango, be paliovos šaudė į juos iš pistoleto; 
tais šūviais jis tik nušvietė jiems kelią. 

Po bergždžių pastangų atidaryti duris Džiulijus visiš- 
kai neteko sąmonės. Ugonė įsakė kareiviams kuo grei- 
čiausiai išneštį kapitoną, o pats įėjo į sesers vartininkės 
kamarėlę, išstūmė pro duris išsigandusią Marietą, griaus- 
mingu balsu įsakydamas jai pasišalinti ir niekados nie- 
kam nepasakoti, ką ji pažino. Jis ištraukė iš lovos šiau- 
dus, sudaužė keletą kėdžių ir padegė kamarėlę. Įsitiki- 
nęs, kad ugnis gerai įsiliepsnojo, jis skubiai išsinešdino, 
vienuolyno bravi šūvių palydėtas. 

Tik už pusantro šimto žingsnių nuo vienuolyno jis 
pavijo visiškai netekusį sąmonės kapitoną, kurį kareiviai 
kone tekinomis nešė. Po kelių minučių jie išėjo už mies- 
to. Ugonė liepė sustoti. Su juo bebuvo likę keturi ka- 
reiviai; du jis pasiuntė atgal į miestą, įsakęs jiems kas 
pcnkios minutės šaudyti. 

— Pasistenkite surasti savo sužeistus draugus,— tarė 
jis jiems, — ir išeikite iš miesto iki saulei patekant. Mes 
eisime Kroče Rosa takeliu. Jei jums pavyks kur 
nors padegti miestą, būtinai tai padarykite. 

Kai Džiulijus atgavo sąmonę, jie jau buvo už: trijų 
mylių nuo miesto, ir saulė buvo aukštai pakilusi. Ugonė 
jam pranešė: 

— Jūsų būrį šiuo metu besudaro penki žmonės, iš 
kurių trys sužeisti. Du valstiečiai, išlikę gyvi, gavo kiek- 
vienas po du cechinus ir pabėgo; aš pasiunčiau du ne- 
sužeistus kareivius į kaimyninį miestelį pakviesti chi- 
rurgo. 

Netrukus puikiu asilu atjojo senis chirurgas, visas 
drebąs iš baimės. Norint priversti jį vykti, teko prigra- 
sinti, kad jo namai būsią sudeginti. Jis buvo taip išsi- 
gandęs, jog, tik išgėręs degtinės, galėjo imtis darbo. 
Apžiūrėję Džiulijų, senis pasakė, kad žaizdos nepavo- 
jingos gyvybei. 

— Žaizda kelyje nepavojinga,— pridūrė jis — bet jūs 
liksite raišas visam gyvenimui, jei dvi ar tris savaites 
neišgulėsite visiškai ramiai. 

Chirurgas perrišo ir kitų sužeistųjų kareivių žaiz- 
das. Ugonė mirktelėjo Džiulijui; sumokėjus chirurgui du 
cechinus, šis nežinojo, kaip bedėkoti. Paskui jie, tarsi iš 
dėkingumo už padarytą paslaugą, sugirdė jam tokį kiekį 
degtinės, kad tas galų gale kietai užmigo. Jiems to ir 
tereikėjo. Jie nugabeno senį į lauką netoliese ir, suvy- 
nioję į popierių keturis cechinus, įkišo jam į kišenę: 
tai buvo atlyginimas už asilą, kurį jie išsivedė su savim. 
Ant asilo jie užsodino Džiulijų ir vieną kareivį, sužeis- 
tą į koją. Per patį karštį jie pratūnojo senoviniuose griu- 
vėsiuose, kažkokio prūdo pakrantėje, paskui visą naktį 
keliavo, aplenkdami kaimelius; jų, beje, šiame kelyje 
retai tepasitaikydavo, ir pagaliau trečią dieną, auštant, 
Džiulijus, savo vyrų atneštas, pabudo Fadžolos miške, 
anglininko trobelėje, kur buvo jų vyriausioji būstinė. 

Kitą dieną po mūšio, radus devynis lavonus sode ir 
praėjime, kuris jungė išorinius vartus su vidiniais, Vizi- 
tacione vienuolyno gyventojas apėmė siaubas. Aštuoni 
vienuolyno bravi buvo sužeisti. Dar niekados vie- 
nuolės nebuvo patyrusios tokio išgąsčio: kartais joms 
tekdavo girdėti arkebuzų šūvius aikštėje, bet dar nieka- 
dos nebuvo tokio šaudymo sode, vienuolyno pastatų vi- 
duje ir po langais. Mūšis truko pusantros valandos, ir 
per visą tą laiką vienuolyne viešpatavo baisiausias są- 
myšis. Jei Džiulijus Brančifortė būtų turėjęs nors men- 
kiausią ryšį su kokia nors sesele ar auklėtine, jo žygis 
būtų baigęsis sėkmingai: tik reikėjo, kad kas nors ati- 
darytų jam vienas iš daugelio durų į sodą. Bet pasipik- 
tinęs ir tūždamas dėl to, kad Elena, jo manymu, sulau- 
žiusi priesaiką, jis viską norėjo pasiekti pats, savo jė- 
ga. Jam atrodė negarbinga patikėti savo kėslus bet kam, 
galinčiam juos papasakoti Elenai. Būtų užtekę pasakyti 
vieną žodį Marietai, ir toji būtų atidariusi kurias nors 

duris į sodą, o vienuolės, girdėdamos lauke baisų arke- 
buzų trenksmą, būtų tiksliausiai vykdžiusios visus jų 
miegamajame pasirodžiusio vyro įsakymus. Išgirdusi pir- 
mąjį šūvį, Elena suvirpėjo dėl savo mylimojo gyvybės 
ir tegalvojo vien apie tai, kaip pabėgti su juo. 

Koks buvo jos nusiminimas, kai mažoji Marieta jai 
papasakojo apie baisią Džiulijaus žaizdą į kelį, iš kurio, 
ji pati tai mačiusi, upeliais bėgęs kraujas! Elena nekentė 
savęs už bailumą ir silpnavališkumą. 

— Aš, pasidavusi silpnumui, prasitariau motinai, ir 
štai jau pralietas Džiulijaus kraujas. Džiulijus galėjo žūti 
per šį puolimą, kuriame pasireiškė visa jo narsa. 

Bravi, įleisti į vienuolyno laukiamąjį, pasakojo 
godžiai klausiusioms vienuolėms, kad savo gyvenime 
jie dar nebuvo matę tokios narsos, kokią parodęs pa- 
siuntiniu apsirengęs jaunas vyras, vadovavęs plėšikų 
veiksmams. Jei visos klausėsi su didžiausiu susidomėji- 
mu, tai galima įsivaizduoti, su kokia aistra Elena smul- 
kiausiai klausinėjo kareivius apie jaunąjį plėšikų vadą. 
Po tų išsamių pasakojimų, kuriuos ji išgirdo iš karei- 
vių ir senųjų sodininkų — bešališkų liudininkų,— Elena 
pradėjo abejoti savo meile motinai. Tarp tų dviejų taip 
švelniai viena kitą Mylinčių moterų dar mūšio išvaka- 
rėse įvyko gana aštrus susikirtimas. Sinjora de Kampi- 
reali buvo pasipiktinusi, kad Elena nė minutės nesiski- 
ria su krauju apšlakstyta gėlių puokšte. 

— Reikia išmesti tas krauju suteptas gėles. 

— Aš kalta, kad tas kilnus kraujas buvo pralietas, 
nes iš savo silpnavališkumo prasitariau jums. 

— Tu vis dar tebemyli savo brolio žudiką? 

— Aš myliu savo vyrą, kurį, mano didžiai nelaimei, 
užpuolė brolis. 

Po šito pasikalbėjimo tris dienas, kurias sinjora de 
Kampireali dar praleido vienuolyne, ji nepratarė dukte- 
riai nė vieno žodžio. 

Kitą dieną po jos išvykimo Elenai pavyko pabėgti 
iš vienuolyno, kuriame prie abiejų vartų buvo didžiausia 
sumaištis, nes pakviestas didelis mūrininkų būrys sode 
statė naujus įtvirtinimus. Elena ir Marieta persirengė 
darbininkais. Tačiau miestiečiai buvo išstatę stiprią sar- 

gybą prie miesto vartų. Elenai tik vargais negalais pa- 
vyko išeiti; tas pats pirklys, kuris jai pristatinėjo Bran- 
čifortės laiškus, sutiko paimti ją su savim kaip dukterį 
ir palydėti iki Albano. Ten ją priglobė jos buvusi auklė, 
kuri per Elenos dosnumą turėjo nusipirkusi nedidelę 
krautuvėlę. Tik atvykusi Elena parašė Brančifortei, ir 
auklė vos ne vos surado žmogų, sutikusį mėginti pra- 
sigauti į Fadžolos mišką, nors jis ir nežinojo Kolonos 
kareivių slaptažodžio. 

Po trijų dienų Elenos pasiuntinys grįžo labai persi- 
gandęs; visų pirma, jam nepavyko rasti Brančifortės, 
be to, nuolat klausinėdamas apie jaunąjį kapitoną, jis 
sukėlė didžiausią įtarimą ir buvo priverstas bėgti. 

„Nėra jokios abejonės,— tarė sau Elena, — vargšas. 
Džiulijus mirė, ir aš jį nužudžiau! Ko gi kito galėjau aš 
tikėtis — niekinga silpnavalė ir bailė! Jam reikėjo pa- 
milti stiprią moterį, vieną kurio nors iš kunigaikščio 
Kolonos vadų dukterį“. 

Auklė manė, kad Elena mirs. Ji užkopė į kapucinų 
vienuolyną, prie pat uoloje iškirsto kelio, kur kitados 
Fabijus su tėvu naktį sutiko abu įsimylėjėlius. Auklė 
ilgai kalbėjosi su savo nuodėmklausiu ir, kaip išpažin- 
ties paslaptį, jam papasakojo, kad jaunoji Elena de Kam- 
pireali norinti susijungti su savo vyru Džiulijum Bran- 
čiforte ir kad ji esanti pasiryžusi paaukoti vienuolyno 
bažnyčiai šimto ispanų piastrų vertės sidabrinį žibintą. 

— Šimto piastrų! — sušuko įpykęs vienuolis.— O kas 
ištiks mūsų vienuolyną, jei mes užsitrauksime sinjoro 
de Kampirealio neapykantą? Jis mums davė ne šimtą 
piastrų, Oo visą tūkstantį, neskaitant vaško, kai mes išėjom 
ieškoti jo sūnaus kūno Čampio lauke. 

Vienuolyno garbei reikia pasakyti, kad du senyvi 
vienuoliai, sužinoję tikslią Elenos buvimo vietą, nusi- 
leido į Albaną ir aplankė ją, ketindami geruoju ar jėga 
nugabenti ją į šeimos rūmus: jie žinojo, kad sinjora de 
Kampireali jiems dosniai už tai atsilygins. Albane vien 
tik tekalbėta apie Elenos pabėgimą ir apie didelį atly- 
ginimą, kurį prižadėjusi jos motina tam, kas suteiks ži- 
nių apie dukterį. Bet tiedu vienuoliai taip susigraudino, 
pamatę nusiminusią vargšę Eleną, kuri laikė Džiulijų 

Brančifortę mirusiu, kad nė nemanė išduoti motinai jos 
buvimo vietos ir net sutiko ją palydėti iki Petrelos tvir- 
tovės. Elena ir Marieta, vis dar persirengusios darbinin- 
kais, naktį pėsčios iškeliavo prie šaltinio, esančio Fa- 
džolos miške, už vienos mylios nuo Albano. Vienuoliai 
buvo įsakę ten nuvesti mulus, ir auštant jie visi pa- 
traukė į Petrelą. Buvo žinoma, kad kunigaikštis globoja 
vienuolius, todėl miške sutikti kareiviai juos pagarbiai 
sveikino. Tačiau jų mažaugius bendrakeleivius kareiviai 
iš tolo apžvelgdavo rūsčiai, bet priėję arčiau, prapliupda- 
vo juoktis ir sveikindavo vienuolius, išsirinkusius tokius 
grakščius mulų varovus. 

— Nutilkite jūs, bedieviai, ir žinokite, kad visa tai 
daroma kunigaikščio Kolonos įsakymu, — atsakydavo vie- 
nuoliai ir kiūtindavo toliau. 

Bet vargšei Elenai nepavyko: kunigaikščio Petreloj 
nebuvo, o kai, po trijų dienų grįžęs, pagaliau teikėsi ją 
priimti, jis kalbėjo su ja labai šiurkščiai. 

— Ko jūs čionai atvykote, panele? Ką reiškia šis ne- 
protingas žygisė Per jūsų moterišką plepumą žuvo sep- 
tyni narsiausi Italijos kareiviai, ir to nė vienas blaiviai 
galvojantis žmogus jums niekados neatleis. Šiame pa- 
saulyje reikia norėti arba nenorėti. Turbūt taip pat kaž- 
kam priplepėjus, Džiulijus Brančifortė paskelbtas švent- 
vagiu ir pasmerktas dvi valandas kankinti įkaitinto- 
mis replėmis, o paskui sudeginti kaip koks žydas,— jis, 
vienas iš geriausių krikščionių, kuriuos aš kada nors 
pažinau! Jeigu ne jūsų begėdiški plepalai, kas būtų ga- 
lėjęs prasimanyti tokį baisų melą, girdi, Džiulijus Bran- 
čifortė vaikštinėjęs Kastro mieste tą dieną, kai buvęs 
užpultas vienuolynas? Visi mano žmonės jums pasakys, 
kad tą dieną jie matė jį čia, Petreloj, ir kad vakarop aš 
pasiunčiau jį į Veletrį. 

— Bet ar jis gywas? — dešimtą kartą pro ašaras klau- 
sė Elena. 

— Jums jis yra miręs, — atsakė kunigaikštis — jūs 
jo niekuomet nebepamatysite. Patariu jums grįžti į Kast- 
Ią, į savo vienuolyną; stenkitės nebeplepėti, ko nereikia, 
ir aš jums įsakau po valandos išvykti iš Petrelos. Svar- 

biausia — niekam nepasakokite, kad lankėtės pas mane, 
kitaip aš mokėsiu jus nubausti. 

Vargšei Elenai suskaudo širdį, kad garsusis kunigaikš- 
tis Kolona, kurį Džiulijus labai gerbė ir kurį jinai my- 
lėjo dėl to, kad jį mylėjo Džiulijus, ją šitaip priėmė. 

Ką besakytų kunigaikštis Kolona, šis Elenos žygis ne- 
buvo neprotingas. Atvykusi į Petrelą prieš tris dienas, 
ji ten dar būtų radusi Džiulijų Brančifortę; dėl žaizdos 
kelyje jis negalėjo vafkščioti, ir kunigaikštis įsakė jį 
nugabenti į Avecano miestelį, Neapolio karalystėje. Tik 
sužinojęs apie baisų nuosprendį, kurį nusipirko sinjoras 
de Kampirealis ir kuris skelbė Brančifortę esant švent- 
vagiu, mMėginusiu apiplėšti vienuolyną, kunigaikštis su- 
prato, kad, jei jam tektų ginti Brančifortę, trims ketvir- 
čiais savo vyrų jis nebegalėtų pasikliauti. Brančifortės 
nusikaltimas buvo nusidėjimas Madonai, o kiekvie- 
nas plėšikas tarėsi turįs teisių į jos ypatingą globą. Jei 
Romoje būtų atsiradęs pakankamai drąsus barigello, 
kuris išdrįstų ateiti suimti Džiulijų Brančifortę į Fadžo- 
los mišką, jam tai būtų pavykę padaryti. 

Atvykęs į Avecaną, Džiulijus vadinosi Fontana, o jį 
vežę žmonės nebuvo plepūs. Grįžę į Petrelą, jie su di- 
dele širdgėla pranešė, kad Džiulijus kelyje miręs, ir nuo 
šio momento kiekvienas kunigaikščio kareivis žinojo, 
jog bus pervertas durklu, jei ištars tą nelemtą. vardą. 

Taigi Elena, grįžusi į Albaną, veltui rašė mylimajam 
laišką po laiško ir jiems pristatyti išleido visus turimus 
cechinus. Tie du senyvi vienuoliai, kurie tapo jos drau- 
gais,— nes nepaprastas grožis, kaip rašo Florencijos kro- 
nikos autorius, pavergia net žemiausio egoizmo ir veid- 
mainiškumo sukietintas širdis,— tie du vienuoliai įspėjo 
vargšę merginą, kad ji veltui stengiasi persiųsti laišką 
Brančifortei: Kolona paskelbė, kad jis miręs, ir, aiškų, 
Džiulijus vėl pasirodys šiame pasaulyje tik tada, kai to 
panorės kunigaikštis. Elenos auklė verkdama pranešė 
jai, kad motina pagaliau sužinojusi jos prieglobą ir kad 
esą duoti griežčiausi įsakymai ją varu nugabenti į Kam- 
pirealių rūmus Albane. Elena suprato, kad rūmai virs 
jai baisiausiu kalėjimu ir tikriausiai bus visiškai už- 
drausta susisiekti su išoriniu pasauliu, tuo tarpu Kastro 

vienuolyne ji galės gauti ir siuntinėti laiškus taip pat 
nesunkiai, kaip visos vienuolės. Dar vienas dalykas ga- 
lutinai paskatino ją apsispręsti: vienuolyno sode Džiu- 
lijus praliejo kraują dėl jos; ji galės vėl pamatyti me- 
dinį vartininkės krėslą, kuriame jis valandėlę buvo pri- 
sėdęs, norėdamas apžiūrėti savo žaizdą; ten jis įdavė 
Marietai krauju apšlakstytą puokštę, su kuria Elena ne- 
besiskyrė. Taigi su liūdesiu širdy grįžo ji į Kastro vie- 
nuolyną, ir tuo galėtume baigti jos istoriją: taip būtų 
buvę geriau ir jai, o gal ir skaitytojui. Iš tiesų mums 
teks būti lėto kilnios ir didžiadvasiškos sielos smukimo 
liudininkais. Atsargumo priemonės ir civilizacijos ap- 
gaulės nuo šiol iš visų pusių ją įkyriai persekios, nu- 
slopins nuoširdžius stiprių ir natūralių aistrų polėkius. 
Romos kronikininkas čia įterpia tokį naivų samprotavi- 
mą: moteris, pagimdžiusi gražią mergaitę, manosi turinti 
pakankamai gabumų vairuoti jos tolesnį gyvenimą, ir 
jei šešerių Metų mergyteį ji teisingai nurodinėjo: ,„Pa- 
nele, pasitaisyk apykaklėlę“, tai, pagauta aistros valdyti, 
ji tariasi turinti teisę vairuoti jos gyvenimą ir griebtis 
melo net tada, kai mergaitei jau aštuoniolika, o jai pen- 
kiasdešimt, ir kai ta mergaitė turi ne mažiau proto už 
savo Motiną, o gal net daugiau. Mes toliau pamatysime, 
kad kaip tik Vitorija Karafa, Elenos motina, gudriomis 
ir labai sumaniai apgalvotomis priemonėmis atvedė sa- 
vo mMylimą dukterį į žiaurią mirtį, dvylika metų teikusi 
jai vien nelaimes; toksai buvo liūdnas valdymo aistros 
rezultatas. 

Prieš mirtį sinjoras de Kampirealis turėjo džiaugsmą 
perskaityti Romoje paskelbtą nuosprendį, kuriuo Bran- 
čifortė pasmerkiamas dvi valandas kankinti įkaitinta ge- 
ležimi visose svarbiausiose Romos kryžkelėse, o paskui 
sudeginti lėtoje ugnyje, pelenai gi jo turėjo būti įmesti 
į Tibrą. Florencijos Santa-Maria-Novela vienuolyno fres- 
kose dar ir šiandien galima matyti, kaip buvo vykdomi 
šie Žiaurūs nuosprendžiai šventvagiams. Paprastai reikė- 
davo didelio skaičiaus sargybinių sukliudyti pasipiktinu- 
siai miniai pakeisti šiame darbe budelius. .Kiekvienas lai- 
kė save artimu Madonos draugu. Sinjoras de Kampirea- 
lis netrukus prieš mirtį liepė dar kartą perskaityti jam 

tą nuosprendį ir padovanojo jį išrūpinusiam advokatui 
puikų dvarą, esantį tarp Albano ir jūros. Šis advokatas 
tikrai buvo to nusipelnęs. Brančifortė buvo nuteistas ta 
žiauria bausme, nors nė vienas liudininkas neteigė jau- 
no, pasiuntiniu persirengusio ir taip sumaniai vadova- 
vusio puolėjams, vyriškio asmenyje pažinęs Brančifor- 
tę. Ši puiki dovana sujaudino visus Romos intrigantus. 
Tuo metu dvare buvo kažkoks fratone (vienuolis), 
gilaus proto žmogus, sugebąs viską padaryti, net išpra- 
šyti sau iš popiežiaus kardinolo skrybėlę; jis rūpinosi 
kunigaikščio Kolonos reikalais ir, turėdamas tokį nuož- 
mų klientą, buvo labai gerbiamas. Kai Elena grįžo į Kast- 
rą, sinjora de Kampireali pasišaukė tą vienuolį. 

— Dvasiškas tėveli, jums bus dosniai atlyginta, jei 
padėsite sėkmingai sutvarkyti vieną labai paprastą rei- 
kalą, kurį aš jums tuojau paaiškinsiu. Po kelių dienų 
nuosprendis, kuriuo Džiulijus Brančifortė pasmerkiamas 
baisiam kankinimui, bus paskelbtas ir įsigalios taip pat 
ir Neapolio karalystėje. Aš prašau jus, dvasiškas tėveli, 
perskaityti šį vicekaraliaus, mano tolimo giminaičio, 
laišką, kuriame jis teikiasi pranešti šią žinią. Kokiame 
krašte galės Brančifortė surasti prieglobstį? Aš persių- 
siu kunigaikščiui penkiasdešimt tūkstančių piastrų, pra- 
šydama atiduoti visus tuos pinigus arba jų dalį Džiuli- 
jui Brančifortei ta sąlyga, kad jis stos tarnauti Ispani- 
jos karaliui, mano valdovui, ir kausis prieš maištininkus 
Flandrijoje. Vicekaralius suteiks Brančifortei kapitono 
laipsnį, o kad nuosprendis dėl šventvagystės, kurį aš 
tikiuosi padaryti galiojantį ir Ispanijoj, nesutrukdytų jo 
tolimesnės karjeros, jis vadinsis baronu Lidzara: tai ma- 
no nedidelis dvaras Abrucuose, kurį aš fiktyviu parda- 
vimu žadu perduoti jo nuosavybėn. Tikiuos, kad jums, 
dvasiškas tėve, dar niekados nėra tekę matyti motinos, 
taip besielgiančios su savo sūnaus žudiku. Už penkis 
šimtus piastrų mes jau seniai galėjome nusikratyti šiuo 
nekenčiamu žmogumi, bet nenorėjome susipykti su Ko- 
lona. Taigi teikitės jam pranešti, kad mano pagarba jo 
teisėms Man atsieina šešiasdešimt aštuoniasdešimt tūks- 
tančių piastrų. Aš nebenoriu nieko girdėti apie tą Bran- 

čifortę, o svarbiausia perduokite mano pagarbos pareiš- 
kimą kunigaikščiui. 

Vienuolis pasakė kad po trijų dienų vyksiąs į Osti- 
jos pusę, ir sinjora de Kampireali jam padovanojo tūks- 
tančio piastrų vertės žiedą. 

Po keleto dienų vienuolis grįžo į Romą ir pranešį 
sinjorai de Kampireali, kad jis nieko nesakęs kunigaikš- 
čiui apie jos pasiūlymą, bet ne vėliau kaip po mėnesio 
jaunasis Brančifortė išplauksiąs į Barseloną, kur ji galė- 
sianti per kokį nors to miesto bankininką įteikti penkias- 
dešimties tūkstančių piastrų sumą. 

Kunigaikščiui labai sunkiai sekėsi perkalbėti Džiuli- 
jų. Nors nuo šiol Italijoje jam grėsė labai didelis pa- 
vojus, tačiau jaunasis įsimylėjėlis niekaip negalėjo ryž- 
tis išvykti iš šio krašto. Veltui kunigaikštis davė jam 
suprasti, kad sinjora de Kampireali galinti mirti; veltui 
jis žadėjo, kad šiaip ar taip po trejų metų Džiulijus ga- 
lėsiąs grįžti į tėvynę; Džiulijus liejo ašaras, bet nesu- 
tiko. Kunigaikščiui teko prašyti šio išvykimo, kaip as- 
meninės paslaugos. Džiulijus negalėjo to nepadaryti sa- 
vo tėvo bičiuliui, bet visų pirma jis norėjo sužinoti 
Elenos nuomonę. Kunigaikštis apsiėmė asmeniškai per- 
duoti Elenai ilgą laišką, ir dar daugiau, leido Džiulijui 
rašyti jai iš Flandrijos kartą per mėnesį. Pagaliau ne- 
laimingasis įsimylėjėlis išplaukė į Barseloną. Kunigaikš- 
tis nenorėjo, kad Džiulijus kada nors grįžtų į Italiją, 
todėl visus jo laiškus sudegino. Mes užmiršome priminti, 
kad kunigaikštis, anaiptol ne tuščiagarbis žmogus, siek- 
damas sėkmingų derybų, tarėsi privaląs pasakyti Džiu- 
lijui, jog tai jis ištikimiausio Kolonos šeimos tarno vie- 
ninteliam sūnui padovanojęs nedidelį penkiasdešimties 
tūkstančių piastrų turtą. 

Su vargše Elena Kastro vienuolyne buvo elgiamasi 
kaip su kunigaikštyte. Tėvui mirus, ji paveldėjo didžiu- 
lius turtus. Tėvo mirties dieną ji liepė išdalyti po penkis 
uolekčius juodos gelumbės visiems Kastro ar jo apy- 
linkių gyventojams, pareiškusiems norą dėvėti gedulą 
dėl sinjoro de Kampirealio. Dar pirmosiomis gedulo die- 
nomis kažkoks visiškai nepažįstamas žmogus jai įteikė 
laišką nuo Džiulijaus. Sunku žodžiais išreikšti, kaip su- 

plazdėjo iš džiaugsmo širdis, kai Elena atplėšė tą laiš- 
ką, ir koks ją apėmė gilus liūdesys, jį perskaičius. Ta- 
čiau tai tikrai buvo Džiulijaus braižas. Elena kuo ati- 
džiausiai ištyrinėjo. Laiške buvo kalbama apie meilę, 
bet, viešpatie, apie kokią meilę! Jį parašė išradingoji 
sinjora de Kamipreali. Jos sumanymas buvo toks: pra- 
dėti susirašinėjimą septyniais ar aštuoniais aistringos 
meilės laiškais ir tuo būdu paruošti kitus laiškus, ku- 
riuose Meilė pamažu užgestų. 

Mes greitosiomis peržvelgsime dešimt nelaimingo 
Elenos gyvenimo metų. Ji įsivaizdavo esanti visiškai 
užmiršta, tačiau išdidžiai atmesdavo jaunų kilmingiausių 
Romos sinjorų pasiūlymus. Tik vieną akimirką ji susvy- 
ravo, kai jai ėmė kalbėti apie jaunąjį Otavijų Koloną, 
vyriausiąjį sūnų garsaus Fabricijaus, kuris ją kitados Pet- 
reloj taip blogai priėmė. Jei jau būtinai reikia išsirinkti 
vyrą, kad būtų kam valdyti jos turimas žemes Romos 
valstybėje ir Neapolio karalystėje, tai jai atrodė, kad 
ne taip bus šlykštu nešioti vardą žmogaus, kurį kita- 
dos Džiulijus mylėjo. Jei Elena būtų sutikusi tekėti už 
jaunojo Kolonos, ji veikiai būtų sužinojusi tiesą apie 
Džiulijų Brančifortę. Senasis kunigaikštis Fabricijus daž- 
nai susižavėjęs kalbėdavo apie antžmogiškos narsos pul- 
kininką Lidzarą (Džiulijų Brančifortę), kuris, visai kaip 
senovinių romanų herojai, didvyriškais žygdarbiais sten- 
gėsi išblaškyti sielvartą, sukeltą nelaimingos meilės, per 
kurią jam niekas nebebuvo miela. Jis manė, kad Elena 
jau seniai ištekėjusi; sinjora de Kampireali ir jį apraizgė 
melo tinklu. 

Elena beveik susitaikė su savo klastingąja motina. 
Šioji, karštai trokšdama išleisti ją už vyro, prišnekino 
vykstantį į Kastrą savo bičiulį, seną Santi-Kvatro kardi- 
nolą, Vizitacione vienuolyno globėją, konfidencialiai 
pranešti vyresniosioms vienuolėms, kad jam tekę šiek 
tiek atidėti savo kelionę dėl vieno malonės akto. Gera- 
sis ganytojas Grigalius XIII, gailėdamasis plėšiko Džiu- 
lijaus Brančifortės sielos, sužinojęs apie jo mirtį, teikę- 
sis atšaukti nuosprendį, kuriuo tas plėšikas buvo kalti- 
namas šventvagyste (jis kitados mėginęs išniekinti jų 
vienuolyną). Šventasis tėvas esąs tvirtai įsitikinęs, kad 

Brančitortė, tokio nuosprendžio prislėgtas, niekada ne- 
galės išeiti iš skaistyklos, jei jis, sukilusių laukinių Mek- 
sikoje užkluptas ir nužudytas, yra patekęs į skaistyklą, 
o ne tiesiai į pragarą. Toji žinia sujaudino visą Kastro 
vienuolyną; ji pasiekė ir Eleną, kuri tuo metu leido lai- 
ką visokioms tuščioms kvailybėms, kokias tik begali iš- 
galvoti smarkiai nuobodžiaujantis Žmogus, turįs didžiulį 
turtą. Nuo šio momento Elena nebeišėjo iš savo kam- 
bario. 

Reikia pasakyti, kad, norėdama įsirengti sau kam- 
barį vartininkės kamarėlėje, kur Džiulijus trumpam bu- 
vo pasislėpęs mūšio naktį, Elena įsakė perstatyti pusę 
vienuolyno. Vargais negalais, su dideliu skandalu, kurį 
nelengva buvo užgniaužti, jai pavyko surasti ir paimti 
pas save tarnauti dar tebegyvenančius tris Brančifortės 
bravi iš tų penkių, kadaise laimingai pasprukusių po 
Kastro mūšio. Tarp jų buvo Ugonė, dabar jau senas, 
daugeliu mūšiuose gautų žaizdų pažymėtas. Atsiradus 
šiems trims vyrams, ilgai murmėta, tačiau visam vienuo- 
lynui kėlė baimę išdidus Elenos charakteris, todėl ir ne- 
patenkintosios buvo priverstos nutilti, ir kasdien ga- 
lėjai matyti, kaip tie vyrai, apsirengę livrėjomis, ateidavo 
prie išorinių vartų ir gaudavo iš Elenos įsakymus, o daž- 
nai ilgai atsakinėdavo į jos klausimus vis apie tą patį. 

Po to, kai buvo pranešta apie Džiulijaus mirtį, Elena 
šešis mėnesius išgyveno užsidariusį ir atsiskyrusi nuo 
viso pasaulio. Pirmasis jausmas, kuris pažadino tą ne- 
pagydomos nelaimės ir ilgo nuobodulio iškankintą sie- 
lą, buvo garbės troškimas. 

Visai neseniai prieš tai buvo mirusi vienuolyno aba- 
tė. Pagal paprotį, kardinolas Santi-Kvatro, kuris, nors jau 
sulaukęs devyniasdešimt dvejų metų amžiaus, vis dar 
tebebuvo vienuolyno globėju, sudarė trijų kandidačių 
vienuolių sąrašą, iš kurio popiežius turėjo pasirinkti 
abatę. Paprastai jo šventenybė dviejų paskutinių pavar- 
džių sąraše neskaitydavo (nebent būtų buvusios labai 
rimtos priežastys tai daryti!); jis pasitenkindavo per- 
braukdamas jas plunksna, ir tokiu būdu įvykdavo pa- 
skyrimas. 

Kartą Elena sėdėjo prie lango buvusioje vartininkės 
kamarėlėje, kuri dabar atsidūrė jos nurodymais pasta- 
tytų naujų pastatų gale. Langas buvo ne aukščiau kaip 
per dvi pėdas viršum praėjimo, kitados aplaistyto Džiu- 
lijaus krauju ir dabar priskirto prie sodo. Elena sėdėjo, 
įsmeigusi akis į žemę. Kaip tik tuo metu pro jos langą 
praėjo trys vienuolės, kurių pavardės prieš keletą va- 
landų buvo kardinolo įtrauktos į kandidačių sąrašą ve- 
lionės abatės vietai užimti. Elena jų nepastebėjo, todėl 
nė negalėjo pasveikinti. Viena iš tų trijų vienuolių įsi- 
žeidė ir gana garsiai pasakė savo draugėm: 

— Kur tai matyta, kad vienuolyno auklėtinė šitaip 
išstatytų parodai savo kambarį! 

Tų žodžių pažadinta, Elena pakėlė akis ir susitiko su 
trim piktais Žvilgsniais. 

„Na ir puiku! — tarė ji sau, uždarydama langą, taip 
ir nepasveikinusi vienuolių — Aš pakankamai ilgai bu- 
vau avelė šiame vienuolyne; dabar turiu tapti vilku, — 
nors tuo pajvairinsiu mūsų miestelio smalsuolių pra- 
mogas“. 

Po valandos ji per vieną savo Žmogų pasiuntė mo- 
tinai, kuri jau dešimt metų gyveno Romoje ir sugebėjo 
įsigyti ten didelę įtaką, tokio turinio laišką: 


„Didžiai gerbiamoji motuše! 

Mano gimimo dieną tu man kasmet duodi tris šim- 
tus tūkstančių frankų; tuos pinigus aš čionai sunaudoju 
visokioms kvailybėms, tiesa, padorioms, bet vis dėlto 
kvailybėms. Nors tu jau seniai nesi man pareiškusi sa- 
vo pageidavimų, aš žinau, kad yra du būdai atsidėkoti 
tau už visus tavo gerus norus mano atžvilgiu. Aš nieka- 
dos netekėsiu, bet mielai tapčiau šio vienuolyno 
abate; ta mintis man kilo dėl to, kad visos trys vie- 
nuolės, įtrauktos į sąrašą, kurį mūsų kardinolas Santi- 
Kvatro pristatė šventajam tėvui, yra mano priešės; ir 
katra iš jų bebūtų išrinkta, aš tegaliu tikėtis vien nema- 
lonumų. Pasiųsk mano gimimo dienos dovaną asme- 
nims, nuo kurių priklauso šio reikalo sėkmė; pasistenk 
visų pirma, kad paskyrimas būtų atidėtas šešiems mėne- 
siams, tai nepaprastai pradžiugins vienuolyno vyresnią- 
ją, Mano artimą bičiulę, kuri dabar laiko valdžios vairą 

savo rankose. Jau tai suteiks man didelę laimę, o tavo 
duktė labai retai tegali pavartoti šį žodį, kalbėdama apie 
save. Aš pati laikau tą savo sumanymą beprotiškų; bet 
jei tu numatai bent kokį galimumą laimėti, tai po trijų 
dienų aš įsišvęsiu į vienuoles. Aštuoneri vienuolyne iš- 
gyventi metai, nepraleidus nė vienos nakties už jo sie- 
nų, duoda man teisę bandymo laikotarpį sutrumpinti iki 
šešių mėnesių. Ši lengvata suteikiama visiems ir tekai- 
nuoja keturiasdešimt ekiu. 


Lieku gerbianti tave“. Ir t.t. 


Gavusi šį laiką sinjora de Kampireali nesitvėrė 
džiaugsmu. Ji jau gailėjosi pranešusi dukteriai apie Bran- 
čifortės mirtį, Nežinodama, kuo baigsis Eleną apėmusi 
gili melancholija, ji laukė kokio nors beprotiško elgesio, 
būkštavo, kad duktė gali sumanyti vykti į Meksiką ap- 
lankyti tų vietų, kur tariamai buvęs nužudytas Branči- 
fortė; tuo atveju labai galimas daiktas, kad Madride ji 
sužinotų tikrąją pulkininko Lidzaros pavardę. Iš kitos 
pusės, tai, ko duktė prašė per savo pasiuntinį, buvo ne- 
paprastai sunkus ir, galima sakyti, net visiškai nejįma- 
nomas dalykas. Paskirti vadovauti vienuolynui, kuriame 
visi Romos kunigaikščiai turėjo giminaičių, jauną mer- 
giną, net ne vienuolę, težinomą tuo, kad ją beprotiškai 
buvo įsimylėjęs kažkoks plėšikas, kuriam gal ir ji neliko 
abejinga! Bet ne veltui sakoma, — pagalvojusi sinjora de 
Kampireali, — kad kiekvieną bylą galima ginti, vadinas, 
ir laimėti. Savo atsakyme Vitorija Karafa suteikė dukte- 
riai šiokių tokių vilčių; Elenai iš viso kildavo keisčiau- 
sių įgeidžių, tačiau jie labai greitai ir praeidavo. Vaka- 
re, surinkusi žinias, kurios vienokiu ar kitokiu būdu 
galėjo turėti ryšio su Kastro vienuolynu, Vitorija suži- 
nojo, kad jos bičiulis, kardinolas Santi-Kvatro, jau kele- 
tą mėnesių turi daug rūpesčių. Jis norėjo išleisti savo 
dukterėčią už kunigaikščio Fabricijaus, apie kurį jau ne 
kartą buvo kalbėta šioje istorijoje, vyriausiojo sūnaus, 
don Otavijaus Kolonos. Kunigaikštis gi siūlė savo antrąjį 
sūnų, don Lorencą, nes jo finansinė padėtis, smarkiai 
pašlijusi po karo, kurį Neapolio karalius ir popiežius, 
pagaliau šiaip taip susitarę, vedė su Fadžolos miško plė- 
šikais, galėjo būti atstatyta tik tada, jei vyriausiojo sū- 


196 


naus žmona, įeidama į Kolonos šeimą, atsineštų šešis 
šimtus tūkstančių piastrų kraičio (3210 000 frankų). (O 
kardinolas Santi-Kvatro, net visiškai nuskriausdamas ki- 
tus savo giminaičius, tegalėjo sudaryti daugiausia tris 
šimtus aštuoniasdešimt ar keturis šimtus tūkstančių ekiu. 

Visą vakarą ir dalį nakties Vitorija Karafa klausėsi 
senojo kardinolo Santi-Kvatro draugų pasakojimų, ku- 
rie pilnutinai tuos faktus patvirtino. O kitą dieną, sep- 
tintą valandą ryto, ji liepė pranešti apie save senajam 
kardinolui. 

— Jūsų eminencija,— tarė ji. — mudu abu jau seni, 
todėl mums nėra reikalo apgaudinėti kits kitą, vadinant 
gražiais vardais negražius daiktus. Aš jums noriu pasiū- 
lyti beprotybę. Viena, ką aš galiu pasakyti jos naudai — 
ji nėra šlykšti; bet prisipažinsiu, kad net man pačiai ji 
atrodo be galo juokinga. Kai buvo tariamasi dėl don 
Otavijaus Kolonos vedybų su mano dukterimi, aš pami- 
lau šį jaunuolį; todėl jo sutuoktuvių dieną aš jums įduo- 
siu du šimtus tūkstančių piastrų žemėmis ar pinigais, 
kuriuos paprašysiu jam įteikti. Aš, vargšė našlė, galė- 
čiau padaryti tokią didžiulę auką, jei mano duktė Ele- 
na, kuriai dabar dvidešimt septyneri metai ir kuri nuo 
devyniolikos metų amžiaus nė vienos nakties nepraleido 
už vienuolyno sienų, būtų paskirta Kastro vienuoly- 
no abate. Tam reikia atidėti rinkimus šešiems mėne- 
siams; toks atvejis numatytas bažnyčios kanonų. 

— Ką jūs kalbate, sinjora! — sušuko senasis kardi- 
nolas nebesivaldydamas.— Net pats popiežius negalėtų 
padaryti to, ko jūs reikalaujate iš vargšo bejėgio senio. 

— Aš juk sakiau jūsų eminencijai, kad šis prašymas 
juokingas: kvailiai net pasakys, kad tai beprotybė; ta- 
čiau žmonės, geriau nusimaną, kas dedasi dvare, pagal- 
vos, kad mūsų puikusis valdovas, gerasis popiežius Gri- 
galius XIII, panoro atlyginti jūsų eminencijai už ilgą ir 
ištikimą tarnybą, palengvindamas vedybas, kurių, kaip 
visa Roma žino, jūsų eminencija pageidaujate. Be to, šis 
dalykas yra visiškai galimas, visai kanoniškas, aš už tai 
atsakau; mano duktė rytoj pat taps vienuole. 

— Bet simonija, ponia!..— sušuko senis baisiu balsu. 


Sinjora de Kampireali atsistojo, ketindama išeiti. 

— Kokį popierių jūs čia paliekate? 

— Tai sąrašas dviejų šimtų tūkstančių piastrų ver- 
tės žemių, kurias aš siūlau, jei kunigaikštis nepanorėtų 
grynais pinigais. Tų žemių perėjimas kito asmens nuo- 
savybėn galėtų būti laikomas paslaptyje labai ilgai; pa- 
vyzdžiui, Kolonos iškeltų man bylą, kurią aš pralaimė- 
čiau... 

— Bet simonija, ponia! Baisiausia simonija! 
Pirmiausia reikia atidėti rinkimus pusei metų. Ry- 
toj aš ateisiu pas jūsų eminenciją tolesnių nurodymų. 

Aš jaučiu, kad skaitytojams, gimusiems į šiaurę nuo 
Alpių, reikia paaiškinti beveik oficialų toną, sutinkamą 
daugelyje šio dialogo vietų; priminsiu, kad grynai ka- 
talikiškose šalyse pokalbiai opiomis temomis dažniau- 
siai perkeliami į klausyklą, ir tada mažai tesirūpinama 
tuo, ar vartojamas pagarbus žodis, ar ironiškas. 

Kitą dieną Vitorija Karafa sužinojo, kad, trijų vie- 
nuolių Kastro vienuolyno abatės vietai užimti sąraše su- 
radus didelę klaidą, rinkimai atidedami šešiems mėne- 
siams: į sąrašą įtrauktos antrosios kandidatės šeimoje 
buvo renegatas; Udine vienas iš jos senelių buvo pri- 
ėmęs protestantizmą. 

Sinjora de Kampireali laikė savo pareiga pasimatyti 
su kunigaikščiu Fabricijum Kolona, kurio šeimai ji ke- 
tino perleisti tokį stambų turtą. Po dviejų dienų jai pa- 
vyko išsirūpinti pasimatymą kaimelyje, Romos apylin- 
kėse, tačiau po šios audiencijos ji išėjo labai išsigandusi: 
Paprastai toks ramus, kunigaikštis šį kartą buvo taip 
susirūpinęs pulkininko Lidzaros (Džiulijaus Brančifortės) 
karine šlove, kad atrodė visiškai bergždžia prašyti jį 
laikyti visą šį dalyką paslaptyje. Pulkininkas jam buvo 
kaip sūnus, dar daugiau, kaip mylimiausias mokinys. 
Kunigaikštis visą laiką praleisdavo kartų kartais skaity- 
damas kažkokius laiškus iš Flandrijos. Kas ištiktų rūpes- 
tingai puoselėjamą sinjoros de Kampireali sumanymą, 
kuriam ji per dešimtį metų tiek daug paaukojo, jei jos 
duktė sužinotų apie pulkininką Lidzarą ir jo šlovę? 

Aš nutylėsiu daugelį aplinkybių, kurios, nors ir ro- 
do tos epochos papročius, mano manymu, yra per daug 
liūdnos, kad jas čia dėstytume. Romos rankraščio auto- 

rius įdėjo daug triūso, siekdamas nustatyti tikslias da- 
tas, kada įvyko tie dalykai, kuriuos aš čia visai pra 
leidžiu. 

Praslinkus dvejiems metams nuo sinjoros de Kampi- 
reali pasimatymo su kunigaikščiu Kolona, Elena tapo 
Kastro vienuolyno abate, 0 senasis kardinolas Santi- 
Kvatro, įvykdęs tą baisią simoniją, mirė iš sielvarto. 
Tuo metu Kastro vyskupu buvo gražiausias popiežiaus 
dvaro vyras, monsinjoras Frančeskas Čitadinis, Milano 
miesto didikas. Šis jaunas vyriškis, pasižymėjęs kuk- 
lumu, taip puikia, oria laikysena, dažnai lankydavosi pas 
Vizitacione vienuolyno abatę, ypač kai toji sumanė pa- 
statydinti vienuolynui naują gražią koplyčią. Dvidešimt 
devynerių metų vyskupas beprotiškai įsimylėjo gražiąją 
abatę. Po metų, kai iškilo toji byla, daugybė vienuolių, 
kurios buvo apklaustos kaip liudininkės, parodė, kad 
vyskupas stengėsi kiek galima dažniau lankytis vienuo- 
lyne, nuolatos kartodamas abatei: „Kitur aš įsakinėju 
ir, gėda piisipažinti, tai teikia man tam tikro pasitenki- 
nimo; būdamas su jumis, aš klausau jūsų kaip vergas, 
bet jaučiu daug didesnį malonumą, negu kitur įsakinė- 
damas. Čia aš esu aukštesnės būtybės įtakoje; jei ir mė- 
ginčiau, negalėčiau jai nepaklusti ir mieliau amžių am- 
žius būčiau paskutiniuoju jos vergų, negu karaliumi 
toli nuo jos“. 

Liudininkai parodė, kad abatė dažnai pertraukdavo 
tas įmantrias frazes, šiurkščiais ir paniekos kupinais žo- 
džiais įsakydama jam nutilti. 

— Tiesą sakant, — tęsia kitas liudininkas,— ponia 
abatė elgdavosi su juo kaip su tarnu; tokiais atvejais 
vargšas vyskupas nuleisdavo akis ir imdavo verkti, bet 
neišeidavo. Kiekvieną dieną dideliam vienuolyno nuo- 
dėmklausių ir abatės priešių pasipiktinimui jis rasdavo 
naują dingstį vėl pasirodyti vienuolyne. Tačiau ponią 
abatę karštai gindavo vyresnioji, jos nuoširdi draugė, ku- 
ri, abatei tiesiogiai vadovaujant, tvarkė vidaus reikalus. 

— Jūs žinote, mielosios seselės, — kalbėdavo vyres- 
nioji — kad nuo tos nesėkmingos meilės jaunystėje vie- 
nam plėšikui mūsų abatės galvosenoje liko daug keis- 
tenybių, bet jūs taip pat visos žinote, kad ji niekados 

nekeičia savo nuomonės apie žmones, kuriems kartą pa- 
rodė panieką. Taigi per visą savo gyvenimą ji galbūt 
nėra ištarusi tiek įžeidžiančių žodžių, kiek jų teko iš- 
girsti mūsų akivaizdoje vargšui monsinjorui Čitadiniui. 
Kiekvieną dieną mes matome, kaip jis kenčia pažemi- 
nimus, ir esame priverstos raudonuoti už jį, tokį aukš- 
tą dvasiškį. 

— Taip tai taip, — atsakydavo pasipiktinusios vienuo- 
lės, — tačiau kitą dieną jis ir vėl ateina, vadinas, iš es- 
mės su juo elgiamasi ne taip jau blogai. Kaip ten be- 
būtų, tačiau tie į meilės intrigą panašūs santykiai kenkia 
šventojo Vizitacione ordino garbei. 

Grubiausias šeimininkas paikiausiam tarnui nepasa- 
ko nė ketvirtosios dalies tų keiksmažodžių, kuriais iš- 
didžioji abatė kiekvieną dieną apiberdavo jaunąjį, per- 
dėtai lipšnių manierų vyskupą; bet jis buvo įsimylėjęs 
ir vadovavosi pagrindine savo krašto taisykle, kad to- 
kiuose dalykuose, sykį pradėjus, svarbu tikslas, o ne 
priemonės. 

— Galų gale,— sakydavęs vyskupas savo patikėtiniui 
Čezariui del Bene,— paniekos vertas tas meilužis, kuris 
atsisako nuo puolimo, jei nėra priverstas to daryti dėl 
neįveikiamų kliūčių. 

Dabar man tenka liūdnas uždavinys: duoti labai sau- 
są ištrauką iš bylos, kurios rezultatas buvo Elenos mir- 
tis. Toji byla sudaro ne mažiau kaip aštuonis tomus in- 
folio; aš su ja susipažinau vienoje bibliotekoje, ku- 
rios pavadinimą turiu nutylėti. Apklausos protokolas ir 
šalių ginčai surašyti lotynų kalba, atsakymai — itališkai. 
Iš šių dokumentų matyti, kad 1572 metų lapkričio mė- 
nCsį, apie vienuoliktą valandą vakaro, jaunasis vysku- 
pas vienas atėjo prie bažnyčios, kurį atdara tikintiesiems 
visą dieną; abatė pati atidarė bažnyčios duris ir leido 
jam eiti paskui ją. Vyskupas buvo priimtas kambary, 
kurį ji dažnai užimdavo ir kuris slaptomis durimis su- 
sisiekė su choro galerija virš bažnyčios navos. Nepra- 
ėjus nė valandai, labai nustebusiam vyskupui buvo pa- 
siūlyta eiti namo: abatė pati palydėjo jį ligi bažnyčios 
durų ir pasakė jam šiuos žodžius: 

— Išeikite greičiau iš čia ir grįžkite 
į savo rūmus. Sudie, monsinjore, jūs man 
šlykštus; man atrodo, kad aš atsidaviau 
liokajui. 

Po trijų mėnesių prasidėjo karnavalas. Kastro gy- 
ventojai garsėjo iškilmėmis, kurias jie ruošdavo tuo me- 
tu; visas miestas aidėjo nuo triukšmo. Maskaradinės eise- 
nos pražygiuodavo pro mažą langelį, pro kurį įeidavo 
blyški šviesa į vienuolyno arklidę. Tris mėnesius prieš 
karnavalą toji arklidė buvo perdirbta į salę, ir maskara- 
do dienomis joje būdavo pilna žmonių. Vieną dieną 
gatve pro besilinksminančią minią savo karietoje pra- 
važiavo vyskupas; abatė davė jam ženklą, ir kitos nak- 
ties pirmą valandą vyskupas atsirado prie bažnyčios du- 
rų. Jis įėjo į vidų, tačiau, nepraslinkus nė trims ketvir- 
čiams valandos, buvo piktai išvytas. Nuo pirmojo pasi- 
matymo lapkričio mėnesį jis ateidinėdavo į vienuolyną 
maždaug kartą per savaitę. Jo veide buvo galima iš- 
skaityti pergalės ir kvailumo išraišką, kurią pastebėdavo 
kiekvienas ir kuri užvis labiausiai piktino išdidžią jau- 
nąją abatę. Velykų pirmadienį ji pasielgė su juo kaip 
su paskutiniu kvailiu ir apibėrė jį tokiais žodžiais, ko- 
kių nebūtų pakentęs vargingiausias vienuolyno darbi- 
ninkas. Tačiau po kelių dienų ji vėl jam davė ženklą, 
ir gražuolis vyskupas netruko vidurnaktį vėl atsirasti 
prie bažnyčios durų. Jinai pasišaukė jį pranešti, jog 
esanti nėščia. Tai išgirdęs, jaunasis gražuolis, sakoma 
byloje, mirtinai išblyško ir iš baimės visiškai 
pakvaišo. Abatė sunegalavo; ji liepė iškviesti gy- 
dytoją ir nenuslėpė nuo jo savo būklės. Šis žmogus, ži- 
nodamas ligonės dosnumą, pažadėjo jai padėti. Jis at- 
siuntė pas ją jauną gražią moteriškę, kilusią iš liau- 
dies. Ncrs ji ir neturėjo pribuvėjos vardo, tačiau gerai 
nusimanė tokiuose dalykuose. Jos vyras buvo kepėjas. 
Pasikalbėjusi su ta moterimi, Elena nusiramino. Bet kai 
ši pareiškė, kad, norint įvykdyti planą, kuriuo tikimasi 
ją išgelbėti, būtina vienuolyne rasti dvi patikėtines. 
Elena užprotestavo. 

— Patikėti tokią paslaptį jūsų luomo moteriai su- 
tinku, bet lygioms man! Niekada! Palikite mane! 

Pribuvėja išėjo. Bet po kelių valandų Elena apsigal- 
vojo; neatsargu dabar paleisti tą moterį, ji gali išplepėti 
paslaptį. Abatė pasišaukė gydytoją, ir, jo pakviesta, 
toji moteriškė vėl atėjo į vienuolyną. Čia jai buvo dos- 
niai atlyginta. Moteriškė pareiškė, kad ji niekados nebūtų 
išdavusi jai patikėtos paslapties, nei jei ir nebūtų buvu- 
si pašaukta atgal. Tačiau ji ir dabar pareiškė, kad nesi- 
ims padėti, jei vienuolyne neatsiras abatei atsidavusių 
ir viską žinančių dviejų moterų. (Be abejo, ji bijojo kal- 
tinimo vaikžudyste.) Ilgai galvojusi, abatė pagaliau ryžosi 
patikėti baisiąją paslaptį sinjorai Vitorijai, vienuolyno 
vyresniajai, iš kilmingos hercogų de K... šeimos, ir sinjo- 
rai Bernardai, markizo P... dukteriai. Ji privertė jas bre- 
vijoriumi prisiekti, kad jos net bažnytiniame teisme ne- 
pasakysiančios nė žodžio apie tai, ką tuojau čia išgir- 
siančios. Vienuolės sustingo iš siaubo. Savo parodymuo- 
se jos pareiškė, kad, žinodamos nepaprastai išdidų aba- 
tės charakterį, tikėjosi išgirsti prisipažinimą apie kokį 
nors nužudymą. Abatė joms pasakiusi šaltai ir paprastai: 

— Aš sulaužiau įžadus, esu nėščia. 

Sinjora Vitorija, vyresnioji, giliai susijaudinusi ir 
skatinama ne tuščio smalsumo, o draugiškumo jausmo, 
kuris ją daugelį metų rišo su Elena, sušuko su ašaromis 
akyse: 

— Kas gi yra tas neprotingasis, padaręs tokį nusi- 
kaltimą? 

— Aš to nepasakiau net savo nuodėmklausiui; pa- 
galvokite, ar aš galiu tai pasakyti jums! 

Abi vienuolės tuojau ėmė tartis, kaip nuslėpti tą ne- 
lemtąją paslaptį nuo kitų vienuolyno gyventojų. Pirmiau- 
sia jos nutarė perkelti abatės lovą iš jos dabartinio kam- 
bario pačiame vienuolyno viduryje į vaistinę, kuri buvo 
įrengta visai nuošaliai, Elenos lėšomis pastatyto didžiu- 
lio pastato ketvirtajame aukšte. Ten Elena pagimdė ber- 
niuką. Tris savaites kepėjo žmona slapstėsi vyresniosios 
kambariuose. Pribuvėjai skubant su kūdikiu ant rankų 
pro vienuolyno kiemą, kūdikis ėmė rėkti, ir išsigandusi 
moteriškė pasislėpė rūsyje. Po valandos sinjora Bernar- 
da, daktaro padedama, atidarė sodo vartelius, ir kepėjo 
žmona skubiai išėjo iš vienuolyno, o netrukus ir iš mies- 

to. Atsidūrusi plyname lauke, paniško siaubo apimta, 
ji pasislėpė atsitiktinai uolose aptiktame urve. Abatė pa- 
rašė Čezariui del Bene, vyskupo patikėtiniui ir pirma- 
jam kamerdineriui, ir šis nuskubėjo į jam nurodytą olą. 
Jis buvo raitas: paėmęs kūdikį, jis nušuoliavo į Monte- 
tiaskonę. Kūdikis buvo pakrikštytas šv. Margaritos baž- 
nyčioje Alesandro vardu. Užeigos šeimininkė parūpino 
žindyvę, kuriai Čezaris įdavė aštuonis ekiu. Krikšto ap- 
eigų metu prie bažnyčios būrys susirinkusių moterų 
garsiai klausinėjo sinjorą Čezarį kūdikio tėvo vardo. 

— Tai įžymus Romos sinjoras, suvedžiojęs vargšę 
kaimietę, tokią, kaip jūs,— pasakė jis ir išnyko. 

Iki šol viskas ėjo gerai. Didžiuliame vienuolyne, ku- 
riame gyveno daugiau kaip trys šimtai smalsių moterų, 
niekas nieko nematė, niekas nieko negirdėjo. Bet abatė 
padovanojo daktarui keletą saujų Romoje naujai iškal- 
tų cechinų. Keletą šių monetų daktaras davė kepėjo 
žmonai. Toji moteriškė buvo jauna ir graži, 0 jos Vy- 
ras pavyduolis; kartą, pasirausęs jos skrynioj, jis sura- 
do tas spindinčias aukso monetas. Manydamas, kad tai 
užmokestis už jos negarbę, vyras, prikišęs peilį prie 
gerklės, privertė žmoną paaiškinti, iš kur jos atsiradu- 
sios. Iš pradžių moteriškė bandė išsisukinėti, bet pagaliau 
papasakojo visą tiesą, ir juodu susitaikė. Abu ėmė tar- 
tis, kaip geriau sunaudojus tokią sumą. Žmona norėjo 
sumokėti kai kurias skolas, tačiau vyras siūlė verčiau 
nusipirkti mulą; taip ir buvo padaryta. Dėl to mulo tarp 
kvartalo gyventojų kilo kalbų, nes visiems gerai buvo 
žinoma, kaip neturtingai gyveno toji šeima. Pas kepėjo 
žmoną viena paskui kitą ėmė plūsti visos miesto kū- 
mutės, draugės ir priešės, ir klausinėti ją, kas tas dos- 
nus meilužis, kuris jai net mulą nupirkęs. Įpykusi toji 
moteriškė kartais papasakodavo tiesą. Sykį, kai Čezaris 
del Bene, aplankęs kūdikį, atėjo apie tai pranešti aba- 
tei, šioji, nors ir smarkiai negalavo, nuslinko ligi gro- 
telių ir ėmė jam prikaišioti dėl jo pasirenkamų žmonių 

plepumo. Vyskupas taip pat susirgo iš baimės; jis pa- 
rašė savo broliams į Milaną, pasakodamas jiems, kaip 
neteisingai esąs kaltinamas: jis prašėsi jų pagalbos. Kad 
ir sunkiai sirgdamas, jis nutarė palikti Kastrą, bet, prieš 
išvykdamas, parašė abatei tokį laišką: 

„Jūs jau žinote, kad visa iškilo aikštėn. Taigi, jei 
norite išgelbėti ne tik mano gerą vardą, bet gal net 
mano gyvybę ir išvengti didesnio skandalo, jūs galite 
apkaltinti neseniai mirusį Džiovanį Batistą Dolerį: jei 
šiuo būdu jums ir nepavyktų susigrąžinti prarastąją 
garbę, tai bent manajai nebegrės joks pavojus“. 


Vyskupas pasišaukė don Luidžį, Kastro vienuolyno 
nuodėmklausį. 

— Įteikite šį laiškutį sinjorai abatei į rankas. 

Elena, perskaičiusi tą niekšišką laiškelį, visiems kam- 
baryje girdint sušuko: 

— Štai ko nusipelno kvailos mergi- 
nos, kurios labiau vertina kūno, o ne 
sielos grožį! 

Gandas apie įvykius Kastro vienuolyne greitai pa- 
siekė siaubingojo kardinolo Farnezės ausis (jau keletą 
metų jis stengėsi pateisinti tą pavardę, tikėdamasis bū- 
simoje konklavoje gauti kardinolų zelanti paramą). 
Jis tuojau pat įsakė Kastro podestai suimti vyskupą Či- 
todinį. Visi vyskupo tarnai, pabūgę tardymo, išlakstė. 
Tik Čezaris del Bene liko ištikimas savo ponui ir pri- 
siekė verčiau mirsiąs kankinamas, negu išduosiąs jį bent 
vienu žodžiu. Čitadinis, matydamas savo rūmus apsup- 
tus ginkluotos sargybos, vėl parašė savo broliams, ku- 
rie tučtuojau atskubėjo iš Milano. Jie rado vyskupą, įka- 
lintą Rončiljonės kalėjime. 

Aš matau iš bylos dokumentų, kad per pirmąjį tar- 
dymą abatė, pripažindama savo kaltę, neigė turėjusi 
meilės ryšių su monsinjoru vyskupų; jos meilužiu bu- 
vęs Džiovanis Batista Doleris, vienuolyno advokatas. 

1573 metų rugsėjo 9 dieną Grigalius XIII įsakė, kad 
byla būtų išnagrinėta kuo skubiausiai ir kuo griežčiau- 
siai. Kriminalinis teisėjas, fiskalas ir komisaras nuvyko 
į Kastrą ir į Rončiljonę. Čezaris del Bene, pirmasis vys- 

kupo kamerdineris, prisipažįsta tik nunešęs kažkokį kū- 
dikį žindyvei. Jis apklausinėjamas vienuolių Vitorijos 
ir Bernardos akivaizdoje. Dvi dienas iš eilės jis kanki- 
namas; kad ir kentėdamas baisiausias kančias, bet iš- 
tikimas duotajam žodžiui, jis tepatvirtina tai, ko neįma- 
noma paneigti, ir fiskalas iš jo nieko negali iškvosti. 

Kai ateina eilė sinjoroms Vitorijai ir Bernardai, ma- 
čiusioms Čezario kankinimus, jos prisipažįsta viskuo, 
ką buvo padariusios. Visų vienuolių klausiama nusikal- 
tėlio vardo. Dauguma atsakinėja girdėjusios pasakojant, 
jog tai esąs monsinjoras vyskupas. Viena seselė duri- 
ninkė pakartoja įžeidžiančius žodžius, kuriuos abatė pa- 
sakiusi vyskupui, išvarydama jį iš bažnyčios. Ji pridu- 
ria: „Kai žmonės kalbasi tokiu tonu, reiškia, kad tarp 
jų jau seniai yra meilės ryšiai. Iš tikrųjų monsinjoras 
vyskupas, paprastai toks pasitikįs savimi, išeidamas iš 
bažnyčios, atrodė visiškai sumišęs“. 

Viena apklausinėjama vienuolė, parodžius jai kan- 
kinimo įrankius, pareiškia, kad nusikaltimo kaltininkas 
esąs katinas, kurį abatė nuolat glėbesčiuojanti ir glamo- 
nėjanti. Kita vienuolė tvirtina, kad nusikaltimo kalti- 
ninkas turbūt esąs vėjas, nes vėjuotomis dienomis aba- 
tė, visada gerai nusiteikusi, išeinanti į belvederį; kurį 
specialiai pasistatydinusi; jei kas toje vietoje kreipiąsis 
į ją, prašydamas kokios nors malonės, ji visada paten- 
kinanti prašymą. Kepėjo žmona, žindyvė, Montefiasko- 
nės kūmutės, išsigandusios kankinimų, kuriuos jų aki- 
vaizdoje patyrė Čezaris, papasakoja visą tiesą. 

Jaunasis vyskupas Rončiljonėje sirgo ar dėjosi ser- 
gąs, ir tuo pasinaudodami jo broliai, visokeriopai įta- 
kingos sinjoros de Kampireali remiami, keletą kartų, 
puolė popiežiui po kojų, prašydami atidėti teisminį pro- 
cesą, kol vyskupas pasveiks. Tada siaubingasis kardi- 
nolas Farnezė sustiprino vyskupą saugojančią kalėjimo 
sargybą. Kadangi vyskupo negalima buvo tardyti, tai 
teismo pareigūnai kiekvieną posėdį pradėdavo, iš nau- 
jo apklausinėdami abatę. Vieną dieną, kai motina ją 
paprašė laikytis drąsiai ir toliau viską neigti, ji prisi- 
pažino. 

— Kodėl jūs iš pradžių apkaltinote Džiovanį Batistą 
Dolerį? 

— Gailėjausi bailiojo vyskupo; be to, jei jam pa- 
vyks išgelbėti savo brangiąją gyvybę, jis galės pasirū- 
pinti Mano sūnumi. 

Po šio prisipažinimo abatė buvo uždaryta vienoje 
Kastro vienuolyno celėje, kurios sienų ir skliautų sto- 
ris siekė aštuonias pėdas. Vienuolės pasibaisėdamos kal- 
bėdavo apie šią vienutę, žinomą „vienuolių celės“ var- 
du. Ten, nenuleisdamos nuo abatės akių, ją saugojo 
trys Moterys. 

Vyskupo sveikatai šiek tiek pagerėjus, į Rončiljonę 
atvyko trijų šimtų sbirų būrys, ir kalinys neštuvais bu- 
vo perkeltas į Romą; čia jis buvo pasodintas į Korte- 
Savelos kalėjimą. Po keleto dienų į Romą buvo atga- 
bentos ir vienuolės; abatė buvo įkalinta šv. Mortos vie- 
nuolyne. Be jos, buvo kaltinamos keturios vienuolės: 
sinjoros Vitorija ir Bernarda, sesuo vartininkė ir bažny- 
čios durininkė, girdėjusi įžeidžiamus abatės žodžius, pa- 
sakytus vyskupui. 

Vyskupą tardė rūmų auditorius, vienas iš 
svarbiausių Romos teismo pareigūnų. Nelaimingasis 
Čezaris del Bene vėl buvo kankinamas, tačiau iš jo ne 
tik nepavyko nieko iškvosti, bet jis dar prišnekėjo pro- 
kuratūrai nemalonių dalykų, ir už tai bu- 
vo dar kartą kankinamas. Parengtinio tardymo metu 
taip pat buvo kankinamos vienuolės Vitorija ir Bernar- 
da. Vyskupas kvailai, bet labai atkakliai viską neigė; 
jis kuo smulkiausiai pasakojo, ką veikęs minėtus tris 
vakarus, aiškiai praleistus pas abatę. 

Pagaliau abatė ir vyskupas buvo suvesti į akistatą, 
ir Elena, nors ji visą laiką kalbėjo tiesą, buvo kankina- 
ma. Kadangi ji visą laiką kartojo tą patį, ką buvo pa- 
reiškusi per pirmąjį prisipažinimą, vyskupas, ištikimai 
vaidindamas savo rolę, ėmė ją plūsti. 

Po daugelio kitų, iš esmės teisingų, bet Žiaurių prie- 
monių — po Karolio V ir Pilypo II viešpatavimo ta žiau- 
rumo dvasia pernelyg dažnai vyravo Italijos tribuno- 
luose,— vyskupas buvo nuteistas kalėti iki gyvos gal- 
vos šv. Angelo tvirtovėje, o abatė— visą gyvenimą 
kalėti šv. Mortos vienuolyne, kur ji buvo paskutiniu 
metu. Tačiau sinjora de Kampireali jau ėmėsi gelbėti 

dukterį ir įsakė iškasti požeminį praėjimą. Šis požemi- 
nis takas prasidėjo nuo vieno vandens nutekamojo 
vamzdžio — liekana senovės Romos didybės — ir turėjo 
baigtis giliame rūsyje, kur buvo laidojami šv. Mortos 
seserų vienuolių palaikai. Šis maždaug dviejų pėdų plo+ 
čio takas iš dešinės ir iš kairės buvo apmuštas lentomis, 
kad žemė neužgriūtų, o skliautą sudarė lentos, sujung- 
tos po dvi kaip didžioji A raidė. 

Šis požeminis takas buvo kasamas maždaug trisde- 
šimties pėdų gylyje. Pagrindinis uždavinys buvo nu- 
kreipti jį reikiama linkme: kiekviename žingsnyje šu- 
liniai ir senų pastatų pamatai priversdavo darbininkus 
sukti į šalį. Iškilo ir kitas didelis sunkumas: kur dėti 
iškastas žemes; atrodo, kad naktį jas išbarstydavo po 
visas Romos gatves. Gyventojai stebėjosi, iš kur tiek 
žemių krinta, tarsi iš dangaus. 

Kad ir kokias stambias sumas sinjora de Kampireali 
būtų eikvojusi, mėgindama išgelbėti dukterį, jos pože- 
minis kelias, be abejo, būtų buvęs susektas, tačiau 
1585 metais mirė popiežius Grigalius XIII, ir tarpuval- 
džio metu Romoje prasidėjo suirutė. 

Šv. Mortos vienuolyne Elenai buvo labai sunku. Ga- 
lima įsivaizduoti, kaip uoliai paprastos, neturtingos vie- 
nuolės stengėsi kamuoti turtingąją abatę, nuteistą už 
tokį nusikaltimą. Elena nekantraudama laukė motinos 
pradėtų darbų rezultato. Bet staiga jos širdį užplūdo 
keisti jausmai. Jau prieš šešis mėnesius Fabricijus Ko- 
lona, Matydamas pašlijusią Grigaliaus XIII sveikatą ir 
siekdamas įgyvendinti savo planus tarpuvaldžio metu, 
pasiuntė vieną iš savo karininkų pas Džiulijų Branči- 
fortę, dabar Ispanijos kariuomenėje žinomą pulkininko 
Lidzaros vardu. Kunigaikštis šaukė jį į Italiją; Džiuli- 
jus karštai troško vėl pamatyti tėvynę. Jis, pasivadinęs 
pramanytu vardu, išlipo Peskaroje, mažame uoste Adri- 
jos pajūryje, ties Kjeti, Abrucuose, ir per kalnus nusi- 
gavo į Petrelą. Kunigaikščio džiaugsmas visus nuste- 
bino. Jis pasisakė pašaukęs Džiulijų, norėdamas padaryti 
jį savo įpėdiniu ir pavesti jam vadovauti jo kareiviams. 
Į tai Brančifortė atsakė, kad kariniu požiūriu Kolonos 
pradėtas žygis nežadąs nieko gero, ir lengvai tai įrodė: 

jei tik Ispanija rimtai panorėtų, ji be didelio vargo per 
šešis mėnesius sunaikintų visus Italijos avventu- 
ričre. 

— Bet galų gale,— pridūrė jaunasis Brančifortė,— 
jei jūs to norite, kunigaikšti, aš pasiruošęs. Aš visada 
stengiuosi būti vertu Čampio mušyje žuvusio narsiojo 
Ranučo įpėdiniu. 

Prieš Džiulijui atvykstant, kunigaikštis, kaip jis bu- 
vo pratęs tai daryti, įsakė, kad Petreloje niekas ne- 
drįstų kalbėti apie Kastrą ir apie abatės bylą. Mirties 
bausmė be pasigailėjimo — štai koks laukė atpildas už 
sieną neatsargų žodį. Sutikęs Brančifortę, kupinas drau- 
giškų jausmų, Kolona neužmiršo paprašyti Džiulijų ne- 
vykti į Albaną be jo; o jis šią kelionę atliko taip: tūks- 
tančiui savo šalininkų liepė užimti miestą, o kelyje į Ro- 
mą buvo išstatytas tūkstančio dviejų šimtų vyrų avan- 
gardas. 

Galite įsivaizduoti, kaip pasijuto vargšas Džiulijus, 
kada kunigaikštis, iškvietęs dar tegyvą senąjį Skoti į vy- 
riausiąją savo būstinę, paliepė įvesti jį į kambarį, kur 
juodu buvo su Brančiforte. Vos tik seni bičiuliai puolė 
vienas kitam į glėbį, kunigaikštis tarė: 

— O dabar, vargšas pulkininke, pasiruošk išgirsti 
tai, kas visų blogiausia. 

Po to jis užpūtė žvakę ir išėjo, abu draugus užraki- 
nęs kambary. 

Kitą dieną Džiulijus, kuris nenorėjo išeiti iš kam- 
bario, pasiuntė Žmogų paprašyti kunigaikštį Koloną lei- 
dimo grįžti į Petrelą ir neatvykti pas jį keletą dienų. 
Tačiau jam buvo pranešta, kad kunigaikštis dingęs drau- 
ge su savo kariuomene. Naktį jis sužinojęs apie Griga- 
liaus XIII mirtį; užmiršęs savo draugą Džiulijų, jis pa- 
traukė į žygį. Su Džiulijum liko tik apie trisdešimt vy- 
rų iš buvusios Ranučo kuopos. Visiems gerai žinoma, 
kad anais laikais, tarpuvaldžio metu, įstatymai neveikė, 
kiekvienas stengėsi patenkinti savo aistras, ir galia buč 
vo to pusėje, kas turėjo jėgą; todėl dar prieš saulėlydį 
kunigaikštis Kolona jau spėjo pakarti daugiau kaip pen- 
kiasdešimt savo priešų. O Džiulijus, nors neturėjo nė 
keturiasdešimties vyrų, išdrįso žygiuoti į Romą. 

Visi Kastro abatės tarnai liko jai ištikimi, jie apsi- 
gyveno skurdžiuose nameliuose palei šv. Mortos vie- 
nuolyną. Grigaliaus XIII agonija truko daugiau kaip 
savaitę; sinjora de Kampireali nekantraudama laukė 
sąmyšio, kuris turėjo prasidėti po jo mirties, tikėda- 
masi per tas dienas baigti rausti paskutinius penkias- 
dešimt požemio žingsnių. Kadangi reikėjo pereiti per 
daugelio gyvenamųjų namų rūsius, ji labai būkštavo ne- 
galėsianti nuslėpti nuo miestiečių akių savo sumanyto 
darbo. 

Dvi dienas po to, kai Brančifortė atvyko į Petrelą, 
trys senieji Džiulijaus bravi, kuriuos Elena buvo pa- 
ėmusi pas save tarnauti, atrodė tarsi pamišę. Nors visi 
pernelyg gerai žinojo, kad ji laikoma slapčiausioje vie- 
nutėje ir saugoma jos neapkenčiančių vienuolių, vienas 
tų bravi, Ugonė, atėjo prie vienuolyno vartų ir pri- 
mygtinai prašė leisti jam tučtuojau pasimatyti su savo 
buvusia ponia. Vartininkės jo neįsileido ir pavarė šalin. 
Nusiminęs žmogelis pasiliko stovėti prie vartų ir kiek- 
vienam į vienuolyną įeinančiam ar iš jo išeinančiam 
žmogui davinėjo po bajoką (vieną sū), sakydamas 
šiuos žodžius: „Džiaukitės drauge su mani- 
mi; sinjoras Džiulijus Brančifortė su- 
grįžo; jis gyvas: praneškite tai savo 
draugams.“ 

Abu Ugonės draugai visą dieną nešė jam bajokus, ir 
visi trys dalijo juos dieną ir naktį, visą laiką kartodami 
tuos pačius žodžius, kol jiems nieko nebeliko. Tačiau 
ir po to, pakeisdami vienas kitą, šie trys bravi ėjo 
sargybą prie šv. Mortos vienuolyno vartų, visiems pra- 
eiviams kartodami tuos pačius žodžius: „Sinjoras 
Džiulijus sugrįžo...“ 

Šių drąsių vyrų sumanymas puikiai pavyko: nepra- 
ėjo nė pusantros paros, kai jie įdavė pirmąjį bajoką, 
o vargšė Elena savo slaptoje vienutėje jau žinojo, kad 
Džiulijus gyvas; išgirdusi šiuos žodžius, ji vos 
nepablūdo! 

— O motin! — sušuko ji— Kiek skausmo jūs man 
suteikėte! 

Po kelių valandų šią nuostabią žinią patvirtino Ma- 
rieta, kuri, paaukojusi visas savo auksines brangeny- 
bes, gavo leidimą įeiti pas kalinę su sesele vartininke, 
atnešdavusia jai valgį. Elena puolė Marietai į glėbį, 
verkdama iš džiaugsmo. 

— Visa tai labai puiku, — tarė ji, — bet aš čia su ta- 
vim nebepasiliksiu! 

— Žinoma! — atsakė Marieta.— Aš manau, kad nau- 
ja konklava pakeis jums kalėjimą paprastu ištrėmimu. 

— Ak, brangioji, vėl pamatyti Džiulijų! Bet pama- 
tyti jį dabar man, nusidėjėlei! 

Trečią naktį po šio pasikalbėjimo su dideliu trenks- 
mu įgriuvo dalis bažnyčios grindų; šv. Mortos vienuolės 
pamanė, kad vienuolynas grimzta į prarają. Kilo bai- 
siausias sąmyšis, visi šaukė, kad prasidėjo žemės dre- 
bėjimas. Maždaug valandai praslinkus po to, kai įgriuvo 
bažnyčios marmurinės grindys, į kalėjimo vienutę pra- 
siskverbė trys pas Eleną tarnavę bravi, požemio ta- 
ku atlydėję sinjorą de Kampireali. 

— Pergalė, pergalė, sinjora! — šaukė bravi. 

Elena mirtinai nusigando: ji pamanė, kad su jais at- 
ėjo ir Džiulijus Brančifortė. Sužinojusi, kad jie tik lydi 
sinjorą de Kampireali ir kad Džiulijus tebesąs Albane, 
kur jis įžygiavo su keletu tūkstančių kareivių, Elena 
visiškai nusiramino, ir jos veidas vėl įgavo rūsčią iš- 
raišką. 

Po valandėlės pasirodė sinjora de Kampireali; ji la- 
bai sunkiai žingsniavo, pasirėmusi į savo rūmininką, ku- 
ris buvo su iškilmių livrėja ir špaga prie šono; tačiau 
jo puošnus drabužis buvo visas išteptas moliu. 

— Ak mano brangioji Elena! Aš atėjau tavęs išgel- 
bėti! — sušuko sinjora de Kampireali. 

— O kas jums sakė, kad aš noriu būti išgelbėta? 

Sinjora de Kampireali stovėjo nustebusi; ji žvelgė 
į dukterį, akis išpūtus, ir atrodė labai susijaudinusi, 

— Na, mano brangioji Elena,— tarė ji pagaliau, — li- 
kimas verčia mane prisipažinti: aš padariau tai, kas gal 
buvo pateisinama po visų nelaimių, kitados užgriuvusių 
mūsų šeimą; šiandien aš dėl to gailiuosi ir prašau tave 
man atleisti: Džiulijus Brančifortė... gyvas... 

— Kaip tik dėl to, kad jis gyvas, aš nebenoriu gy- 
venti. 

Sinjora de Kampireali iš pradžių nesuprato dukters 
žodžių, paskui ėmė kuo švelniausiai maldauti, tačiau 
Elena neatsakinėjo: nusisukusi į nukryžiuotąjį, ji mel- 
dėsi, neklausydama motinos kalbų. Ištisą valandą sinjo- 
ra de Kampireali veltui mėgino išgauti iš jos nors vieną 
žodį ar žvilgsnį. Pagaliau, netekusi kantrybės, duktė tarė: 

— Po šiuo kryžium ten, mano kambarėlyje Albano 
rūmuose, buvo paslėpti jo laiškai; verčiau reikėjo tada 
leisti tėvui mane nudurti! Dabar išeikite ir palikite man 
aukso. 

Nors išsigandęs rūmininkas darė ženklus, sinjora de 
Kampireali dar norėjo kažką sakyti dukteriai, tačiau 
Elena nebeištvėrė: 

— Duokite man nors valandą laisvės; jūs nuodijote 
mano gyvenimą, norite taip pat apnuodyti ir mano mirtį. 

— Dar dvi tris valandas mes būsime požemio šei- 
mininkais; tikiuosi, kad tu apsigalvosi! — sušuko sinjo- 
ra de Kampireali, paplūsdama ašaromis. 

Ir ji nuėjo atgal požeminiu taku. 

— Ugone, lik prie manęs, — tarė Elena vienam iš 
bravi,—ir būk gerai apsiginklavęs, nes tau gal teks 
mane ginti. Parodyk savo durklą, špagą, peilį. 

Senas kareivis parodė savo ginklus; jie buvo geram 
stovy. 

— Na ką gi! Stok prie įėjimo į mano kalėjimą, aš 
parašysiu Džiulijui ilgą laišką, kurį tu jam pats įteiksi; 
nenoriu, kad jis eitų per kieno nors kito rankas, nes ne- 
turiu kuo jį užantspauduoti. Tu gali skaityti, kas bus 
jame parašyta. Susižerk į kišenes visą tą auksą, kurį 
paliko motina; man tereikia penkiasdešimt cechinų: pa- 
dėk juos ant mano lovos. 

Tai pasakiusi, Elena sėdo rašyti. 


„Aš neabejoju tavim, mano brangusis Džiulijau; ski- 
riuosi su šiuo gyvenimu tik dėl to, kad numirčiau iš 
širdgėlos tavo glėby, matydama, kokią laimę būčiau ga- 
lėjusi patirti, jei nebūčiau nusidėjusi. Nemanyk, jog aš 
kada nors ką kitą mylėjau po tavęs; priešingai, mano 
širdis buvo kupina paniekos vyrui, kurį aš įsileisdavau 

į savo kambarį. Aš nusidėjau tiktai iš begalinio nuobo- 
dulio, o gal ir iš pasileidimo. Pagalvok apie tai, kad ma- 
no dvasia, smarkiai nusilpusi po bergždžių žygių Pet- 
reloje, kur kunigaikštis, kurį aš gerbiau, nes tu jį mylė- 
jai, mane taip šiurkščiai priėmė,— pagalvok apie tai, 
sakau, kad nusilpusi mano dvasia dvylika metų buvo 
raizgoma melu. Visa, kas supo mane, buvo persunkta 
veidmainystės ir melo, ir aš tą žinojau. Iš pradžių aš 
gavau nuo tavęs apie trisdešimt laiškų. Gali įsivaizduoti, 
su kokiu džiaugsmu aš atplėšiau pirmuosius tavo laiš- 
kus! Tačiau juos skaitant, širdis man stingo. Aš tyrinė- 
jau rašyseną, atpažinau tavo ranką, bet ne širdį. Suprask, 
kad tas pirmas melas sugriovė visą mano gyvenimo es- 
mę, ir aš jau be jokio malonumo atplėšdavau laišką, 
rašytą tavo braižu! Baisi žinia apie tavo mirtį galutinai 
sunaikino manyje visa, kas dar buvo likę iš laimingų 
mūsų jaunystės dienų. Iš pradžių ketinau, kaip tu pats 
supranti, važiuoti į Meksiką ir savo rankomis paliesti 
tą vietą ant jūros kranto, kur, kaip mane įtikinėjo, tave 
nužudę laukiniai; o, jeį būčiau įvykdžiusi tą ketinimą... 
mes būtume dabar laimingi, nes Madride, kad ir kokia 
daugybe apsukrių šnipų mane būtų apstačiusi budri ran- 
ka, tikriausiai būčiau sužinojusi tiesą, nes būčiau sukė- 
lusi užuojautą visose širdyse, kuriose dar išliko truputis 
gailesčio ir gerumo. Nes tu, mano Džiulijau, savo Žžy- 
giais jau buvai atkreipęs į save viso pasaulio dėmesį, 
ir Madride galbūt kas nors žinojo, kad tu esi Branči- 
fortė. Ar pasakyti tau, kas sutrukdė mūsų laimei? Visų 
pirma, prisiminimas, kaip šiurkščiai ir pažeminančiai ku- 
nigaikštis mane priėmė Petreloje; kiek kliūčių būtų te- 
kę man įveikti, keliaujant iš Kastro į Meksiką! Matai, 
aš jau buvau netekusi dalies savo energijos. Paskui ma- 
nyje pabudo garbės troškimas. Aš pastatydinau vienuo- 
lyne didelius pastatus, kad galėčiau pasiimtį sau varti- 
ninkės kamarėlę, kurioje tu radai prieglaudą mūšio nak- 
tį. Kartą, bežiūrėdama į tą žemę, kurią tu kitados dėl 
manęs aplaistei savo krauju, aš išgirdau paniekos žo- 
džius; pakėliau galvą, pamačiau piktus veidus. Keršto 
skatinama, aš panorau tapti abate. Mano motina, kuri 
gerai žinojo, kad tu esi gyvas, didvyriškomis pastango- 

mis išgavo. šį nepaprastą paskyrimą. Tačiau ši vieta 
man tapo tik nemalonumų šaltiniu, čia mano siela ga- 
lutinai sušiurkštėjo; aš jausdavau malonumą rodyti savo 
galią, dažnai kitus skausdama; aš elgdavausi neteisin- 
gai. Trisdešimties metų sulaukusi, visuomenės akyse aš 
buvau dora, turtinga, visų gerbiama, o pati širdyje jau- 
čiausi labai nelaiminga. Tada atsirado tas vargšas, labai 
geras, bet kvailas žmogelis. Dėl jo kvailumo aš paken- 
čiau jo pirmuosius meilės žodžius. Aš buvau tokia ne- 
laiminga toje aplinkoje po tavo išvykimo, kad nebetu- 
rėjau jėgų atsispirti net menkiausiai pagundai. Ar prisi- 
pažinti tau, kad pasielgiau nepadoriait Bet aš manau, 
kad mirusiai viskas leistina. Kai tu skaitysi šias eilutes, 
kirmėlės grauš tą, visų manymu, gražų kūną, kuris pri- 
valėjo priklausyti tik tau vienam. Pagaliau turiu tau 
pasakyti dar vieną dalyką, nors jis man labai nemalo- 
nus: aš pagalvojau, kas gi mane sulaiko, kodėl gi aš 
negaliu išmėginti grubios kūniškos meilės, kaip visos 
mūsų Romos damos; tai buvo paleistuviška mintis, bet 
atsiduodama tam žmogui, aš visada patirdavau siaubą ir 
pasišlykštėjimą, kuris atimdavo bet kokį malonumą. Aš 
visada matydavau tave šalia savęs, mūsų Albano rūmų 
sode, tą valandą, kai Madona tau įkvėpė tą tariamai 
kilnią mintį, kuri vis dėlto, mano motinos piktam pa- 
naudota, buvo Mūsų gyvenimo nelaimė. Tu man negra- 
sindavai, o būdavai švelnus ir geras, kaip visada; tu 
žiūrėdavai į mane; ir tada mane apimdavo įniršis prieš 
tą kitą vyrą, ir aš iš visų jėgų imdavau jį mušti. Štai 
visa tiesa, Mano brangusis Džiulijau: aš nenorėjau mir- 
ti, tau viso to nepasakiusi. Be to, galvojau, galbūt po šio 
pasikalbėjimo su tavim aš atsikratysiu minties apie mir- 
tį, Tačiau aš tik dar geriau supratau, koks būtų buvęs 
džiaugsmas vėl susitikti su tavim, jei aš būčiau tavęs 
verta. Aš įsakau tau gyventi ir tęsti savo karinius Žžy- 
gius, kurie suteikė man tiek džiaugsmo, kai aš apie juos 
sužinojau. Kas būtų atsitikę, didis Dieve, jei aš būčiau 
gavusi tavo laiškus, ypač po mūšio ties Achenu! Gy- 
venk ir dažnai prisimink Ranučą, kritusį prie Čampio, 
ir Eleną, kuri, nenorėdama išvysti priekaišto tavo aky- 
se, mirė šv. Mortos vienuolyne“. 

Baigusi laišką, Elena priėjo prie seno kareivio; jis 
kietai miegojo. Tyliai, nepastebėta, ištraukė iš jo durk- 
lą, o paskui pažadino jį. 

— Aš baigiau, — tarė ji— Bijau, kad mūsų priešai 
netrukus užims požemį. Greičiau imk šį laišką, va, ant 
stalo, ir pats įteik jį Džiulijui, pats, girdi? Be to, per- 
duok jam štai šią skarelę ir pasakyk, kad šią akimirką 
aš myliu jį taip pat, kaip visados mylėjau, girdi, vi- 
sados! 

Ugonė stovėjo, nejudėdamas iš vietos. 

— Na, eik gi! 

— Sinjora, ar jūs gerai pagalvojote? Sinjoras Džiuli+ 
jus jus taip myli! 

— Aš taip pat jį myliu; imk laišką ir pats jam įteik. 

— Tegu Viešpats jus laimina už jūsų gerumą! 

Ugonė išėjo, bet veikiai sugrįžo; Eleną jis rado ne- 
begyvą: jos širdį buvo pervėręs durklas. 


STENDALIO „ITALŲ KRONIKOS" 


Stendalio (tai literatūrinis Anri Beilio slapyvardis) gyvenimas labai 
glaudžiai susijęs su Italija, į kurią jis pirmą kartą atvyko su Napoleono 
armija, būdamas vos septyniolikos metų amžiaus. 

Italijoje Stendalis su pertraukomis išgyveno beveik pusę savo am- 
žiaus. Antrą kartą jis į šią šalį atvyko 1814 metais ir įsikūrė Milane. Tuo 
metu Italijos liaudis gyveno sunkius Restauracijos viešpatavimo laikus. 
Didelė šalies dalis buvo okupuota austrų, kurie jiems priklausančiose 
šiaurinėse srityse buvo įvedę griežčiausią policinį režimą. Visa tai žadino 
italų tautos pasipriešinimo nuotaikas. Pažangeji šalies žmonės iškelia 
patriotinę idėją: suvienyti Italiją ir išvaduoti ją iš svetimų valstybių 
priespaudos. 

Milane Stendalis suartėjo su karbonarais, to nacionalinio išsivaduo- 
jamojo judėjimo vadais. Tarp Stendalio draugų buvo revoliucionierius 
Konfalonjeris, poetai Monti, Ugas Foskolas, Silvijus Pelikas ir kt. 

Gyvendamas Italijoje, Stendalis susipažino su puikiais Renesanso 
epochos meno paminklais, lankė garsųjį La Skalos teatrą, žavėjosi Čima- 
rozos muzika. Čia jis skaudžiai išgyveno ir savo nelaimingą meilę. Itali- 
joje praleisti metai paliko Stendaliui neišdildomus įspūdžius visam gyve- 
nimui. Jie ryškiai atsispindėjo ir rašytojo kūryboje. Pakanka suminėti 
kad ir šiuos kūrinius: „Roma, Neapolis, Florencija“ (1817), „„Pasivaikščio- 
jimai po Romą“ (1829), „Turisto užrašai" (1838), „Italijos tapybos istorija“, 
„Haydno, Mocarto ir Metastazo gyvenimas" (1814), „Rosinio gyvenimas" 
(1824). 

Būdamas konsulu Čivita-Vekjoj, Stendalis darydavo dažnas išvykas 
į Romą. Besirausdamas privačiose bibliotekose ir pas bukinistus, jis sura- 
do senovinius rankraščius — Renesanso epochos kronikas, kurios jį suža- 
vėjo. Tai buvo kruvinos istorijos apie meilę ir mirtį, vienuolynų užpuoli- 
mus, nunuodymus, nužudymus ir kitus žiaurius nusikaltimus bei egzeku- 
cijas. Jis perrašė tas kronikas savo malonumui, o netrukus sugalvojo jas 
panaudoti. Kronikininkų pasakojimai jam atrodė tokie dramatiški, kad 
jis tarėsi privaląs pateikti juos visuomenei. Reikėjo tik kiek apdailinti, 
supaprastinti stilių ir iš daugelio skirtingų versijų pasirinkti tinkamiausią. 

Nė viena rašytojo išgalvota istorija negalėtų, Stendalio nuomone, prilygti 
toms išgyventoms istorijoms. 

Šitaip ir gimė viena po kitos novelės, apysakos, kurias jis,pasinaudo- 
damas tų senovinių rankraščių medžiaga, stengdamasis likti kuo objek- 
tyviausiu kmonikininku, 1829—1839 metų laikotarpyje be parašo ar įvai- 
riais pseudonimais spausdino Paryžiaus žurnaluose. 1855 m. pirmą kartą 
(jau po rašytojo mirties) išleidus pilną Stendalio raštų rinkinį, tos novelės 
buvo pavadintos „Italų kronikomis“. 

„Italų kronikas“ sudaro 5 užbaigtos novelės: „Kastro vienuolyno 
abatė", „Vitorija Akoramboni“, „„(Čenčių šeima", „,Hercogienė de Paliano“" 
ir „Vanina Vanini“, kurios šiame leidinyje ir pateikiamos lietuvių skai- 
tytojui. Po rašytojo mirties jo rankraščiuose buvo rasti kelių nebaigtų 
novelių fragmentai, taip pat priklausantieji „Italų kronikų“ ciklui. Tai 
„Per didelis palankumas pražūtingas“, ,„San-Frančesko-a-Ripa“ ir „Suora 
scolastica". Šią pastarąją dar rašė tą pačią dieną (1842 m. kovo 22 d.), 
kai, apopleksijos priepuolio ištiktas, krito negyvas Paryžiaus gatvėje. 

Novelėje „Kastro vienuolyno abatė“, kuri savo apimtimi, įtampa 
prilygsta beveik romanui, Stendalis pasakoja apie tragišką neturtingo 
jaunuolio Džiulijaus Brančifortės ir turtingo didiko dukters Elenos de 
Kampireali meilę. Elenos tėvas tyčiojasi iš jaunuolio neturto. Besimylin- 
tiems jaunuoliams tenka patirti sunkius išmėginimus. Ši jaudinanti mei- 
lės istorija baigiasi tragiška atomazga: Elena nusiduria durklu, nenorėda- 
ma išvysti priekaišto mylimojo akyse. 

Čenčių šeimos istorija nebe pirmą kartą sudomina rašytojus. (Jau 
1819 m. buvo pasirodžiusi Šelio penkių veiksmų tragedija „The Cenci“"). 
Stendalio novelėje vaizduojama. šiurpi Frančesko Čenčio tironija savo 
artimiesiems. Duktė Beatričė, nepakeldama nepakenčiamo gyvenimo, nu- 
žudo tėvą Ir pati žūva. Novelėse „Vitorija Akoramboni" ir „,„Hercogienė 
de Paliano“ Stendalis stengiasi atkurti XVI a. Italiją, vaizduodamas jau- 
nų italų aristokračių gyvenimo nuotykius, nelaimes ir tragišką mirtį. 

Taigi keturios kronikos pasakoja apie Renesanso laikų Italiją. Penk- 
tosios novelės ,„Vanina Vanini“ veiksmas vyksta XIX a. pradžioje. Šioji 
novelė tarsi jungia Renesanso laikų Italiją su tąja, kurią Stendalis tiesio- 
giai pažino; drauge ji jungia Stendalį-kronikininką su Stendaliu-rašytoju. 

Asmeninių ir visuomeninių interesų susidūrimas — pagrindinis dra- 
matinis novelės konfliktas. Įvykiai ir charakteriai plėtojami šio konfikto 
pagrindu. Novelėje atkurti ryškūs jaunos išdidžios italų aristokratės 
gražuolės kunigaikštytės Vaninos ir karšto savo tėvynės patrioto-karbonaro 
Misirilio paveikslai. 

Stendalis, kaip ir Baironas, karštai pritaręs didvyriškai karbonarų 
kovai, piešė to nacionalinio judėjimo herojus su didele simpatija. Stenda- 
lį traukė doros ir tiesios prigimtys, stiprūs ir kilnūs charakteriai. 


O. KATINSKAITĖ-DOVEIKIENĖ 

PAAIŠKINIMAI 


„VANINA VANINI'“ 


Pirmą kartą išspausdinta žurnale „Revue de Paris“ 1829 m., IX t., 


pasirašyta Stendalio slapyvardžiu; perspausdinta rinkinyje „Chronigues 
Italiennes", Michel Lėvy leid., 1855 m. 


5 psl. Karbonarai (itt carbonaro — anglininkas) — 19 a. pradžio- 
je Italijoje įkurtos slaptos draugijos nariai; karbonarai kovojo prieš sve- 
timšalių priespaudą, už Italijos susivienijimą. 

— Venta (it. ven(di)ta) — karbonarų kuopelės pavadinimas. 

7 psl. Sbirai (pranc. sbire; it sbirro) — policininkai Italijoje. 

— „„„teikėsi atsirasti šiame pasaulyje'— frazė iš Bomarše „Figaro 
vedybų“ (Figaro monologas, V veiksmas, III scena). 

8 psl. E. Žuji tragedijoje „Sula“, pirmą kartą suvaidintoje 1819 m., 
buvo rodoma situacija, primenanti neseniai prieš tai atsitikusį Prancūzi- 
joje įvykį — Napoleono atsisakymą nuo sosto. Talma, vaidinęs Sulą, buvo 
nugrimuotas taip, kad atrodė panašus į Napoleoną. 

23 psl. Miuratas, Neapolio karalius ir buvęs Napoleono maršalas, 
1814 m. perėjo į sąjungininkų pusę, paskui vėl prisijungė prie Napoleono, 
pastarajam grįžus iš Elbos salos, ir kovo 16 d. išžygiavo su kariuomene 
iš Neapolio; po nesėkmingų susirėmimų ties Po upe didžioji jo kariuo- 
menės dalis išbėgiojo, o po pralaimėjimo ties Tolentinu (gegužės 2 d.) 
jis grįžo į Neapolį tik keleto žmonių lydimas. Sekančią dieną jis buvo 
priverstas bėgti iš savo sostinės. 

24 psl. cechinas (itt zecchino) — senovinė Venecijos auksinė 
moneta. 

— Legatas — katalikų bažnyčioje — popiežiaus įgaliotinis. 

33 psl. Kaliostras (1743—1795) — garsus avantiūristas; tikroji pavar- 
dė — Džiuzepė Balzamas. 1789 m. buvo suimtas Romoje, apkaltintas ere- 
zija ir uždarytas į San Leonės tvirtovę, kur, spėjama, buvęs pasmaugtas. 

36 psl. Pagal popiežiaus kurijos paprotį atsistatydinęs policijos mi- 
nistras gaudavo Romos bažnyčios kardinolo titulą. 

37 psl. Male (1754— 1812) — generolas, mėginęs 1812 m. nuversti 
Napoleoną ir pagrobti valdžią, siekdamas įkurti respubliką. Tuo metu 
policijos ministru buvo Savaris, hercogas Rovigo, divizijos generolas. 

41 psl. Motu proprio (lot. savo noru, niekieno neverčiamas) — nuo 
Inoceto III laikų popiežiaus paliepimų pavadinimas,reiškiąs, kad jie 
padaryti popiežiui įsakius. 


„VITORIJA AKORAMBONI“ 


Išspausdinta Revue de Deux Montes“ 1837 m. kovo 1 d. 1839 m. 
Stendalis perspausdino šią kroniką be pakeitimų atskirame leidinyje 
drauge su kronika „Kastro vienuolyno abatė“. 

51 psl. 1530 m. Florencija, kurios gyventojai išvijo ten viešpatavu- 
sius hercogus Medičius, buvo apgulta imperatoriaus Karolio V kariuo- 
menės ir, visų savo sąjungininkų palikta likimo valiai kapituliavo. Res- 
publikos santvarka buvo panaikinta, o miesto-valstybės priešaky buvo 
pastatytas hercogas Alesandras Medičis. 

58 psl. „Laiškas buvo rašytas Marčelio Akorambonio“...— Itališka- 
me rankraštyje parašyta „A nome dį Marsilio“. ,,Marsilijaus Akorambo- 
nio varduar ranka? — užrašo Stendalis rankraščio paraštėse.— Grei- 
čiausia laišką parašė Marsilijus, kuris tokiu atveju buvo bendrininkas. 
Apgailėtino italų kalbos neaiškumo dėka parašyta a nome." 

60 psl. „Na o paties kardinolo Montalto..."-— Šioje itališkojo ran- 
kraščio vietoje Stendalis pieštuku paraštėse pažymėjo: „Šioje novelėje 
domesys perkeliamas į kitą objektą. Čia skaitytojo smalsumas sukon- 
centruojamas į kardinolą." 

61 psl. „Bet grįžkime prie konsistorijos." — Šioje itališkoje rankraš- 
čio vietoje Stendalis pieštuku užrašė: „Laiko taisyklė pažeista. Jau buvo 
pasakojama apie tai, kas įvyko, penkioms ar šešioms dienoms praslinkus, 
o dabar mes grįžtame prie konsistorijos." 


63 psl. „„„kaip praeis vizitas, kurį kardinolui privalėjo padaryti 
kunigaikštis Paolas Džiordanas Orsinis, hercogas de Bračiano...“— Čia 


Stendalio prierašas: ,„Domesys perkeliamas. Pereinama prie kunigaikš- 
čio Orsinio." 

64 psl. ,,„...tarsi būtų norėjęs patvirtinti, kokie teisingi žodžiai iš- 
sprūdę popiežiui prieš keletą dienų.“ — Prie šių žodžių nepaprastai įdo- 
mus Stendalio prierašas: „Šis stilius turi ydą, priešingą „Žiuljeno“ (t. y. 
„Raudona ir juoda") stiliui, jis stengiasi perteikti pernelyg daug smulk- 
menų, kurios pačios savaime aiškios.“ 

67 psl. cameriera — kambarinė. 

76 psl. Kondotjeras — samdytų kareivių vadas Italijoje XIV— XV a. 

87 psl. Stiletas — nedidelis durklas su tribriaunė geležte. 

91 psl. Maestro di casa — turtuolio ūkvedys, namų valdytojas. 

„ČENČIŲ ŠEIMA“ 


Išspausdinta „Revue de Deux Mondes“, 1837 m. liepos 1 d. ir atski- 
rame leidinyje 1839 m. drauge su kronikomis „Kastro vienuolyno abatė“ 
ir „Vitorija Akoramboni“. Novelė įėjo į ,„Chronigues įtaliennes“, 1855 m. 
leid. 


95 psl. D'Obinje romano „Barono de Fenesto nuotykiai“ herojaus 
vardas graikiškai reiškia: „,„Rodytis“. Noras žūtbūt „vaidinti rolę“ ir kaž- 
kuo „rodytis“, Stendalio nuomone, buvęs pagrindinis jo laikų gyvenimo 
bruožas. 

96 psl. „This age of can't— beveik tuos pačius žodžius Baironas 
vartoja paskutiniųjų „Don Žuano“ giesmių pratarmėje. Stendalis cituoja 
šiuos žodžius savo knygoje ,„„Pasivaikščiojimai po Romą“. 1828 m. gruo- 
džio 4 d. įrašas. 

98 psl. Monteskje kūrinys „Dissertation sur la politigue des Romai- 
ns dans la religion“ buvo perskaitytas Bordo Akademijoje 1716 m. bir- 
želio 18 d. Monteskje čia: traktuoja religiją, kaip milžinišką apgaulę 
liaudžiai pavergti. 

99 psl. „„.dainų švelninamas absoliutizmas...'— taip, anot Šanio- 
ro, apibrėžęs XVIII amžiaus prancūzų monarchiją Liudviko XV ministras 
d'Aržansonas. 


— Komedija „Don Žuanas“, pirmą kartą suvaidinta 1665 metų va- 
sario 15 d., sukėlė įnirtingus reakcinių-klerikalinių sluoksnių puolimus. 
Juos ypač piktino elgetos miške scena, kurią Moljeras buvo priverstas 
pakeisti. Prieš pasirodant Moljero komedijai scenoje, italų trupė statė 
panašią pjesę, kuri buvo vienas iš gausių Tirso de Molinos pjesės ,Se- 
vilijos padauža“ (Ei buriador de Sevilla“) perdirbimų. 

100 psl. Hercogas de Sen-Simonas (1675—1755) — valstybės veikėjas. 
Parašė memuarus, kurie yra labai turtingas šaltinis XVII amžiaus pabai- 
gos ir XVIII amžiaus pradžios politiniam ir socialiniam gyvenimui pažinti. 

— Abatas Blašas (1635—1714) — literatas, kovojęs prieš jėzuitus ir 
uždarytas už tai į Bastiliją, kur jis ir mirė. Jo ,,„Memuarai" buvo paskelbti 
po jo mirties. 

— Tirso de Molina, ispanų dramaturgas, gimė 1571 m. ir mirė ne 
apie 1610 m., o 1648 m. Jo drama „Drovusis dvare" („El Vergonzoso en 
Palacio“) laikoma vienu iš geriausių jo kūrinių, nors ir buvo kritikos 
puolama. Labiausiai žinoma jo pjesė „Sevilijos padauža“, kur buvo 


tiesioginis ar netiesioginis Moljero „Don Žuano“ šaltinis. 


101 psl. „Kaip gaila, kad tai nėra nuodėmė“ — šį anekdotą pasakoja 
Šanforas savo „Caractėres et anecdotes“, 


101—102 psl. Neapolietis autorius, kurį nurodo Stendalis ir kurį jis 
pastaboje vadina D. Domeniku Paljeta (D. Domenico Paglietta), liko mums 


219 


nežinomas. Labai galimas daiktas, kad tai išgalvotas asmuo, o žodžiai, 
paimti į kabutes, priklauso pačiam Stendaliui. 

102 psl. Poteras (1786—1859) — belgų politinis veikėjas ir bažnyčios 
istorikas. Jis parašė „Krikščionybės istoriją“, kuri išėjo 1836— 1837 metais. 

105 psl. Stendalis buvo Italijoje nuo 1823 m. spalio mėn. iki 1824 m. 
sausio mėn. ir tos kelionės metu aplankė keletą šiaurės ir vidurinės Ita- 
lijcs miestų. 

— Gvido Renio paveikslas, esantis galerijoje Barberini, ilgai buvo 
laikomas Beatričės Čenči portretu. Šis spėjimas jį ir išgarsino. Paveiks- 
las graviruotas Karavaljo. 

117 psl. bajokas — italų smulkus pinigas, nebevartojamas nuo 1867 m. 

119 psl. Manteletta — nedidelis apsiaustas. 

134 psl. Confortatori — guodėjai. Jų pareiga buvo praleisti su nu- 
teistaisiais paskutiniąsias valandas prieš bausmės įvykdymą ir teikti jiėms 
religinę paguodą. 

136 psl. ,„..„kad jos kūnas būtų palaidotas San Pietro in Montorio...''— 
Itališkajame rankraštyje Stendalio pastaba: „1833 m. gegužės 12 d. aš 
veltui ieškojau užrašo altoriaus plokštėse. Vienuoliai man pasakojo, kad 
vargšės Beatričės lavonas palaidotas prie altoriaus, bet tiksli vieta nesanti 
žinoma." 

141 psl. „...iš lėto kilstelėjo pečius."— Prie šių žodžių itališkajame 
rankraštyje yra Stendalio pastaba: „Italijoje tai nuolankumo, o ne pa- 
peikimo, Stringimento, ženklas, išreiškiąs nusižeminimą lėčiau ir ryškiau 
negu mūsų.“ 

146 psl. Farinačis (1554—1613) — italų teisininkas, užėmęs popiežiaus 
dvare svarbias valstybines tarnybas. Jo kūrinių rinkinys pirmą kartą 
išleistas 1620 metais ir vėliau buvo ne kartą perspausdinamas. 

— „Omnes fuerunt ultimo supplicio effecti..." „Visi buvo nubausti 
mirties bausme, išskyrus Bernardą, kuris buvo nuteistas į galeras, kon- 
fiskuojant turtą, o taip pat įpareigotas dalyvauti, vykdant bausmę ki- 
tiems, ir jis dalyvavo." 


„HERCOGIENĖ DE PALIANO“ 


Išspausdinta „Revue des Deux Mondes“ 1838 m. rugpjūčio 15 d. 
F. de Lagenevais pseudonimu. Novelės pabaigoje redakcija įdėjo tokią 
pastabą: „Vienas iš mūsų draugų, jau daugelį metų keliaująs po Italiją 
ir turėjęs progos nekliudomai dirbti viešose ir privačiose bibliotekose, 
atsiuntė mums keletą rankraščių, kurie yra jo tyrinėjimų rezultatas; mes 
spausdiname juos vieną po kito. „Hercogienė de Paliano“ yra pirmas 
kūrinys iš šios serijos.“ 

Norėdamas pateisinti šią informaciją, Stendalis savo kroniką pažy- 
mėjo tokia data: „Palermas, 1838 metų liepos 28 d.“ Tačiau ši data ga- 
lėjo atsirasti ir realistinio motyvavimo sumetimais, kadangi kronikos 
veiksmas vyksta Palerme. Iš tikrųjų gi Stendalis pradėjo diktuoti kroniką 
Paryžiuje tų pačių metų liepos 31 d., ir ji buvo ištaisyta, pagal nuorašą 
ar korektūrose, rugpjūčio 9 d. Novelė buvo perspausdinta tik 1855 m. 
leidinyje. 

“150 psl. Hercogas Rišelje (1696—1788) — politinis veikėjas, pagar- 
sėjęs savo cinizmu ir ištvirkimu. 

152 psl. Farinelis (1705—1782) — vienas iš garsiausių XVIII amžiaus 
dainininkų-kastratų, Ispanijos karaliaus Pilypo V favoritas, turėjęs jam 
didelės įtakos. 

153 psl. Ana Redklif (1764—1823) — anglų rašytoja, autorė roma- 
nų, priklausančių vadinamųjų „juodųjų“ arba „baisiųjų“ romanų žan- 
rui. Didžiosios jos romanų dalies veiksmas vyksta Italijoje. Čia Stendalis 
turi galvoje vieną iš labiausiai žinomų jos romianų: Italas, arba juodųjų 
atgailautojų klausykla“ (1797). 

158 psl. Seggio di nido.— Sedžio arba sedži (seggi nuo lot. sediles) 
— taip abiejų Sicilijų Karalystėje buvo vadinami miesto ir rūmų kil- 
mingieji, turėję žemes mieste arba arti jo ir tarnavusieji valstybinėse 
įstaigose ar karaliaus dvare. Sedži, smulkieji miesto kilmingieji, pap- 
rastai būdavo priešpastatomi stambiesiems feodaliniams didikams, kurie 
buvo vadinami baronais. 

— Stendalis turi galvoje italų rašytojo Džiovanio Fjorentino novelių 
rinkinį ,,„Pekorone“ (1378). 

173 psl. „„„..kada jis ketinąs kaltininkų krauju nuplauti įžeidimą, 
kurį šie išdrįsę padaryti jų šeimai.“ — Prie šių itališkojo rankraščio žo- 
džių Stendalio pastaba: „Ispanų garbė įsiskverbė į visuomeninę Romos są- 
žinę.“ 

184 psl. barigello (it.) — sbirų viršininkas. 

185 psl. Simondas de Sismondis (1773—1842) — istorikas ir ekonomis- 
tas, kilmės šveicaras. Parašė veikalą „Pietų Europos tautų literatūra“ 
(1813), suvaidinusį didelį vaidmenį prancūzų romantizmo istorijoje, ir 
„Italijos respublikų istoriją“. Abu tie veikalai Stendaliui buvo žinomi. 

— Mišo, Luji-Gabrielis (1773—1858) nuo 1810 m. leido biografinį 
žodyną — „Biographie universelle ancienne et moderne“ (Paryžius, 1810— 
1828, 52 tomai ir 32 papildomi.) 


„KASTRO VIENUOLYNO ABATĖ“ 


Pirmą kartą išspausdinta „Revue des Deux Mondes“ 1839 m. vasario 
1 d. ir kovo 1 d., pasirašyta: F. de Lagenevais. Kartu su „Vitorija Ako- 
ramboni“, ,Hercogienė de Paliano“ ir „Čenčių šeima“ ši kronika įėjo į 

atskirą 1839 m. leidinį. Pirmoji dalis parašyta 1838 m. rugsėjo 12—13 d., 
antroji — 1839 m. vasario 19—21 d. 

194 psl. Džianonė (1676—1748) — Neapolio istorikas, paskelbęs 1723 m. 
Neapolio karalystės istoriją, kurioje yra aštrių išpuolių prieš pasaulietinę 
popiežių valdžią. Užsitraukęs popiežiaus kurijos rūstybę, Džianonė visą 
gyvenimą praleido besibastydamas ir mirė Turino kalėjime. 

— Paolas Džiovijus (1483—1552) — italų istorikas, parašęs veikalą 
apie jo laikų įvykius; „Historiarum suį temporis, ab anno 1494 ad annum 
1547, libri XLV“ (1550—1552). Išaukštindamas vienus savo amžininkus 
ir šmeiždamas kitus, Paolas Džiovijus išreikalaudavo iš įžymių asmenų 
stambias sumas pinigų savo grasinimais, jog blogai atsiliepsiąs apie juos 
savo kūrinyje. 

— Aretinas (1492—1556) — italų satyrinis poetas, pramintas ,,val- 
dovų rykšte“ už negailestingas satyras, kuriose jis pasmerkdavo gėdai 
smulkiuosius Italijos kunigaikščiukus, jei šie neatsipirkdavo nuo jo do- 
vanomis. Karolis V, Vokietijos imperatorius ir Ispanijos karalius, ir 
Pranciškus I, Prancūzijos karalius, išvengė jo patyčių tik per savo dos- 
numą. | 

— Robertsonas (1721—1793) — anglų istorikas, autorius „Karolio V 
istorijos“, kurioje duotas XVI amžiaus Europos civilizacijos paveikslas. 

— Roskas (1753—1831) — anglų istorikas, „Lorenco Puikiojo gyve- 
nimo" (1796) ir ,,Popiežiaus Leono X gyvenimo“ (1805) autorius. Stendalis 
priskyrė jį prie „parsidavusių“ istorikų kategorijos ir laikė veidmainiu, 
iškraipančiu faktus valdančiųjų klasių naudai. 

— Gvičardinis (1482—1540) — italų politinis veikėjas ir istorikas, 
palikęs daugiatomį veikalą iš jo laikų Florencijos ir Italijos istorijos. 

195 psl.Muratoris (1672—1750) — italų istorikas, surinkęs ir paskelbęs 
daugelį dokumentų iš Italijos istorijos. Jo pagrindinis darbas — viduri- 
niųjų amžių italų istorikų veikalų „„Rerum italicarum scriptores praecipui 
ab anno 500 ad annum 1500“ (1723—1738, 27 tomų) pakartotinis išleidi- 
mas. Stendalis neabejotinai turi galvoje šį rinkinį: 

221 psl. avventuriėre — samdytas kareivis. 

224 psl. dublonas — senovinė auksinė Ispanijos moneta; turėjo apie 
7,5 gr. gryno aukso. 

242 psl. „Ti conosco, porco“ — „Aš pažinau tave, valkata“ (,,porco“ 
pažodžiui „kiaulė"“). „Ed in mal punto...“ — „Vargas tau! Tu atvyksti 
pragaištingu momentu.“ 

252 psl. Majordomas — rūmų valdytojas, vyriausias rūmininkas. 

323 psl. Zelanti — uolieji; taip buvo vadinama katalikų-reakcionierių 
partija XIX amžiaus Romoje. 

325 psl. Belvederis (it. belvedere — puikus reginys) — bokštelio ar 
paviljono pavidalo antstatas, iš kurio matyti apylinkės reginys. 

